
Capitolul 1 


În cea de-a zecea lună a anului douăzeci și opt al Erei Înte- 
meierii, corespunzând anului 740 din calendarul occiden- 
tal, sosea la reședința prințului de Shou din capitala Changan 
un mesager trimis de împăratul Xuanzong, tatăl său. Mesa- 
gerul aducea ordin ca Yang Yuhuan, soția prințului, să fie 
trimisă la Palatul Izvoarelor Calde de la poalele Muntelui 
Calului Negru, la șase mile depărtare de capitală, unde se 
afla împăratul. 

Li Mao, prinţ de Shou, era rodul dragostei dintre împă- 
ratul Xuanzong și Wu Hui, Soţie Preţioasă și favorită a îm- 
păratului între cele trei mii de femei din apartamentele 
interioare. Pe Wu Hui împăratul o iubise cel mai mult şi, ca 
fiu al acesteia, prinţul de Shou fusese pe punctul de a deveni 
moștenitor al tronului. lar acum împăratul o cerea chiar pe 
consoarta acestui fiu. Atât prinţul, cât şi soţia sa ştiau foarte 
bine ce însemna o poruncă de la împărat. 

Prinţul a înțeles imediat că o va pierde pe Yang Yuhuan. 
A chemat-o la el și, după ce a înştiinţat-o în legătură cu ordi- 
nul împăratului, i-a spus să se gândească bine și să hotărască 
singură ce vrea să facă; apoi s-a retras, fără să-i ceară un răs- 
puns pe loc. 

Peste un ceas, o slujitoare a prinţesei i-a adus prințului de 
Shou răspunsul acesteia. Îi transmitea că, fiind vorba despre 
un ordin de la împărat, nu-l putea desigur nesocoti. Fără ca 

faţa lui să trădeze vreo urmă de emoție, prinţul de Shou i-a 
transmis la rândul său că, dacă aceasta îi era voia, avea liber- 
tatea s-o urmeze. De fapt, deși acum avea certitudinea că o 
pierde, a simțit o mare ușurare. Dacă tânăra lui soție ar fi ales 
să se împotrivească poruncii împăratului, soarta care i-ar fi 
așteptat pe amândoi nu ar fi putut să fie decât una singură: 
moartea. Desigur că nici împăratului, ca tată, nu-i fusese uşor 
s-o ceară pe consoarta fiului său, a celui care era sânge din 
sângele lui. Nu încăpea nici o îndoială că luase această 
hotărâre după o îndelungată chibzuinţă. 

Trecuseră exact trei ani de când murise Wu Hui, Soţie 
Preţioasă și mama prinţului de Shou. Desigur, ea deținuse 
statutul de consoartă din apartamentele interioare, nicide- 
cum de împărăteasă, dar pentru că împărăteasa Wang, soția 
de drept a împăratului, nu avusese copii, poziţia ei în faţa 
lui Wu Hui fusese vulnerabilă de la bun început. În plus, 
în anul doisprezece al Erei Întemeierii, împărăteasa Wang 
fusese decăzută din drepturi din cauza unei crime comise 
de fratele ei mai mare și murise la scurtă vreme de deznă- 
dejde, fapt ce a contribuit la consolidarea poziţiei şi puterii 
lui Wu Hui. Împăratul avusese în preajmă și alte femei, pre- 
cum mama actualului prinț moștenitor Heng, și pe Zhao 
Li, căreia i se dusese vestea pentru frumusețea ei, dar amân- 
două muriseră de tinere, astfel încât Wu Hui a putut acapara 
toată atenţia împăratului. A început să fie tratată ca şi cum 
ar fi fost cu-adevărat împărăteasă și a obținut cele mai 
importante poziţii pentru membrii familiei sale. A încercat 
să-l facă prinț moștenitor pe fiul ei, prinţul de Shou, prin 
tot felul de intrigi. Se zvonea că tot ea pusese la cale și căde- 
rea în dizgrație, urmată de condamnarea la moarte, a prin- 
ţului moștenitor Ying, fiul lui Zhao Li. 

Wu Hui a murit în cea de-a douăsprezecea lună a anului 
douăzeci și cinci al Erei Întemeierii și, dacă ar mai fi trăit 
încă puţin, fiul ei ar fi devenit cu siguranță prinț moşteni- 

tor. Numai faptul că mama sa a încetat din viaţă la puțină 
vreme după îndepărtarea prinţului Ying l-a împiedicat pe 
prinţul de Shou să ajungă moștenitorul tronului. 

Pentru că Wu Hui avusese destui dușmani în timpul 
vieții, acum, după moartea ei, situaţia prințului de Shou era 
extrem de delicată. Împăratul îl iubise, dar asta fusese o 
răsfrângere a dragostei pentru mama lui. Acum, după ce ea 
murise, nu era nimic nefiresc ca și dragostea lui pentru prinţ 
să dispară. Împăratul putea să aibă copii de la oricare dintre 
cele trei mii de concubine ale sale, însă un copil născut 
astfel era pentru totdeauna al femeii care-l năștea, era o 
parte din ea. Odată cu moartea lui Wu Hui, murise într-un 
fel şi fiul ei. Odată cu moartea mamei lui, Li Mao își pier- 
dea și statutul de prinţ privilegiat asupra căruia trebuiau să 
vegheze cei mai importanţi demnitari. Şi împăratul, şi prin- 
ţul de Shou, ca fiu al lui Wu Hui, considerau acest lucru 
firesc. lar prima manifestare a indiferenţei împăratului faţă 
de prinţul de Shou o constituia chiar ordinul pe care i-l dădea. 

Tânărul prinţ cu obrazul rotund și deschis la culoare ca 
al mamei sale n-a încercat să opună nici cea mai mică rezis- 
tenţă în faţa cererii năucitoare a tatălui său. Se temea să nu-l 
aștepte şi pe el destinul tragic al atâtor altor fii ai concubi- 
nelor din trecut ale împăratului. 

Cât despre Yang Yuhuan, din momentul în care a aflat 
vestea, a simţit că destinul ei de femeie își schimba deodată 
cursul sub influența unei forțe imense. Nu-l vedea pe îm- 
părat ca pe tatăl soţului ei şi până acum nu se gândise nici 
măcar o dată la asta. Împăratul Xuanzong era stăpânul ab- 
solut al Chinei, și, pe lângă el, prințul, mai ales în clipa de 
față, nu era decât un simplu membru, fără nici o putere, al 
aristocrației. 

De când a primit toate amănuntele legate de porunca îm- 
păratului, Yang Yuhuan a căzut pradă unei exaltări neobiș- 
nuite. Fusese adusă la palatul prinţului de Shou în anul 


7 


douăzeci şi trei al Erei Întemeierii, în cea de-a douăspre- 
zecea lună. 'Trecuseră aproape cinci ani de atunci; ca și acum, 
fiind chemată să-i devină consoartă prințului, fusese bui- 
măcită de norocul pe care nici în vis nu şi l-ar fi putut în- 
chipui. Dar de această dată nici nu mai avea cuvinte. După 
ce şi-a trimis slujnica să-i ducă răspunsul său prințului, s-a 
întins copleșită și aproape inconștientă pe o canapea. Fie 
că-i plăcea sau nu, dacă voia să trăiască, trebuia să intre în 
gineceul imperial. 


A doua zi după sosirea mesagerului, pe când încă nu se 
crăpase bine de ziuă, Yang Yuhuan a plecat din capitala 
Chang'an spre Palatul Izvoarelor Calde de la poalele Mun- 
telui Calului Negru. Avea o suită de treizeci de persoane, 
inclusiv oșteni călare. Nu-l mai revăzuse pe prinţ după ce 
acesta îi împărtășise ordinul împăratului și părăsise reșe- 
dința lui fără să-şi ia rămas-bun. Amândoi preferaseră să se 
despartă așa. Pe când pleca, Yang Yuhuan s-a gândit că nu 
avea să mai revină la palatul prinţului şi nu avea să-l mai 
întâlnească niciodată în calitate de soție a lui. Până atunci, 
îi purtase dragoste prinţului și respectase poziția acestuia ca 
fiu al celor mai puternici doi oameni din imperiu — îm- 
păratul și favorita sa. Acum însă ea căpăta o poziţie care nu 
mai avea nici cea mai mică legătură cu aceste lucruri. 

A început să-și dea seama ce destin îi era hărăzit şi care 
era adevăratul lui sens abia când se afla în palanchinul care-o 
ducea spre Muntele Calului Negru. Acest destin întrecea 
visurile ei cele mai minunate. Nu ştia dacă drumul pe care 
pășea avea s-o ducă spre fericire sau, dimpotrivă, spre neno- 
rocire; ştia doar că nimic ușor nu o aștepta acolo unde se du- 
cea și nu putea decât să meargă mai departe. Aceasta era soarta 
ei, iar acum o aștepta să vină o fiinţă atotputernică, fără 

egal pe lume, aproape neomenească, cea care, cu un singur 
cuvânt, putea hotărî moartea oricui: împăratul. 

Acolo unde se ducea ea, împăratul era înconjurat de trei 
mii de concubine. Conform sistemului dinastiei Tang, femei- 
le din apartamentele interioare aveau diferite ranguri. Ime- 
diat după împărăteasă erau patru consoarte imperiale de 
prim rang, numite Cea Preţioasă, Cea Virtuoasă, Cea Gra- 
ţioasă şi Cea Înţeleaptă. După ele urmau nouă consoarte 
de rangul doi, urmate de nouă Graţii, nouă Frumuseţi şi 
nouă Înzestrate. Cele trei ranguri inferioare erau numite 
Pădurea comorilor, Nobilele doamne şi Îndrăgostitele și 
cuprindeau fiecare câte douăzeci şi șapte de femei. Pe lângă 
acestea, exista, de asemenea, un mare număr de doamne 
de Curte. Împăratul reuşise să reformeze oarecum sistemul 
concubinelor, dar duritatea lumii gineceului imperial rămă- 
sese neschimbată. Cele trei mii de femei stabileau alianțe 
şi făceau orice pentru a atrage și a păstra dragostea bătrânu- 
lui împărat. De fapt, cuvântul „dragoste“ nu e cel mai potri- 
vit, relaţia lor cu împăratul fiind cu totul deosebită de cea 
care leagă de obicei un bărbat și o femeie, căci de obținerea 
atenției împăratului depindea în întregime soarta lor, pre- 
cum și a familiilor lor. Ferocitatea luptei pentru a câștiga ini- 
ma împăratului depăşea orice închipuire. Aceasta era lumea 
în care urma să intre Yang Yuhuan. 

Reşedinţa imperială spre care se îndrepta era la șase mile 
est de Capitală, la poalele Muntelui Calului Negru. După 
ce a trecut râurile Chan şi Pa, palanchinul a înaintat lent 
pe câmpia vălurită ici-colo de coline. Convoiul mergea tot 
către răsărit. Pe parcurs, drumul a devenit anevoios şi corte- 
giul se oprea din când în când pentru ca apoi să repornească 
încetișor. 

În sfârșit, au ajuns în faţa palatului imperial de la Mun- 
tele Calului Negru. Trecând pe sub poarta cetăţii cu trei 

ziduri, Yang Yuhuan a coborât din palanchin în faţa pavilio- 
nului care dădea spre un iaz. Mulțimea imensă de bărbați 
şi femei veniţi s-o întâmpine stăteau drepți, nemișcați, cu 
capetele plecate, dar Yang Yuhuan nu le-a aruncat nici mă- 
car o privire. Fără să pară că a băgat de seamă câți oameni 
erau adunaţi, a rămas în picioare, aşa cum coborâse din 
palanchin, privind undeva pe deasupra capetelor lor. Cer- 
ceta streșinile clădirilor palatului așezate în scări, care aveau 
în fundal pâlcuri de sălcii și pinii ce acopereau dealurile. A 
auzit atunci sunetul vântului vâjâind prin pădure și lovind 
vârfurile copacilor. A pășit liniștită în interiorul Palatului, 
condusă de mai multe însoțitoare. 

Muntele Calului Negru era cunoscut din vechime ca 
reședință de iarnă a împăraţilor Chinei. Apele termale izvo- 
rau la poalele muntelui, iar palatul fusese construit astfel 
încât să le cuprindă în interiorul său, primind astfel numele 
de Palatul Izvoarelor Calde. Străbărând, în urma însoțitoa- 
relor, coridoarele nesfârşite care uneau pavilioanele palatului, 
Yang Yuhuan auzea neîncetat geamătul prelung al vântului 
șuierând în pădurea de pe munte. 

La un moment dat s-a oprit puţin. Pe lângă vuietul vân- 
tului, se auzea de undeva şi un sunet asemănător susurului 
unui pârâu: era zgomotul pe care-l făceau izvoarele care 
țâșneau din munte. Băile erau construite la bază şi, pe mă- 
sură ce urcai de-a lungul coastei muntelui, se înșirau unul 
după altul pavilioane splendide. Galeriile care legau pavilioa- 
nele erau când domoale, când în pantă și greu de parcurs. 

Însoţitoarele au condus-o în camera destinată ei. După 
ce s-a odihnit puţin, au venit s-o ducă la o întrevedere cu 
împăratul. Străbăteau din nou coridoare lungi; mai multe 
însoțitoare îi deschideau calea, alte zece veneau în urma ei. 
Se simţea cuprinsă de o uşoară ameţeală. De-o parte și de 
alta a galeriilor erau grădini minunat îngrijite, cu iazuri și 

mici coline artificiale, dar Yang Yuhuan le vedea pe toate 
ca prin ceaţă. 

Au trecut prin faţa mai multor pavilioane. În interior toate 
erau întunecate, și toate, fără excepție, aveau în față terase 
largi, pavate cu dale. Aceste terase de piatră nu aveau nici 
un spațiu între ele și dădeau o senzație de răceală. Păreau 
nişte locuri pentru plimbare, construite special în cel mai în- 
depărtat colţ al Palatului, pentru a nu fi zărite din exterior. 

Yang Yuhuan s-a oprit în faţa unui pavilion. A făcut 
asta în mod firesc, pentru că însoțitoarele din faţa ei se opri- 
seră toate în același timp. Puțin mai în faţă, galeria făcea 
un cot, și de acolo a apărut deodată un grup format din câteva 
persoane. În frunte erau două doamne de companie și în 
urma lor veneau câţiva bărbaţi. Yang Yuhuan a remarcat 
că toate însoţitoarele ei s-au înclinat adânc. Pentru că nu ştia 
cine era persoana care se apropia însoțită, și-a plecat doar 
ușor capul, cât să nu fie nepoliticoasă. 

În momentul în care micul alai a trecut pe lângă al ei, Yang 
Yuhuan a zărit în mijlocul lui un bărbat în vârstă și și-a dat 
seama că era chiar împăratul. I s-a părut că acesta a stră- 
puns-o cu o privire ascuţită, dar ea l-a salutat tot cu o miş- 
care uşoară a capului. Apoi, împinsă de un imbold puternic, 
pe care nu-l putea controla, și-a ridicat privirea către omul 
acesta care putea fi pentru ea un demon rău sau un zeu 
bun. Își ridicase capul fără să-și dea seama și rămăsese aşa, 
observându-l. 

Împăratul s-a oprit o clipă şi a măsurat-o din cap până 
în picioare cu o privire insistentă. Buzele i-au tremurat ușor, 
ca și cum ar fi vrut să rostească ceva, dar nu s-a auzit nici 
un sunet. A trecut apoi prin faţa ci, mai departe, dar Yang 
Yuhuan a rămas încă o vreme ţintuită locului, fără să poa- 
tă gândi. Și-a dat seama că însoțitoarele ei stăteau nemiș- 
cate, cu capetele încă plecate. De fapt, ele nu şi le ridicaseră 
deloc. 

Yang Yuhuan s-a gândit că nu avusese un comporta- 
ment deosebit în fața împăratului. Nu manifestase nici vene- 
raţie, nici o adâncă politețe. Îi privise, fără să şi-o fi propus, 
chipul de bătrân greu de mulțumit, cu aceeași privire pătrun- 
zătoare cu care o măsurase și el. 

Femeile din suita ei s-au pus încet în mișcare, și ea le-a 
urmat. Ajunsă din nou în încăperea unde se odihnise mai 
devreme, a luat masa singură. Slujnicele aduceau una după 
alta mâncăruri alese, așezate pe tăvi mari, dar ea lua doar 
puţin din fiecare cu vârful beţișoarelor. Îndată, acestea erau 
luate și înlocuite cu alte feluri, la fel de sofisticare. De când 
intrase pe poarta Palatului, Yang Yuhuan nu schimbase cu 
nimeni nici o vorbă. Totul se petrecea de parcă nu era 
nevoie de cuvinte. 

La puţin timp după terminarea mesei a fost condusă 
într-o altă cameră. S-a întins pe un pat cu baldachin ca să 
se odihnească după lunga călătorie, obositoare mai ales din 
cauza legănării continue a palanchinului. Era foarte osteni- 
tă. Emoţia care pusese stăpânire pe ea încă din ajun, lipsa 
somnului și greutatea drumului îi sleiseră şi trupul, și mintea. 

Când s-a trezit, nu-și putea da seama cât de mult dor- 
mise. Se întunecase. A înţeles că se înserase după lumina 
slabă din faţa pavilionului şi după liniştea care se lăsase. 
Imediat a apărut o slujnică între două vârste care parcă pân- 
dise din umbră momentul în care avea să se trezească. A 
fost prima persoană care i-a vorbit, anunţând-o politicos că 
în acea seară împăratul dorea ca ea să participe la o recepție 
şi, de aceea, trebuia să meargă de îndată să facă baie. 

Existau optsprezece săli de baie, cea mai impresionantă 
fiind cea a împăratului. Yang Yuhuan a fost condusă la baia 
concubinelor. Era situată în colțul din sud-est al băii im- 
periale, de care era despărțită printr-un zid scund de mar- 
mură. 

De acolo se putea vedea baia imperială în întregul ei. 
Aceasta avea un bazin de jad alb, decorat pe margini cu 
sculpturi înfățișând pești, dragoni și gâște sălbatice, în mij- 
locul căruia era un pat tot de jad alb, pentru ca împăratul 
să se poată bucura de binefacerile apei fierbinți stând întins. 
Apa fierbinte țâșnea dintr-o floare de lotus, sculptată de 
asemenea în jad alb. 

Baia concubinelor era mult mai mică decât cea a împă- 
ratului, dar avea tot un bazin de jad alb, doar cele patru 
locuri de unde se ieșea din bazin erau placate cu marmură 
roșie. Izvorând de nu se ştie unde, apa se împrăștia pe 
acestea. 

Era o apă limpede şi transparentă ce mirosea ușor a sulf 
şi umplea baia cu un abur dens și învăluitor. Yang Yuhuan 
s-a întins în bazin. Era prima dată când se bucura de o baie 
în izvoarele termale. Auzise vorbindu-se de Muntele Izvoa- 
relor Calde din apropierea Muntelui Calului Negru, nu 
departe de capitală, dar nu fusese niciodată. 


„Apele calde i-au mângâiat domol trupul alb, 


Slujnicele au ridicat-o moleșită și fragedă.“ 


Astfel descrie poetul Bai Juyi! în Cântecul regretului ves- 
nic prima baie a lui Yang Yuhuan în Palatul de la Muntele 
Calului Negru. 

După ce şi-a pus o haină, a fost condusă imediat în încă- 
perea vecină, care era sala de machiaj. Acolo o așteptau mai 


1. Bai Juyi (772- 846), unul dintre cei mai mari poeţi din perioa- 
da dinastiei Tang. A deținut și numeroase funcţii politico-adminis- 
trative, iar poezia lui este adesea una critică, moralizatoare. Cântecul 
regretului veșnic este un poem dedicat iubirii dintre împăratul Xuan- 
zong și favorita sa, Yang Yuhuan, adesea citat în Povestea lui Genji 
(Genji Monogatari), capodoperă a literaturii japoneze din Epoca Heian 
scrisă de Murasaki Shikibu. (N. red.) 

multe femei pentru a o farda. Când a intrat, acestora le-au 
scăpat strigăte de admiraţie și şi-au plecat toate privirile, ca 
și cum nu ar fi putut suporta strălucirea care izvora din 
fiinţa ei. Ceea ce le făcea să reacționeze astfel era desigur 
frumuseţea, cu care se mândrește orice femeie, dar și un alt 
sentiment, tipic feminin. Strălucirea pe care părea s-o răs- 
frângă Yang Yuhuan inspira senzații diametral opuse. Ca 
femei, ele o vedeau pe Yang Yuhuan şi ca pe-o aliată, dar şi 
ca pe o rivală. 

A fost dusă înaintea unei oglinzi mari și s-a afundat pe 
jumătate în scaunul adus din țări îndepărtate. Una dintre 
femei a venit în faţa ei, iar alta în spate. Ar fi putut să le lase 
să o machieze după cum ştiau, dar a preferat să le dea indi- 
caţii despre felul în care voia să fie aranjată. Simţea, pentru 
prima dată de când sosise, cum se naşte în ea o voință proas- 
pătă de a-și trăi noul destin. Cel care o dorea acum era 
însuși împăratul absolut al întregii lumi. Şi, dacă nu putea 
să-l refuze, putea în schimb să-i ofere frumuseţea sa, în toată 
splendoarea ei. În timpul călătoriei avusese un machiaj 
lejer, aproape natural, dar acum îşi dorea să fie fardată puter- 
nic. Le-a cerut femeilor asta, iar ele au încuviinţat cu respect. 

Yang Yuhuan s-a privit cu atenţie în oglindă. Fiind un 
banchet de seară, machiajul putea fi chiar mai accentuat. 
Părul lung urma să fie prins într-un coc înalt, cu un ac 
mare de aur bătut cu pietre prețioase și cu altele mai mici, 
de care atârnau nestemate. Sprâncenele trebuiau îngroșate, 
nu purtate subțiri, ca ziua. Doamnele de la Curte îşi dese- 
nau sprâncenele în felurite moduri în acea perioadă, pre- 
cum în formă de colină, de vârf de munte, de cascadă de 
nestemate, de semilună, de nor plutitor, halou și altele, dar 
ea nu a ales nici una dintre aceste variante. Le-a făcut doar 
bogate şi arcuite. A trasat capătul dinspre nas, subţire ca 
lama unei săbii, iar celălalt capăt l-a lăsat vag, ca și cum l-ar 

fi şters cu o batistă. Şi-a pudrat obrajii cu alb, peste care a 
suprapus carmin. Și-a pus apoi câteva straturi de ruj pe 
buze pentru a da senzaţia de plin. Buzele trebuiau să fie 
largi ca un clopot, dar mici. Prin contrast, ochii și i-a con- 
turat extrem de mari. Cu colțurile ușor ridicate, păreau doi 
pești răsturnați. 

După ce a terminat machiajul, la sfârşit de tot, a adăugat 
podoabele — un ac cu motiv floral și un mic romb verde-pal 
aplicat între sprâncene. Apoi a desenat cu grijă două gropiţe 
în obraji. Acestea nu puteau fi observate ușor, ci aveau rolul 
să-i sporească farmecul atunci când zâmbea. 

Machiajul a durat în jur de o oră. Când a fost gata, sluji- 
toarele s-au îndepărtat pentru a-i face loc și ea s-a ridicat 
fără grabă. S-a privit îndelung în oglindă, dar până la urmă 
şi-a desprins privirea. După cum zice poetul Bai Juyi, când 
se căuta în oglindă și zâmbea, răspândea atâta farmec, că le 
punea în umbră pe toate femeile împăratului. Așa era și așa 
trebuia să fie. 


Ora întâlnirii cu împăratul se apropia. Odată împodo- 
bită, s-a retras în camera ei și s-a așezat pe un jilț pentru a se 
odihni puțin până când aveau să vină însoțitoarele care ur- 
mau s-o conducă la împărat. Pentru prima dată de când ple- 
case către Capitală, s-a gândit la soțul ei, la prințul de Shou. 
Timp de șase ani, de la șaptesprezece până la douăzeci și 
doi de ani, trăise ca soţie a lui, dar acum i se părea că el apar- 
ţinea unui trecut extrem de îndepărtat. Trecuse doar o zi de 
când discutaseră despre ordinul împăratului și, deși după 
aceea nu se mai văzuseră, nu erau nici douăzeci și patru de 
ore de când se despărțiseră. Cumva, lui Yang Yuhuan i se părea 
că se despărțise de el cu mult mai multă vreme înainte. 

S-a uitat la noile ei lucruri — toate erau cum ea nu mai 
văzuse. Nimic din ce-o înconjura nu-i aparținea, firește, nu 

numai veșmintele. De la podoabele pentru păr şi lenjerie 
până la pantofii cusuți cu perle, nimic nu era al său. Și, deși 
încercase să-și impună gustul în privinţa machiajului, chipul 
și coafura ei erau foarte diferite de felul în care arăta de 
obicei. 

Gândindu-se la soţul ei, nici o suferință nu-i încerca 
inima. Era limpede că, acceptând porunca împăratului, 
salvase viaţa prinţului, dar totuși nu avea sentimentul că se 
jertfise pentru el. Pentru ea, faptul de a-l părăsi pentru tot- 
deauna pe soțul său însemna, pur şi simplu, că înceta orice 
legătură între ei. Era însă neliniştită, deși nu ştia de unde 
venea neliniştea aceea care creştea treptat. Când îl văzuse 
pe împărat pe coridorul palatului i se păruse că se deosebea 
puţin de restul oamenilor prin privirea sa pătrunzătoare, 
dar, în rest, arăta ca orice bărbat pe care începe să-l împre- 
soare bătrâneţea. Îl privea pe cel care avea puterea absolută 
pe acest pământ nu ca pe un om, ci ca pe destinul care îi era 
hărăzit. lar acum urma să întâlnească acest destin. Şi asta 
era desigur cauza neliniștii sale. 

Deodată s-au auzit acordurile unei muzici solemne. Erau 
atât de grave şi lipsite de delicateţe, încât nu s-ar fi putut 
spune că erau acordurile potrivite pentru prima întâlnire a 
împăratului cu femeia cu care avea să împartă așternutul. 

O slujnică i-a explicat lui Yang Yuhuan că se interpreta 
Veșmântul de pene în culorile curcubeului. Ea auzea pentru 
prima dată acest cântec, dar auzise vorbindu-se despre el. 
Împăratul îl notase din memorie după trezirea dintr-un vis 
în care vizitase Palatul din Lună și acolo auzise răsunând 
aceste acorduri. Împăratul avea un talent înnăscut pentru 
muzică şi un gust desăvârşit. În anul următor, Yang Yuhuan 
avea să afle de la împărat o altă poveste legată de această me- 
lodie. I-a spus că o compusese într-o zi când urcase pe Mun- 
tele San Xiang pentru a admira piscul Niier. Cu timpul, 

ea a înţeles că împăratul povestea una sau alta din variante 
în funcţie de dispoziţia sa de moment, așa că nimeni nu 
ştia care era de fapt adevărul. 

Acordurile melodiei răsunau aproape de tot. Ritmul s-a 
schimbat, iar zece slujnice cu capetele plecate cu respect 
și-au făcut apariţia. Una dintre ele i-a spus lui Yang Yuhuan 
cu o expresie impasibilă: 

— A sosit ora întâlnirii cu Maiestatea Sa! Vă rog să ne 
urmaţi! 

Yang Yuhuan a pornit în urma lor și toată neliniștea ei 
a dispărut. Cu chipul mândru, mergea cu pas domol, dar 
hotărât, către destinul ce-o aștepta. 

A fost condusă la o sală de recepții care se afla în faţa 
galeriei unde se întâlnise mai devreme, întâmplător, cu 
împăratul. În faţa sălii se întindea o terasă largă cu dale. Era 
ușor de ghicit că acolo aveau loc dansuri și cânta muzica 
pentru banchete. Platforma era destul de largă cât să încapă 
cu ușurință vreo patru sute de persoane, dar acum nu era 
nici măcar un suflet. Numai lumina lunii de iarnă cădea 
pe dalele îngheţate, conturând umbra neagră a balustradei 
de marmură care înconjura din trei părți platforma. Sala 
era puternic luminată în interior, de parcă ar fi fost miezul 
zilei. Muzica s-a auzit din nou, iar sunetele diferitelor instru- 
mente, precum flauturi de trestie, tamburine, lire, xilofoane 
şi altele, umpleau aerul. Yang Yuhuan a pășit înăuntru. A 
observat doar că în dreapta era un tron. Nu a văzut nimic 
altceva, nici câte persoane erau în sală, nici cum erau așe- 
zate. Înainta, urmându-le pe doamnele de companie printre 
făclii, și se oprea când acestea se opreau. La un moment 
dat, ele au făcut o reverență şi au dispărut, iar Yang Yuhuan 
și-a dat seama că a rămas singură în fața tronului, la o dis- 
tanță destul de mare. S-a plecat adânc, apoi a ridicat ochii 
pentru a privi chipul împăratului. Era cu siguranță un 
bărbat în vârstă, dar parcă impresia de bătrâneţe pe care o 

i-o făcuse în timpul zilei nu mai era atât de puternică. Avea 
trăsături ferme, iar privirea sa pătrunzătoare părea că o stră- 
punge. Ca şi mai înainte, Yang Yuhuan nu și-a ferit ochii, 
ci s-a uitat țintă la el. În mod ciudat, odată ce l-a privit, nu 
şi-a mai putut dezlipi ochii de pe chipul lui. 

Doamnele de companie s-au apropiat și au condus-o 
către locul ei, aflat lângă împărat. După ce s-a așezat, a putut 
observa pentru prima dată sala. Nu era multă lume. În stră- 
lucirea luminii se vedeau un șir de muzicanți în dreapta și 
un grup de femei semănând unor păpuși, care așteptau în 
linişte, în stânga. Ritmul muzicii s-a schimbat și pe scena 
improvizată din fața lor au început să danseze cu mișcări 
vioaie femei cu veșminte barbare. Yang Yuhuan nu mai auzise 
niciodată instrumente ca acelea, a căror melodie era când tris- 
tă şi duioasă, când aprigă, şi se întreba dacă erau oare tot 
străine. 

Pe o măsuţă din apropierea sa au fost așezate cupe de 
diferite mărimi. O slujnică a turnat băutură de orez într-una 
dintre ele și când Yang Yuhuan a ridicat cupa de sticlă în 
mână, muzica s-a întețit. Când punea cupa jos, muzica își 
domolea ritmul, când lua paharul, ritmul muzicii se iușea. 
A dus cupa la buze și apoi a lăsat-o pe măsuţă. Muzica i-a 
punctat gesturile. A luat cupa pentru a treia oară și a băut 
la unison cu muzica ce se întețise brusc. 

Slujnicele aduceau feluri de mâncare unul după altul și 
turnau băuturi într-un du-te vino continuu. La fiecare înghi- 
ţitură, Yang Yuhuan vibra odată cu muzica. Tăcută, se lăsa 
legănară de sunetul muzicii. Pe scenă au dansat femeile, 
apoi un grup de tineri, apoi bărbaţi din ținuturi îndepărtate. 
I se părea că privește nenumărate ţesături multicolore care 
plutesc singure, ca într-o ceață, prin faţa ochilor ei. 

— Yang Yuhuan, eşti de loc din ţinutul Shu, nu-i aşa? 
i-a răsunat deodată în urechi o voce puternică, vibrantă. 

A avut senzaţia că auzea, după foarte multă vreme, un 
glas omenesc. 

— Este întocmai cum spuneţi, a răspuns. 

— Acesta a fost un dans din ţinuturile tale. Cred că l-ai 
privit cu dor. 

— Mi-am părăsit locurile natale pe când eram mică și 
nu cunosc deloc dansurile de acolo. 

În timpul acestei scurte conversații, Yang Yuhuan nu 
și-a întors fața către împărat. Locul ei era chiar lângă tron, 
însă puţin mai jos de-acesta, astfel că, pentru a-l privi pe îm- 
părat, ar fi trebuit să-și schimbe poziţia trupului și să se răsu- 
cească spre el. Se ferea din instinct să facă asta, ca să evite 
să fie privită de sus. În acest caz rombul verde de pe fruntea 
sa nu și-ar mai fi putut îndeplini rolul. Machiajul ei atent 
gândit nu era făcut să fie privit din această poziţie. 

Într-un colț al sălii s-a produs apoi o oarecare agitaţie. 
Grupul de dansatoare care-și așteptau rândul s-a separat în 
două, pentru a face un culoar de trecere, iar câteva doamne 
s-au îndreptat în acea direcţie. De acolo și-a făcut apariţia 
un grup restrâns de doamne de Curte. Văzând-o pe tânăra 
femeie care înainta în fruntea lor, Yang Yuhuan și-a dat 
seama că trebuia să fie concubina Floare de Prun, cea care, 
conform zvonurilor, se bucura de toate favorurile împăra- 
tului, urmându-le concubinelor Wang şi Wu Hui, care 
muriseră. Bijuteriile pe care le purta și atitudinea ei aro- 
gantă arătau limpede acest lucru. 

Frumuseţea ei era foarte diferită de cea a lui Yang 
Yuhuan. Era înaltă și subțirică, iar chipul îi era delicat și 
fin, în armonie cu trupul. Bărbia sa micuță, cu o formă 
drăgălașă, părea puţin ascuţită, poate din cauza luminii 
puternice. 

O doamnă de Curte i-a anunţat intrarea. 

— Alteța Sa, doamna Floare de Prun. 

Yang Yuhuan a văzut cum, după ce a făcut o plecăciune 
în faţa tronului, doamna Floare de Prun s-a rotit ușor, cu 
privirea îndreptată către împărat, ca şi cum Îl invita s-o ad- 
mire din toate părțile. Prin această mișcare şi-a dezvăluit 
profilul, spatele, mersul, machiajul și chiar veşmintele, de 
parcă ar fi vrut să spună „Ce ziceţi, nu-i așa că sunt frumoasă?“ 

După ce s-a oferit astfel privirii împăratului, doamna 
Floare de Prun s-a uitat ţintă către Yang Yuhuan. Aceasta 
o vedea pentru prima dată de aproape. Era cu-adevărat o 
frumuseţe, una în care se împleteau delicateţea şi noblețea. 
Gura, în special, era foarte atrăgătoare; mică, buzele erau dis- 
cret conturate, așa cum se purta în vechime, ceea ce contras- 
ta cu rujul puternic al lui Yang Yuhuan. Şi, în acel moment, 
buzele acelea gingașe s-au mișcat pentru a lăsa să răzbată o 
voce limpede și suavă, cum Yang Yuhuan nu mai auzise. 

— Aşadar, femeia care plânge lacrimi de rubin, cu tru- 
pul parfumat ca ambra și care s-a născut cu un cerc de jad! 
la mâna stângă există cu-adevărat! lar în această seară este 
Chiar aici, în faţa noastră! 

După ce a rostit aceste vorbe, a izbucnit în râs. lar râsul 
acela era așa de cristalin, că putea fi asemuit cu perlele care, 
rupându-se dintr-un șirag, cad în cascadă. 

Yang Yuhuan nu mai fusese atât de surprinsă niciodată. 
Şi asta nu pentru că simţise veninul pe care-l ascundeau 
cuvintele rivalei sale, ci din cauza amănuntului legat de cer- 
cul de jad cu care se născuse pe braţ. Povestea acestui semn 
din naștere nu o cunoşteau decât rudele sale cele mai apro- 
piate, ea însăși o aflase în copilărie de la mama sa, care mu- 
rise. Nu mai vorbise despre acest lucru cu nimeni, de foarte 
multă vreme. Nici nu ştia dacă era adevărat. Şi totuși, cum 


1. Yuhuan poate însemna și „cerc de jad“; yzi—,jad“, pudn-—„cerc“, 
orice obiect rotund. Limba chineză foloseşte caractere de sine stătă- 
toare pentru a da nume proprii. (N. red.) 

se putea ca această poveste știută demult de rudele din pinu- 
turile sale să ajungă la urechile concubinei Floare de Prun? 
Ce se spunea despre lacrimile sale ca de rubin și parfumul 
trupului său se baza pe ceva. Când devenise soția prinţului 
de Shou, un poet de pe domeniul acestuia compusese un 
scurt poem în care apăreau următoarele versuri: 


„Lacrimile ei picură ca nişte rubine de gheaţă 
Trupul ei răspândește parfum de ambră.“ 


Era, desigur un omagiu adus frumuseții sale, dar, deși atât 
prințul, cât şi ea l-au găsit deosebit de frumos, amândoi îl 
consideraseră totuși prea intim pentru a-l face cunoscut. 
Şi-atunci, cum oare putuse afla doamna Floare de Prun 
aceste lucruri? 

Văzând-o că se apropie, Yang Yuhuan a vrut să se ridice, 
dar concubina Floare de Prun nu s-a oprit în faţa ei, ci s-a 
îndreptat direct către jilțul pregătit pentru ea, de cealaltă 
parte a împăratului. 

După sosirea doamnei Floare de Prun, atmosfera s-a 
animat și mai mult. Slujnicele roiau în jurul tronurilor și 
turnau băuturi din belșug. 

Yang Yuhuan nu i-a mai adresat apoi nici un cuvânt 
împăratului. El însă îi dădea întruna explicaţii despre bău- 
turile care le erau servite una după alta, fără să-i pese dacă 
ea îl asculta sau nu. Erau băuturi din țări străine și Yang 
Yuhuan le ducea ușor la buze și gusta câte puțin din fiecare, 
așa cum credea că cere eticheta. 

Peste vreun ceas, doamna Floare de Prun a plecat îm- 
preună cu câteva însoţitoare. Cât fusese prezentă, muzi- 
canţii nu-și mai armonizaseră cântul cu fiecare înghiţitură 
a lui Yang Yuhuan, dar, după plecarea ei, au început să facă 
iar acest lucru și muzica a devenit din ce în ce mai ritmată. 

La îndemnul însoţitoarelor, Yang Yuhuan s-a ridicat și 
ea. După ce a făcut o plecăciune în faţa împăratului, a 

părăsit sala. A simțit aerul rece al nopții pătrunzându-i parcă 
pe sub piele, iar ochii i s-au umplut de lumina rece a lunii. 
Şi-a dat seama că de-abia se ţinea pe picioare. Niciodată nu 
mai băuse așa de mult și nici atâtea licori diferite. Desco- 
perea acum, pentru prima dată, senzaţia de beţie. 

A fost condusă într-o cameră retrasă, mobilată elegant, 
și cu un vas mare cu flori. În budoarul mic din spatele 
camerei, însoţitoarele au ajutat-o să se refacă, i-au şters ușor 
trupul, i-au refăcut machiajul și au ajutat-o să se schimbe 
în veşminte de noapte. Camera era mai bine încălzită decât 
restul palatului și în ea domnea o atmosferă liniștită. 

Yang Yuhuan i-a cerut unei slujnice să-i aducă ceai. Pe 
măsură ce-l bea, a simţit că starea de beţie se adâncea. Sim- 
țea o mare greutate în mâini şi picioare, pe care le mişca 
cu greutate. Și-a pus o mantie şi s-a dus la intrare, pentru 
a inspira aerul proaspăt al nopții. Și în faţa acestei camere 
era un coridor, iar de partea cealaltă se întindea o terasă cu 
dale. Spre deosebire de terasa din fața sălii de recepție însă, 
aici, pe lângă dalele albe, erau și dale roz și dale verde-pal. 
Datorită îmbinării armonioase nu dădea senzația puternică 
de răceală, ca cealaltă terasă. 

Una din doamnele de companie a chemat-o în cameră, 
dar ea voia să-și alunge starea de beţie respirând aerul rece 
al nopţii. Numai când și-a simţit trupul înghețat a intrat 
înapoi și a tras perdelele patului care era cufundat în beznă. 
Servitoarele stinseseră luminile înainte de a se retrage. Sim- 
ţind că este cineva în întuneric, a rămas o clipă nemișcată, 
cu mâna pe perdeaua întredeschisă, apoi s-a retras din in- 
stinct. Dacă era ascuns acolo prinţul de Shou, fostul ei soț? 

— Yang Yuhuan, ce-ţi doreşti cel mai mult pe lume în 
noaptea asta? 

Răsunase vocea gravă, pe care o cunoștea deja, a împă- 
ratului. 

— Nu-mi doresc nimic, a răspuns ea, ținându-și răsu- 
flarea. 

— Chiar nimic? 

— Ba da. ... Să fiu la fel de frumoasă precum doamna 
Floare de Prun. 

Împăratul n-a răspuns, dar, peste o clipă, a întrebat-o 
din nou: 

— N-ai nici o altă dorință? 

— Nu. 

— Eu aş vrea să-ți împlinesc toate dorinţele, iar tu nu 
ai nici una. Nu e plăcut pentru mine. 

— Atunci vă voi da un răspuns: doresc tot ce doreşte 
împăratul meu. 

— O, eu mi-am împlinit deja toate dorințele, și chiar 
mai mult de-atât. Nu e nimic ce mi-aş mai putea dori. De 
fapt, ar mai fi un lucru... să trăiesc veșnic. 

— Şi, dacă mă gândesc bine, mi-aş dori să am toate 
acele bogății nemaivăzute ale barbarilor... 

— Aş vrea să călăresc măcar o dată animalul acela numit 
elefant. 

— Şi să mai îndeplinesc o dată ritualul de ofrande pen- 
tru Cer și Pământ. 

— Şi să-i aflu pe toți cei care vor să se răzvrătească îm- 
potriva mea ca să-i distrug până la ultimul. 

— Şi să-mi trimit armatele să-i nimicească pentru 
totdeauna pe rebelii tibetani. 

Yang Yuhuan nu se putea împiedica să nu tremure. În- 
cuviinţa din cap fiecare dorință a împăratului, fără să înţe- 
leagă prea bine ce însemna. Înţelegea doar că bărbatul acesta 

avea puterea de a-și împlini toate acele dorinţe, şi desigur 
că avea să și le îndeplinească într-o bună zi. 

— Dar, de fapt, toate astea nu au nici o importanță. 
Ceea ce-mi doresc mai mult ca orice în acest moment este 
s-o am pe femeia prinţului de Shou. 

Şi Yang Yuhuan a simţit mâna împăratului strecurân- 
du-se printre perdele și prinzând-o pe-a ei. A tras-o lângă 
el în pat, iar ea nu a opus nici cea mai mică rezistenţă. Voia 
să-l iubească pe acest bărbat. De fapt, în acea clipă, îl iubea 
deja. ÎI iubea mai mult decât orice pe lume. Pentru că el 
era Fiul Cerului cel atotputernic. Era chiar destinul ei. 


— Bătrâne! 

Yang Yuhuan s-a trezit la acest strigăt al împăratului. 
Lămpile fuseseră stinse și încăperea toată era cufundată în 
întuneric. 

— Bărrâne, bătrâne! 

Era vocea unui om cuprins de spaimă. Vântul puternic 
șuiera peste dalele din fața camerei. Era un sunet neobiș- 
nuit. Ecoul acestuia zăbovea îndelung printre arborii de pe 
dealurile care înconjurau palatul, aducând înapoi mugetul 
îndepărtat al mării. 

— N-a venit bătrânul Gao Lishi? Chemaţi-l îndată! 
Chemaţi-l! striga împăratul care se ridicase pe marginea 
patului. 

— Maiestate, ce s-a întâmplat? a întrebat Yang Yuhuan. 

Când a rostit aceste cuvinte, a simţit că împăratul s-a retras, 
cuprins de groază, tremurând în întuneric. 

— Cine e 

— Sunt eu, Yang Yuhuan. 

— Ah, tu...? 

Vorbea în şoaptă, dar părea să-și fi revenit. A adăugat 
cu un suspin adânc: 

— Nu e de glumă. Cineva a pătruns aici, în cameră. 

Yang Yuhuan s-a uitat fără să vrea în jur. Oare se ascun- 
dea cineva în întuneric? S-a ridicat și ea, ținându-și răsu- 
flarea. Bezna parcă se îndesea şi avea senzaţia că din toate 
colțurile camerei erau îndreptate către ei săgeți ascuţite. 
Dușmanul îşi ținea răsuflarea, ca și ei. Ochi sfredelitori de 
asasini clipeau în beznă. 

— Chemaţi-l pe bătrân! a strigat iar împăratul. 

De data aceasta, urla din răsputeri. 

Yang Yuhuan ar fi vrut să-i îndeplinească dorința, dar 
nu ştia cum să-l cheme pe „bătrân“. Deodată, lumini palide 
au străpuns întunecimea și încăperea s-a luminat treptat. 
S-au ivit nişte doamne de companie care înaintau cu paşi 
grăbiţi, îmbrăcate la fel de îngrijit precum ziua. 

— Maiestate, ne-aţi chemat? 

Fiecare ţinea câte un felinar și, zicând astfel, s-au încli- 
nat ușor. Yang Yuhuan și-a aranjat partea din față a veş- 
mântului de noapte și a cercetat cu privirea toată încăperea, 
dar nu se vedea nimic neobişnuit. fn curând, a fost aprins 
candelabrul cel mare și au prins contur toate mobilele scum- 
pe, mesele, scaunele, colțarele, vazele imense, patul şi vasele 
cu apă, fiecare obiect din cameră. 

— Bătrânul e de pază? a întrebat împăratul. 

— S-a culcat, Maiestate. 

— Să vină aici! 

Femeile au înclinat toate odată capetele şi au părăsit 
camera, ducând în mâini felinarele. 

Yang Yuhuan tăcea, simțindu-se încă încordată. Nu-și 
putea da seama dacă într-adevăr se întâmplase ceva ciudat. 
Nu putea spune nici cât timp dormise. I se părea că abia 
dacă aţipise, dar era posibil și să fi trecut mai multe ore. Sen- 
zaţia călduță a plăcerii încă stăruia în trupul ei. Pe dinăun- 
tru încă fremăta, chiar dacă pielea îi era rece ca piatra. Bărbatul 
de lângă ea era într-adevăr același bărbat care, cu puţin timp 


25 


înainte, îi mângâiase trupul? În cuvintele de dragoste ale 
celui mai puternic suveran al lumii se amestecau la infinit 
blândeţea și cruzimea. Nu putea spune dacă fusese devas- 
tată de o forță imensă sau legănată cu tandreţe. O avalanșă 
năvalnică o mângâiase cu duioșie, iar apoi o forţă la fel de 
distrugătoare ca un fluviu dezlănţuit o dusese fără voia ei 
spre liniştea infinitului. 

Dar bărbatul care stătea acum lângă ea nu avea nimic 
în comun cu acela care o iubise în chip desăvârșit. Parcă-și 
pierduse firea, înspăimântat de o apariţie nevăzută. 

— Să stingem candelabrul, lumina ne poate trăda. 

L-au stins, și întunericul a inundat camera. Atunci s-au 
auzit paşi străbătând galeria și din nou s-au ivit felinarele. 
Când camera s-a luminat ușor, din ușă s-a auzit o voce 
domoală. 

— Sunt Gao Lishi, la ordinele Maiestăţii Voastre! V-aţi 
liniştit? Credeaţi că poate Gao Lishi să-şi uite datoria şi să 
lipsească de la Palat? Vă rog să vă odihniți fără nici o grijă. 

— Dar zgomotul acela ... 

— A fost fără îndoială doar vântul. 

— Nu se poate să fi fost numai vântul! 

— Vă asigur că a fost doar vântul. Priviţi-mă, Maiestate! 
Cât timp vă voi servi, nimic rău nu vi se va întâmpla. 

Chipul lui Gao Lishi se întrezărea la lumina felinarelor 
pe care le țineau două însoţitoare, de-o parte și de cealaltă 
a sa. Yang Yuhuan auzise de mult despre Gao Lishi, dar acum 
îl vedea pentru prima oară. Se spunea că este cu un an mai 
în vârstă decât împăratul, dar, în lumina palidă, s-ar fi zis că 
are cu zece ani mai mult. Avea trăsături neobișnuite, speci- 
fice eunucilor. Faţa îi era puternic ridată și ieșea în evidență 
un nas mare ce trăda fermitate. În ochii săi mari se citea 
bunăvoința când vorbea, dar, când tăcea, păreau plini de 
cruzime. Ridurile adânci care-i brăzdau obrajii până la 


26 


colțurile gurii îi dădeau aerul unui om care zâmbea mereu, 
dar era mai degrabă vorba de un rictus. 

— Maiestate, culcaţi-vă degrabă! 

— Nu te-am mai trezit de mult, până astăzi... 

— Ultima dată a fost cu mai puţin de zece zile în urmă. 

— A, da? Atunci poţi să pleci acum. 

Gao Lishi s-a înclinat și, ridicând apoi capul, a cercetat-o 
scurt cu privirea pe Yang Yuhuan. Ea a simţit cum o stră- 
bate un fulger din cap până în picioare. În faţa acestei fiinţe 
ciudate, un bărbat fără virilitate, pe care nu-l putea citi, o 
încerca un sentiment neclar și complicat. Nu-l putea consi- 
dera un duşman. Era de fapt mai greu de înţeles și mai în- 
spăimântător decât un dușman. 

În timp ce el se retrăgea şi-a dat seama de statura masivă 
a eunucului. În tinerețe, probabil că arătase foarte mândru 
şi înspăimântător, dar acum Yang Yuhuan a remarcat că 
avea umerii căzuți. 

Până la urmă împăratul a fost învins de oboseală și a ador- 
mit. Părea copilăresc felul în care se liniștea la simplul gând 
că Gao Lishi se afla în aceeași aripă a Palatului. Dar netul- 
burarea era încă departe, căci după vreo oră s-a ridicat din 
nou în așternut și a început să strige ca mai-nainte. 

— Bătrânul! Chemaţi-l pe bătrân! 

Nu părea s-o audă pe Yang Yuhuan care-l tot întreba 
ce s-a întâmplat. 

— Cineva să-l aducă repede pe Gao Lishi! Un străin se 
ascunde aici! 

— Nu e nimeni, Maiestate! 

— Ba da, e cineva! 

La aceste vorbe, Yang Yuhuan s-a ridicat şi ea. Însoţi- 
toarele au apărut îndată cu felinarele și au aprins și can- 
delabrul. 

— Chemaţi-l pe bătrân! a repetat împăratul, dar, după 
câteva momente, a părut să se liniștească. 

— Nu mai e nevoie... Plecaţi toți! 

— Să mai lăsăm luminile aprinse? l-a întrebat Yang 
Yuhuan. 

— Nu mai trebuie. 

S-au stins luminile candelabrului, dar, după un mo- 
ment, vocea împăratului s-a auzit în întuneric. 

— E numai vântul? 

— Da. 

De fapt, vuietul vântului era prea slab ca să poată fi sigură. 

— Cheamă-l pe Gao Lishi! 

Yang Yuhuan l-a simţit ridicându-se să-l strige pe eunuc. 
Părea că simplul său nume îi risipea frica. 

— E doar ecoul vântului? 

— Fără îndoială. 

— Eu aud și alt zgomot. 

— Nu este decât vântul. Ascultaţi cu atenţie. E doar ecoul 
vântului! 

De data aceasta, împăratul s-a zbătut să se ridice. Fa l-a 
îmbrățișat, pentru a-l opri. Ca două funii încolăcite în jurul 
pieptului său, brațele ei l-au strâns cu blândețe. 

— Ascultaţi, este doar vântul! 

— Dă-mi drumul! 

— Nu, este doar ecoul vântului! 

Încleștând cu braţele ei trupul împăratului însingurat, 
și-a apăsat pieptul bogat peste faţa lui, pentru a-i alunga 
vedeniile şi a face să dispară zgomotele care-l speriau. Şi, 
mai ales, pentru a-l împiedica să-l mai strige pe Gao Lishi. 

— Nu se mai aude nici un zgomot acum! 

De data asta, împăratul n-a mai răspuns. 

— Pumnalul va trebui să mă străpungă pe mine mai 
întâi şi nu o va atinge pe Maiestatea Voastră! 

Îi părea acum un copil lipsit de apărare. El era trimisul 
Cerului, era destinul ei, uneori o forță nestăvilită care se dez- 
lănţuia mai grozav ca Fluviul Galben, dar în același timp 

era și un suflet înfricoşat de copil, pradă unor spaime con- 
tinue. Iar ea îl putea cuprinde întreg, după placul ei, şi îl 
putea face chiar să tacă, dacă voia, acoperindu-i buzele cu 
sânii ei. 

Yang Yuhuan simţea că trupul ei suferise o transformare 
totală. Cerul i-l încredințase pe împăratul lipsit de apărare 
şi, până îl reda zeiţei zorilor, era al ei, putea să-l ocrotească 
înconjurându-l cu braţele ei fragede și mângâietoare. Acesta 
era rezultatul, care merita desigur orice sacrificiu, al unei iu- 
biri născute dintr-un extaz pe care nu-l mai cunoscuse. 

În Cântecul regretului veșnic este scris: 


„Nopțile de dragoste sunt prea scurte, soarele se înalță 
prea repede. 
Împăratul a renunțat de-acum la sfatul de dimineață“. 


Într-adevăr, în dimineața următoare, împăratul a zăbo- 
vit până târziu în camera sa și, de atunci, a renunţat la obi- 
ceiul lui de a se trezi devreme pentru a merge să discute cu 
sfetnicii săi problemele împărăției. 


Yang Yuhuan se născuse în ţinutul Shu, actuala pro- 
vincie Sichuan. Când împăratul o întrebase despre dansu- 
rile din zona sa natală, răspunsese că nu îi sunt cunoscute 
pentru că plecase de mică din locul natal. De fapt, nu cunoș- 
tea nimic legat de-acel ținut, nu numai dansurile ori muzica. 
La moartea tatălui său, soarta potrivnică făcuse să fie spul- 
berată casa ei. Ea mersese din familie în familie, ajungând 
până la urmă în cea a unui administrator al lucrărilor pe nume 
Yang, din Luoyang, în provincia Henan, unde-și petrecuse 
copilăria. 

Cât despre nașterea ei în Shu, acest fapt era sigur, și 
nimeni nu-l punea sub semnul îndoielii. Trăsăturile chipu- 
lui său, conformaţia sa dovedeau clar această proveniență 

meridională. Nu vedeai la femeile din partea de miază- 
noapte a imperiului nici trupuri cu forme aşa de bogate, 
nici frumuseţea aceea încântătoare dată de ochii limpezi. 
În plus, gustul său pentru fructele zemoase și bucatele pi- 
cante și aromate trădau de asemenea un sânge sudic. 

Yang Yuhuan îi era recunoscătoare Cerului pentru fap- 
tul de a se fi născut într-un ținut binecuvântat cu un soare 
atât de arzător. 

Această frumuseţe plină era cea care îl vrăjise pe prinţul 
de Shou, care o dorise de soţie, schimbându-i în totalitate 
soarta. Fie că voia sau nu, pentru a putea deveni consoarta 
prinţului a trebuit să-și schimbe statutul. Tutorele ei de până 
atunci, Yang Xuanjiao, a devenit tatăl ei oficial şi a trimis-o 
la palatul prinţului în calitate de fiica sa cea mai mare. De 
fapt, el nu avea un rang înalt, dar familia Yang, al cărei mem- 
bru devenea ea astfel, era cunoscută datorită renumelui și 
vechimii sale. Avea ceva legături de rudenie cu clanul impe- 
rial Yang, din dinastia Sui, și membrii ei ocupau, din tată 
în fiu, posturi în administraţia provinciei. Intrând în casa 
prinţului de Shou, ca fiică a lui Yang Xuanjiao, ea lua pentru 
prima dată numele de familie al fostului ei tutore, devenind 
Yang Yuhuan. Fiica ținuturilor Shu, cu o ascendență mai 
degrabă nesigură, se născuse sub o stea norocoasă. După 
ce fusese soția prințului de Shou, destinul îi aducea acum 
o onoare infinit mai mare. Devenea concubina împăratului 
Xuanzong. 


Capitolul 2 


Când împăratul a chemat-o pentru prima dată pe Yang 
Yuhuan la Palatul de la poalele Muntelui Calului Negru 
cra anul al douăzeci şi optulea (740) al Erei Întemeierii, iar 
cl împlinise cincizeci și șase de ani. Anul următor, această 
cră avea să se sfârșească după douăzeci şi nouă de ani, lăsând 
loc noii ere proclamate de împărat şi numită de el Comoara 
Celestă. Cu alte cuvinte, Yang Yuhuan intra în palatul im- 
perial exact la sfârşitul unei perioade de pace deplină, ves- 
tită în toată lumea. 

Se scurseseră deja aproape treizeci de ani de când împă- 
carul luase puterea şi, sub conducerea sa, anii Erei Înte- 
meierii fuseseră împliniți ca o primăvară înmiresmată de 
renașterea naturii, ajungând să fie consideraţi anii de glorie 
ai dinastiei Tang. Dusese o politică înțeleaptă și, prin 
urmare, nu avuseseră loc răscoale, iar poporul se putea bu- 
cura pe deplin de o viaţă bună și prosperă. Poetul Du Fu! 
descrie astfel Era Întemeierii: 


„Mi-aduc aminte Era-ntemeierii, 
Cu zilele atotinfloritoare, 
Fiece târg, cu zece mii de case 


1. Du Fu (712-770), poet emblematic al dinastiei Tang. Opera 
sa este vastă, iar printre poemele lui cele mai cunoscute se numără 
cele istorice, reflectând evenimente capitale ale timpului său. (N. red.) 

Avea belșug de roade în hambare, 
Orez cu bobul gras și meiul alb, 
Păstrate-n pivnițe și în grânare. 

Pe drumuri și cărări de prin ţinut, 
Nu pândeau precum altădată fiare, 
Puteai pleca la drum neabătut, 

În orice zi fără îngrijorare. 

În Shandong, unde se țesea mătasea, 
Vedeai cum foiau miile de care. 
Pe-ogor bărbatul, în odăi femeia 

Se îngrijea de viermii de mătase, 
Olaltă sunt, și nu răzleți prin lume 
Şi astfel rânduielile sunt bune. 

Stă Înțeleptul în palatul său 

Şi cântă aria Poarta din nori. 

Stau împreună prieteni iubitori, 
Uniţi sub cer fără vreo supărare. 
Trec ani, o sută, fără de restriști, 
Nici un necaz nu-ncearcă-mpărăţia, 
Shu Sun şi Xiao He se străduiesc, 
Prin Rit și Muzică să ţină armonia“. 


Nu mai este nevoie de explicaţii pentru a înţelege că în 
acest poem poetul laudă politica din timpul Erei Înteme- 
ierii. Pe scurt, spune că în această epocă domnea pacea, 
recoltele erau bogate, poporul muncea în liniște, nu se abă- 
tuseră nici calamităţi, iar oamenii se purtau conform mora- 
lei. Aceste vremuri de pace începuseră odată cu urcarea pe 
tron a tânărului prinţ de douăzeci și opt de ani. Până atunci, 
pacea și liniştea fuseseră departe. 

Împăratul era al treilea fiu al împăratului Ruizong și se 
născuse în al doilea an al Erei Sisheng (685). I se dăduse nu- 
mele Longji. Era strănepotul primului Fiu al Cerului din 
dinastia Tang, împăratul Taizong, și nepotul împăratului 

Gaozong și al împărătesei Wu Zetian. Mama sa era din 
familia Dou. 

La vremea nașterii sale, titlul de împărat îi aparținea 
tatălui său, Ruizong, dar, în realitate, acesta nu deţinea pu- 
terea. Puterea adevărată se afla în mâinile mamei sale, Wu, 
adică în mâinile bunicii lui Longji. După moartea ei, împă- 
răteasa Wu a primit titlul de „Marea împărăteasă binecu- 
vântată de Cer“ și e, în general, cunoscută drept Wu Zetian. 
lira o femeie cu o personalitate remarcabilă, dar însetată de 
putere, plină de cruzime și ușuratică, dar în același timp in- 
tcligentă și dreaptă. Datorită acestui amestec de calități și 
defecte poate fi socotită astăzi drept o persoană ieșită din 
comun, dar fără să se poată preciza dacă era deosebită într-un 
sens bun sau rău. 

Wu era de origine din Shanxi și intrase în gineceul 
împăratului Taizong la vârsta de paisprezece ani. După moar- 
tea acestuia se călugărise, dar, la cererea noului împărat, 
Gaozong, fiul lui Taizong, a trebuit să revină în apartamen- 
tele imperiale. Gaozong nu a ezitat să-și însușească concu- 
bina tatălui său, devenită călugăriță. Călugărindu-se pentru 
a se putea ruga pentru sufletul împăratului decedat, Wu 
fusese desigur sinceră şi credincioasă, dar, odată intrată în 
gineceul lui Gaozong, personalitatea ei s-a schimbat treptat, 
ori poate că s-a trezit în sufletul ei o forță de care nici ea 
nu ştiuse până atunci. 

L-a îndepărtat pe împărat de concubinele sale preferate 
şi când a devenit împărăteasă şi-a pedepsit cumplit fostele 
rivale. Le-a luat toate rangurile şi, fără să se mulțumească 
cu atât, le-a aruncat apoi în închisoare şi pe ele, şi pe fosta 
împărăteasă. Şi, pentru a-și satisface complet setea de răz- 
bunare, a pus să le fie tăiate mâinile și picioarele şi să fie arun- 
cate în alcool. Când a devenit împărăteasă, Wu avea treizeci 
şi trei de ani, iar Gaozong avea douăzeci şi opt. 

În anul următor (656), l-a înlăturat pe moștenitorul de 
drept al tronului pentru a-l înlocui cu unul ales de ea și, 
profitând de firea bolnăvicioasă a împăratului, a luat încet- 
încet frâiele puterii în propriile mâini. Au existat deseori 
tentative de revoltă împotriva ei, dar ea nu le-a considerat 
decât niște incidente lipsite de importanţă. Și-a întemnițat 
pe rând toți duşmanii, iar la Curte toate posturile impor- 
tante au fost în scurt timp ocupate de rudele ei. 

În 683, când Gaozong a murit, a preluat în mod oficial 
puterea, urcându-l pe tron pe fiul ei, prințul Xian, sub nu- 
mele de împăratul Zhongzong. În 684 acesta a fost înde- 
părtat și înlocuit cu fratele său mai mic Dan, care a devenit 
împăratul Ruizong, În anul următor, 685, s-a născut Longji, 
cel care avea să devină împăratul Xuanzong. Dar nici 
domnia lui Ruizong nu a fost sortită să dureze prea mult. 
Wu l-a răsturnat pentru a-i lua ea însăși locul în 690. A 
instituit o nouă eră, căreia i-a dat numele de Binecuvânta- 
rea Cerului. Împărăteasa Wu Zetian avea atunci șaizeci şi 
opt de ani. 

Longji și-a petrecut copilăria în acești ani de ascensiune 
politică a aprigei sale bunici. La trei ani a fost numit prinţ 
de Chu, iar la un an de la urcarea pe tron a bunicii sale, pe 
când avea șapte ani, a fost primit de aceasta la Palat în faţa 
unei asistenţe de vază. O celebră întâmplare despre tânărul 
prinţ a rămas posterităţii din acea vreme. Un membru al 
familiei Wu, numit conducător de comitat, l-a dojenit într-o 
zi pe unul dintre însoțitorii lui Longji. Atunci Longji s-a 
dus imediat la el şi l-a mustrat: 

— Cum îndrăzneşti să dojeneşti pe cineva din suita 
mea, Chiar aici, în Palatul nostru? 

Fapta sa i-a mirat pe mulți, dovedind un curaj ieșit din 
comun într-o epocă în care, pentru a fi considerat ființă 
omenească, trebuia să aparții familiei Wu. Când i s-a relatat 
incidentul, împărăteasa s-a bucurat mult şi, de atunci, a 

inceput să-și răsfeţe nepotul. Pe la nouă ani, mama sa, care 
nu fusese niciodată în relaţii bune cu soacra ei, a fost ares- 
tată și executată din porunca acesteia. Ca urmare, toți copiii 
lui Ruizong, prinți cu sânge imperial, au fost decăzuţi din 
drepturi și li s-a dat doar rangul de conducători de comi- 
tate. Longji a fost ţinut captiv în Palatul imperial, dar peste 
o vreme a reintrat în grațiile împărătesei. Când avea paispre- 
zece ani, aceasta i-a acordat un domeniu în capitala de răsă- 
rit, Luoyang, iar la șaptesprezece ani un nou domeniu chiar 
în Capitală. 

Împărăteasa nu s-a îmblânzit nici măcar la bătrâneţe. A 
murit în 705, la optzeci şi trei de ani, și atunci unchiul lui 
Longji, Zhongzong, care fusese ani la rând în dizgrație, a 
răsturnat clanul Wu şi a câștigat tronul. În 708, la douăzeci 
şi patru de ani, Longji a fost numit a doua căpetenie a găr- 
zilor şi funcţionar al prefecturii Lu din provincia Yunnan. 

După moartea împărătesei Wu, Curtea imperială a dinas- 
tiei Tang părea să fi scăpat de spectrul femeilor nemiloase, 
dar această libertate nu a durat prea mult. Soţia împăratului 
Zhongzong, născută Wei, avea şi ea o fire aprigă și, urmând 
calea împărătesei Wu, a nutrit aceleaşi visuri de putere. L-a 
otrăvit pe împărat, l-a pus pe fiul ei pe tron şi şi-a luat titlul 
de împărăteasa Tai, ba chiar a încercat să-l îngroape pe 
împărat înainte de a fi făcută publică cauza morţii sale; însă 
Longji, care ştia adevărul, s-a aliat cu mătușa sa, prințesa 
Taiping, şi a îndepărtat familia Wei printr-un atac asupra 
palatului imperial, dat în timpul nopții. Acestea s-au petre- 
cut în 710. Tatăl lui Longji, Ruizong, a urcat din nou pe tron, 
iar Longji a primit titlul de prinţ moștenitor. 

Dar urzelile nefaste ale femeilor aveau să decidă soarta 
imperiului pentru a treia oară. Prinţesa Taiping, care, după 
ce ajutase la îndepărtarea clanului Wei, câștigase multă 
influenţă la Curte, a încercat apoi să-l îndepărteze de la 
succesiune pe nepotul ei Longji. Împăratul Ruizong i-a 

ghicit planul și, pentru a-l împiedica, deși era de-abia în al 
doilea an de domnie, a abdicat în favoarea lui Longji, care 
avea pe-atunci douăzeci şi opt de ani. Așa a ajuns pe tron 
împăratul Xuanzong. 

La un an după încoronare, el a arestat-o și a executat-o 
pe mătușa sa Taiping și a lovit crunt în membrii clanului 
ci, inaugurând Era Întemeierii. Se termina astfel lunga pe- 
rioadă de nenorociri dominată de femei și începea o eră de 
pace. 


Cum de reușise împăratul Xuanzong să menţină armo- 
nia și liniştea de când urcase pe tron, nimeni n-ar fi putut 
spune deslușit, nici măcar el însuși. De îndată ce luase frâiele 
puterii, imperiul se liniștise ca prin farmec. Dacă înainte 
în apartamentele interioare se urzeau comploturile cele mai 
crunte, acum, în mod neașteptat, acestea deveniseră un loc 
plăcut şi pașnic. Atacurile de la graniţe ale barbarilor se împu- 
ținaseră, iar numărul răufăcătorilor din capitalele Changan 
și Luoyang scăzuse simțitor; chiar perioadele de foamete și 
catastrofele naturale erau, în mod miraculos, mai rare. 

Împăratul trecuse de cincizeci de ani, şi adesea, mulţi 
dintre dregătorii lui se întreceau în a-i aduce laude. De 
obicei nu spunea nimic și nu părea să asculte cu prea mare 
atenţie, dar uneori, când era foarte bine dispus, lăsa să-i scape 
câte un comentariu. Acesta era de fiecare dată diferit. 

Dregătorii considerau că pacea care domnea în imperiu 
se datora înțelepciunii împăratului. În tinereţe el nu tăgă- 
duia, credea chiar cu tărie că aşa era; de aceea nu pleca ure- 
chea la lingușelile necontenite ale vasalilor săi, dar nici nu 
considera că laudele lor ar fi exagerate, ci i se părea firesc să 
fie mereu ridicat în slăvi. 

După ce a trecut de cincizeci de ani însă, aceste laude îl 
lăsau indiferent, ba chiar îl plictiseau și îl iritau, pierzân- 
«lu-şi orice farmec. De fiecare dată când cineva îl lăuda, afișa 
o expresie de enervare și se făcea că nu aude; doar când se 
intâmpla să fie binedispus murmura ca pentru sine însuși 
«două, trei vorbe. 

— Cineva ca Yao Zong... 

Atât spunea și se oprea. 

Dregătorii înclinau capetele cu o exclamaţie scurtă, chinu- 
indu-se în zadar să ghicească adevăratul gând al împăratului 
sau ce simţea în inima sa. N-aveau nici cea mai mică idee 
dacă era mai bine să îl laude pe fostul prim-ministru Yao 
Zong, sau, din contră, să-l ponegrească. În astfel de cazuri, 
impăratul era tentat să creadă că pacea care domnea de mai 
bine de treizeci de ani în imperiu i se datora prim-ministru- 
lui Yao Zong, pe care el însuși îl îndepărtase după patru 
ani de slujire. 

Yao Zong fusese prim-ministru în timpul împărătesei 
Wu, apoi chiar aceasta îl îndepărtase, iar Xuanzong îl reche- 
mase. Atunci el spusese că nu poate primi decât dacă împă- 
ratul se leagă să respecte cerințele pe care le formulase într-un 
memoriu în zece puncte. 

Revendicările lui includeau renunțarea la legile foarte 
aspre, adoptarea unei politici tolerante, interzicerea ameste- 
cului eunucilor în treburile statului, acceptarea criticilor 
formulate cu privire la conducere, renunţarea la obiceiul 
de a acorda funcţii oficiale rudelor împăratului pe linie 
maternă. Nu erau lucruri imposibile și tânărul împărat le-a 
acceptat și le-a respectat. Iar acum, după ce trecuse de cinci- 
zeci de ani, îşi dădea pentru prima dată seama cât de mult 
contase respectarea acestora în bunul mers al politicii sale. 
Cu toate acestea, nu mai respecta nici măcar unul dintre 
aceste principii și evita să se gândească prea mult la chipul 

ministrului. Amintirea lui nu-i producea un sentiment 
prea plăcut. 

Alteori, când era binedispus, împăratul zicea: 

— O, dacă Song Jing ar fi aici... 

Song Jing era guvernatorul general al provinciei Guang- 
zhou. Împăratul îl numise prim-ministru la recomandarea 
lui Yao Zong, dar şi pe el îl demisese tot după patru ani. 
Fusese un ministru pentru care legea era mai presus de orice. 
Făcea legi pentru fiecare caz în parte, iar când își amintea 
de el, împăratul avea impresia că n-ar fi putut găsi unul la 
fel, oricât ar fi căutat. Era întruchiparea dreptei judecăți și 
orice l-ar fi întrebat împăratul, avea totdeauna un răspuns. 

Uneori împăratului îi scăpa alt nume. 

— O, Han Xiu... 

Atât spunea, fără să adauge nimic legat de calităţile sau 
defectele acestuia. Pentru împărat, era suficient ca să și-l adu- 
că aminte. 

Han Xiu fusese și el prim-ministru. Fusese destituit după 
numai zece luni, dar, în acele zece luni supraveghease cu 
intransigență şi severitate acţiunile şi comportamentul împă- 
ratului. Ori de câte ori acesta nu respecta protocolul impus 
de poziţia sa, Han Xiu, mic de statură, apărea de nu se ştie 
unde și se posta în fața împăratului. Nu auzise din gura 
acestui prim-ministru decât reproșuri. Cât îl avusese în preaj- 
mă, împărarul nu putuse nici să bea după pofta inimii, nici 
să meargă la vânătoare. Așa slăbise împăratul, pe când poporul 
nu mai flămânzise şi se bucurase de bunăstare. 

După împlinirea vârstei de cincizeci de ani, împăratul 
se gândea adeseori la aceşti trei prim-miniştri — Yao Zong, 
Song Jing şi Han Xiu. În zilele când era binedispus și avea 
momente de sinceritate dorea să le poată oferi lor toate lau- 
dele pe care le primea de la sfătuitorii săi, pentru a le recu- 
noaşte în acest fel meritele acestor foşti prim-miniştri. În 
prezent nu mai avea pe nimeni de talia lor în jurul său. Din 

pura prim-miniștrilor din ultimii ani nu auzise niciodată 
vreo critică sau măcar vreo dojană. 

Asta nu însemna câtuşi de puţin că împăratul și-ar fi 
dorit să aibă iar în jurul său sfătuitori severi, căci nici nu 
incăpea vorbă să poată suporta iar astfel de personalități 
puternice la cârma țării. Imperiul funcționa cum nu se 
poate mai bine şi lucrurile mergeau înainte și fără acei 
prim-miniștri. 

Când aveau loc recepții, împăratul îşi dădea seama cât 
de singur era. Fie că erau recepții oficiale când de-a dreapta 
şi de-a stânga lui stăteau înşirați precum constelațiile scli- 
picoare sute de dregători, ori recepții la care cele mai fru- 
moase femei barbare dansau și cântau, sau întrevederi cu 
trimişii străini în Sala de consiliu a Palatului, împăratul 
avea momente în care simțea că absolut tot ce adunase în 
jurul său, fiinţe şi lucruri, toate se îndepărtau de el şi rămâ- 
nca cu desăvârşire singur. În astfel de momente i se părea 
că era părăsit într-o peșteră, în frig şi umezeală, şi nu exista 
nici o ieșire. Era prizonierul unui întuneric complet în care 
stăruia un miros greu. 

Începuse să priceapă cât i se adâncea singurătatea tot 
după ce trecuse de cincizeci de ani. În astfel de momente 
simţea cum în sufletul său se trezeau dorinţe înfricoșătoare, 
când o sete nestinsă de a vărsa sânge, sau, dimpotrivă, o 
dorință de a se abandona în voia plăcerilor simțurilor, chiar 
de a se pierde prin ele. Împăratul reușea totdeauna să-şi ţină 
în frâu aceste dorinţe. Se gândea că singurele lucruri pe care 
nu le gustase încă în această lume erau doar cruzimea 
extremă și excesul voluptăţii. În afară de acestea, făcuse tot 
ce e posibil pe lume, chiar şi rugile feng shan! către Cer şi 


1. Ritual care putea fi îndeplinit numai de împărat; feng („dar“, 


„răsplată“) era ruga adresată Cerului, iar shan („sacrificiu“), Pămân- 
tului; se putea face numai dacă imperiul atinsese un nivel exemplar 

Pământ pe care un împărat nu le îndeplinea decât o singură 
dată în viață. Împăratul care primea Mandatul Cerului! 
trebuia să aducă sacrificii Cerului pe muntele sacru Taishan, 
apoi să omagieze Pământul la poalele acestui munte, pe 
micuța colină Liangfu. Ritualul acesta data încă din Anti- 
chitate, iar împărații Chinei, atunci când se bucurau de o 
domnie pașnică, își exprimau prin acest sacrificiu solemn 
recunoştinţa faţă de zei. Îndepliniseră acest ritual primul 
împărat Qin Shi Huang, împăratul Wu din dinastia Han?, 
împăratul Guangwu din dinastia Han orientală şi într-o 
epocă nu atât de îndepărtată, împăratul Gaozong și împă- 
răteasa Wu Zetian. Xuanzong îndeplinise ceremonia solem- 
nă în cea de-a unsprezecea lună a celui de-al treisprezecelea 
an al Erei Întemeierii. Respectând muntele sacru, nu luase 
cu el decât puţini însoțitori și nu se slujise de careta impe- 
rială, mergând până în vârful muntelui călare. Pe lângă dem- 
nitari, războinici și mandarini, la ceremonie participau și 
mulți trimiși străini. Din toate lucrurile pe care un muritor 
le poate îndeplini pe pământ nu e nici unul mai grandios 
decât acesta. Xuanzong stătuse la sfat cu zeii Cerului și vor- 
bise cu zeii Pământului. Cu alte cuvinte, împăratul, în cali- 
tate de stăpân absolut al lumii, se întâlnise cu zeii. 

Unui om care adusese ofrande Cerului și Pământului 
nu-i mai rămânea în realitate nimic de făcut. Faţă de acest 


de pace şi prosperitate şi avea rolul de a evidenția legitimitatea puterii 
şi a dinastiei. (N. red.) 

1. În gândirea confucianistă împăratul Chinei primeşte un man- 
dat al Cerului (Universul). Conform acestui mandat, el trebuie să 
vegheze la păstrarea armoniei prin îndeplinirea riturilor necesare în 
momente stabilite. Neglijarea acestor sarcini poate atrage catastrofe 
naturale, iar poporul are dreptul să-l răstoarne pe împăratul care îşi 
neglijează îndatoririle. (N. tr.) 

2. Dinastia Han a precedat dinastia Tang. (N. rr.) 

situal, orice alte preocupări omeneşti deveneau niște ni- 
micuri. Pentru împărat nici una dintre treburile imperiului 
nu mai avea farmec și nimic nu-i mai provoca emoție. Sin- 
purele lucruri a căror chemare încă o mai simţea erau cruzi- 
mca şi voluptatea, ce răspândeau parcă o strălucire stranie. 

Împăratul nu zăbovea însă mult în această peşteră pus- 
tie. Aceste gânduri îl asaltau pe neașteptate, dar îl părăseau 
la fel de brusc. Se scutura de ele la fel de repede cum se 
trezea din vis. Într-o clipă dispăreau fără urmă și setea de 
sânge, şi dorinţa de a se pierde în voluptate. Dar, deşi dis- 
păreau, el nu putea fi sigur că nu aveau să reapară. Când 
își revenea, simțea cum fruntea, subsuorile și palmele îi erau 
pline de sudoare. Monarhul înțelept și despotul crud erau 
două feţe ale aceleaşi medalii. Xuanzong condusese până 
acum ca un monarh înțelept, dar se putea oricând trans- 
lorma într-un despot. 

După ce revenea din peştera întunecată, împăratul își 
amintea întotdeauna de două dintre femeile pe care le iu- 
bise. Ambele erau moarte demult. Prima îi devenise soție 
pe când era încă tânăr și conducător al comitatului Linzi. 
Era din familia Wang. Îi fusese alături într-un răstimp de 
tinereţe fericită şi, atunci când urcase pe tron, o făcuse 
împărăteasă. Dar ea fusese condamnată la moarte și își 
pierduse toate rangurile, fiind acuzată de trădare din cauza 
crimei comise de fratele ei mai mare. A doua fusese Wu 
Hui. Aceasta provenea din faimoasa familie a împărătesei 
Wu Zetian. Se zvonise că uneltirile lui Wu Hui provoca- 
seră dizgraţia împărătesei Wang, dar împăratul nu a dat 
crezare acelor zvonuri pentru că o iubea mult prea mult pe 
această a doua soţie a sa. Tot zvonurile puneau pe seama 
lui Wu Hui și condamnarea la moarte a fiului concubinei 
Zhao Li, prinţ moștenitor, și asasinarea fratelui mai mare 
al soției acestuia. Dar împăratul nu pleca urechea la ceea 
ce socotea vorbe fără temei şi considera doar că îi pedepsise 

după faptă pe cei vinovaţi de trădare. Wu Hui murise la 
patruzeci de ani, când frumuseţea ei era la apogeu. Fusese 
o femeie foarte deşteaptă şi împăratul îi cerea părerea în 
toate împrejurările. 

Împăratul îşi amintea deseori de aceste două soții, foarte 
deosebite una de cealaltă, atât în ceea ce privește caracterul, 
cât şi înfățișarea. Împărăteasa Wang avusese parte de o soartă 
crudă şi împăratul se simţea uneori vinovat, pentru că își 
dăduse seama de-abia după moartea ei cât de adâncă fusese 
iubirea lui. Cât despre Wu Hui, ea a primit titlul postum 
de „Împărăteasa Ordinii și Virtuţii“, şi împăratul i-a con- 
struit un mausoleu la sud de templul daoist Cer Albastru 
din Changan. 


Yang Yuhuan intra deci în viaţa împăratului Erei 
Întemeierii, o epocă de domnie a păcii, când acesta trecuse 
de cincizeci de ani și începuse să-l împresoare singurătatea 
din peştera întunecoasă și pustie. Tânăra femeie nu era 
conștientă încă de rolul important și complicat pe care 
urma să-l ia asupra ei. Trebuia să umple golul lăsat în 
sufletul împăratului de moartea celor două femei pe care 
le iubise cel mai mult şi să aducă forța vieţii în trupul și 
inima unui bărbat care îmbărrânea și căruia sentimentele 
îi erau străine de când îndeplinise ritualul Cerului și 
Pământului. Și mai trebuia uneori să joace și rolul celor 
mai buni trei prim-miniștri ai săi. Acestea erau nălucile 
care-l făceau pe împărat să se retragă uneori în peștera înghe- 
țată și pustie şi ea, Yang Yuhuan, trebuia să-și folosească tot 
farmecul pentru a îmblânzi fiara însetată de sânge și volup- 
tate care se ascundea în acea peșteră. 

Dacă voia într-adevăr, Yang Yuhuan putea fără nici o 
îndoială să facă asta. Avea douăzeci şi doi de ani: şi-a privit 
mâinile albe, reci şi catifelare, şi-a mângâiat obrajii. Erau 

netezi și fermi. Și-a dus mâinile spre gură, de-a lungul linii- 
lor pline ale feţei. Şi-a mușcat ușor degetele cu caninii mă- 
"unţi, dar puternici, precum colții unei sălbăticiuni. Puteau 
mușca aprig sau puteau fi dulci ca o mângâiere. 

Yang Yuhuan a fost adusă la Palat în calitate de călu- 
p.iriţă daoistă, dându-i-se un nume nou, care însemna „Depli- 
na Sinceritate“, Acest lucru s-a petrecut după ce stătuse 
două săptămâni în Palatul Izvoarelor Calde de la Muntele 
Calului Negru. Primise acest nume după Palatul Deplinei 
Sincerități, unde avea să locuiască. 

Împăratul voise să salveze aparențele aducând-o la Curte 
în chip de călugăriță daoistă. Acest statut însemna o elibe- 
rare de jurămintele care o legau de prinţul de Shou, fostul 
ci soţ. Și, chiar dacă aceasta era o măsură de moment, 
faptul că o făcuse călugăriță daoistă arăta că împăratul avea 
multă consideraţie față de această religie. Daoismul fusese 
fondat de Lao Zi şi continuat de Dao Ling, discipolul aces- 
tuia; religie politeistă complexă care își avea rădăcinile în 
religiile chineze din vechime, în credințele populare pre- 
cum și în practicile magice, cuprindea și științele, astrono- 
mia și medicina, dar și elemente de budism și confucianism. 
În vechea Chină, daoismul era practicat pe scară largă, 
alături de budism și confucianism. Dobândirea nemuririi, 
capacitatea de a zbura prin văzduh sau de a se transforma 
pe care le includea Dao — sau Calea — fascinau poporul și 
chiar și împărați îi fuseseră devotați, începând cu Shi 
Huangdi, primul împărat Qin și împăratul Wu din neamul 
Han. Și chiar dacă unii împărați nu au recunoscut existența 
înţelepților daoiști și nu s-au supus Căii, credința aceasta era 
atât de înrădăcinată în popor, încât nici unul din ei nu a 
putut s-o înăbușe cu-adevărat. 

În timpul dinastiei Tang, nici împăratul Taizong, nici 
Gaozong nu introduseseră daoismul la Palat, dar apoi, 

începând cu Wu Zetian, adepţii daoismului s-au înmulțit 
la Curte. Ruizong a urmat Calea și Xuanzong, actualul 
împărat, făcuse asemenea tatălui său. 

La început, Yang Yuhuan a considerat că atracţia împă- 
ratului pentru Dao era ciudată, dar apoi a început să înţe- 
leagă de unde venea aceasta. Având cea mai mare putere 
pe care o poate avea un om în această lume, în inima lui 
nu mai putea visa decât să rămână veșnic tânăr, să poată 
zbura liber prin înaltul cerului sau să se poată transforma, 
într-o clipită, în altcineva. În prezent, împăratul nu dorea 
nimic mai mult decât sânge şi voluptate, dar încerca să 
reziste acestor două tentaţii. Dacă se abandona lor, ar fi tre- 
buit să renunțe la aura sa de monarh înțelept și să se trans- 
forme într-un tiran. Când acestea două îl ispiteau, credința 
daoistă din sufletul său însingurat îl îndemna la o viaţă 
înţeleaptă, dar care era în același timp și luminoasă, și liberă, 
Chiar plăcută. Şi nu era acesta oare visul dintotdeauna al 
omenirii, dar pe care nimeni nu-l putuse atinge pe pământ? 

Împăratului nu-i plăcea să-i asculte pe călugării daoişti 
propovăduindu-și sec învățăturile. Încă din fragedă copi- 
lărie fusese nevoit să asculte cu stoicism preceptele confu- 
cianiste privind guvernarea lumii cu înţelepciune şi virtute, 
așa încât era mult mai atras de practicile magice ale daois- 
mului. Asculta de mii de ori povestirile despre astfel de 
practici, fără să pară că se plictiseşte. Cunoştea foarte bine 
teoriile care demonstrau că Înţelepții daoişti nu existaseră 
de fapt şi, chiar şi el, în sinea sa, admitea asta, dar, cu toate 
acestea, poveștile despre elixirul nemuririi și viaţa eternă i 
se păreau mereu fascinante și noi. 

De câte ori chema călugării daoiști să-i povestească astfel 
de istorisiri, împăratul o avea întotdeauna pe Yang Yuhuan 
lângă el. De pe tronul ei, ea îl privea cum se lăsa treptat cap- 
tivat de ele şi în astfel de momente își spunea că nimeni pe 

lume nu-şi dorea mai mult decât împăratul să trăiască veș- 
nic. Când călugării începeau să povestească, împăratul părea 
oarecum plictisit, ca și cum nu-l interesau prea mult spusele 
lor, dar, pe măsură ce povestea înainta, chipul său se trans- 
forma treptat. Ochii începeau să-i strălucească ca și cum 
călugărul îl fermecase, își strângea buzele şi lăsa impresia de 
tristețe. Avea nerăbdarea unui câine legat care vede prada în 
faça sa, dar și înflăcărarea acestuia când se aruncă asupra ei. 

Noaptea, când erau împreună, Yang Yuhuan îl întreba 
uneori. 

— Maiestate, chiar speraţi să trăiţi veșnic? 

Şi, după ce îi scruta chipul, adăuga: 

— Ştiţi, este un lucru imposibil. Orice ființă care are 
viaţă trebuie să moară. Așa este mersul trist al acestei lumi. 

Yang Yuhuan se străduia astfel să destrame vraja în care-l 
prinseseră pe împărat călugării daoiști. 

— Tot numărate sunt și aceste nopţi pe care eu le pot 
petrece cu Maiestatea Voastră. Ar fi minunat dacă ele ar 
putea continua la nesfârșit, dar timpul nu cruță pe nimeni! 

Așa cum sunt dezbrăcate veșmintele unul după altul, 
astfel îl dezvelea ea pe acest om care iubea mai mult ca orice 
viața din vălurile visurilor lui de nemurire. Apoi se arunca 
în brațele sale ca o simplă femeie sortită cândva morţii, iar 
el, acceptrându-și datorită vorbelor ei condiţia de muritor, 
strângea în brațe trupul ei de femeie pieritoare. 

În camera asupra căreia plana aripa morţii, bucuria 
vieţii se transforma parcă în jurămintele lor de dragoste. Își 
şopteau cu violență și tandreţe jurăminte care se transfor- 
mau în dragoste eternă; se cristalizau în taină, în adâncul 
sufletului împăratului, ca nişte perle mărunte, imaculare, 
solide şi strălucitoare. Yang Yuhuan trebuia să posede nu 
numai trupul, cât mai ales sufletul împăratului. Altfel nu-l 
putea smulge din gineceul imperial cu trei mii de femei. 

În anul următor venirii lui Yang Yuhuan la Palat, al 
douăzeci şi nouălea al Erei Întemeierii, împăratul s-a dus 
Chiar din prima zi a anului la Palatul Izvoarelor Calde. 
Yang Yuhuan l-a însoţit. Aici ea a întâlnit-o pentru a doua 
oară pe doamna Floare de Prun. Prima întâlnire avusese loc 
în prima sa seară la Palat, când împăratul o chemase la 
recepție. Nu putea uita cum concubina îi arătase cel mai 
mare dispreţ şi ştia că nu va putea uita toată viaţa acel 
dispreţ. De data aceasta s-au văzut într-una dintre grădinile 
Palatului, niște grădini minunate, construite în terase, cu 
înclinații domoale. Însoţită de două doamne, Yang Yuhuan 
străbătea aleea care ducea de la grădina cea mai de jos la cea 
aflată cel mai sus. Deodată s-a trezit față în faţă cu Floare 
de Prun, care cobora însoțită la rândul ei de câteva doamne. 
Yang Yuhuan s-a oprit și s-a dat la o parte, pentru a lăsa dru- 
mul liber. Dar şi Floare de Prun s-a oprit. Atunci una dintre 
însoţitoarele ei a venit în față şi a întrebat cu respect: 

— Mergeţi la grădinile de sus? 

La răspunsul afirmativ al uneia din însoțitoarele lui 
Yang Yuhuan, a continuat. 

— Desigur, puteți merge, dar vă rog să nu intrați în liva- 
da cu pruni. 

Însoţitoarea lui Yang Yuhuan a întrebat care este moti- 
vul acestei cereri. 

— Este interzisă tuturor intrarea în această livadă până 
când doamna Floare de Prun nu-și termină de compus poe- 
mul. Doamna Floare de Prun i-a cerut în mod special 
această favoare Maiestăţii Sale, care a ordonat astfel. Consi- 
derăm că trebuie să vă comunicăm acest lucru pe care poate 
nu-l cunoaşteţi încă. 

Yang Yuhuan a indicat prin însoţitoarea sa că a înţeles. 
A așteptat ca Floare de Prun să treacă, dar, cum aceasta nu 
se mișca, a trecut ea întâi, salutând-o din priviri când a ajuns 

in dreptul ei. Floare de Prun se aştepta ca Yang Yuhuan să 
«oboare aleea pentru a-i ceda trecerea, și abia apoi să urce. 
A părut ofensată de faptul că Yang Yuhuan nu a făcut acest 
lucru și a trecut pe lângă ea, nepăsătoare. 

Ce femeie încăpățânată! a auzit-o Yang Yuhuan 
spunând din urmă pe una dintre însoţitoarele doamnei 
liloare de Prun. 

Din grădina de sus se vedea într-adevăr, în dreapta, o 
livadă întinsă de pruni. Fără să țină seama de sfaturile doam- 
nelor ei de companie, Yang Yuhuan a intrat imediat în 
livadă. Florile de prun începuseră să se deschidă. Înaintând 
pe sub crengile pline de muguri încă tari, vedea ici-colo 
ivindu-se florile albe. Yang Yuhuan i-a cerut unei însoți- 
toare să-i aducă o crenguţă înflorită pe care apoi a pus-o 
într-o vază pe măsuța din colțul dormitorului său. 

Când împăratul a venit seara, Yang Yuhuan i-a spus, 
arătându-i crenguţa. 

— Am rupt această crenguţă din livada doamnei Floare 
de Prun, deşi mi-a spus că e interzis. Am făcut acest lucru 
pentru că, dintre toate florile, și mie îmi plac cel mai mult 
florile de prun. 

— Atunci îți dau jumătate din acea livadă, a zis împă- 
ratul. 

— Doar jumătate? 

— O vrei toată? Dacă o vrei, atunci ţi-o dau! 

— Dar doamna Floare de Prun va fi de acord? 

— Nu contează. Eu hotărăsc. 

— Pe lângă livadă, aș vrea și apartamentele doamnei 
Floare de Prun. 

— Ți le dau și pe acelea. Ei îi voi ordona să se întoarcă 
în Capitală. 

— Dar și în Capitală ea are cel mai frumos apartament 


din tot Palatul Marii Străluciri! 

— "Ţi-l dau şi pe acela. Pe ea o voi trimite afară din 
Capitală. 

— Se spune că doamnele ei de companie sunt cele mai 
inteligente din câte se pot găsi. 

— Poţi să-ţi iei altele mai inteligente, dacă vrei. Sau, 
dacă le preferi pe ale ei, și le dau. 

— Şi mai vreau ceva ... 

Împăratul a privit-o ușor contrariat. 

— Nu vreau nimic din ce mi-ați oferit. Ceea ce vreau 
cu adevărat este inima Maiestăţii Voastre, pe care i-aţi 
dăruit-o ei! 

Chipul împăratului s-a destins puţin. 

— Şi altceva? 

— Nimic altceva. 

— Dar nu uiţi cumva exact ce e mai important? 

— Şi anume? 

— Nu cumva vrei de fapt viața doamnei Floare de Prun? 
Poate că ți-aș oferi-o, dacă asta dorești, a zis el râzând. 

— La ce mi-ar folosi? Inima Maiestăţii Voastre o doresc! 
Inima pe care o păziţi atât de bine! 

I se părea că împăratul încerca s-o protejeze cumva pe 
doamna Floare de Prun. Era ciudat că îi oferea cu atâta 
ușurință tot ce cerea, defavorizând-o aparent pe doamna 
Floare de Prun, care, de fapt, nu greșise cu nimic. În spatele 
acestei dărnicii părea să se ascundă ceva mult mai de preţ, 
față de care toate favorurile erau neînsemnate. Era posibil 
ca împăratul să încerce s-o trimită departe pe această favo- 
rită, dovedind delicateţe față de Yang Yuhuan, care îl voia 
numai pentru ea. Pe atunci, în toate palatele din Chang'an 
şi din Luoyang, apartamentele interioare gemeau de con- 
cubine și ele erau cele care dădeau tonul în modă, coafuri, 
îndeletniciri, precum și în felul de petrecere a timpului 
liber. Tot de la ele pornise și obiceiul de a umbla călare 

imbrăcate ca bărbaţii, cu o tocă în stil barbar pe cap, obicei 
foarte popular în Capitală. Dacă femeile din gineceul im- 
pcrial începeau să poarte un machiaj puternic, femeile din 
Capitală le urmau imediat exemplul. Dacă concubinele 
incepeau să folosească piepteni din corn de rinocer sau din 
fildeş, cele din oraș le imitau fâră zăbavă. Yang Yuhuan nu-și 
dorea să știe mai multe despre aceste concubine fără nu- 
măr. Le dispreţuise dintotdeauna: erau niște păpuși menite 
să satisfacă doar capriciile de o noapte ale împăratului și, 
tocmai de aceea, cu cât mai multe, cu atât mai bine. Pe ea 
o preocupa numai doamna Floare de Prun. Despre ea aflase 
tot ce se putea afla, pentru că voise să ştie totul despre 
această femeie care cunoștea legenda secretă a cercului de 
jad de la nașterea ei. Numele de familie al lui Floare de 
Prun era Jiang. Tatăl ei, Zhong Xun, provenea dintr-o fami- 
lie de medici din provincia Fujian. Floare de Prun citea 
poeme încă din copilărie, iar părintele ei se inspirase din poe- 
mul clasic Culegătoarele de alge pentru a alege numele fiicei 
sale. La douăzeci de ani, ea părăsise provincia natală pentru 
a intra în gineceul imperial la îndemnul lui Gao Lishi și 
devenise imediat favorita împăratului în detrimentul tutu- 
ror celelalte, păstrându-și acest statut până la venirea lui 
Yang Yuhuan. 

Floare de Prun și Yang Yuhuan se deosebeau în multe 
privinţe. Yang Yuhuan era mărunțică și rotunjoară, pe când 
doamna Floare de Prun era înaltă și zveltă. Yang Yuhuan 
nu compusese niciodată poeme, pe când rivala sa avea un 
talent deosebit în a-și exprima sentimentele în versuri și se 
pricepea foarte bine și la pictură. Yang Yuhuan era atrasă 
de muzică. Ştia să cânte la diferite instrumente și îndrăgea 
dansul și cântecul, dar nu avea deloc înclinaţie pentru pic- 
tură. Împăratul ceruse să fie plantați mai mulți pruni în 
faţa apartamentelor doamnei Floare de Prun din Capitală 

pentru că ea adora florile de prun, îi oferise și un tablou 
intitulat Pavilionul prunilor. Şi tot împăratul era cel care îi 
dăduse numele Floare de Prun. 


Împăratul a petrecut primele zile ale noului an la Palatul 
de la Muntele Calului Negru și s-a întors apoi împreună 
cu Yang Yuhuan în Capitală pentru prima noapte a Sărbă- 
torii lampioanelor!, cea mai frumoasă dintre toate sărbă- 
torile. 

Această sărbătoare începea în cea de-a cincisprezecea 
noapte a primei luni din an. Obiceiul transmis din vechime 
era ca fiecare familie să înşire în fața casei lampioane aprinse 
timp de trei zile şi trei nopţi, începând cu a cincisprezecea 
zi, şi să serbeze cu bucurie venirea noului an. Această săr- 
bătoare apăruse în timpul dinastiei Sui şi se răspândise în 
timpul dinastiei Tang, iar sub împăratul Xuanzong ajun- 
sese în culmea splendorii. Se organiza şi în orașe, şi la sate, 
dar cele mai minunate serbări erau în Capitală, ale cărei 
străzi erau cuprinse de o euforie generală pe parcursul celor 
trei zile. Fiecare familie aprindea lampioane de diferite 
forme, mândrindu-se cu numărul și lucrătura acestora. 

Un poem compus de împăratul Yangdi din dinastia Sui 
descrie sărbătoarea astfel: 


„In mijlocul strălucirii miilor de lampioane 
Se întind şapte ramuri cu flori de foc“. 


Dar această splendoare cântată în poem nu se compară 
cu strălucirea la care ajunsese sărbătoarea în epoca împă- 
ratului Xuanzong. La fiecare răscruce din Capitală erau 


1. Sărbătoare tradițională cu caracter religios din a cincisprezecea 
zi a Anului Nou chinezesc prin care se aduc mulțumiri zeilor și se mar- 
chează trecerea de la zilele de sărbătoare prilejuite de noul an la zilele 
obișnuite de muncă. (N. tr.) 

inălţate piramide din lampioane. Toată noaptea, prin mij- 
locul străzilor inundate de lumină, treceau neîncetat șuvoaie 
„le oameni care cântau și dansau nebunește. Pentru trei zile 
interdicția de a umbla noaptea pe străzi era ridicată, nu nu- 
mai pentru popor, ci şi pentru soțiile împăratului și pentru 
doamnele de la Curte, care ieșeau să admire spectacolul. 

În primul an al domniei lui Ruizong, tatăl lui Xuanzong, 
«lin a paisprezecea până în a şaisprezecea zi a primei luni a 
anului a fost instalată la Poarta Fericirii Liniștite o punte 
de lampioane înaltă de șaizeci de metri. Lampioanele erau 
«lin brocart, împodobite cu aur şi argint și în interiorul lor 
erau aprinse cincizeci de mii de făclii. De la depărtare păreau 
o pădure cu copaci înfloriţi. După ce pe tron a urcat Xuan- 
zong, sărbătoarea a devenit și mai fastuoasă. La fiecare răs- 
cruce fuseseră aşezate cercuri din lampioane și locuitorii 
Capitalei păreau a umbla pe sub arbori înfloriţi. 

În acea noapte, Yang Yuhuan a ieșit din Palatul său îm- 
preună cu câteva doamne de companie pentru a se bucura 
de splendoarea străzilor pline de însufleţire ale Capitalei. 
Prima jumătatea a drumului a făcut-o în palanchin, dar, 
când au ajuns în centrul orașului, a coborât şi a mers pe jos 
împreună cu însoțitoarele sale. De când devenise soția prin- 
ţului de Shou îi fusese interzis să iasă în oraș, cu excepția 
acestei sărbători. În această noapte, nimeni nu ţinea seama 
de rangul ei, pentru că pe nimeni nu mai interesa eticheta 
şi diferenţele de poziție socială. Yang Yuhuan i-a cerut uneia 
dintre însoțitoare să cumpere măști pentru toate. Apoi, cu 
chipul ascuns de mască, s-a amestecat în șuvoiul de oameni 
care se revărsa de-a lungul străzilor luminate de lampioane. 
Negustorii ambulanți își așezaseră dughenele și tarabele cu 
mâncare peste tot. Poliţele vânzătorilor de băuturi și scenele 
acrobaţilor erau și ele împodobite cu lampioane. 

Yang Yuhuan s-a lăsat purtată de puhoiul de oameni, 
dar deodată l-a zărit în mulțimea care venea din sens opus 
pe Gao Lishi. Până atunci nu-l văzuse decât la Palat dar, 
în mijlocul străzii, statura sa înaltă dădea impresia de slă- 
biciune şi însingurare. Era precedat de o escortă, dar nu avea 
nimic din demnitatea obișnuită a cuiva care merge cu suită. 
Părea mai degrabă că se contopea cu mulțimea care-l în- 
conjura şi, cumva, era lesne de priceput că era un eunuc. 

Pentru că masca o ferea, Yang Yuhuan l-a privit înde- 
lung. Oare ce făcea el aici? Dorea să se bucure de atmosferă, 
de veselia neobişnuită a orașului luminat? Ieșea foarte ușor 
în evidență, chiar dacă se amesteca în mulţime, de parcă 
nimerise din greşeală în această noapte de sărbătoare. 

După ce s-au îndepărtat, Yang Yuhuan şi-a ridicat puţin 
masca şi a întrebat-o pe una dintre însoțitoare dacă îl obser- 
vase pe eunuc. Aceasta i-a răspuns că nu fusese atentă și a 
mai îngăimat ceva, dar apoi, încordându-se brusc, a șuierat 
printre dinţi: „Doamna Floare de Prun“. Yang Yuhuan s-a 
uitat, dar nu a zărit-o. „Vine din față.“ Yang Yuhuan a cer- 
cetat șuvoiul care venea spre ea: Floare de Prun se apropia 
cu doamnele ei. Rivala a părut s-o recunoască și ea. Grupul 
se apropia vesel, cu râsete cristaline, dar toate însoțitoarele 
doamnei Floare de Prun s-au schimbat la față când le-au 
recunoscut pe Yang Yuhuan şi pe doamnele ei. Cele două 
tabere au trecut una pe lângă ala afișând indiferența şi s-au 
depărtat în grabă. Yang Yuhuan s-a uitat către Floare de 
Prun, dar aceasta și-a ferit privirea. 

— Ce purcea grasă! 

Aceste cuvinte au răsunat în spatele ei, venind din gru- 
pul rivalei sale. Yang Yuhuan şi-a continuat drumul ca și 
cum nimic nu s-ar fi întâmplat, şi nu le-a spus nici o vorbă 
însoţitoarelor ei. 

Putea să jure că cea care rostise cuvintele fusese chiar 
Floare de Prun. Oricât de mult ar fi urât-o însoţitoarele de 

rând, ele n-ar fi îndrăznit niciodată să spună astfel de vorbe. 
Şi-a stăpânit cu disperare furia care o făcea să-și dorească 
s o facă să dispară de pe fața pământului pe rivala sa. Nu 
mai fusese jignită astfel în viaţa ei. Dar apoi furia ei s-a pre- 
schimbat în alt sentiment, amintindu-și de întâlnirea cu 
Gao Lishi. Oare grupul eunucului și cel al doamnei Floare 
«e Prun se putuseră încrucișa în această mulțime, fără să 
se recunoască? Sau, de fapt, la început fusese un singur grup, 
care se împărţise pe parcurs în două? Poate Gao Lishi avea 
chiar rolul de a deschide drumul doamnei Floare de Prun? 

Yang Yuhuan s-a oprit în mijlocul străzii inundate de 
lumină, fiindcă acest gând o făcuse să îngheţe de spaimă. 
lira înconjurată de petrecăreţi beţi care dansau. Și-a croit 
drum printre ei în grabă, iar însoțitoarele au urmat-o în 
fugă. Muzica răsuna de peste tot. 

Yang Yuhuan se simţea înconjurată de dușmani care-i 
plănuiau pieirea. Dacă voia să supraviețuiască, trebuia să-și 
distrugă rivala. În acea noapte de sărbătoare a venit rândul 
ci să guste singurătatea și neliniştea care le erau hărăzite 
tuturor femeilor împăratului. 


Închisă în Palatul Deplinei Sincerităţi, Yang Yuhuan 
cra frământată de îndoieli legate de poziţia ei. Ştia că fusese 
adusă la Palat cu statutul de călugăriță numai ca pretext și 
că, după o perioadă, va intra în mod oficial în apartamen- 
tele interioare, unde va fi tratată conform rangului ei. Dar, 
pentru că nu avea nici o garanţie, nu putea să-și stăvilească 
neliniştea. Împăratul care îmbătrânea era uşor de manipu- 
lat de către consilierii răuvoitori. Dacă cineva ar fi acuzat-o 
în mod mincinos pe ea, cu siguranță că suveranul ar fi dat 
crezare vorbelor potrivnice. Într-o asemenea situație nu s-ar 
fi putut apăra de acuzațiile false, decât dacă poziţia ei în gine- 
ceu ar fi fost puternică. Câtă vreme era doar o călugăriță, nu 
avea nici o putere și era o pradă ușoară pentru dușmanii ei. 

Şi-a spus că trebuia să intre în gineceul imperial fără în- 
târziere. Faptul că petrecea fiecare noapte alături de îm- 
părat şi acesta o răsfăța acordându-i favorurile sale, faptul că 
le eclipsa pe toate cele trei mii de femei din apartamentele in- 
terioare nu erau suficiente pentru a-i domoli îngrijorarea. 

Nu-i plăcea numele ei de călugăriță. Împăratul o striga 
mereu Deplina Sinceritate și toată lumea îl urma spunân- 
du-i doamna Deplinei Sincerităţi, dar, ori de câte ori auzea 
acest nume, simțea un fior de neliniște. 

Noaptea, lipindu-și chipul de pieptul împăratului, Yang 
Yuhuan a murmurat: 

— Nu-mi place numele pe care l-am primit... 

Oricât ar fi fost de mărunte, ea nu-și exprima dorinţele 
decât noaptea, în dormitor. Când îl întâlnea pe împărat 
ziua și aceasta o întreba ce-și dorește, refuza să-i răspundă. 
Dar noaptea, când ținea în mâinile ei inima însingurată a 
împăratului, n-o lăsa să-i scape. Cu inima peste inima lui, 
îşi spunea limpede dorințele. Se concentra asupra flăcării 
plăpânde din inima împăratului și, pentru a o ţine aprinsă, 
îi șoptea vorbe aproape imperceptibile. 

— Vă face mai multă plăcere să mă strigaţi aşa, decât 
Yang Yuhuan? 

— Dar este un nume frumos, de ce nu-ţi place? 
Desigur, vreți să mă numiţi aşa toată viaţa. Mă veţi 
ţine închisă în acest Palat al Deplinei Sincerităţi pentru 
totdeauna, spunându-mi pe numele acesta! 

— Nici vorbă... 

— Ba da. Doamnei Floare de Prun îi spuneţi pe numele 
de soţie, dar eu sunt doar Deplina Sinceritate. 

Şi zicând acestea, Yang Yuhuan a început să plângă cu 
lacrimi amare. Se tânguia cu capul pe pieptul lui și l-a udat 
cu lacrimile ei. Deși în ultimii ani pieptul lui își pierduse 
fermitatea, pielea căpătase fineţe. Yang Yuhuan plângea 

«a adevărat. Când își imagina ceva trist, suferea cu adevărat, 
„ui dacă vorbea despre ceva trist, inima i se umplea cu-ade- 
varat de tristeţe. Avea din copilărie această însușire, iar dacă 
apoi îşi închipuia lucruri plăcute, se înveselea imediat. 
Wândurile bune îi luminau ochii, iar chipul ei căpăta o ex- 
presie complet diferită de cea din momentul precedent. 

— Numele acesta te face să suferi atât de tare? 

— Pentru Maiestatea Voastră nu înseamnă desigur nimic, 
«ar pentru mine e cumplit. Aş vrea să mă vedeți ca pe muri- 
torii de rând! 

— Dar nici eu, nici ei, nu ne putem schimba rangul. 

— O! 

Yang Yuhuan și-a ridicat puţin fața de pe pieptul îm- 
păratului, ca și cum renunța la luptă. Apoi, degerele ei mici 
și proaspete, care pentru împărat erau cele mai scumpe pe 
lume, au alunecat pe corzile inimii lui precum pe cele ale 
unei unei harpe. 

— Eu nu mai am loc în inima Maiestăţii Voastre din 
cauza grijilor legate de populaţiile barbare. O inimă nu ar 
trebui să fie plină de astfel de apăsări. Ar trebui să fie locuită 
doar de femeia iubită. 

— Bine. Hai să izgonim din inima mea toţi barbarii 
aceştia, cu excepția tibetanilor. Nu au nici o importanţă, nu- 
mai unii produc tulburări din când în când. 

De fapt, singurii barbari care provocau probleme erau 
tibetanii. Cu un an înainte, în luna a treia a anului douăzeci 
şi şapte al Erei Întemeierii, o incursiune a lor provocase 
tulburare în regiunea Hexi, în actuala provincie Gansu. Şi 
alte invazii urmaseră în a zecea lună a anului douăzeci și 
opt, apoi în luna a șasea a anului douăzeci și nouă. Mai de- 
vreme sau mai târziu, împăratul trebuia să rezolve această 
situaţie. 

— Numai eu şi tibetanii! Ar fi ca un vis frumos... 

Dar Yang Yuhuan nu se mulțumea cu atât. Voia să 
alunge pe toată lumea din inima împăratului, chiar și pe 
tibetani. I se părea ciudat ca el să fie preocupat de astfel de 
lucruri neînsemnate, precum atacurile barbarilor, când pu- 
tea să lase această sarcină în seama generalilor săi. Trebuia 
să existe un războinic capabil să rezolve aceste lucruri. 
Adevărul era însă că împăratul nu avea încredere în nimeni, 
de aceea nu era uşor să-i îndepărteze gândurile de la pro- 
blemele cauzate de tibetani. 

Chiar dacă în timpul nopții ea își dezvăluia dorinţele, 
ziua parcă se transforma în altă femeie. Se îmbujora imediat 
dacă el îi amintea de vorbele pe care le rostise la pieptul lui. 

— Nu-mi amintesc nimic din ce am spus azi-noapte. 
Dacă aș auzi propriile cuvinte repetate acum, aş intra în 
pământ de rușine. Aţi făcut din mine o femeie fără pu- 
doare, capricioasă, geloasă și plină de dorinţe. Vă rog să nu 
ţineţi seama de ceea ce spun noaptea. Sunt fericită oricum 
și nu doresc decât să fiu alături de Maiestatea Voastră. 

Împăratul considera că astfel se vădea sinceritatea lui 
Yang Yuhuan. Dacă el pomenea discuţiile lor nocturne, ea 
părea speriată și își astupa urechile pentru a nu auzi, iar îm- 
păratul găsea acest gest plin de farmec. Îi cunoştea cele 
două chipuri. Noaptea era o mică ființă ispititoare şi lipsită 
de pudoare care nu-și ascundea cele mai adânci dorințe și 
gelozia, iar ziua devenea o femeie nobilă şi castă care se 
purta cu distincţie, ascunzând cu încrâncenare cealaltă față 
a ei, aproape gata să se sacrifice în această luptă cu ea însăși. 

Împăratul cunoştea așadar dorinţele ei, chiar dacă nu era 
sigur că erau într-adevăr și cele mai fierbinți, îi știa în amă- 
nunt toate secretele trupului și sufletului, precum şi un alt 
lucru ce nu părea legat de acestea. 

La scurtă vreme a început să-i spună Alteță și le-a ordo- 
nat tuturor să facă la fel, cerând pentru ea toată considerația 
datorată unei împărătese. Yang Yuhuan reușise să-și atingă 

s opul refuzând ziua ceea ce dorea noaptea. Titlul i-a fost 
«onferit la sfârșitul anului douăzeci și nouă al Erei Înte- 
mcierii, la un an de la venirea sa la Palat. În acel an au căzut 
multe ploi, după care au urmat furtuni de zăpadă, si pentru 
« scăpa de frig, împăratul s-a retras la Palatul Izvoarelor 
Calde chiar din luna a zecea și s-a reîntors în Capitală în 
luna următoare. În această lună a ajuns la Palat vestea că 
tibetanii cuceriseră fortărețele de la Shibao și Gansu. De 
Anul Nou, împăratul a anunțat începerea unei noi ere, și 
astfel a început primul an al Erei Comorii Celeste. În tim- 
pul serbării de Anul Nou, înalții demnitari i-au oferit îm- 
păratului titlul de „Înţelept Împărat Divin cu calități civile 
şi războinice al Erelor Întemeierii şi Comorii Celeste“, și 
împăratul a acceptat acest titlu cu o oarecare plăcere. În 
luna a doua a anului a reformat guvernul. S-ar fi zis că odată 
cu acordarea noului statut lui Yang Yuhuan începuseră și 
aceste schimbări; tot pe-atunci a început să umble zvonul 
că următorul prim-ministru avea să fie Li Linfu. 

Pentru că titlul și poziţia sa se schimbaseră în bine, Yang 
Yuhuan a întâmpinat noul an mult mai liniștită. Nu se 
gândise cu-adevărat să devină una dintre soțiile oficiale, dar 
împăratul voia să facă acest lucru în următorul an. Ea 
refuza, de data aceasta chiar şi noaptea. Îi spunea că se 
bucura că el voia să o facă una dintre soțiile sale, dar ea voia 
să capete această onoare după o aşteptare de trei ani. Era 
mai bine să aștepte trei ani, decât să audă gurile rele spu- 
nând că împăratul o adusese în gineceu pe soția propriului 
fiu. Împăratul o considera pe Yang Yuhuan o femeie înțe- 
leaptă și lipsită de ambiţii. 

Yang Yuhuan, fiind sigură că avea să intre în rândul con- 
soartelor imperiale, voia să câștige timp pentru a se pregăti. 
Dacă devenea soţie imperială urma să aibă și mai mulți 
dușmani, trebuia deci să se înconjoare din timp de aliaţi 

puternici pentru a se apăra de orice atacuri. Nu încercase 
să se apropie de Gao Lishi, ci mai degrabă păstrase mereu 
distanța față de el. Era pentru ea cea mai neplăcută prezen- 
tă, pentru că, deși împăratul avea câţiva favoriţi de care era 
foarte legat, relația sa strânsă cu Gao Lishi era deosebită. Nu 
era mult spus că eunucul părea parte din ființa împăratului. 
Fl nu se străduia să obțină bunăvoința împăratului și îi spu- 
nea fățiș lucruri pe care nimeni nu ar fi avut curajul să le 
rostească fără ocolişuri, și totuși împăratul nu se supăra. 

După ce sosise la Palatul Deplinei Sincerități, Yang 
Yuhuan îl studiase cu multă atenţie pe eunuc, dar nu-i 
putea ghici totdeauna intenţiile. Nu ar fi putut spune în ce 
măsură influența lui era benefică sau nefastă pentru îm- 
părat. Îşi dădea seama că Gao Lishi adora intrigile şi era 
însetat de putere, trăsături caracteristice tuturor eunucilor, 
dar care la el erau deosebit de evidente. Se zvonea că majo- 
ritatea demnitarilor de la Curte își datorau posturile legătu- 
rilor cu eunucul. În același timp însă, el arăta un devotament 
complet și sincer față de împărat. 

Chiar din prima noapte petrecută de Yang Yuhuan la 
Palat, împăratul îl strigase când avusese un coșmar. Scena 
aceasta se repetase de multe ori de-atunci. Degeaba se chi- 
nuise Yang Yuhuan să alunge din mintea împăratului uci- 
gaşul imaginar care-i tulbura somnul, nu reușise decât să-l 
mai liniștească uneori, fără să-l vindece însă. Cam o dată pe 
lună, împăratul se ridica din așternut în mijlocul nopții şi-l 
striga pe Gao Lishi. 

— Unde e bătrânul? De ce nu e aici? 

Eunucul apărea, alergând de-a lungul galeriilor. Simpla 
asigurare că Gao Lishi era de veghe în Palat era suficientă 
pentru a alunga spaima împăratului, dar Yang Yuhuan nu 
putea suporta ideea că eunucul îi lua locul în astfel de 
momente. 

Gao Lishi nu-și exprima direct părerile în chestiunile 
politice, dar oricine ghicea cât de greu atârna cuvântul său 
in umbră, iar Yang Yuhuan nu putea spune dacă sfaturile 
lui urmăreau de fapt propriile interese sau numai pe cele 
ale suveranului. 

Gao Lishi venise pe lume la Panzhou în primul an al 
lirei Sisheng (684), cu un an înaintea împăratului. Îl chema 
leng, iar mama sa fusese născută Mai. Se spunea că el luase 
numele lui Gao Yanfu, cel care-l crescuse. La începutul Erei 
Shengli (698), pe când era doar un copil, fusese oferit împă- 
ratului de către comisarul imperial responsabil cu reprima- 
rea din districtul Lingnan, și a fost primit în Oraşul interzis. 
La maturitate, a fost pus în serviciul împărătesei Wu şi a 
devenit responsabil cu supravegherea intrărilor şi ieşirilor 
din palat ale soțiilor imperiale. A câştigat repede încrede- 
rea lui Xuanzong, după ascensiunea acestuia și, de atunci, 
era mereu alături de el, urmându-l peste tot, ca o umbră. Se 
zvonea că Gao Lishi îl susținuse pe prințul Heng ca moș- 
cenitor al tronului și de acea prinţul îl trata ca pe un frate 
mai mare. 

În luna a cincea a primului an al Erei Comorii Celeste, 
Yang Yuhuan l-a invitat pe Gao Lishi, pentru prima dată, 
să ia masa cu ea. Îl vedea deseori la Curte, dar nu vorbise 
niciodată singură cu el. S-a străduit să-l primească cu multă 
curtoazie şi i-a spus: 

— A trecut un an și jumătate de când am sosit aici 
datorită Maiestăţii Sale și cred că acum am ajuns să înțeleg, 
ce înseamnă viața unei consoarte imperiale. V-am chemat 
astăzi pentru a vă solicita din nou ajutorul. 

— Sunt foarte onorat că Alteța Voastră binevoieşte să-mi 
vorbească așa, a zis Gao Lishi, care i se adresa negreșit așa cum 
ceruse împăratul. Dar eu sunt cel care trebuie să vă ceară 

ajutorul. Pentru mine e cea mai mare bucurie că m-aţi che- 
mat să-mi vorbiţi. 

Privirea lui Gao Lishi era mai rece ca de obicei, deși 
numai ochii păreau vii pe chipul său ridat. Mușchii feţei îi 
jucau ușor în timp ce vorbea, iar privirea trăda o adâncă 
luare-aminte. Yang Yuhuan știa că, pentru a putea ghici 
gândurile ascunse ale eunucului, era necesar să-i urmăreas- 
că mișcările ochilor, în care se puteau citi fie o lumină 
moale, fie o cruzime de gheață. Chipul lui dădea senzația 
de blândeţe când vorbea, dar, odată ce tăcea, aceasta se pre- 
schimba în cruzime. 

— Aș putea să vă vorbesc despre ceva ce mă preocupă 
de mult timp? a întrebat-o brusc eunucul, luând-o prin sur- 
prindere. 

Yang Yuhuan avusese de gând să și-l apropie, vorbindu-i 
de planurile ei ticluite în secret. Se părea că şi el socotise 
la fel. 

— Aţi devenit soția prințului de Shou ca fiică a senio- 
rului Yang Xuanjiao, dar această înrudire nu este potrivită. 
Seniorul Yang nu are decât un fiu, pe Jian. Adică aveţi un 
singur frate mai mic. Ar fi de dorit să aveţi o familie mai 
numeroasă. Când veţi deveni consoarta oficială a împăra- 
tului, nimeni nu ar putea să vă sprijine mai bine decât fraţii 
şi surorile Alteţei Voastre. 

Yang Yuhuan n-a zis nimic, neștiind încă unde vrea să 
ajungă Gao Lishi. 

— Pentru poziţia de acum, e preferabil să fiţi fiica 
adoptivă a seniorului Xuanjiao. Astfel, doamna Yang , soția 
prinţului de Shou, ar fi fiica bună a seniorului Yang, pe 
când consoarta imperială Yang ar fi fiica adoptivă a acestuia. 
Se va considera că Xuanjiao a avut două fete cu acelaşi 
nume, una a lui şi alta adoptată. Simpla menționare a acestui 
amănunt într-un document va fi importantă pentru cinci- 

reci sau o sută de ani de acum încolo. Ar fi mai bine aşa și 
pentru Maiestatea Sa, şi pentru Alteța Voastră. Doar prin 
acest artificiu simplu, Yang Yuhuan, soția prințului de Shou 
yi Yang Yuhuan, favorita împăratului, ar deveni două per- 
soane diferite. 

— Va crede lumea așa ceva? 

— Chiar dacă nu va crede, e mai bine să luăm această 
măsură decât să nu facem nimic. Oricum, drumul Alteţei 
Voastre va fi netezit. Pentru că soția imperială, ca fiică adop- 
tivă a lui Yang Xuanjiao, trebuie să aibă și părinți adevărați 
undeva. Totul este să știm cine sunt părinții adevăraţi, dar 
am eu o idee. Seniorul Xuanjiao are un frate mai mare, 
seniorul Xuanyan, care ar fi bun de tată, pentru că a murit 
deja. Trebuie să recunoașteţi că un tată mort rezolvă multe 
dintre probleme. Cei patru copii ai seniorului Xuanyan 
sunt iarăși foarte buni, pentru că aţi avea un frate mai mare 
şi trei surori, toți foarte deştepţi, din câte am auzit. Când 
veţi primi în mod oficial titlul de consoartă imperială, toți 
patru, în calitate de rude de sânge, vor ocupa posturi înalte 
la Curte şi vă vor deveni aliați de nădejde. Nu-i mai pome- 
nesc pe tatăl adoptiv și pe alți numeroși membri ai familiei 
Yang, care vor avea toți titluri importante, de folos pentru 
a vă întări statutul. Astfel, poziţia Alteţei Voastre va fi asi- 
gurată. Cel mai ferm sprijin vine întotdeauna de la familie. 
Ce dacă, de fapt, nu aveţi același sânge? Asta nu are im- 
portanță. Toţi vor căpăta privilegii datorită Alteţei Voastre 
şi va fi interesul lor să vă susțină. Dacă sunteţi de acord cu 
planul meu, îl pot duce la îndeplinire imediat. 

Gao Lishi vorbise repede și cu însufleţire. Apoi a tăcut, 
cu urechile ciulite, așteptând să vorbească și Yang Yuhuan. 
Parcă-i spunea: „ Acum să te văd!“ 

— Nu înţeleg nimic din toate astea. Fă cum crezi că e 
mai bine, a răspuns ea, scrutând figura ridată a ciudatului 

eunuc. Nu putea spune nici măcar acum dacă îi era prieten 
sau dușman. 

— Alteță, oare ce vorbe sunt acestea? Eu nu am nici o 
putere, numai Alteța Voastră poate face să se împlinească 
ce v-am spus. Dacă nu, ar fi păcat. Nimic nu vă poate îm- 
piedica să vă îndepliniţi dorinţele. Cine ar putea avea pu- 
terea, dacă nu Alteța Voastră? Pentru moment, ce-aţi zice 
să-l numiţi pe defunctul Vostru tată, Xuanyan, prefect al 
comitatului Jiyang din Shandong? 

— Perfect. Se va bucura din mormânt. Ocupă-te de 
numirea aceasta! 

— Nu, Alteța Voastră trebuie să o facă. 

— Cum aș putea? Toată viața mea, nu vă voi avea aliaţi 
decât pe Maiestatea Sa și pe tine. Îi vorbesc Maiestăţii Sale 
despre problemele mele, dar în rest prefer să te las pe tine 
să te ocupi. 

Gao Lishi afișa un aer covârșit de responsabilitatea ce i 
se acorda, dar în sinea sa era mulțumit. 

Eunucul a început s-o viziteze frecvent pe Yang Yuhuan. 
Ea s-a legat repede de el. Se spunea că Gao Lishi fusese 
foarte apropiat de concubina Floare de Prun, care-i cerea 
tot timpul sfatul, dar Yang Yuhuan nu a făcut niciodată alu- 
zie la asta, prefăcându-se că nu știe nimic. De fiecare dată 
când se întâlneau, Gao Lishi îi împărtășea ideile lui despre 
sarcinile pe care ea i le încredinţase. De fiecare dată îi vor- 
bea de câte o persoană anume. Într-o zi i-a vorbit de Xuangui, 
fratele mai mic al tatălui ei Xuanyan, adică unchiul ei. 

— Seniorul Xuangui ar putea conduce consiliul recep- 
ţiilor imperiale, ce părere aveţi? 

— E bine. 

— Acest post implică supravegherea tuturor meselor 
Maiestăţii Sale. 

— Da. 

— Sau ar putea mai mult... 

Părea să ezite, privind-o fix pe Yang Yuhuan. 

'Lăcerea lui voia să însemne că era bine să ofere un post 
mai bun acestui unchi. Yang Yuhuan nu a zis nimic. 

— Am vreun motiv să mă îndoiesc de tine? Fă cum 
„iezi că e mai bine pentru mine. Eu nu pot avea o idee mai 
bună decât a ta. 

Prefăcându-se încurcat, Gao Lishi s-a retras, lăsând im- 
presia că singurul mod de a ieși din încurcătură era fuga. 

A venit astfel să-i propună posturi pentru fratele mai 
mare, Dian, pentru Chi, cel mai mare dintre veri, și pentru 
vărul mai mic Zhao. Nu era sigur că el va obţine acele pos- 
turi pentru ei, dar părea că se străduieşte s-o facă, înainte 
de ceremonia prin care ea avea să primească titlul de Soţie 
Prețioasă. 

Yang Yuhuan nu știa dacă Floare de Prun se mai bucura 
de favorurile împăratului. Hotărâse să se poarte ca și cum 
acest lucru nu o interesa câtuși de puţin, până nu avea să 
obțină în mod oficial titlul de consoartă imperială. După 
aceea, avea intenţia s-o facă să dispară pentru totdeauna pe 
cea care avusese neobrăzarea s-o numească „purcea grasă. 
Trebuia deci să aștepte cu răbdare timp de trei ani. 

Dar, din ziua în care lui Yang Yuhuan a început să i se 
spună Alteță și să fie tratată precum o consoartă imperială, 
oricine şi-a putut da seama că puterea doamnei Floare de 
Prun scădea. Chiar și Gao Lishi evita să se mai întâlnească 
cu ea, din considerație pentru viitoarea favorită. Toate aceste 
lucruri Yang Yuhuan le aflase de la însoțitoarele ei. 


Capitolul 3 


În luna a opta a primului an din Era Comorii Celeste 
(742), Li Linfu a devenit prim-ministru. Fiind o persoană 
cu renume, încă înainte de anunţul oficial s-a zvonit peste 
tot că lui avea să îi fie acordată această cinste. 

Li Linfu aparținea ramurii principale a dinastiei Tang 
şi era strănepotul cel mai mic al fondatorului acesteia. Tatăl 
său, Li Sihui, administrator al prefecturii Yang superioare, 
intrase în garda imperială în calitate de membru al unei fa- 
milii nobile și ajunsese întâi în postul de președinte la minis- 
terul de justiţie, apoi al celui al funcţiunii publice, pentru 
a deveni, în cel de-al douăzeci şi patrulea an al Erei Înteme- 
ierii (736), președinte al Marelui secretariat imperial. Se ştia 
că era bun prieten cu Gao Lishi și că, pentru a obține puterea, 
nu se dăduse înapoi de la nimic. I se spunea „limbă de miere, 
inimă de fiară“, poreclă ce descria perfect caracterul său. 

Numirea lui Li Linfu în postul de prim-ministru a fost 
considerată de unii un eveniment de rău augur al primului 
an din noua eră. Mulţi politicieni din jurul său au înţeles 
repede că, dacă nu-i erai pe plac lui Li Linfu, își pierdeai pos- 
tul. Se spunea că decăderea literatului Zhang Jiuling, coleg 
al lui Li Linfu şi fost prim-ministru, precum și demisia lui 
Pei Yaoging, a cărui pricepere în domeniul finanţelor era 
bine cunoscută, au fost două evenimente care aveau drept 
cauză politica lui Li Linfu. 

Yang Yuhuan îl vedea deseori pe noul prim-ministru, 
ilar era foarte precaută ori de câte ori se întâlneau; era un 
m cu care nu prea știa cum să se poarte. Deși dădea im- 
presia că se străduia mereu să-i placă împăratului, pe ea o pri- 
vea mai degrabă cu răceală. 

Într-o zi, datorită lui Gao Lishi, a avut ocazia să ia ceaiul 
«ut el. Ca de obicei, Li Linfu nu i s-a adresat deloc. A răs- 
puns doar foarte concis la întrebările puse de ea, cu un calm 
exasperant. Era limpede că, pe lumea aceasta, lui nu îi era 
frică decât de împărat. Nici de Gao Lishi nu se temea 
deloc. Îl mai ţinea prin preajmă pe bătrânul eunuc pentru 
că încă îi era folositor, dar avea să se descotorosească de el 
cu prima ocazie, își spunea Yang Yuhuan. Și nu putea să 
nu tragă concluzia că indiferența lui Li Linfu faţă de ea era 
o dovadă a faptului că poziţia ei la Curte era nesigură. Odată 
îl întrebase pe eunuc ce credea despre prim-ministru, dar 
acesta se ferise să se refere la caracterul lui, lăudându-i doar 
calităţile de politician abil. Yang Yuhuan nu ştia dacă Gao 
Lishi fusese sincer, pentru că părea foarte circumspect când 
venea vorba de Li Linfu. 

În acel an, împăratul a plecat la Palatul de la Muntele 
Calului Negru în cea de-a zecea lună și s-a întors în Capi- 
tală în cea de-a unsprezecea. Yang Yuhuan l-a însoțit. 

În luna a douăsprezecea, Huangfu Weiming, comisar 
imperial al regiunii cuprinse între Longshi și Gansu, i-a în- 
vins pe tibetanii din zona lacului Qinghai. La puţin timp, 
şi Wang Chui, comisar imperial al comandamentului regiu- 
nii Hexi, a obținut o victorie asupra tibetanilor. Vestea celor 
două izbânzi a ajuns în capitala Changan în ultimele zile 
ale anului, și orașul a fost cuprins de entuziasm. Numele 
lui Huangfu Weiming era cunoscut peste tot şi el era ridi- 
cat în slăvi ca un erou. De obicei, în Capitală cădea prima 
ninsoare pe la începutul celei de-a douăsprezecea luni, dar 

iarna aceea a fost nemaipomenit de blândă, fără zăpezi sau 
înghețuri. 

Cu ocazia banchetului dat pentru a sărbători trecerea 
în cel de-al doilea an al Erei Comorii Celeste, Yang Yuhuan 
a aflat că An Lushan, guvernatorul militar al regiunii Pinglu, 
își anunţase vizita la Palat pentru o audienţă la împărat. 
Sosirea acestuia la Curte părea un eveniment foarte im- 
portant, despre care vorbea toată lumea, iar împăratul ceruse 
ca guvernatorul să fie întâmpinat cu mare pompă. 

Yang Yuhuan auzise în repetate rânduri numele lui An 
Lushan, dar vâlva pe care o stârnea venirea sa la Curte a 
făcut ca el să capete o aură deosebită în ochii ei. În plus, 
interesul ieşit din comun al împăratului pentru această vizi- 
tă îi trezea și mai mult curiozitatea. An Lushan era un bar- 
bar cu sânge amestecat, originar din Yingchuan, Mongolia. 
Vorbea șapte limbi ale triburilor barbare și aproape că nu 
mai arăta a om din cauza obezității sale. Conducea o ar- 
mată formată numai din barbari, fiind primul general de 
origine străină din imperiu. Nu era doar un comandant de 
oști, ci și un erou. Acestea erau motivele pentru care împă- 
ratul aștepta cu nerăbdare sosirea lui la Curte. Aflând toare 
aceste lucruri, Yang Yuhuan a început să fie şi ea interesată 
de războinic și să ceară în stânga și în dreapta amănunte 
despre el. După chip, i se dădeau vreo treizeci și șapte sau 
treizeci și opt de ani, dar nimeni nu-i știa vârsta exactă. 
Tatăl său era un barbar din Asia centrală, iar mama tur- 
coaică; An Lushan era deci un metis. La început, pentru că 
vorbea tibetană, fusese tălmaci, apoi devenise subordonat 
al guvernatorului militar al regiunii Fanyang şi, remarcân- 
du-se prin faptele sale de vitejie, căpătase repede ranguri 
mai înalte. Odinioară simplu șef de trupă la Pinglu, în 
primul an al Erei Comorii Celeste el ajunsese comandant 
militar la Yingchuan, ca să devină apoi comisar imperial. 

Nicicând un barbar nu deținuse o asemenea funcţie. În 
mâinile lui se aflau atât puterea financiară, cât și cea mili- 
tară şi civilă în regiunile de graniță de la miazănoapte, deve- 
nind astfel mai puternic decât înalții demnitari care alcătuiau 
puvernul din Capitală. 

An Lushan și-a făcut intrarea în Chang'an la câteva zile 
după terminarea festivităților de Anul Nou, când încă 
nimeni nu se refăcuse complet după cele trei zile și trei 
nopţi de petreceri prilejuite de Sărbătoarea lampioanelor. 
Armata sa care intra pe sub Poarta Luminii Primăverii 
oferea un spectacol neobișnuit pentru locuitorii Capitalei. 
Trupele erau formate jumătate din călăreţi, jumătate din 
pedeștri, dar nu semănau una cu alta. Soldaţii se deosebeau 
prin culoarea pielii, a ochilor și a părului, precum și prin înăl- 
jime şi aspect. Erau și regimente de soldaţi foarte impu- 
nători, bine făcuţi și hrăniți din belșug, și trupe de barbari 
slăbănogi, cu priviri neliniștite. Nici flamurile purtate în 
fruntea fiecărei trupe nu erau la fel; unele erau făcute din 
zeci de fâşii subțiri, altele aveau forma unor cilindri de pânză 
umflați de vânt, ba chiar păreau mănunchiuri de cozi de 
animale legate de o prăjină. Toată populaţia Capitalei, care 
nu era ușor de surprins, căsca acum ochii la acest spectacol 
neobișnuit. Străzile se umpluseră de mulțimea adunată să 
vadă trecerea trupelor. 

Chiar în după-amiaza zilei în care a intrat cu oștenii lui 
în Chang'an, An Lushan a fost primit de împărat în pavi- 
lionul unde se odihnea după prânz. Când l-a văzut înain- 
tând spre împărat, Yang Yuhuan şi-a zis că acesta trebuia 
să fie faimosul general din ținuturile îndepărtare, despre 
care auzise atâtea lucruri. Nu avea nici înfățișarea unui 
luptător, nici pe cea a unei persoane de vază. Era doar o masă 
diformă de carne. Un pântec imens, de câteva ori mai mare 
decât al unui om obișnuit, se mișca încet spre ei. Desigur, 
posesorul său îl purta de unul singur, dar, de departe, părea 

cărat cu grijă de cei doi vasali care-l încadrau. Toţi oficialii. 
prezenţi în sală priveau la An Lushan cu respiraţia tăiată. 

— Ai venit în sfârşit, metisule! a murmurat împăratul 
plin de satisfacţie, cu privirea luminată. 

Şi rostind aceste vorbe, și-a ținut el însuși răsuflarea, fără 
să-și poată lua ochii de la trupul uriaș al barbarului. 

An Lushan s-a apropiat. A început să i se desluşească și 
chipul, care era de asemenea foarte ciudat, căci partea de 
jos era lăsată, obrajii și bărbia fiind atât de copleșite de gră- 
sime, încât îi atârnau spre piept . Dar lucrul cel mai uluitor 
de-abia acum avea să urmeze. Ajuns în fața împăratului, An 
Lushan nu s-a înclinat cum era regula către acesta, ci și-a 
îndreptat ușor trupul către Yang Yuhuan, care stătea la 
dreapta împăratului, și, cu mâinile aduse la piept, a făcut 
o plecăciune către ea. Pentru toți cei prezenţi, acesta era un 
semn neîndoielnic de venerație. În plus, acest gest denota 
o solemnitate aparte, având în vedere cât de greu îi era bar- 
barului să-și plece trupul enorm în acest fel. 

— Metisule, cum îndrăzneșşti să o saluţi pe soţia mea 
înainte de a mă saluta pe mine? 

La aceste vorbe, An Lushan și-a schimbat din nou pozi- 
ţia cu încetineală, întorcându-se către împărat. L-a salutat 
cu aceeași solemnitate ca pe Yang Yuhuan și abia apoi i-a 
răspuns. 

— Încă din copilărie m-am înclinat numai în fața ma- 
mei mele. Niciodată n-am făcut asta în faţa tatălui meu. Şi 
asta pentru că mama era cu siguranță mama mea, dar despre 
tată nu pot spune același lucru. Cine o fi adevăratul meu 
părinte, nu ştiu... Din acest motiv întotdeauna salut mai 
întâi femeile. 

La asemenea vorbe, împăratul a izbucnit în hohote, apoi 
râsetele au țâșnit din toate colțurile sălii. Yang Yuhuan a râs 
şi ea; numai An Lushan nu râdea. 

— Ce vârstă ai? l-a întrebat împăratul. 

— Nu prea știu nici eu. Am vrut s-o întreb pe mama, 
dar ca a murit înainte să pot face asta. 

— Şi de copil ai fost atât de gras? 

An Lushan a răspuns după o clipă de tăcere, ca și cum 
cra încercat de-o mare părere de rău. 

— Da, din păcate, încă de atunci am fost foarte gras. 
Mi s-a spus că la şase luni cântăream cât un copil de șase-șapte 
ani. Din această cauză se pare că nici mama nu știa prea 
bine câţi ani am. 

Împăratul a râs din nou, la fel şi Yang Yuhuan. Toată 
adunarea a izbucnit din nou în hohote. 

Împăratul a poruncit începerea festivităților. De obicei, 
când veneau în audienţă comisarii imperiali, trebuiau să 
prezinte un raport al situației din regiunea pe care o aveau 
în grijă, dar de-această dată acest lucru nu s-a întâmplat. 

Banchetul urma să aibă loc în grădina întinsă din fața 
pavilionului. Când împăratul s-a îndreptat într-acolo, toată 
adunarea l-a urmat; apoi el a pus-o pe Yang Yuhuan la dreap- 
ta sa şi pe An Lushan la stânga sa. Era o sărbătoare fastu- 
oasă, cum nu mai fusese de mult. 

Pe la mijlocul petrecerii au început dansuri barbare în 
cinstea lui An Lushan. Unele erau executate de grupuri de 
câteva zeci de femei barbare, iar altele doar de câte două 
sau trei. Dansurile se succedau fără întrerupere. La fel și mu- 
zica ce le acompania — fluiere de trestie, tobe, ţitere, xilofoane 
şi altele își amestecau sunetele într-o melodie continuă, când 
molcomă, când sălbatică. 

Dansurile interpretate de tinerele fete erau dansuri ale 
popoarelor barbare de la miazănoapte și aveau un ritm alert 


şi aprig. 


„Fetele stepei, fetele stepei, 
Se rotesc la unison cu lira și tamburinele. 
Cu mânecile ridicate, ritmul vioi 


69 


Ca un vârtej de zăpadă în furtună, 
Ca frunzele în vântul de toamnă, 
La stânga, la dreapta, fără ostoi.“ 


Astfel a descris poetul Bai Juyi iureșul lor. După ce s-au 
terminat aceste dansuri, An Lushan i-a uimit din nou pe îm- 
părat și Curtea sa, așa cum o făcuse de nenumărate ori de 
când sosise în Capitală. Nimeni nu şi-a dat seama când s-a 
ridicat de la locul său, dar, deodată l-au văzut apărând în cen- 
trul scenei. An Lushan dansa. Dansa dansul învăluitor al 
barbarilor. Își trecea greutatea de pe un picior pe altul şi 
corpul său greoi se mișca în ritmul muzicii. Mișcarea era 
de o încetineală ieșită din comun. Când ritmul muzicii s-a 
întețit, An Lushan a început să se învârtă. Într-o clipă, a 
devenit ca o sfârlează. Nu i se mai vedeau nici capul, nici 
corpul. Se vedea doar un titirez care se rotea cu o viteză ame- 
ţitoare în jurul axei sale. Când muzica a devenit mai lentă, 
mișcarea lui s-a domolit și au reapărut capul, apoi mâinile 
şi picioarele. Dar atunci An Lushan a început să se rotească 
în sens invers, redevenind un titirez. Publicul a început să 
aclame. Doar împăratul, Li Linfu și Gao Lishi nu aclamau, 
ci priveau fix, fiecare cu o expresie diferită, rotirea acestei 
sfârleze ciudate. 

Împăratul poruncise să se țină serbări aproape în fiecare 
zi, pe toată perioada șederii lui An Lushan în Capitală. 
Avea senzaţia ciudată că oricâte petreceri dădea în cinstea 
lui, nu erau suficiente pentru a-i recunoaște meritele. Este 
de prisos să spunem că și pe împărat, ca și pe ceilalți oficiali, 
i-a mirat foarte mult faptul că An Lushan începuse să dan- 
seze dintr-odată la prima sa întâlnire cu împăratul, dar acest 
lucru nu s-a mai repetat. S-a întâmplat, cu altă ocazie, ca 
împăratul să-i ceară să danseze din nou, dar generalul barbar 
i-a răspuns cu părere de rău, arătându-i pântecul său imens. 

— Maiestatea Voastră ştie ce greutate am? 

— Trei sute de livre? a întrebat împăratul, după un mo- 
ment de gândire. 

— Nici vorbă! Doar burdihanul meu cântăreşte peste 
patru sute. Este foarte greu să mă învârt cu toată această greu- 
tate. La prima noastră întâlnire, copleșit de bucuria că m-aţi 
primit în audiență, am uitat de mine, m-am ridicat fără să-mi 
dau seama și-am dansat. Dar ceea ce-ai văzut atunci nu a 
lost un dans barbar. A fost expresia bucuriei mele imense 
care nu putea fi exprimată în alt fel. Dacă nu aș fi fost cople- 
şit de atâta bucurie, n-aş fi putut să mă rotesc așa. Mă cu- 
tremur doar când mi-aduc aminte. De atâta efort, era să 
mă sufoc! Dar bucuria de atunci încă stăruie aici, în inima 
mea, datorită Maiestăţii Voastre... 

Şi-a apucat pieptul imens cu cele două mâini, ca pentru 
a-l oferi împăratului. Acea masă de carne care nu mai avea 
aproape nimic omenesc a început să se clatine ca un val 
mare. Împăratul a privit cu interes, apoi a zis: 

— Când ai învăţat acel dans barbar? 

— La şapte ani. De atunci aveam deja două sute de livre 
şi era să-mi plesnească inima. M-am prăbușit şi m-au întins 
pe o targă. Apoi m-au stropit cu apă trei zile și trei nopți. 
De atunci n-am mai dansat. 

Aceasta a fost povestirea lui An Lushan. Și, chiar dacă 
poate nu era adevărată pe de-a-ntregul, împăratului i-a plă- 
cut, așa cum îi plăcea tot ce spunea metisul. De cum An 
Lushan începea să povestească, ochii împăratului se îngus- 
tau și chipul său căpăta o expresie de așteptare înfrigurată, 
dar plăcută a vorbelor ce urmau să curgă de pe buzele bar- 
barului. 

Yang Yuhuan îl privea de la locul ei de lângă împărat. 
Generalul barbar părea o creatură fantastică din ţinuturi 
necercetate, dar nimic din ceea ce spunea nu era fără rost. 
Chiar și cele mai scurte remarci ale sale aveau ca scop să-l 

impresioneze pe împărat, și într-adevăr câștigase pe deplin 
inima acestuia. 

Nici lui Yang Yuhuan nu-i displăcea barbarul. Intuia că 
de fapt e foarte viclean şi nu te poţi încrede în el, dar, întâl- 
nindu-l de câteva ori, puţina ei reticență a dispărut. 

An Lushan spunea că își cunoştea mama, dar nu și tatăl, 
scoțând în evidență originile sale umile. Într-o zi, s-a înfă- 
țişat la împărat un general barbar din subordinea lui care-l 
cunoștea de mic și-a spus. 

— Maiestatea Voastră, doresc să vă vorbesc despre ade- 
vărata origine a conducătorului nostru. Mama lui, tristă că 
nu avea copii, s-a dus să se roage la muntele Yaluoshan, 
unde turcii îl venerează pe zeul războiului. Cel care s-a năs- 
cut în urma acelor rugi este însuşi generalul An Lushan. În 
acea zonă, se vorbește și astăzi despre noaptea în care s-a năs- 
cut el. Lumina lunii era roșie ca sângele, iar câmpiile și 
munţii se înroșiseră și ei. Se auzeau peste tot urlete de sălbă- 
ticiuni. A fost o noapte cu adevărat înfricoșătoare. În timp 
ce fiarele urlau, peste iurta unde se afla mama sa a căzut un 
meteorit şi în acel moment s-a născut copilul. Cerul a făcut 
să cadă o stea pe pământ, profețind că nou-născutul își va 
oferi întreaga viață măreţului împărat al Orientului. 

Această poveste a bătrânului general barbar l-a fascinat 
de asemenea pe împărat. 

— Blestematul ăsta de An Lushan este deci o explozie de 
stele, a zis el râzând, dar în sinea lui era mai înclinat să crea- 
dă acest lucru decât să-l pună la îndoială. 

An Lushan a stat timp de jumătate de lună în Capitală, 
după care a plecat în fruntea trupelor sale către regiunile de 
graniţă, aşa cum venise. După plecarea sa, banchetele de la 
Curte au devenit mai terne, ca cenușa rămasă după ce focul 
s-a stins. Nu numai împăratul îi ducea lipsa lui An Lushan, 
ci şi Yang Yuhuan, care se simţea singură. Barbarul avea 
asupra tuturor o neobișnuită putere de fascinaţie. 

Pentru o vreme au circulat tot felul de zvonuri despre 
cl - ba că trebuia să-și schimbe calul în mod regular, pentru 
că nici un bidiviu nu-i putea duce greutatea imensă timp 
indelungat, ba că în fiecare regiune pe care o traversa i se 
pregăteau cei mai puternici și frumoși cai și că folosea două 
şci, una pentru a sta pe ea și una pentru a-și propti abdo- 
menul imens. 

Pe la începutul lunii a patra, când zvonurile despre An 
lushan începuseră să se stingă, în Capitală a sosit vestea că 
Iuangfu Weiming, comisarul imperial al comandamen- 
tului din Long, îi învinsese pe tibetani la cetatea Hongji. 
Acesta era deja considerat un erou printre locuitorii Capi- 
talei datorită victoriei asupra tibetanilor de la sfărșitul anu- 
lui precedent. 

Primăvara și vara au trecut fără să se întâmple nimic 
deosebit, dar în toamnă a început să circule zvonul că An 
Lushan avea să revină în Capitală. Yang Yuhuan își impu- 
sese să nu vorbească niciodată în fața împăratului despre 
generalii și demnitarii de la Curte; asta nu pentru că împă- 
ratul ar fi fost din cale-afară de gelos, dar ea ştia bine că se 
aștepta de la femeile din gineceul imperial să evite astfel de 
subiecte. Cum i-a ajuns la urechi zvonul despre revenirea 
lui An Lushan în Capitală, şi-a și propus să afle dacă este 
adevărat, însă ferindu-se să menţioneze acest lucru în pre- 
zenţa împăratului. Se gândea că poate chiar împăratul îi tri- 
misese ordin să vină la Curte pentru a-l distra. 

În luna a zecea Yang Yuhuan l-a însoţit pe împărat la 
Palatul Izvoarelor Calde de la Muntele Calului Negru și s-au 
întors în Capitală o lună mai târziu. De această dată, doam- 
na Floare de Prun nu i-a mai însoțit. 

În luna a douăsprezecea s-a adus la cunoștința Curţii că 
se pusese pază cu focuri de veghe în toate provinciile de pe 
coastă, din cauza atacurilor piratului Wu Quangquang. 

Yang Yuhuan nu văzuse niciodată marea și îi era greu să-și 
imagineze piraţii sau corăbiile lor, şi chiar focurile aprinse 
de-a lungul coastelor. Își închipuia un fel de tablou în care 
erau înșirate de-a lungul falezelor un fel de aranjamente din 
lampioane, ca cele de la Sărbătoarea lampioanelor, iar în jurul 
acestora o mulțime de cavaleri vânzolindu-se. Ceea ce își 
imagina ea nu prea avea a face cu înfruntările cu piraţii. 

Anul s-a sfârşit fără să cadă nici un fulg de zăpadă şi a 
urmat primăvara celui de-al treilea an al Erei Comorii Ce- 
leste. Chiar în primile zile, guvernul a dat un edict prin care 
ideograma ce desemna anul era modificată; ca și cum, ne- 
având nimic mai important de făcut, guvernul ajunsese să 
se preocupe de lucruri mărunte. În aceeași lună s-a dat am- 
nistie pentru toate condamnările, cu excepţia condam- 
nărilor la moarte şi exilurilor. N-ar fi putut nimeni spune 
că măsura era rea, numai că nu era neapărat necesară, iar 
guvernul dădea și prin asta impresia că irosește vremea cu 
nimicuri. 

La începutul celei de-a doua luni, au mers din nou la 
Palatul de la Muntele Calului Negru. În timp ce Yang Yuhuan 
străbătea o galerie împreună cu împăratul, între dealurile 
din spatele palatului a căzut un meteorit. În acea seară a 
sosit un mesager care a adus vestea că în curând An Lushan 
avea să ajungă din nou în Capitală, iar împăratul a hotărât 
să părăsească degrabă palatul de iarnă pentru a se întoarce 
la Chang'an. Amintindu-şi de povestirea meteoritului care 
se ivise la nașterea generalului barbar, nu putea să nu vadă 
o legătură între venirea lui şi meteoritul care tocmai căzuse. 

În ziua venirii lui An Lushan, împăratul a fost foarte 
neliniștit. 

— N-a sosit încă blestematul ăla de barbar? întreba fără 
încetare. 

În fruntea armatei sale, An Lushan înainta foarte încet 
către Capitală. Cu o zi înainte se oprise să înnopteze la 

patru-cinci mile distanţă de oraș și, din pricină că se oprea 
sa se odihnească la fiecare milă, drumul a durat mult mai 
mult decât era de aşteptat. Când a ajuns în sfârşit la Palat 
pentru audiența cu împăratul, soarele era la apus. Împăratul, 
situl de aşteptare, era deja prost dispus, însă de îndată ce a 
sărit silueta uriașă a lui An Lushan s-a binedispus imediat 
și l-a întâmpinat spunându-i „Hai, vino, metisule!“ 

An Lushan, care era deja comisar imperial la Pinglu, a 
lost numit în acea zi şi comisar imperial al comandamen- 
tului Fanyang, La scurt timp, împăratul a anunțat că tot el 
va fi şi comisar la Hebei. Datorită acestor numiri, numărul 
de soldați din subordinea sa creștea cu o sută de mii. La 
primirea veștii, barbarul a zis: 

— Este o răsplată mult prea mare pentru umilul vostru 
supus. Vă rog, Maiestate, luaţi această sarcină prea grea de 
pe umerii mei. 

— Sarcina e chiar prea uşoară, dacă ne gândim la greu- 
tatea ta! Nu mai vorbi ca o femeie! Ce-ai în pieptul ăla imens? 
a zis împăratul. 

— Doar o inimă credincioasă, a răspuns An Lushan. 

Rostite de oricine altcineva, astfel de vorbe ar fi părut 
lingușitoare, dar în gura lui An Lushan căpătau o since- 
ritate de necrezut. Pentru împărat, barbarul devenea, rostind 
aceste cuvinte, întruchiparea credinţei și-a devotamentului 
şi, astfel, a considerat că onorurile pe care i le acordase nu 
erau suficiente. Ar fi vrut să-i mai ofere și altceva, dar nu-i 
venea nimic potrivit în minte. Atunci, An Lushan a spus cu 
o voce temătoare: 

— Pe drumul lung până în Capitală m-a tot frământat 
un gând, și mi-am zis că trebuie să vă vorbesc neapărat despre 
el. Pot avea oare această îndrăzneală? 

— Spune care ţi-e gândul, i-a zis împăratul. 

— După cum v-am spus mai demult, mi-am pierdut tatăl 
de mic și mai apoi și mama. M-am resemnat cu lipsa tatălui, 

dar aş vrea foarte mult să existe o femeie pe care s-o pot 
numi mamă. La Curte este o doamnă de rang înalt pe care 
mi-aş dori mult s-o pot numi astfel. 

— Cine este această doamnă? 

— Este cea care stă chiar lângă Maiestatea Voastră, a 
răspuns barbarul fără teamă. 

Toţi cei de faţă au înmărmurit. Împăratul însuşi era 
foarte mirat, iar Yang Yuhuan era chiar mai uluită decât el. 

— Nu m-aţi putea considera fiul adoptiv al Alteţei Voastre? 
a continuat An Lushan, adresându-i-se direct lui Yang 
Yuhuan. 

Împăratul a izbucnit în râs și atmosfera s-a destins; râdea 
ca și cum ceea ce auzise era foarte caraghios. Toţi oficialii 
şi curtenii, care până atunci ascultaseră cu răsuflarea tăiată, 
s-au pornit deodată pe un râs nestăvilit. A fost de-ajuns să 
pufnească numai unul, că toţi ceilalţi l-au urmat, ca și cum 
nu s-ar mai fi putut abţine. 

— Doamna ce zice? O las pe ea să hotărască dacă ac- 
ceptă sau nu, a zis împăratul. 

— Accept cu bucurie, a răspuns Yang Yuhuan. 

I se părea amuzant să-l facă fiul ei adoptiv pe acest băr- 
bat cu cel puţin zece ani mai mare decât ea și care, în plus, 
era atât de mare la trup; și-a zis în sinea ei că, dacă era mai 
mult decât o glumă şi lucrurile luau cumva o altă întorsă- 
tură, nimeni n-ar fi putut s-o privească cu ochi răi. 

— Vă mulţumesc că aţi acceptat rugămintea mea. De 
acum încolo vă voi arăta respectul datorat unei mame, a zis 
Lushan, cu o expresie cum nu se poate mai serioasă. 

Aşa cum presupusese Yang Yuhuan, nimeni nu a privit 
cu ochi răi această cerere neobişnuită a barbarului. Venind 
din partea lui An Lushan, toți considerau rugămintea lui ca 
fiind expresia sincerității acestui războinic barbar, aparținând 
unui trib cu obiceiuri diferite de ale lor. 

Adopţia aceasta a fost și pe placul împăratului, care, în- 
«cpând din acea seară, a cerut să se țină și mai multe petre- 
«cri în onoarea generalului care devenise fiul adoptiv al 
„onsoartei sale. În ajunul plecării lui An Lushan în terito- 
tiile pe care le avea în grijă, s-a dat în pavilionul de ceremonii 
o petrecere minunată de rămas-bun la care au participat 
toţi funcţionarii de până la al treilea rang din Marele secre- 
tariat imperial și Cancelaria imperială. La ospăț, An Lushan 
a povestit următoarea istorioară. 

— În ce-a de-a șaptea lună a anului trecut s-a abătut o 
invazie de lăcuste pe pământurile mele. Pentru că distru- 
peau recoltele de orez, am oferit ofrande și am făcut rugi 
către Cer. În aceste rugi, am spus că e drept ca lăcustele 
să-mi distrugă orezul dacă nu mi-am servit stăpânul cu cre- 
dință. Dar dacă, dimpotrivă, se dovedeşte că l-am slujit tot- 
deauna cu râvnă, atunci Cerul să facă astfel încât lăcustele 
să dispară. Şi nici nu mi-am terminat bine cuvintele, că un 
stol de corbi uriași s-a năpustit asupra lăcustelor, nimicin- 
du-le până la ultima; şi am văzut că păsările aveau corpul 
albastru și capul roșu și m-am mirat nespus! 

Povestită de el, o istorioară de felul acesta părea în ochii 
unora dovada onestității sale. Alții își spuneau pur și simplu 
că avea un talent aparte de a născoci povestiri interesante, 
dar, curios lucru, nimeni, nu s-ar fi gândit să-i reproșeze ceva. 
Toţi se lăsau captivaţi, deși știau că nu e decât un basm de 
adormit copiii. Era atât de fascinant să-l vezi făcându-se 
eroul povestioarelor inventate de el însuși, încât nu-ți venea 
să te superi că erau doar niște invenţii. În plus, Lushan lăsa 
pe fiecare să interpreteze cum voia povestirile lui, mulțu- 
mindu-se să le istorisească cu iscusință, folosindu-se de ges- 
turi și mimică. S-ar fi zis că nimeni nu lua prea în serios 
aceste istorioare, dar totuși exista o persoană care făcea acest 
lucru: chiar împăratul. O trăsătură a sa era naivitatea, așa 
că lua în serios toate povestirile lui An Lushan, sau cel puţin 

încerca s-o facă. Chiar dacă ceea ce depăna barbarul lua o. 
întorsătură absurdă, împăratul continua să-l asculte cu pri» 
virea radioasă. Și de data aceasta a exclamat entuziasmat: ; 

ăsări albastre cu cap roșu! Ah, demon cu sânge ames»: 
tecat ce eşti, cred şi eu că te-ai speriat! 

Această parte a povestirii era de cel mai mare interes 
pentru el. Era de aşteptat ca o istorioară care conținea mi- 
nuni neînchipuite să-l impresioneze în mod special şi împăe 
ratul făcea eforturi să creadă, ştia că trebuie să fie adevărat; 
pentru că visa la miracolul vieții eterne, îşi dorea să existe pe 
lume cât mai multe fenomene supranaturale de acest fel. 

Povestind așa de firesc despre apariţia păsărilor albastre 
cu capete roşii, An Lushan răspundea perfect dorințelor 
împăratului. 

Yang Yuhuan nu credea o iotă din spusele lui, dar făcea 
parte dintre cei care nu se gândeau să-i reproşeze ceva acestui 
povestitor talentat. Ea credea însă în adevărul care se ascun- 
dea în spatele vorbelor sale. Astfel, deși ştia că păsările cu 
corp albastru și cap roșu erau doar o născocire, era absolut 
convinsă de devotamentul deplin al barbarului față de 
suveran. 

Gao Lishi şi prim-ministrul Li Linfu erau și ei la petre- 
cere, dar nimeni nu ar fi putut spune ce gândeau cu ade- 
vărat. Au fost singurii care nu au dat atenţie povestirii cu 
corbii. Exact când barbarul ajunsese la această parte, cei doi 
începuseră să vorbească între ei, în șoaptă. 

— Este neplăcut să fii plin de riduri ca mine, dar cred 
că e şi mai supărător să fii o astfel de arătare diformă, a mor- 
măit printre buze eunucul. 

— Ai văzut vreodată o luptă de cocoși, unul slab şi unul 
gras? Totdeauna câştigă cel slăbănog, fără greș, a răspuns Li Linfu. 

— "Totuşi, când ai o astfel de greutate... a zis Gao Lishi, 
apropiindu-și fața de cea a interlocutorului, care şi-a aplecat 
îndată capul. 

- Da, era mai bine să nu-l îngrașe și mai mult. Câţi oa- 
meni are în subordine în calitate de comisar imperial la 
„omandamentul regiunii Pinglu? 

— Peste treizeci de mii. 
— Treizeci de mii? 
— Mai mulți chiar, treizeci şi șapte de mii cinci sute. 

— Și în calitate de comisar la Fanyang? 

— Nouăzeci şi unu de mii patru sute. 

— A! 

Li Linfu avea o mină indiferentă, privind în depărtare. 
Niciodată nu i se citeau sentimentele pe chip. Numai de 
câteva ori pe an, în ocazii speciale, fața lui era străbătută de o 
expresie ascuţită, ca strălucirea unei lame: când degrada pe 
cineva care-i displăcuse, sau când acuza pe cineva de crimă 
de stat. 

— S-a instalat în cantonul Yngchuan, cred. 

— Exact. Dar, pentru că noua funcție se adaugă la coman- 
damentul de la Fanyang, cred că va trebui să-și ducă gar- 
nizoana fără întârziere la Yngchuan. Regiunea Fanyang este 
compusă din terenuri arabile și se întinde către sud, până 
la Fluviul Galben. La apus de aceste câmpuri fertile se găseş- 
te o zonă montană foarte abruptă. 

— Se îngrașă din ce în ce... 

— Fără îndoială. 

— Cine se ghiftuiește prea mult ajunge impotent. 

— E periculos barbarul! Când s-a pus atunci pe dansat, 
corpul lui enorm se mișca cu o viteză de necrezut. Nimeni 
nu se poate învârti cu o asemenea iuțeală. 

— Hm, a făcut Li Linfu, schimbând subiectul. În ceea 
ce-l priveşte pe Huangfu Weiming, e timpul... a zis, în- 
torcându-se către Gao Lishi. 

— E timpul să-l chemăm? 

— A, nu, din contră... Să-l îndepărrăm. 

— Aha. Dar împăratul...? 

— Împăratul are multă încredere în el. Nimeni nu a 
reușit să le mai rupă oasele tibetanilor în ultima vreme, cum 
a făcut el. Şi nu e vorba numai de împărat, ci tot poporul îl 
venerează. S-ar putea ca şi el să devină mai puternic. 

— Da, așa este. 

Discuţia s-a întrerupt aici. Adâncit în propriile gânduri, 
fiecare se uita în altă parte, ca şi cum nu-l mai interesa 
celălalt. Apoi Gao Lishi s-a depărtat de locul unde stătea 
prim-ministrul. La banchetele oficiale fiecare funcționar 
avea un loc fix, pe care nu putea să-l părăsească oricum, nu- 
mai Gao Lishi se plimba liber. Îşi schimba locul din când 
în când, mișcându-se într-un mod al lui. 

Către sfârșitul petrecerii, An Lushan s-a îndreptat către 
împărat pentru a-i mulțumi pentru prețuirea arătată și a-l 
anunța că urma să plece din Capitală peste două zile. 

— Şi când te-ntorci? a întrebat împăratul. 

— Când mama mea adoptivă, cea care mi-a îndeplinit 
cea mai arzătoare dorinţă acceptându-mă ca fiu, va deveni 
consoarta oficială a Maiestăţii Voastre. Atunci voi reveni 
pentru a sărbători. 

— Şi când va fi asta? 

— Nu pot şti. Împăratul este singurul care ştie asta în 
sinea sa, iar eu nu pot decât să mă rog zeilor ca acea zi să vină 
mai repede. 

Răspunsul lui An Lushan nu putea decât s-o încânte pe 
Yang Yuhuan. 

Trecând prin fața șirurilor de oficiali, barbarul şi-a făcut 
ieșirea ajutat de doi vasali care-l susțineau ca pe un enorm 
pachet de carne. 

Yang Yuhuan presimţea că se apropie ziua în care avea 
să fie numită consoartă imperială, dar nu ştia nimic precis. 
Împăratul nu pomenea deloc despre asta, nici Gao Lishi. 


De fapt, An Lushan fusese primul care adusese vorba despre 

« est subiect. Desigur, în mod normal, înscrierea unei con- 
“arte imperiale în registrul oficial nu era ceva despre care 
putea să-și permită să vorbească un supus, dar An Lushan 
o făcuse pentru că împăratul fusese de acord cu adopția lui. 
Poate că el ceruse să fie adoptat doar pentru a putea rosti 
aceste cuvinte. Oricum, vorbele lui le-au plăcut și lui Yang 
Yuhuan, și împăratului. 

La câteva zile după plecarea lui An Lushan la postul său, 
Yang Yuhuan a primit vizita lui Gao Lishi în apartamen- 
tele ei. 

— O, e groaznic! Nu-mi mai văd capul de treburi, a zis 
cunucul, în felul său caracteristic. Anul viitor, mai exact în 
luna a șaptea a celui de-al patrulea an al Comorii Celeste, 
veţi fi înscrisă oficial în registrul soțiilor împăratului. Toată 
familia Alteţei Voastre va veni aici. O, Cerule, vă dați seama 
câte sunt de făcut, ca să nu pomenim decât pregătirea reşe- 
dințelor unde îi vom primi pe toți! 

Yang Yuhuan n-a zis nimic, dar în sinea ei şi-a spus că 
se apropia vremea când avea să poată scăpa de doamna 
Floare de Prun. De ce să nu facă precum Wu Zetian cu riva- 
lele ei, lăsând trupul acesteia să putrezească pe fundul unui 
butoi? La acest gând, a fost străbătută de un fior de plăcere 
cum nu mai simţise nicicând. Gao Lishi o privea fix, cu răsu- 
flarea tăiată. Niciodată nu i se păruse atât de frumoasă ca 
acum, când beţia puterii îi umplea sufletul pentru prima 
dată. 


La sfârșitul lunii a doua a fost anunțată sosirea lui Huangfu 
Weiming, comisarul imperial din Long. Vestea s-a răspân- 
dit repede în Capitală și a ajuns şi la urechile lui Yang Yuhuan 
prin slujitoarele ei. Ziua intrării acestuia în oraș urma să 
fie una foarte agitată, pentru că o mulțime imensă avea să-l 

întâmpine. Sosirea lui nu însemna o retragere de la post, 
ci doar o vizită pentru rezolvarea unor probleme adminis- 
trative. 

Yang Yuhuan nu mai avea ce să afle despre acest general 
faimos care îi învinsese prima dată pe tibetani la Qinghai, 
cu doi ani înainte, și din nou în cea de-a patra lună a anului 
trecut, în orașul Hongji. Victoriile sale îi încântaseră teribil 
de mult pe nobilii și vasalii din Capitală și dăduseră un sen- 
timent de triumf întregului oraș, iar numele lui devenise sino- 
nim cu cel al viteazului care apăra hotarele de la miazănoapte. 
Yang Yuhuan ştia prea bine toate acestea, dar tot nu înţele- 
gea de ce era așteptat cu atâta fast, doar nu era singurul care 
obținuse victorii în locuri îndepărtate. Și Wang Chui, comi- 
sarul imperial din comandamentul Hexi, îi învinsese pe 
tibetani, iar Wang Zhongsi biruise alți barbari. 

Yang Yuhuan le-a întrebat despre acest lucru pe însoți- 
toarele ci, dar fiecare dădea alt răspuns. 

— An Lushan este comisarul cu cele mai multe merite 
şi care se bucură de cea mai mare încredere a împăratului, 
dar el este barbar, pe când Huangfu Weiming este un răz- 
boinic Han foarte respectabil, cu merite egale cu ale lui An 
Lushan în respingerea triburilor sălbatice de la frontierele 
îndepărtate. Pentru că are sânge chinez toată lumea îi ține 
partea lui Huangfu Weiming, a zis una. 

— Huangfu Weiming este rivalul lui Li Linfu. Ar trebui 
să deţină un post înalt la Curte, dar a fost îndepărtat și tri- 
mis în provinciile de graniţă. Reputația lui de apărător al 
hotarelor se datorează simpatiei atrase după nedreptatea care 
i s-a făcut, a fost de părere alta. 

O a treia însoţitoare era sigură că Huangfu Weiming 
era singurul războinic cu adevărat în stare să îi învingă pe 
tibetani. În vremea lui Xiao Jiong, predecesorul său în pos- 

tul de comisar imperial la Long, tibetanii atacau tot timpul 
icpiunea Gansu. Xiao Jiong reușise o singură victorie 
imăruntă contra tibetanilor în al douăzeci și șaptelea an al 
lirei Întemeierii, exact cu un an înainte ca Yang Yuhuan să 
sosească la Palatul Izvoarelor Calde. Înaintea lui nici nu 
existase postul de comisar în acea regiune, şi cel care avea 
în responsabilitate lupta contra tibetanilor era Cui Xiyi, 
comisarul imperial al regiunii Hexi. El le administrase 
câteva lecţii, dar de fapt nu fusese vorba de adevărate 
victorii, ci reuşise doar să le respingă atacurile. Prim- 
ministrul Li Linfu cumulase pentru scurtă vreme funcția sa 
cu cea de comisar imperial al comandamentului din Long, 
fără să reușească nici el vreo victorie demnă de luat în seamă; 
singurul care-i atacase direct pe tibetani și le cauzase pierderi 
era Huangfu Weiming. Asta explica respectul de care se 
bucura în rândul populaţiei, chiar mai mare decât cel 
primit la Curte. Iar acest respect continua să crească. 

Yang Yuhuan auzise de la însoţitoarele ei cele mai ului- 
toare zvonuri legate de sosirea eroului în Capitală. Vorbeau 
tot timpul despre asta, de parcă ar fi ars de nerăbdare să-l 
vadă. Se surprinse pe ea însăşi așteptându-l cu înfrigurare 
pe cel care trezea atâta entuziasm în popor. 

Şi când vestea sosirii lui în a doua decadă a celei de-a 
treia luni s-a adeverit, toate femeile de la Palat au fost cuprin- 
se de un entuziasm fără margini. Şușoteau între ele între- 
bându-se pe unde va trece, în ce cameră va sta, unde va avea 
loc petrecerea în onoarea sa și mii de alte lucruri. Nici una 
dintre ele nu avea nici cea mai mică idee cum arăta sau ce 
vârstă avea faimosul războinic, dar doamnele de la Curte 
erau atât de obişnuite să trăiască închise în pavilioanele lor 
şi rupte complet de viața obișnuită, încât aceste amănunte nu 
le îngrijorau deloc. Faptul că era aclamat ca un erou în toată 

Capitala îi conferea suficient farmec acestui personaj. Fuse- 
seră entuziasmate, desigur, și de sosirea la Curte a lui An 
Lushan, dar acest lucru se explica prin curiozitatea trezită 
de faptul că era barbar. În cazul lui Huangfu Weiming, însă, 
lucrurile stăteau cu totul altfel. 

Generalul a înșelat însă așteptările poporului şi pe-ale 
Curţii, făcându-și intrarea în Capitală la începutul celei de-a 
treia luni, însoţit numai de câțiva oameni, fără să stârnească 
entuziasmul provocat de venirea lui An Lushan. Nici unul 
dintre cei care l-au văzut trecând nu a ştiut că e vorba de 
marele erou, cum nu s-a știut nici când anume a intrat în 
Chang'an. În acel moment Capitala era animată de picni- 
curile organizate peste tot; la sud-est de Palat, pe malurile 
Râului Sinuos și pe mica colină de pe Câmpul Plăcerilor, 
aflată la miazănoapte, se puteau zări grupuri de persoane 
care se plimbau. Prunii se scuturaseră deja, florile de cais și 
piersic începeau să se treacă și nu mai era nici vremea bujo- 
rilor, dar soarele primăvăratic încălzea cu raze mângâietoare 
străzile largi care delimitau cartierele. 

Chiar în ziua intrării în Capitală, Huangfu Weiming 
s-a dus direct la Palat să se prezinte în fața împăratului. Era 
un războinic de vârstă medie, extrem de distins. Un necu- 
noscător nu și-ar fi putut închipui că este om de arme, căci 
era foarte calm și vorbea cu blândețe. Numai pielea bron- 
zată și picioarele puternice care-i purtau trunchiul impună- 
tor trădau apartenenţa sa la clasa militară. Toți miniştrii, 
cu Li Linfu în frunte, au fost chemaţi la petrecerea dată în 
onoarea lui, care nu a fost nici pe departe atât de fastuoasă 
precum cea dată pentru An Lushan. Vocea puternică a barba- 
rului străbărea galeriile, pe când cea a lui Huangfu Weiming, 
nu a fost auzită decât de o mică parte a celor prezenţi atunci 
când i s-a adresat împăratului. 

Din momentul în care Huangfu Weiming a apărut în 
sala de audiențe, Yang Yuhuan nu și-a desprins privirea de 
la el, sorbindu-i din ochi orice gest. 

După ce i-a prezentat împăratului situația de la hotare, 
! luangfu Weiming s-a întors la locul care-i fusese destinat. 
Acunci a luat cuvântul Li Linfu. 

— E uşor să-i îndepărtăm pe tibetani prin forță. Dar e 
necesar să găsim o cale pașnică de a-i linişti și de a-i face să 
se supună împăratului. 

— Aşa ceva nu este posibil, a venit imediat replica lui 
Huangfu Weiming. 

Acest răspuns a fost atât de violent, că a răsunat în toată 
sala. 

Li Linfu a continuat însă: 

— Când primii comisari au fost trimiși în regiunile 
Hexi și Youchuan, scopul nu a fost de a ataca triburile bar- 
bare, ci mai degrabă de a pregăti strategii de apărare. Chiar 
dacă postul din Long a fost înființat mai târziu, asta nu în- 
seamnă că puteţi ignora misiunea iniţială. Vă rog să aveţi 
asta în vedere, orice s-ar întâmpla. 

Tonul sec al acestor vorbe şi felul tăios în care au fost 
rostite au indispus întreaga adunare. Yang Yuhuan s-a întris- 
tat și ea, însă Huangfu Weiming a răspuns criticii directe a 
prim-ministrului. 

— Barbatii au inimi de fiare sălbatice. Comportamen- 
tul lor e imprevizibil. Dacă ai o atitudine defensivă încearcă 
să atace, dacă încerci să-i liniștești devin mai sălbatici. După 
părerea mea, nu poți să te descurci cu ei decât apelând la forță. 
În plus, barbarii din Turfan! nu sunt un trib simplu, așa cum 
vă imaginaţi. Puterea lor crește de la o zi la alta. Dacă nu-i 
zdrobim acum, prin forță, în curând ne vom căi. Este un 
lucru limpede ca lumina zilei. 


1. Vechi nume al Tibetului. (N. red.) 

— Am putea să le dăm o prințesă cu sânge imperial ca 
soție pentru căpetenia lor. 

— Această metodă de îmblânzire e cunoscută din vre- 
muri vechi. Nu numai ei, ci și barbarii din triburile Qidan! 
și Xi? au ucis prinţesele oferite și s-au răsculat. 

Schimbul de replici dintre cei doi s-a încheiat aici și toată 
asistența s-a retras imediat ce împăratul a părăsit sala. 

În timpul banchetului care a urmat, Yang Yuhuan a avut 
pentru prima dată ocazia de a vorbi puţin cu Huangfu 
Weiming. 

— După lunga mea şedere la hotare, în sfârşit îmi revine 
astăzi onoarea să vă întâlnesc pentru prima dată, i-a spus 
eroul. Întorcându-mă în Capitală, am avut două motive de 
bucurie — s-o întâlnesc în sfârşit pe consoarta Maiestăţii 
Sale, de a cărei frumuseţe am auzit de multă vreme, și să 
pot admira bujorii de la Templul Compasiunii din car- 
tierul Changfang. 

Aceste cuvinte erau desigur pline de politeţe, însă şi 
ticluite anume pentru femeia care se bucura de favorurile 
împăratului, iar pe Yang Yuhuan au bucurat-o peste mă- 
sură. Laudele din partea militarilor şi funcţionarilor nu o 
impresionau de obicei, dar, de această dată, complimentele 
i s-au părut sincere. 

Încă nu-și putea desprinde ochii de la chipul generalului 
şi l-a privit în continuare în așteptarea suitei, dar el nu a 
mai spus nimic. De obicei, la petreceri, ea nu răspundea 
celor care i se adresau, şi, în general, nici nu prea avea oca- 
zia de a vorbi. Dar, de data aceasta, i-a răspuns lui Huangfu 
Weiming aproape pe negândite. 


1. Qidan — triburi nomade care au controlat mari teritorii din 
Mongolia și din partea de nord-est a Chinei. (N. red.) 

2. Xi — populaţie nomadă, de păstori, care a dominat partea 
estică a Mongoliei între secolele V și XII. (N. red.) 

— Vă plac bujorii de la Templul Compasiunii? Eu cred 
ca sunt mai frumoși cei de la Templul Luminii de Apus, din 
cartierul Yankang. 

— Dacă spuneţi așa, aşa trebuie să fie, cu siguranță. 
Bujorii de la Templul Compasiunii, de la cel al Veneraţiei 
din cartierul Jing'an și de la Templul Longevităţii din car- 
tierul Yongle sunt vestiți, dar desigur că nu pot fi la fel de 
frumoși ca cei de la Templul Luminii de Apus. Nu pot nici- 
odată să zăbovesc mult în Capitală, dar mi-aș dori să pot 
rămâne până când înfloresc bujorii de la Templul Luminii 
de Apus pe care Alteța Voastră îi laudă ... 

Yang Yuhuan nu a avut ocazia să-l reîntâlnească pe 
general în timpul şederii lui în Capitală. Pe la sfârșitul celei 
de-a treia luni a aflat că se reîntorsese la granițe și, exact în 
acea zi, ea s-a dus să admire bujorii de la Templul Compa- 
siunii, despre care se spunea că sunt în plină înflorire. De 
obicei aştepta ziua a cincisprezecea a lunii a treia, când flo- 
rile erau perfecte, dar, de data aceasta, amânase cu zece zile. 


„Flori înflorite, flori trecute, 
Douăzeci de zile de nebunie în oraş.“ 


Așa grăieşte un poem și, într-adevăr, înflorirea bujorilor 
părea să răspândească un fel de beţie în întreg orașul. 


„Zece mii de cai și-o mie de carete 
Pentru a admira bujorii.“ 


Astfel spune alt poem, evocând forfota febrilă a Capi- 
talei în această perioadă a anului. 

Yang Yuhuan s-a dus Templul Compasiunii să admire 
bujorii preferaţi de Huangfu Weiming, apoi la Templul 
Luminii de Apus, să-i vadă și pe cei de care ea însăși îi vor- 
bise. Grădinile celor două temple faimoase pentru bujorii 
lor erau pline de oameni, de nici nu te puteai mișca. 

Până atunci, Yang Yuhuan nu fusese prea interesată de 
bujori. Grădinile palatului aveau multe terase pline de soiu- 
rile cele mai frumoase; poate l-ar fi însoţit pe împărat pentru 
a le admira împreună, dar nu i-ar fi trecut prin minte să se 
ducă din proprie inițiativă. Habar nu avea cât de scumpe 
erau aceste flori. 

Din acea zi însă, ea a început să iubească bujorii, fără a 
le vedea neapărat acea frumusețe strălucitoare cântată de 
poeţi. 

„Boabe de aur înflorite 

Într-un strugure de rubine, 

Nori sângerii, mii de petale roșu-aprins 
Şi ramuri cu sutele, în flăcări strălucind.“ 


Bujorii erau de o frumuseţe impresionantă, cu-adevărat 
floarea florilor, dar extrema lor fragilitate ducea cu gândul 
la un destin trist, și tocmai această tristeţe ascunsă în chiar 
splendoarea lor o atrăgea pe Yang Yuhuan, care se întreba 
de ce nu observase până atunci această trăsătură deosebită 
a bujorilor. Nu avea să îl revadă pe Huangfu Weiming pen- 
tru foarte multă vreme, fiindcă venise în Capitală după o 
lungă absenţă și probabil mulți ani aveau să se scurgă până 
să vină iar. Când îl va revedea, părul îi va fi albit, se gândea 
ea, ascunsă în palanchinul de unde admira bujorii. 

În luna a treia, împăratul i-a dat titlul de prinţesă de 
Jingle uneia dintre nepoatele sale din clanul Dugu și a anun- 
ţat că o dă în căsătorie lui Li Huaijie, căpetenia Qidan din 
Songmo. Tot atunci, a dat-o de nevastă căpeteniei din Raole, 
Xi Li Yanchong, pe prințesa de Yifang din clanul Yang, și 
ea cu sânge imperial. 

Triburile barbare Qidan și Xi se așezaseră amândouă în 
apropierea munților Xiang an și se aliaseră deseori, pe neaștep- 

tate, pentru a ataca imperiul Tang. În cea de-a douăspre- 
recea luna a primului an al Erei Comorii Celeste făcuseră 
numeroase incursiuni în regiunile de graniță. Fuseseră res- 
pinşi de Wang Zhongsi și se liniștiseră pentru o vreme, dar 
puteau oricând să atace din nou. Împăratul dorea să-i îmbu- 
ncze oferindu-le cele două prințese. Gestul nu era neobiș- 
nuit, încă din epoca Han fuseseră deseori oferite prințese 
căpeteniilor barbare. Cea mai cunoscută era povestea lui 
Wang Zhaojun, dată în căsătorie mai-marelui Xiongnu, 
căruia i-a dăruit doi copii. Era un exemplu de alianță de 
succes, dar nu din acest motiv a rămas ea în memoria poste- 
rităţii, ci din pricina destinului său tragic. Și când această 
strategie de conciliere a avut succes, şi când a eșuat, toate 
prinţesele trimise barbarilor au avut o soartă tragică. Năs- 
cute în marele imperiu chinez și crescute în familii nobile, 
ca femei cu obârşie aleasă, au devenit victime nevinovate 
ale unor aranjamente politice, izolate în mijlocul unor po- 
poare nomade. 

Şi prinţesa de Jingle, promisă căpeteniei tribului Qidan, 
şi cea de Yifang, promisă căpeteniei tribului Xi, erau doar 
nişte copile, care mai aveau mult până să împlinească două- 
zeci de ani. La petrecerea de rămas-bun care s-a dat la Palat 
în cinstea lor, ele au stat retrase de la început până la sfârșit, 
abia răspunzând întrebărilor ce li s-au pus. 

Împăratul a vrut să știe în ce fel îi plăcea prinţesei de Jingle 
să-și petreacă timpul liber. Ea a spus timid că începuse să 
înveţe să călărească și că-și dorește ca atunci când va şti bine 
să călărească, să participe la jocuri călare. Pe cealaltă prin- 
ţesă a întrebat-o ce și-ar dori cel mai mult. „Să admir bu- 
jorii înfloriți“, a răspuns ea. Aceste dorinţe ale celor două 
prințese nu se putea realiza nicicum în deșerturile unde urma 
să fie trimise. Amândouă erau frumoase, dar prințesa de 
Jingle a atras cele mai multe priviri. 

Deodată, împăratul a părut să regrete că le trimitea în 
ţinuturile barbarilor şi la sfârşitul petrecerii l-a chemat pe 
Li Linfu să-l întrebe dacă nu se putea cumva să fie cruțate. 

— Poate împăratul dinastiei Tang să-și ia înapoi cuvân- 
tul dat, chiar şi faţă de barbari? a răspuns prim-ministrul. 

Împăratul a insistat. 

— Să trimitem alte două femei, nu pe acestea. 

— Căpetenia Qidan se bucură foarte mult de venirea 
prințesei, ca să nu mai vorbim de căpetenia Xi. 

— Atunci s-o trimitem doar pe prinţesa de Yifang și s-o 
ţinem pe prinţesa de Jingle la Palat. 

mpăratul nu obişnuia să-și arate încăpăţânarea. Desi- 
gur, a o ţine la Palat pe prinţesă însemna să o ia în gineceul 
imperial. După ce a dat un răspuns vag, care nu părea nici 
acord, nici refuz, Li Linfu s-a retras. 

Peste vreo două zile, Yang Yuhuan a primit vizita lui 
Gao Lishi. 

— Am venit cu o mare rugăminte către Alteța Voastră. 
Vreau să interveniţi pe lângă Maiestatea Sa în legătură cu 
prinţesa de Jingle. Maiestatea Sa regretă că a promis-o în 
căsătorie căpeteniei barbare şi ar vrea să nu i-o mai trimită. 
Dar dacă împăratul marelui imperiu Tang şi-ar călca 
cuvântul dat fie și o singură dată, asta ar provoca multe 
probleme. Prim-ministrul a discutat deja cu Maiestatea Sa 
despre acest lucru, dar fără succes. Ar putea Alteța Voastră 
să-i vorbească Maiestăţii Sale... ? 

— Aş prefera să nu vorbesc cu împăratul despre astfel 
de chestiuni, a răspuns scurt Yang Yuhuan. 

Până atunci nu intervenise niciodată pe lângă împărat: 
oricare ar fi fost situaţia, alesese să-i încuviințeze în totali- 
tate deciziile. 

Însă, în ciuda răspunsului ei, Gao Lishi a insistat. 

— Nu v-am cerut niciodată nimic, dar acum mă văd ne- 
voit să apelez la ajutorul Alteţei Voastre. Prinţesa de Jingle 

e din clanul Dugu, e fiica uneia dintre propriile fiice ale 
împăratului. Aparține unei linii de literați care întrețin 
relaţii cu doamna Floare de Prun. Asta pe de o parte. ...în 
plus, dacă prințesa va intra în gineceu, puterea doamnei 
Floare de Prun va creşte... 

Yang Yuhuan i-a tăiat vorba: 

— Să intre în gineceu? 

Avea împăratul o asemenea intenție? Oricât de dedat 
plăcerilor ar fi fost, era cu putință să simtă o atracție carnală 
pentru o fată atât de tânără? 

— Dar e imposibil ca Maiestatea Sa... a zis ea. 

De această dată, Gao Lishi a fost cel care a întrerupt-o. 

— Credeţi? Atunci de ce ar lua Maiestatea Sa astfel de 
măsuri? Dacă lăsaţi lucrurile așa cum sunt, s-ar putea să 
aveţi mult de lucru apoi. Va trebui să învățați să călăriți... 

— Şi de ce, mă rog? 

— Pentru că, dacă împăratul o va lua pe prinţesă în 
gineceu, va organiza astfel de distracții pentru ea. Îl cunosc 
destul de bine. Şi după felul cum s-a uitat la ea, aş spune... 

Yang Yuhuan nu a mai ascultat. În faţa ochilor ei plutea 
silueta de copil a prințesei de Jingle. Şi ea o considerase fru- 
moasă, ba chiar se gândise cu milă la soarta ei. Dar nu-şi 
putuse închipui cât de departe merseseră gândurile împă- 
ratului când o privea pe acea copilă pură, în timpul petre- 
cerii. 

— Anul acesta e cel mai important pentru Alteța Voastră. 
Veţi părăsi Palatul Deplinei Sincerităţi pentru a deveni 
consoarta oficială a împăratului... 

Numai frânturi din vorbele lui ajungeau la urechile lui 
Yang Yuhuan. 

— De aceea, trebuie îndepărtat orice posibil aliat al 
doamnei Floare de Prun, fără nici o excepţie. În plus, atrac- 
ţia împăratului pentru copila aceasta nu e una obișnuită... 

şi gândiţi-vă ce-o să fie, dacă va trebuie să călăriţi sau cine 
mai ştie ce, pentru a rivaliza cu ea... O, nici nu pot să mă 
gândesc! E prea mult pentru mine! 

După o tăcere prelungită, Yang Yuhuan a zis cu voce 
joasă. 

— Voi vorbi cu împăratul. Nu ştiu ce motiv aveți tu și 
Li Linfu să urâţi așa de tare clanul prinţesei, dar, lăsând asta 
la o parte, nu vreau nici eu să mă lupt cu această copilă pen- 
tru inima împăratului. Dacă așa stau lucrurile, voi înăbuși 
în fașă acest pericol. 

La aceste vorbe Gao Lishi a spus cu o expresie extrem 
de surprinsă. 

— Eu şi Li Linfu?! 

Întâi a izbucnit într-un râs nestăvilit, ca și cum i se spu- 
sese ceva foarte nostim, dar apoi a continuat. 

— Ei, dar ce mai contează? Dacă Alteța Voastră va îm- 
piedica intrarea prinţesei în gineceu, Gao Lishi va fi foarte 
mulțumit, a zis el cu gravitate. 

Peste câteva zile, împăratul a informat-o pe Yang Yuhuan 
că vrea să se ducă pentru o scurtă şedere la Palatul de la 
Muntele Calului Negru și că ar fi bine ca ea să rămână în 
Capitală pentru că, din cauza lucrărilor de reconstrucție, 
locul nu era tihnit. 

În acea seară, în dormitor, ea i-a spus. 

— Dacă nu vă pot însoţi la Palatul de la Muntele Calu- 
lui Negru înseamnă că vreţi să luaţi pe altcineva cu Maies- 
tatea Voastră, nu-i așa? 

— Pe altcineva? Pe cine aș putea invita la Muntele Calu- 
lui Negru, în afară de tine? a zis împăratul. 

— Vreţi să invitaţi pe altcineva. Ştiu sigur. 

— Dar despre cine vorbeşti? 

— Despre tânăra căreia i-aţi dat titlul de prinţesă de Jingle. 

— Nu spune prostii! 

Împăratul a tăgăduit apăsat, dar Yang Yuhuan a simțit 
cum mâna cu care o cuprinsese s-a îndepărtat abia simţit 
de trupul ei. Atunci s-a ridicat pe marginea patului și-a zis: 

— Mă voi duce eu la căpetenia barbară în locul prinţesei. 
Vă rog să aşteptaţi plecarea mea pentru a o invita pe prințesă. 

— Dacă ai astfel de îndoieli, vino atunci cu mine! E 
bine așa? 

— Nu, tot nu mă voi putea liniști. 

— Atunci cum ar trebui să facem? 

— Daţi-o pe prinţesă de soţie barbarului. Dacă nu faceți 
asta, mă voi duce eu în locul ei. Nu e nimic imposibil. Doar 
e vorba de o hotărâre a Maiestăţii Voastre. Dacă vă luați 
cuvântul înapoi, vor apărea zvonuri în popor. Se aude deja 
că împăratul o va aduce pe copilă la Palat și va merge să călă- 
rească împreună cu ea. 

— Cine a spus așa ceva? 

— Femeile de la Palat nu mai vorbesc decât despre asta. 
Şi pe stradă, toţi locuitorii Capitalei spun că ar vrea să-l 
vadă cât mai repede pe împărat călărind împreună cu 
prinţesa. Se mai spune că tot drumul până la Muntele Calu- 
lui Negru va fi acoperit cu covoare, pentru ca împăratul să 
nu se rănească, de va fi să cadă de pe cal. Prefer să mă duc 
la barbari decât să vă văd căzând de pe cal. 

— Dacă o trimit acolo, va muri cu siguranță. 

— Şi ce dacă? Dacă s-ar întâmpla așa, eu m-aș simţi 
uşurată! 

— Nu ţi-e deloc milă de ea? 

— Nu. 

Împăratul a decis să procedeze așa cum anunţase iniţial, 
trimițându-le pe cele două prințese ca soții căpeteniilor bar- 
bare. Astfel, peste două zile, tinerele au plecat din Capitală 
însoțite de câte două sute de oameni și ducând cu ele nenu- 
mărate daruri. Suitele le-au urmat până la râul Chan, iar 

familiile şi cei apropiați până la râul Ba. Pe maluri, sălciile 
plângătoare erau pline de mâţișori verzi-albăstrui. Urmând 
drumul prin trecătoarea Tong, cele două cortegii s-au în- 
dreptat direct spre Răsărit. 

Pe Yang Yuhuan nu o încerca nici un fel de remușcare 
privindu-le pe cele două prințese plecând către lumea bar- 
bară, doar ușurare că o rivală pleca, în sfârșit, din Capitală. 
Era pentru prima dată când Yang Yuhuan schimba destinul 
cuiva folosindu-se de împărat. 


Capitolul 4 


În luna a șaptea a celui de-al patrulea an din Era Comorii 
Celeste (745), lui Yang Yuhuan i-a fost oferit titlul de Guifei, 
Soţie Preţioasă! în cadrul unei ceremonii speciale. Înainte 
de aceasta, prințul de Shou primise de soţie, prin decret im- 
perial, pe una dintre fiicele lui Wei Zhaoxun, general al 
gărzilor Palatului. 

Yang Yuhuan nu simțea nici un regret la gândul că fos- 
tul ei soț primea ca soţie în locul ei o femeie mai tânără. 
Pentru ea, el era doar un personaj dintr-un trecut înde- 
părtat. De fapt, ar fi fost de așteptat să privească oarecum 
cu neplăcere faptul că fusese înlocuită, dar ea nici măcar 
asta nu simţea. Cel care avea un sentiment de ușurare era 
împăratul. Pentru a evita clevetirile lumești, trebuise să 
aștepte cinci ani înainte de a-i acorda acest titlu lui Yang 
Yuhuan. Considera că dăduse dovadă de multă prudență 
și suficientă răbdare. Yang Yuhuan îl părăsise pe prinţul de 
Shou sub pretextul că se dedica studiului credinței daoiste 
şi, timp de cinci ani, trăise în Palatul Deplinei Sincerirăţi 


1. Titlu oferit concubinei imperiale cu rangul cel mai mare, cea 
care ocupa primul loc după împărăteasă în ierarhia de la Curte; gui — 
„scump“, „preţios“, dar și apelativ de stimă, fei — „concubină“, „con- 
soartă“; în vechime nume pentru „zeiţă“. (N. red.) 

în calitate de călugăriță. Şi iată că, acum, această călugăriță 
intra deodată în Palatul Imperial ca Yang Guifei, Soţie Pre- 
pioasă. Acesta era motivul pentru care împăratul dorise în 
mod deosebit să aleagă el însuși o nouă soție pentru prin- 
țul de Shou. Aceste decizii ale sale erau destul de ciudate și 
nu aveau o logică evidentă, dar, în felul acesta, împăratul reu- 
şise să mascheze într-o oarecare măsură actul său crud de a 
lua în gineceul imperial pe soţia propriului fiu. 

Anunţul oficial al faptului că Yang Yuhuan devenea 
Soţie Preţioasă a fost făcut într-un pavilion retras al Pala- 
tului Marii Străluciri. Împăratul și-ar fi dorit ca totul să se 
facă în cadrul unei ceremonii fastuoase, la care să asiste toți 
demnitarii, mandarinii și militarii, iar apoi să se organizeze 
banchete timp de mai multe zile, dar, pentru că atât Li Linfu, 
cât şi Gao Lishi s-au opus acestei dorinţe, a trebuit să 
renunţe. Gao Lishi s-a împotrivit argumentând că nu era 
nimeni la Curte care să nu știe deja că Yang Yuhuan este 
singura favorită a împăratului şi considera că nu există nici 
un motiv să se țină o sărbătoare fastuoasă. Împăratul credea 
că trebuie să aibă loc o ceremonie măreață pentru că cei 
cinci ani de aşteptare fuseseră grei, dar Gao Lishi spusese 
Că, tocmai pentru că așteptase cu prudență până acum, era 
bine să arate înţelepciune și mai departe. 

Pe la mijlocul lunii dinaintea ceremoniei, Gao Lishi i-a 
făcut o vizită lui Yang Yuhuan în apartamentele sale și i-a 
spus: 


Este extrem de important să evitaţi a da vreun prilej 
de bârfe. Din ziua în care veţi deveni Soţie Preţioasă, viața 
Alteţei Voastre se va deosebi complet de cea de până acum. 
Va trebui să vă ridicaţi la înălțimea noii poziţii, pentru a 
nu vă compromite. 

Yang Yuhuan intenţiona să asculte îndemnurile bătrâ- 
nului eunuc și să facă exact cum o sfătuia el, pentru că, de 

fapt, totul decurgea perfect datorită lui. În noul apartament 
din Palatul imperial unde se mutase a fost adusă mobilă 
foarte diferită de tot ce avusese ea până atunci. Începând cu 
patul, mesele, paravanele, vazele mari de flori și până la oglin- 
zile de mână, măsuţe și taburete, vase cu apă aşezate în 
fiecare cameră, toate erau de o frumuseţe cum nici nu bă- 
nuise că poate exista. Nu știa unde fuseseră ținute aceste 
obiecte până atunci, dar acum erau aduse unul după altul 
într-un du-te vino ameţitor, ca şi cum fuseseră special pre- 
gătite pentru această zi. 

Ceremonia prin care Yang Yuhuan a primit titlul de 
Soție Preţioasă a avut loc în Grădina Phoenixului din Pala- 
tul Marii Străluciri într-o atmosferă discretă, dar foarte 
solemnă. După ceremonie a fost așezată pe un tron mare, 
incrustat cu pietre scumpe, și a primit felicitările tuturor 
demnitarilor. Miniştrii s-au perindat unul după altul prin 
faţa ei, prezentându-și scurt salutul. 

În acea noapte, Yang Guifei a împărțit pentru prima 
dată patul cu împăratul în calitate de consoartă oficială. 
Acesta i-a dăruit un mic sipet de sidef și ace de păr cu totul 
şi cu totul din aur cu care i-a prins cu mâna lui în păr giu- 
vaieruri din vistieria imperiului. 

Peste trei zile, Yang Guifei a primit felicitări de la toți 
funcţionarii Curţii. Pentru că acum avea un statut asemă- 
nător împărătesei, pe parcursul întregii ceremonii a fost 
interpretat cântul Vesminte de pene de culoarea curcubeului. 
Peste încă două zile, și-a primit în audiență întreaga familie. 
A venit mama sa, născută Li, unchiul său, Xuangui, și ceilalți 
membri. Tatăl său defunct, Xuanyan, a primit titlul postum 
de prefect al provinciei Jiyang, iar mama sa a fost numită 
doamnă a comitatului Long. Unchiul său a primit postul 
de președinte al departamentului banchetelor imperiale. Fără 
să poată pronunţa nici un cuvânt din cauza emoției, s-au 
retras repede amândoi, arătându-și recunoştinţa doar prin 

nenumărate plecăciuni. Nu îndrăzneau s-o privească pe 
Yang Guifei în ochi, parcă se temeau că, dacă ar fi privit-o 
cât de puţin, ar fi orbit pe loc. Singurul care lipsea în 
această zi fericită era Yang Xuanjiao, la început tatăl 
natural, apoi tatăl adoptiv al lui Yang Guifei. Ca și cum s- 
ar fi dorit ștergerea urmelor lui din documentele oficiale, 
de atunci numele său nu a mai fost pomenit nicăieri în 
istoria Chinei. 

În aceeași zi, Yang Guifei i-a primit în audienţă pe fraţii 
şi surorile sale. A văzut cum se apropie de ea doi tineri cu 
capetele plecate până la pământ. Erau fratele ei mai mare, 
Dian, şi vărul ei, Chi. Pentru că veneau pentru prima dată 
din provinciile lor îndepărtate la Palat, era firesc să se simtă 
stingheri, dar atitudinea lor era prea umilă. Stăteau plecaţi, 
fără să spună un cuvânt. Yang Guifei le-a oferit daruri. De 
asemenea, pe fratele ci l-a numit director adjunct al ad- 
ministraţiei Palatului, iar pe Chi şef al echipajelor imperiale 
şi, pentru că era încă necăsătorit, i-a oferit-o ca soţie pe 
prințesa Dahua, fiica uneia dintre concubinele din gineceu. 

Toate aceste onoruri pentru familia ei fuseseră pregătite 
de Gao Lishi, care veghea audiențele stând în picioare lângă 
Yang Guifei. Ea nu făcea decât să rostească cu voce tare 
ceea ce îi şoptea el. 

După ce s-au retras cei doi tineri, a venit rândul suro- 
rilor mai mari ale lui Yang Guifei. Erau cele trei fete ale lui 
Xuanyan, considerate acum surori mai mari ale Preţioasei 
Soții. Nu avusese nici un fel de speranţe legate de întâlnirea 
cu ele, dar felul în care s-au prezentat în fața ei a fost foarte 
diferit de cel al bărbaţilor. Erau una mai frumoasă ca alta 
și, în plus, nu păreau deloc intimidate. Şi-au plecat toate 
odată capetele, ca și cum exersaseră această mișcare de 
multe ori înainte, apoi și le-au ridicat tot la unison şi au 
privit-o drept în ochi. Sora mijlocie avea o privire provo- 
catoare, cea mare era surâzătoare, iar cea mică o cerceta 

plină de curiozitate. Yang Guifei le-a acordat și lor câte un 
domeniu în Capitală şi le-a înștiințat că vor fi primite fără 
întârziere la Palat, ca doamne de companie. 

De-abia ce Yang Guifei își primise titlul, că la începutul 
lunii a noua a sosit vestea că populaţiile barbare cărora le 
fuseseră trimise prințesele se ridicaseră la luptă pe neaștep- 
tate. Nu peste multe zile, un mesager a venit în Capitală 
cu ştirea că cele două prințese fuseseră ucise. Nu trecuseră 
nici șase luni de când acestea părăsiseră Capitala. Când Li 
Linfu făcuse atunci propunerea de a trimite prinţesele ca 
soții pentru conducătorii barbari, Huangfu Weiming se 
împotrivise fățiș, avertizând că ele vor fi ucise în mai puţin 
de șase luni. Iar acum acest lucru se întâmplase cu adevărat. 
Judecata lui Huangfu Weiming se dovedise corectă. 

Aflând de destinul nemilos al celor două prințese, Yang 
Guifei a simțit o durere în suflet. Cel puţin în cazul prinţesei 
de Jingle, nu se putea spune că ea nu avusese nici un ames- 
tec. Se simțea pe jumătate vinovată pentru că ea îl împie- 
dicase pe împărat s-o ţină la Palat și-l determinase să i-o 
trimită barbarului. 

Amintindu-și de chipul copilăresc al prințesei, regreta 
cruzimea sa de atunci, dar în același timp își spunea că nu 
avusese altă soluţie, și cu siguranță că aveau să mai fie situa- 
ţii în care să procedeze la fel. Dacă alte femei ar fi atras din 
întâmplare atenţia băcrânului împărat iubitor de plăceri, 
nu ar fi ezitat să le trimită până la ultima în mijlocul bar- 
barilor. Toate femeile de la curtea Tang care deținuseră pu- 
terea făcuseră la fel, fără nici o excepție; nu avuseseră de 
ales. Yang Guifei își spunea că și ea urma să treacă prin 
astfel de momente, dar, în primul rând, trebuia să rezolve 
imediat problema legată de concubina Floare de Prun. Pe 
ea nu avea cum să le-o trimită barbarilor. Dacă ar fi putut, 
ar fi trimis-o chiar într-un loc mai înfricoşător decât pinu- 
turile triburilor barbare. Soţia Preţioasă nu putea s-o ierte 

cu nici un chip pe femeia care îndrăznise s-o asemene cu o 

urcea. "Totuşi, avea grijă să nu-și trădeze aceste sentimente. 
În sufletul ei nu dorea decât s-o facă să dispară cât mai 
repede, dar se ferea să treacă la fapte prea repede după ce 
primise noul titlu. 

Într-o zi, Yang Guifei l-a iscodit cu grijă pe Gao Lishi 
în legătură cu Floare de Prun. 

— Doamna Floare de Prun s-a mutat la Palatul Yang. 
Nu mai stă în acest palat. 

Palatul Yang era destinat concubinelor care ieșeau din 
grațiile împăratului. 

— De ce s-a mutat acolo? Împăratul i-a poruncit să facă 
asta? a întrebat Yang Guifei. 

— Mai degrabă aş spune că ea a cerut așa. Desigur, a 
făcut-o din consideraţie față de Alteța Voastră. Acum dis- 
tanţa dintre Alteța Voastră şi ea e foarte mare. Nici nu ar 
trebui să vă mai faceţi griji în privința doamnei Floare de 
Prun, a asigurat-o eunucul. 

Dar Yang Guifei nu putea să se mulțumească cu răspun- 
sul lui. Orgolioasă cum era, cum să fi vrut doamna Floare 
de Prun să plece din Palatul Marii Străluciri de bunăvoie? 
Mai degrabă mutarea ei semăna cu o stratagemă a împăra- 
tului, în scopul de a o pune la adăpost de gelozia Soţiei 
Preţioase. 

Yang Guifei s-a gândit cu ură la împărat. Era limpede 
că el considerase că acesta era cel mai bun mod de a se în- 
griji de viitorul concubinei Floare de Prun. Ori poate găsise 
această cale consultându-se cu Gao Lishi? Indiferent cum 
se ajunsese la această soluție, mutarea ei în alt palat pentru 
a o proteja îi displăcea profund lui Yang Guifei. Şi-a ima- 
ginat că împăratul se ducea poate să o viziteze acolo, dar s-a 
hotărât ca timp de un an să se prefacă neştiutoare, iar în 
cursul acestui an, așa cum spusese eunucul, avea să-și întă- 
rească poziţia, înconjurându-se de membri ai familiei sale. 


100 


Avea să construiască în jurul ei un zid gros, cu mai multe 
straturi, şi abia apoi avea să acţioneze pentru a o îndepărta 
definitiv pe Floare de Prun din Orașul imperial. 

Pe la mijlocul lunii a noua a sosit vestea că An Lushan 
înăbușise rebeliunile triburilor Qidan și Xi și, o vreme, în 
Capitală s-a vorbit numai despre el. Cam în același timp 
s-a zvonit că armata lui Huangfu Weiming ducea o luptă 
foarte strânsă cu tibetanii. Pentru că Zhu Li, generalul ad- 
junct, îşi pierduse deja viaţa în aceste bătălii, nu se putea 
şti care urma să fie deznodământul. 

An Lushan și Huangfu Weiming, cei doi generali care 
aveau în grijă hotarele, păreau să se întreacă în fapte de curaj, 
luptându-se cu barbarii, întâmplător în același timp. An 
Lushan părea să aibă un avantaj. Barbarii care le uciseseră 
pe prinţesele oferite drept soții și se ridicaseră la luptă atră- 
seseră ura întregului popor și faptul că An Lushan învinsese 
tocmai aceste triburi îi adusese o popularitate imensă. 

Tocmai când faima lui An Lushan ajunsese la apogeu, 
Yang Guifei a primit vizita celui mai în vârstă dintre verii 
ei, Yang Zhao. Gao Lishi a fost cel care l-a adus. 

— Seniorul Yang Zhao este rudă prin alianță cu dom- 
nia sa Zhang Yizhi, cel care a fost favorit al împărătesei 
Wu Zetian. A fost crescut în casa comisarului imperial 
Xianyu Zhongtong, cel mai bogat om din Sichuan. Fiind 
în trecere prin Capitală, a venit să vă prezinte omagiile sale, 
a zis eunucul. 

Tânărul din faţa ei era foarte bine făcut, iar chipul lui 
avea trăsături regulate, pline de virilitate. Ceea ce a impre- 
sionat-o însă cel mai mult pe Yang Guifei a fost mai ales 
mândria pe care o arăta acest tânăr și pe care n-o mai întâl- 
nise la nici un membru al familiei Yang. Nu era nici urmă 
de josnicie sau lăcomie în atitudinea lui. Stătea drept, cu 
capul sus, tăcut, așteptând să vorbească ea prima. În faţa 

ei, Soţie Preţioasă, Yang Zhao se purta ca de la egal la egal. 
Din partea altcuiva, o astfel de atitudine ar fi fost jignitoare, 
dar venind de la el, nu putea fi considerată o lipsă de res- 
pect, căci din toată fiinţa lui emana siguranţa că nu este 
inferior nimănui. 

— Am venit aici pentru a mă pune la dispoziţia Alteţei 
Voastre. Dacă vreţi să-mi dați un ordin, nu ezitaţi s-o faceţi, 
a zis. 

Vocea lui era limpede și plină de farmec. 

După ce tânărul s-a retras, Yang Guifei l-a întrebat pe 
Gao Lishi ce credea despre el. 

— L-am adus aici cu gândul că vă poate sprijini. V-a 
făcut o impresie bună? a întrebat bătrânul eunuc. 

— E chipeș și cred că e un om foarte capabil. 

La auzul acestor cuvinte eunucul s-a luminat la față, 
semn clar că le aproba întru totul. 

— Alteța Voastră se pricepe de minune la oameni, așa 
cum mă aşteptam. Nu găsești mulţi bărbaţi ca el. Eu îl ur- 
măresc cu atenţie de vreun an și am observat că are o voce 
fermă și o privire impunătoare. Cea mai mare calitatea a sa 
este că ghiceşte imediat ce gândesc ceilalți. Nu pierde vre- 
mea când trebuie să aleagă între două lucruri și, având în 
vedere tinerețea lui, acesta este un lucru de mare preţ. Nu 
e nimeni mai potrivit ca el să vă sprijine. Surorile Alteţei 
Voastre sunt inteligente și nespus de frumoase, dar, fiind 
femei, ajutorul pe care vi-l pot da este mărginit. De aceea 
am considerat necesar să aduc un bărbat în familia Alteţei 
Voastre, și cum l-am văzut am știut că el poate susţine și 
apăra poziţia Alteţei Voastre. Aveţi încredere în el și dați-i 
cât mai multe sarcini. Fiind vorba de un om de o asemenea 
valoare, nu-și va putea da întreaga măsură a înzestrărilor 
sale într-o poziţie de mijloc. Orice sarcină îi veţi încredința, 
o va îndeplini cu succes și fără întârziere. Dacă nu-i acor- 
daţi acum statutul cel mai înalt, pe urmă s-ar putea să fie 

prea târziu și să pună alții ochii pe el și să ni-l fure. Dacă 
nu suntem atenţi, probabil că-l vom pierde în mai puţin 
de şase luni. 

Gao Lishi a vorbit cu însufleţire, ceea ce nu se întâmpla 
decât foarte rar. 

— Cum adică să ni-l fure în şase luni? Cine ar fi cei care 
să facă asta? a întrebat Yang Guifei. 

— Nu e vorba de o persoană sau două. Nu știți încă 
nimic, dar vă veți da seama în curând. În zilele noastre, toţi 
cei care se remarcă în vreun fel sunt decapitaţi rând pe rând 
şi capetele lor sunt prăvălite în adâncul râului Wei. Pietrele 
nenumărate care se află în albia acestui râu sunt capetele 
celor uciși... 

— Înţeleg și voi face cum mă sfătuiești. 

Atunci eunucul a zis, coborând deodată vocea: 

— Pentru moment, ar fi bine să-l numiți pe seniorul 
Zhao în postul de cenzor al Curţii, responsabil cu păstrarea 
ordinii în provincii. Dacă se va dovedi abil și înzestrat, are 
multe șanse să fie remarcat de împărat. Astfel, în mai puţin 
de doi ani va putea fi promovat secretar superior în minis- 
terul de finanțe și, din acel moment, va putea avansa singur. 

— Mi se pare perfect așa, a răspuns Yang Guifei. 

Până în prezent, îl lăsase pe Gao Lishi să se ocupe de 
tot și acesta nu făcuse niciodată nici cea mai mică greșeală. 
Urma să-l lase să aranjeze lucrurile şi cu Yang Zhao, căci 
era încredinţată că, în curând, acest tânăr care de-abia 
venise din provincia sa îndepărtată, Sichuan, avea să fie nu- 
mit cenzor, iar după doi ani, avea să ocupe un post în minis- 


terul finanțelor. 


În acel an, împăratul a stat la Palatul Izvoarelor Calde 
din luna a zecea până în luna a douăsprezecea. Yang Guifei 
l-a însoţit și a petrecut și ea sfârșitul toamnei și începutul 


103 


iernii în Palatul de la Poalele Muntelui Calului Negru, 
pentru prima dată de când primise noul titlu. În grădinile 
din interiorul palatului erau plantați mulți rodii și arbori 
de kaki, precum și în satele din împrejurimi, dar cei mai 
frumoși erau cei din grădinile imperiale. 

La începutul celei de-a douăsprezecea luni, Yang Guifei 
i-a chemat la Palat pe bătrânii înţelepţi din satele din tm- 
prejurimi pentru a-i povesti legendele transmise din vechi- 
me în aceste locuri. Toate erau foarte interesante. Ideea 
fusese a lui Yang Guifei, dar i s-a alăturat imediat și împă- 
ratul. Existau zeci de legende din vremea de demult, dar 
pe ei îi atrăgeau mai ales cele care aveau legătură cu Mun- 
tele Calului Negru la poalele căruia se afla Palatul de iarnă. 

Un bătrân de optzeci de ani le-a povestit următoarea 
legendă: 

— În vârful Muntelui Calului Negru se află două mau- 
solee, unul se numeşte Mausoleul Bătrânei Mame, iar celălalt 
Mausoleul Strămoșilor. Vă voi povesti acum legenda mau- 
soleului Strămoșilor, din vremea când încă nu apăruseră 
oamenii. Pe vârful Muntelui Calului Negru au trăit primii 
doi oameni, care erau frate și soră. Crescând, cei doi se 
întrebau dacă n-ar fi trebuit să se căsătorească, pentru că, 
dacă nu făceau asta și nu dădeau viață, nu puteau asigura 
viitorul omenirii. Dar, fiind frate și soră, nu era permis să 
se căsătorească. După ce au stat mult la sfat, s-au hotărât 
să rostogolească două pietre de moară din vârful muntelui și 
dacă pietrele aveau să se întâlnească la poale, să se căsăto- 
rească, iar dacă cele două pietre aveau să se depărteze una 
de alta, să renunţe la căsătorie. Și-așa au dat drumul celor 
doi bolovani din vârful muntelui într-o noapte cu lună stră- 
lucitoare, iar aceştia au prins a se rostogoli, strălucind sub 
razele lunii. S-au rostogolit ce s-au rostogolit pe panta mun- 
telui şi unde credeți că s-au oprit? Exact în locul unde este 

acum iatacul Alteţelor Voastre. Și erau strâns lipiţi unul de 
altul. Atunci, cei doi fraţi au făcut nuntă și au zămislit mulți 
copii, iar urmașii acestora sunt oamenii de astăzi. De aceea, 
mausoleul unde sunt venerați poartă numele de Mausoleul 
Strămoșilor. Şi astăzi pe coastele Muntelui Calului Negru 
se găsesc nenumărate oseminte umane, iar acestea sunt 
desigur osemintele strămoșilor omenirii. 

Alt bătrân a povestit următoarele: 

— Pe vârful Muntelui Calului Negru se găsesc două 
platouri unde se aprind focuri de veghe. Ele au legenda lor, 
care datează de pe vremea regelui You din dinastia Zhou. 
Regele avea o soţie pe nume Baosi, atât de frumoasă, că 
regele o iubea mai mult decât orice pe lume. Însă regina nu 
râdea niciodată și regele suferea în ascuns din această pri- 
cină, deşi făcea tot ce-i stătea în putinţă pentru a-și înveseli 
soția. Cam pe atunci s-au făcut platourile de pe vârful mun- 
telui și, de îndată ce au fost gata, regele a poruncit să se aprin- 
dă focuri. Flăcările s-au întins pe neașteptate și palatul, care 
se afla puţin în pantă, părea a fi cuprins de vâlvătaie. Vasali 
și seniori deopotrivă au venit în grabă la palat din reșe- 
dinţele lor împrăștiate la poalele muntelui, crezând că e vorba 
de un atac al dușmanilor. Atunci regina le-a spus cu un 
surâs: „V-aţi speriat degeaba“. Era prima dată când zâmbea. 
Peste un an, a avut loc un atac adevărat al dușmanilor, dar 
de data aceasta nici un vasal n-a mai venit, crezând că era 
vorba de un foc aprins pentru distracţie. Regina a râs și de 
această dată, chiar mai tare. Dar de ce oare? În urma acestui 
atac, regatul Zhou a fost aproape ras de pe faţa pământului. 

Yang Guifei a râs şi ea ascultând această legendă. Parcă 
vedea în fața ochilor chipul copilăresc și totodată mândru 
al reginei Baosi. 

Încă un bătrân şi-a spus povestea: 

— Aşa după cum ştiţi, Qin Shi Huang, primul suveran 
al dinastiei Qin, avea un palat la poalele Muntelui Calului 

Negru, şi în apropierea palatului locuia o zână foarte fru- 
moasă. Împăratului îi plăceau mult femeile și a încercat de 
nenumărate ori s-o convingă pe zână să intre în gineceul 
imperial; ea însă nici nu-l băga în seamă. Într-o zi, împăratul 
a prins-o şi a adus-o cu forţa la palat. Furioasă, zâna l-a izbit 
peste faţă, iar în locul unde l-a lovit a apărut o pată de vin. 
Speriat, împăratul și-a cerut imediat iertare, rugând-o pe 
zână să facă să dispară pata. Văzând că scuzele lui erau sin- 
cere, zâna l-a iertat și i-a spus să se spele pe faţă cu apă din 
iazul Purei Srrăluciri. Urmându-i sfatul, împăratul a scăpat 
de pată. Iazul din această legendă este izvorul cald de la 
poalele Muntelui Calului Negru. Iată cât de folositoare sunt 
aceste ape pentru vindecarea bolilor de piele. 

— Maiestate, trebuie deci să aveţi grijă ce vă doriți, ca 
să nu vă alegeţi cu o pată pe faţă, i-a spus Yang Guifei tm- 
păratului. 

— Chiar dacă m-aș alege cu una, ar dispărea imediat, 
pentru că mă scald în fiecare zi în apele termale, i-a întors 
împăratul vorba, zâmbind amar. 

După ce a ascultat legendele povestite de bătrânii adu- 
naţi acolo, Yang Guifei a privit la Muntele Calului Negru 
care se înălța pentru veșnicie în faţa Palatului. Terasele pe 
care se aprindeau focurile păreau că încă există pe piscul 
muntelui și i-ar fi plăcut să le vadă. Cel mai mul însă îi 
plăcuse legenda reginei Baosi și îi venea să râdă ori de câte 
ori și-o amintea. 

Într-o zi, pe când se plimba prin grădinile palatului și 
se gândea la frumoasa regină Baosi, a străfulgerat-o un 
gând: de obicei se înveselea din toată inima când se gândea 
la această legendă, dar, de data aceasta, i-a înghețat zâmbe- 
tul pe buze. I-a trecut prin cap că degeaba râdea de această 
regină mereu îmbufnată; dacă se gândea bine, ea însăși 
râdea foarte puţin. Şi-a dat seama deodată că nu mai râsese 

cu adevărat de ani buni. Nu numai Baosi, regina din legen- 
dă nu putea să râdă, ci şi ea era în aceeași situație. 

S-a gândit pe rând la toate doamnele de la Palat. Nici 
Floare de Prun nu râdea. Şi nu era vorba numai de Baosi, 
de ca însăși şi de Floare de Prun. De fapt, toare femeile care 
intrau în gineceul imperial îşi pierdeau râsul din momentul 
în care intrau pe poarta Palatului. Și ce primeau în 
schimbul pierderii râsului? Puterea?... Yang Guifei a căzut 
pradă unor gânduri triste. Era pentru prima dată când pri- 
vea din acest punct de vedere la poziţia pe care o căpătase 
de când devenise Soţie Preţioasă. 

A fost un moment hotărâtor pentru Yang Guifei, căci 
acest gând care-o străfulgerase avea s-o urmărească toată 
viaţa. Răul care-i furase râsul era legat în cazul ei de puterea 
pe care-o căpătase. Inima sa fusese cuprinsă de cruzime, ca 
a tuturor femeilor care deţinuseră puterea vreodată în isto- 
ria chineză. Cruzimea era ascunsă acolo, chiar dacă răbuf- 
nea sau nu, dar era la îndemână, pentru a-i fi de folos 
oricând avea nevoie. Așa cum Baosi râsese odinioară la 
vederea flăcărilor ce cuprindeau palatul, așa şi ei avea să-i 
stârnească râsul într-o bună zi o întâmplare de același fel. 

La începutul celei de-a cincea luni din al cincilea an, al 
Cocoşului, din Era Comorii Celeste, comisarul imperial al 
comandamentului din Long, Huangfu Weiming, a fost 
numit oficial și comisar imperial în comandamentul Hexi. 
Această veste o bucura pe Yang Guifei, care se temuse oare- 
cum până atunci pentru soarta luptătorului din teritoriile 
îndepărtate. Presimțirile ei sumbre erau contrazise de această 
numire. 

În luna a noua din anul precedent, Huangfu Weiming 
dăduse bătălii crâncene cu tibetanii și-l pierduse pe gene- 
ralul său adjunct în luptă. Cauzele înfrângerii trupelor lui 
au devenit principalul subiect de discuţie la Palat. Având 
în vedere nenumăratele victorii ale lui Huangfu Weiming 

din anii din urmă, era ciudat ca acest unic eșec să fie con- 
siderat o problemă, dar situaţia avea probabil legătură cu 
faptul că generalul era unul din oponenții primului minis- 
tru Li Linfu. 

Yang Guifei a tresărit amintindu-și statura impunătoare 
a luptätorului, felul său stăpânit de a vorbi, noblețea gestu- 
rilor sale. Uneori se întreba cum ar fi fost dacă el ar fi deve- 
nit prim-ministru în locul lui Li Linfu. Nu era imposibil. 
Era ceea ce și-ar fi dorit, și, cu străduință, putea, într-o zi, 
să transforme această dorinţă în realitate. 

Huangfu Weiming a sosit neanunţat în Capitală pe la 
mijlocul lunii. Îşi luase revanșa asupra tibetanilor și venea 
în Changan cu zeci de prizonieri capturați în ultimele în- 
fruntări. La Palat, toate discuţiile se învârteau în jurul sosirii 
sale neaşteptate şi circulau tot felul de zvonuri. Venise el 
însuşi să-și anunţe victoria pentru a face să dispară bârfele 
legate de înfrângerea precedentă? Sau prim-ministrul fusese 
cel care îl chemase? 

La o zi după sosire, generalul a fost primit de împărat, 
iar Yang Guifei era și ea de faţă. 

— Am venit pe neașteptate în Capitală și v-am cerut o 
audienţă pentru că doresc să vă propun un lucru impor- 
tant, a spus puţin grăbit, dar cu tonul liniștit care-i era carac- 
teristic. Iată despre ce este vorba. Consider că pentru binele 
imperiului e necesar să-i retrageți funcţia de prim-ministru 
lui Li Linfu. Pentru că se teme că prinţul moștenitor ar 
putea să-i încurce socotelile, Li Linfu nu numai că urzeşte 
planuri de distrugere a casei prințului moștenitor, dar în- 
cearcă și să-i îndepărteze pe toţi cei care au relaţii bune cu 
prinţul Heng. Decapitează pe oricine nu-i e pe plac prin 
tertipuri josnice. A trimis pe lumea cealaltă cu miile, iar în 
popor au apărut multe nemulțumiri cu privire la el. La Palat 
toți se tem şi nu au curajul să vă vorbească despre aceste 
nemulțumiri. De aceea, m-am hotărât în mintea și sufle- 

ul meu să vin în Capitală pentru a vă face cunoscute aceste 
lucruri. 

Auzind vorbele generalului, Yang Guifei a simţit că pă- 
Icşte. Indiferent ce gândea, se pripea făcând aceste acuzații 
în faţa împăratului. Chiar dacă poporul îl ura din ce în ce 
mai mult pe prim-ministru, împăratul nu avea cum să crea- 
dă cele afirmate de el, pentru că nimeni nu-i mai vorbise 
despre așa ceva până în acel moment. Avea să considere că 
sunt doar jigniri aduse prim-ministrului. A-i vorbi astfel 
împăratului, când la Curte se discuta încă despre înfrân- 
gerea pe care o suferise în confruntarea cu barbarii, însem- 
na să provoace multă neînțelegere. Generalul făcea această 
greşeală de tactică din cauză că, fiind prea mult timp departe 
de Capitală, nu putea pricepe situația politică. 

Așa cum era de așteptat, împăratul i-a răspuns nemul- 
ţumit. 

— Am înţeles, acum te poţi retrage. 

Generalul s-a retras demn, cu pași repezi, dar pe Yang 
Guifei o cuprinsese o mare îngrijorare. După părerea ei, vor- 
bind astfel, Huangfu Weiming comisese o greșeală teribilă. 

În acea seară, înainte de culcare, Yang Guifei i-a trimis 
vorbă lui Gao Lishi. Acesta a venit imediat. 

— Ce lucru grav vi s-a întâmplat la această oră târzie? a 
întrebat eunucul îngrijorat, înclinându-se adânc. 

— Vreau să-ţi cer părerea referitor la un anumit lucru. 

— Despre ce este vorba, Alteță? 

— Nu e ceva foarte important. Mă întreb doar dacă 
generalul Huangfu Weiming nu l-a supărat cumva pe 
Maiestatea Sa. 

— O, vă rog să vorbiţi în șoaptă! a rugat-o el. Până când 
familia Alteţei Voastre nu va căpăta mai multă putere, 
trebuie să vă prefaceţi că nu vedeți și nu auziţi nimic. Şi mai 
ales nu trebuie să vorbiţi deloc despre probleme politice. 

Înşelegeţi, Alteță? Ca cele trei maimuțe înțelepte — nu văd, 
nu aud, nu vorbesc...! 

Gao Lishi și-a ascuns pe rând cu palmele ochii, urechile, 
apoi gura cu buze subțiri. Se prefăcea sau era sincer? Yang 
Guifei l-a privit îndelung, fără să înţeleagă. Apoi răcoarea 
nopții i-a pătruns în tot trupul și a făcut-o să se înfioare. 

Gao Lishi a lăsat jos mâinile și a zis cu voce scăzută. 

— Alteță, comisarul Huangfu Weiming tocmai a fost 
arestat din ordinul prim-ministrului, exact când urma să 
aibă o întâlnire secretă cu seniorul Wei Jian, într-o chilie a 
templului daoist al Dragonului Norocos din cartierul Chon- 
gren. Arestat, el nu mai poate face nimic. A greșit încercând 
să se întâlnească pe ascuns cu Wei. O persoană de rangul 
lui Huangfu Weiming nu trebuia să facă asta. E trist! 

Din tonul vocii lui nu puteai ghici dacă se bucură sau 
regretă ce i se întâmplase generalului. Wei Jian, alături de 
înaltul funcţionar Li Shizhi, erau cunoscuți ca făcând parte 
din tabăra ce se opunea prim-ministrului. 

— Împăratul a ordonat arestarea? 

— Nici vorbă! 

— Atunci cine? 

— E un ordin al prim-ministrului. Nici un cotlon al Ca- 
pitalei nu scapă de privirea sa vigilentă. A aflat cu siguranță 
de vorbele rostite astăzi de Huangfu Weiming în fața împă- 
ratului. 

— Cum e posibil așa ceva? 

În afară de ea, de împărat și de generalul Huangfu Wei- 
ming, nimeni nu mai fusese în sala de audienţe — nici un 
curtean, nici o doamnă de companie. Cine ar fi putut 
dezvălui cuvintele generalului? 


1. Aluzie la reprezentarea a trei maimuțe care își acoperă cu 
ambele labe ochii, gura, respectiv urechile; conform credinţei budis- 
te, fac asta pentru a nu vedea, a nu rosti și a nu auzi răul. (N. dr.) 

Gao Lishi a pufnit uşor, ca și cum ar fi citit gândurile 
Soţiei Preţioase. 

— Vi se pare imposibil? Nu e asta o dovadă în plus că 
bătrânului Gao Lishi nu-i scapă nimic din ceea ce se petrece 
în Palat? Şi, uitându-se cu precauţie în jur, a adăugat: Brr, 
ce frig e! Şi ce noapte întunecată! Haideţi să intrăm, Alteță! 
Să nu răciți! 

Cu o plecăciune adâncă de era să atingă cu fruntea da- 
lele galeriei, eunucul s-a ridicat și s-a făcut nevăzut. A dispărut 
în colțul galeriei lungi ca și cum l-ar fi înghițit întunericul. 

A doua zi, Huangfu Weiming și Wei Jian au fost arun- 
caţi în închisoare. Li Linfu i-a comunicat împăratului că 
cei doi au complotat împotriva moștenitorului tronului. 
Câteva zile au circulat tot felul de zvonuri despre cei doi, 
zvonuri care au ajuns și la urechile lui Yang Guifei. Vicepre- 
şedintele tribunalului cenzorilor, Wang Hong, şi ofițerul 
de justiţie al prefecturii superioare a Capitalei, Ji, porunci- 
seră să fie biciuiţi pentru a-și recunoaşte vina. 

Peste alte câteva zile s-a aflat că Wei Jian a fost retrogra- 
dat la rangul de prefect al comitatului Qingyun, iar Huangfu 
Weiming la rangul de prefect al comitatului Po-Chuan. 
Yang Guifei a simţit pe dată o mare ușurare auzind aceste 
veşti. Prefera să-l ştie degradat oricât de mult decât biciuit 
fără încetare în adâncul unei închisori înghețate. Era 
suficient să trăiască și, cu puterea pe care o avea ea acum, 
avea să-l aducă într-o zi din nou în Capitală, își spunea 
Yang Guifei. Era ea însăși mirată de faptul că tot ce se în- 
tâmplase o făcea să se simtă și mai atrasă de Huangfu 
Weiming, însă era ceva diferit de atracţia pe care o exercită 
de obicei un bărbat asupra unei femei — mai degrabă o 
hotărâre nestrămutată a inimii ei de a-l spijini până la sfârșit 
pe acest om pe care alesese să-l înalțe cu noua ei putere şi 
pe care altcineva îl doborâse. 

Yang Guifei a simţit o ură fără margini faţă de Li Linfu, 
căci ghicea în el un adversar pe care trebuia să-l îndepărteze; 
ştia că, făcându-și-l dușman, căpăta vrăjmășia multora, căci 
toți înalții funcționari care erau legaţi de prim-ministru 
aveau să-i fie împotrivă. „Voi urma sfaturile lui Gao Lishi“. 
Trebuia să fie ca cele trei maimuțe și să nu vadă, să nu audă 
și să nu vorbească, până când nu îşi asigura sprijinul puter- 
nic al familiei sale. 

La sfârșitul primei luni a anului, generalul Wang Zhongsi, 
aflat în garnizoană în regiunile de graniță, a primit înaltul 
comandament al comisariatelor imperiale din Long, de la 
Hexi, de la Shuofang şi de la Hedong. Însemna că el singur 
îndeplinea funcţiile de comisar imperial pentru aceste patru 
regiuni. Decăderea lui Huangfu era o șansă neașteptată 
pentru generalul Wang Zhongsi, pe care Yang Guifei aproape 
că-l uitase. Numele lui era prea puţin cunoscut în Capitală. 
Exact cu un an în urmă, cu ocazia sărbătoririi celui de-al 
patrulea An Nou al Erei Comorii Celeste, îi învinsese pe 
turci în munţii Sahenei, dar această victorie nu-i adusese 
glorie, pentru că gloria le era rezervată, la vremea aceea, lui 
An Lushan și Huangfu Weiming. Avansarea sa neașteptată 
îl transforma într-un general însărcinat cu paza hotarelor, 
de un rang egal cu cel al lui An Lushan. Yang Guifei nu avea 
nici un pic de stimă pentru acest viteaz. Nu-l cunoștea, nici 
nu-i ştia felul de a fi, dar simplul fapt că îi lua locul lui 
Huangfu o făcea să îl disprețuiască. 

În luna a patra, când razele soarelui de primăvară stră- 
luceau, liniștea Capitalei a fost iar tulburată: ministrul Li 
Shizhi, alt opozant al prim-ministrului, a renunțat la func- 
ţia lui. Până atunci, Yang Guifei nu se implicase în retra- 
gerile și numirile din guvern, dar de când Li Linfu o jignise, 
lucrurile se schimbaseră. Retragerea lui Li Shizhi s-a dove- 
dit a fi o demisie, dar era totuși un act provocat de circum- 

stanţele politice. Wei Jian și Huangfu Weiming fuseseră 
trecuți în funcții de mai mică importanţă, dar tot nu era 
sigur că Li Shizhi avea să scape cerând el singur o poziţie 
mai puţin importantă; el se retrăgea din politică pentru a ocu- 
pa postul de consilier secundar al moștenitorului tronului. 

Problema lui Wei Jian nu a rămas fără urmări. Frații săi 
mai mici, Wei Lan, adjunctul direcției de lucrări publice, 
şi Wei Zhi, administratorul armatelor, au cerut audiență 
la împărat în legătură cu calomnierea fratelui lor, dar cere- 
rea lor de a le fi reabilitat fratele a fost respinsă și au fost 
trimiși la Lingnan. Mai mult, Wei Jian a fost încă o dată 
degradat, pierzând titlul de prefect al comitatului din 
Qingyun. A fost făcut funcţionar la Jiangxia, la câteva sute 
de mile de Capitală. 

În mai puţin de două zile, Li Shizhi, care se retrăsese de 
la post, a fost retrogradat la rangul de prefect al comitatului 
Yichun, apoi Wei Bin şi Wang Xuan, considerați susțină- 
tori ai săi, au fost de asemenea retrogradați, unul la rangul 
de prefect al comitatului Baling, celălalt la rangul de func- 
ţionar la Yiling. În plus, mulți funcţionari din provincii au 
fost mutaţi. Toţi cei bănuiți a fi de partea lui Li Shizhi și a 
lui Wei Jian au fost trecuţi în funcţii inferioare, în locuri 
dintre cele mai îndepărtate. Nu trecea zi să nu se afle de vreo 
astfel de mutare. În Capitală s-au făcut controale severe, şi 
cei bănuiți de fapte sau de vorbe supuse chiar și celei mai mici 
îndoieli au fost arestați și torturați. S-au răspândit multe 
zvonuri și s-au făcut tot felul de denunţuri mincinoase. 

În acea perioadă, au început să-și facă un nume la Curte 
trei femei necunoscute până atunci. Erau cele trei surori 
ale Soţiei Preţioase: asistau la audiențe în apropierea împă- 
ratului, îmbrăcate în haine elegante din stofe dintre cele 
mai fine, care le scoteau în evidenţă strălucirea naturală. Se 
întreceau în frumuseţe şi se pricepeau foarte bine să ghi- 
cească gândurile celor din jur. Uneori râdeau nestăvilit ca 

femeile ușoare, pentru ca o clipă mai târziu să plece capul 
cu multă modestie. Nu se mai văzuseră astfel de femei la 
Palatul imperial; se bucurau de lux, mărire și plăceri într-o 
așa de mare măsură, încât reușiseră să o uimească chiar şi 
pe Yang Guifei. 

În prezența împăratului şi a lui Yang Guifei respectau 
întotdeauna eticheta, dar în rest faptele și gesturile lor erau 
de o aroganță nemaipomenită. 


Viaţa lui Yang Guifei se schimbase complet pe parcursul 
ultimului an. Yang Yuhuan era doar una dintre femeile care 
se bucurau de favorurile împăratului. Acum însă Soţia 
Preţioasă avea o viaţă a ei, independentă de a împăratului. 
În calitate de consoartă de prim rang a suveranului marelui 
imperiu Tang avea obligaţia de a acorda audiențe și de a 
primi invitați numeroși la cină. Uneori trebuia să organi- 
zeze petreceri chiar la reşedinţa ei, pe lângă banchetele ofi- 
ciale de la Curte, pentru străini cu rang înalt care vizitau 
Capitala. Pentru a putea îndeplini toate aceste sarcini, nu- 
mărul servitorilor ei se dublase, iar numărul eunucilor pala- 
tului ei se mărise de asemenea. 

Gao Lishi i-a zis într-o zi: 

— Aş vrea să înființez un atelier de croitorie care să se 
ocupe de veșmintele Alreţei Voastre. 

Yang Guifei se obișnuise să lase totul în seama lui și să-i 
urmeze sfaturile. Așa a făcut şi acum. 

— Sunt de acord. 

— Până la toamnă cred voi fi în stare să adun numărul 
necesar de lucrători care să se îngrijească fără preget de îm- 
brăcămintea Alteţei Voastre. 

Pentru că i se părea ciudat acest fel de a se exprima, ea 
l-a întrebat: 

— Dar de câţi lucrători e nevoie? 

— De vreo şapte sute, a răspuns Gao Lishi. 

În fiecare zi trebuiau trecute în revistă mătăsurile, biju- 
teriile, vasele, animalele şi plantele rare care îi erau oferite, 
din China sau de peste hotare. Cele care-i plăceau erau 
aduse la reședința ei, dar cele despre care nu spunea nimic 
dispăreau fără urmă, la fel de misterios cum apăruseră, fără 
ca ea să știe unde. 

Zhang Jiuzhang, guvernator militar la Lingnan, și Wang 
Yi, administrator-şef la Guangling, îi atrăseseră atenţia prin 
numărul mare și calitatea darurilor pe care i le trimiteau. 
Majoritatea obiectelor care-i plăceau datorită frumuseţii și 
rafinamentului lor erau de la unul din ei. Datorită acestui 
fapt, Zhang Jiuzhang a fost ridicat la gradul trei din cele 
nouă ale funcționarilor, iar Wang Yi a fost numit vicepre- 
şedinte al Ministerului Finanţelor. Au fost avansați separat, 
dar amândoi au venit să-și prezinte mulțumirile Soţiei 
Preţioase. 

În cea de-a șaptea lună a fost trimis un mesager special 
la Lingnan pentru a aduce litchi pentru Yang Guifei. Au- 
zind că fructele din regiunea ei natală, Sichuan, erau fai- 
moase, a poftit, dar până la urmă le-a preferat pe cele din 
Lingnan, despre care se spunea c-ar fi fost și mai gustoase. 
Împăratul nu l-a lăsat pe Gao Lishi să se ocupe de asta, ci 
a ordonat el însuși să meargă cineva după ele. 

Viaţa pe care o ducea Yang Guifei era într-adevăr splen- 
didă, dar luxul excesiv de care se bucurau surorile ei făcea 
ca familia Yang să iasă și mai mult în evidenţă. Toate cele 
trei fuseseră făcute ducese. Cea mare era doamnă a prin- 
cipatului Han, a doua a principatului Guo, iar cea mai 
mică a principatului Qin. Dacă una nu era prezentă la o 
petrecere, i se simţea imediat lipsa. Erau vioaie și cu limba 
ascuţită. Cascadele lor de râs erau de neînlocuit pentru ani- 
marea oricărui banchet, dar atunci când nu erau de față 

împăratul și nici Soţia Preţioasă, comportamentul lor lăsa 
mult de dorit, căci se întreceau în aroganţa acțiunilor și a 
gesturilor. Doamna de Guo, cea mijlocie, se remarca prin 
eleganță. Când înainta, mătăsurile foșneau în jurul taliei ei 
care era de două ori mai subțire decât a lui Yang Guifei. Nu 
era la fel de plăcută la chip precum celelalte, dar pe ea o 
admira cel mai mult toată lumea. Era întotdeauna învăluită 
în ţesături deosebit de luxoase, şi toată făptura ei — ochii, 
gura, gesturile se concentrau într-un singur efort — acela de 
a-i fi pe plac împăratului. Era mai rapidă decât oricine în 
replici și avea un talent deosebit de a conduce conversațiile 
către subiectele ei preferate. 


„Doamna de Guo se bucură de favorurile imperiale 
În zori năvăleşte călare prin porțile palatului 
Dispreţuiește fardul, care i-ar putea strica tenul 

Se înfăţişează împăratului 

Cu sprâncenele marcate doar de o linie neagră.“ 


Astfel o descrie acest poem, atribuit când lui Du Fu, 
când lui Zhang Hu. Şi desigur așa apărea, intrând în zori 
călare pe porţile palatului imperial. Fusese căsătorită mai 
demult în clanul Pei și își pierduse soțul. Soarta o răsfățase, 
hărăzindu-i să trăiască în lux tot restul vieţii ci, în calitate 
de soră a Soţiei Preţioase. 

Dintre cele trei surori, aceasta era cea care o neliniştea 
puţin pe Yang Guifei. Deşi respecta strict eticheta în 
prezenţa sa, nu putea avea încredere totală în ea. Firește, 
împăratul nu o punea niciodată pe Yang Guifei pe același 
plan cu surorile ei, îi arăta totdeauna o atenţie specială, pe 
când din partea surorilor n-ar fi îngăduit nici cea mai mică 

1. Zhang Hu (probabil 792-853), al treilea mare poet din pe- 
rioada dinastiei Tang, Sunt cunoscute peste trei sute de poeme pe 


care le-a compus. (N. red.) 

dovadă de familiaritate. Cele trei surori nu păreau să dea 
importanţă acestui fapt, cel puţin de ochii lumii. Dar și așa, 
fără un motiv limpede, Yang Guifei simțea că nu putea avea 
încredere deplină în doamna de Guo. 

Un poem a început să circule pe străzile din Chang'an în 


acea perioadă: 


„Nu ne mai întristăm când se nasc fiice 

Nu ne mai bucurăm când se nasc fii. 

Iată, în zilele noastre, femeile sunt 

Cele prin care o familie ajunge să prospere!“ 


Adică fiicele aduseseră mărire familiei Yang, nu fiii, și 
membrii acestei case continuau să urce din ce în ce mai 
mult. Toţi locuiau acum în Capitală, iar cele trei surori 
erau primite în fiecare zi la Palat. 

Pe la mijlocul lunii a șaptea, împăratul a mers la un pic- 
nic pe malurile Râului Sinuos, o curgere lină de apă aflată 
în sud-estul Capitalei unde se duceau pentru recreere locui- 
torii din Changan. În imediata apropiere se afla colina 
numită Câmpiile Plăcerilor şi zona dintre colină și malurile 
râului era loc de plimbare în toate anotimpurile. Sosirea 
împăratului fusese anunțată cu câteva zile înainte și, de-a 
lungul drumului care ducea de la Palat la râu, se adunase o 
mulţime uriașă care spera să vadă cortegiul imperial. Când 
împăratul mergea într-un loc de plimbare din Capitală, în- 
totdeauna se strângeau supuși pentru a-l vedea, dar nici- 
odată nu fusese atâta lume ca în acea zi. Punctul de atracţie 
pentru poporul avid de spectacol era faprul că cele mai fru- 
moase femei ale vremii urmau să-l însoţească — Soţia Pre- 
ţioasă și cele trei surori ale sale. 

Împăratul şi Yang Guifei călătoreau într-un palanchin, 
urmaţi de cele trei surori, fiecare în palanchinul ei împo- 
dobit cu aur și sidef. Pentru că zilele erau fierbinţi, alaiul 

imperial urma să plece de la Palat pe la sfârșitul după-amie- 
zii pentru a evita dogoarea soarelui; picnicul urma să în- 
ceapă la asfinţit și întoarcerea la Palat să se petreacă după 
căderea nopții. Toţi înalții funcţionari participau la picnic, 
şi convoiul era imens. Se înainta lent, nu dispărea bine un 
palanchin şi apărea altul. 

Trecerea celor trei ducese, una după alta, a creat oare- 
care rumoare. În urma lor au răsunat urale, iar mulțimea 
de pe marginea drumului se luase după palanchine —, băr- 
baţi, femei, copii și bătrâni de-a valma. Ducesele aruncau 
mulțimii diferite obiecte — ace de păr, ciorapi, cutiuţe, obiec- 
te de mare valoare incrustate cu perle și pietre scumpe. 

Pe toată întinderea dintre colină și malurile râului se 
pregătise un cort de petrecere în aer liber. Se înălțaseră mici 
saloane de primire, închise de cortine, şi multe mese cu mân- 
căruri şi băuturi. Peste tot era un număr imens de dem- 
nitari, doamne de curte şi însoțitoare. Palanchinul imperial 
şi-a făcut apariţia, exact când soarele, coborând spre apus, 
își trimitea ultimele raze pe câmpie, iar briza serii împros- 
păta aerul. Un poet al epocii Tang cântă astfel apusul soa- 
relui pe Câmpiile Plăcerilor: 


„Dulceaţa soarelui apunând e nesfârșită, 
Şi astfel lin se lasă înserarea“. 


Picnicul a început aproape de căderea serii. 

Pe vârful colinei se găsea o terasă care data de la începu- 
turile dinastiei Tang, din acel loc admiraseră peisajul gene- 
rații întregi de împărați. Acolo s-a dus şi împăratul Xuanzong, 
însoțit de Yang Guifei. Terasa oferea o deschidere largă asu- 
pra văii, se vedea firul albastru al Râului Sinuos şerpuind 
leneș și, mai în depărtare, râul Chan. La Apus, în prim-plan 
se vedea imensul 'Templu al Compasiunii în mijlocul unei 
păduri dese. Petrecerea de la poalele colinei a început să se 

anime, participanţii se adunau în grupuri sau se plimbau 
prin împrejurimi, iar servitorii cu platouri pline de mân- 
căruri şi băuturi alergau de colo-colo. Pretutindeni răsuna 
muzica ce răzbătea până la locul unde era împăratul, mai 
puternică sau mai slabă, după cum bătea vântul. 

În curând, împăratul și suita sa s-au alăturat petrecerii. 
Împăratul o ținea de mână pe doamna de Guo pentru a o 
ajuta să coboare panta. Yang Guifei a mai rămas câteva mi- 
nute cu însoțitoarele ei, vrând să mai admire minunatul pei- 
saj şi să se bucure de boarea proaspătă. Contempla absentă 
priveliștea de la picioarele ei, când, deodată, l-a zărit pe îm- 
părat, care cobora înconjurat de femei. Privirea i s-a oprit 
asupra siluetelor îndepărtate, incandescente în lumina apu- 
sului. Se auzeau până la ea râsete cochete și glasuri fără griji, 
dar ea privea fix la împărat care avea alături mica siluetă a 
doamnei de Guo. A simţit cum i se strânge inima, cuprin- 
să de un presentiment sumbru; într-o clipă, acesta s-a adeverit. 

Împăratul a cuprins cu mâinile trupul mlădios al doam- 
nei de Guo, trăgând-o către el, iar brațele ei i-au cuprins gru- 
mazul, ca răspuns la gestul lui. Din grupul femeilor au 
izbucnit râsete şi cei doi s-au depărtat unul de altul. Nu fusese 
decât o glumă, făcută în prezența doamnelor de la Curte, 
dar Yang Guifei a fost cuprinsă de o mânie nestăpânită. Era 
ca și cum un câine abandonat mușca mâna care-l hrănise. 

Preţioasa Soţie a coborât îndată colina, urmată de suita 
sa. Trecând prin mijlocul petrecăreţilor, s-a dus pe malul 
râului și a cerut să fie condusă imediat la Palat. Pentru că ve- 
nise în acelaşi palanchin cu împăratul, palanchinul ei, atât 
de bogat împodobit, nu era acolo. 

— Aduceţi altul! 

Atât a spus și, într-o clipă un palanchin tot numai sidef 
a fost la dispoziţia ei, deşi nu ştia al cui era. În momentul 
când cortegiul pleca, un trimis al împăratului i-a adus vorbă 

că acesta îi poruncește să se alăture imediat petrecerii. Fără 
să-i dea nici cea mai mică atenţie, ea a hotărât plecarea. 

Întoarsă la Palat, s-a dus imediat în apartamentele ei, 
așteprând un mesager de la împărat. Își zicea că acesta 
trebuia să fi aflat deja motivul pentru care plecase. 

La miezul nopţii, doamna de Guo a venit împreună cu 
câteva însoţitoare pentru a-i vorbi, dar nu a primit-o, trans- 
miţând că nu se simte bine și că s-a culcat. Doamna de 
Guo a trebuit să plece, însă Gao Lishi a intrat ca o furtună. 

— Trebuie neapărat să spuneţi tuturor același lucru 
despre dispariţia Alteţei Voastre de la petrecere! Înţelegeți? 
Vi s-a făcut rău și aţi plecat în grabă, uitând de restul! 

— Dar nu e adevărat. Am plecat pentru că doamna de 
Guo m-a jignit, a izbucnit Yang Guifei. 

— Să nu mai spuneţi așa ceva! 

— Doar nu-mi interzici?! 

— Nu vorbiţi așa! Poate, din cauza personalităţii sale, 
doamna de Guo să vă jignească uneori, dar ca ştie foarte bine 
ce loc ocupați. Și e destul de inteligentă încât să-și dea sea- 
ma că nu e în interesul ei să vă supere. 

— Tu de partea cui eşti, a ei sau a mea? 

— Nu fiţi nedreaptă! Ştiţi foarte bine că vă sunt devotat 
trup și suflet. 

— Nu tu le-ai ajutat să fie ridicate la rang de ducese? 

— Ele sunt un sprijin foarte important pentru Alteța 
Voastră. Sunt de partea Alteţei Voastre și dacă aveţi încre- 
dere în ele, poziţia Alteţei Voastre va fi din ce în ce mai pu- 
ternică. Nu trebuie cu nici un chip să stricați relația cu ele. 

— Dar ştii ce-a făcut astăzi doamna de Guo? 

— Habar n-am, dar orice ar fi făcut nu poate fi decât 
ceva fără însemnătate. Există pe lumea asta ceva care să me- 
rite să vă supăraţi atât de tare? Mai bine ascultați-mă, măcar 
de data asta, și veniţi cu mine la Maiestatea Sa. Şi aveți grijă 
să nu spuneţi decât ce-am stabilit! 

— Acum chiar că mi s-a făcut rău, a zis Yang Guifei, și 
a intrat în camera ei de culcare, întorcându-i spatele eunu- 
cului. 

Vocea eunucului s-a mai auzit o vreme — nu s-ar fi putut 
spune dacă rugătoare sau poruncitoare —, apoi s-a aşternut 
tăcerea. Probabil plecase, dându-și seama că nu are sorţi de 
izbândă. 

A doua zi, în zori, un trimis al împăratului a trezit-o pe 
Yang Guifei. Nu se luminase încă și porţile reședinței ei 
erau închise. S-a schimbat în grabă pentru a-l primi pe 
mesager. 

— Împăratul vă ordonă să părăsiţi acest palat şi să vă 
mutaţi la seniorul Yang Dian, fratele mai mare al Alteţei 
Voastre, i-a transmis mesagerul. 

După ce l-a pus să repete porunca pe care o adusese, 
Yang Guifei a spus simplu: 

— Am înţeles. 

Când a ieșit pe coridor, a văzut că mai multe însoțitoare 
așteptau cu capetele plecate. Probabil fuseseră deja anun- 
ţate. A coborât treptele și s-a urcat în palanchinul pregătit 
pentru ea în grădină, în faţa intrării. A apărut imediat și 
Gao Lishi, care a ridicat ușor draperia palanchinului, între- 
bând-o dacă nu îi e frig. 

— Pentru că aţi fost trezită așa de brusc, cred că sunteţi 
încă somnoroasă. Aveţi grijă! 

A lăsat draperia şi palanchinul a pornit. Yang Guifei a 
ghicit că cel care însoțea călare palanchinul era chiar Gao 
Lishi. 

Cei de la palatul lui Yang Dian fuseseră pesemne anun- 
țați, căci porțile erau larg deschise și totul era pregătit pentru 
primirea Soţiei Preţioase. După ce s-a instalat într-o cameră 
mai retrasă, Gao Lishi i-a spus să aibă răbdare pentru o vre- 
me, pentru că va veni el s-o caute. Expresia lui era diferită 
de cea obişnuită. 

— Probabil nu o să te mai văd niciodată la Palat! 

La aceste cuvinte, Gao Lishi s-a cutremurat. 

— Cum să fie posibil așa ceva? Voi veni cu siguranță să 
vă caut și împăratul vă va primi din nou. Aveţi răbdare câteva 
zile. Doar atât... 

Rostind aceste vorbe a plecat grăbit, ca și cum nu mai 
putea sta nici măcar o clipă. Această iuțeală arăta că situația 
nu era nicidecum așa de simplă cum i-o zugrăvea el. 

Yang Guifei s-a retras în camera ei şi nu a primit pe ni- 
meni. A refuzat să-l primească pe fratele său mai mare și 
pe toţi membrii familiei Yang care sosiseră degrabă, năuciți 
de gravitatea situaţiei. Primii veniseră unchiul ei Xuangui 
şi vărul său Chi, apoi surorile sale, dar nu a primit pe nimeni. 
Niciodată membrii familiei Yang, care îi datorau în totali- 
tate intrarea în Palatul imperial, nu o deranjaseră așa tare. 
Nu suporta pe nici unul dintre ei, femeie sau bărbat. Chiar 
și închisă în camera ei izolată, își dădea seama în ce situaţie 
dezastruoasă se găsea familia sa. Deși s-ar fi zis că domnea 
liniștea, dacă ascultai cu atenţie, pe holuri se auzeau neîn- 
cetat zgomote de pași. 

În toate pavilioanele care alcătuiau reședința familiei 
Yang Dian plutea, până în cele mai ascunse colțuri, o atmo- 
sferă ciudată. Peste tot, bărbați și femei discutau cum putea 
fi rezolvată problema, fără să ştie de fapt care era cu adevă- 
rat această problemă. Știau doar că Yang Guifei atrăsese pe 
neașteptate furia împăratului şi fusese dată în grija fratelui 
său. Nimeni nu ar fi putut spune care avea să fie urmarea 
ori deznodământul, dar peste cele câteva zeci de persoane 
adunate în palat plana umbra unei presimțiri negre. Din mo- 
ment în moment, toți membrii familiei Yang aveau să fie 
destituiți din funcţiile pe care tocmai le primiseră, și nu se 
ştia nici măcar dacă aveau să scape cu viață. Singura soluție 
era ca Soţia Preţioasă să își exprime scuzele față de împărat 
pentru a linişti situația și, deşi toți voiau s-o implore să facă 

asta, nu aveau cum, pentru că ea nu primea pe nimeni. 
Doamna de Han venise o dată, iar doamna de Qin de două 
ori în fața camerei, dar ambele fuseseră conduse înapoi de 
însoțitoarele Preţioasei Soții. 

— Alteța Sa nu doreşte să vadă pe nimeni, spuneau ele. 

În cele din urmă, a venit și doamna de Guo. Era chiar 
mai plină de viață ca de obicei. Sosise prima la reședință şi 
se învârtea de colo-colo, ciripind cu vocea ei cristalină. S-a 
dus în faţa camerei și, când una dintre însoţitoare i-a spus 
că nu poate intra, a izbucnit în hohote de plâns, strigând 
din toate puterile. 

— O, azi se sfârşeşte viața noastră fericită la Palat! N-a 
fost oare un vis? Desigur că a fost doar un vis! Am visat că 
trăiam într-un palat de vis, am visat că purtam rochii minu- 
nate, că eram servite de slujnice fantomatice și zilele de 
banchete treceau una după alta. O, ca ieri am urcat alături 
de Maiestatea Sa în palanchine de vis pentru a ne plimba 
pe malurile râului și a ne distra pe Câmpiile Plăcerilor. Dar 
iată, himera s-a sfârșit! lată-ne trezite din acest vis minunat! 

Vocea sa clară se ascuţea la răstimpuri și hohotele de 
plâns nu păreau doar o prefăcătorie. S-ar fi zis că prin aceste 
cuvinte de jale exprima o durere sinceră, izvorâtă din adân- 
cul inimii sale. Apoi a apărut o slujitoare care i-a şoptit: 

— Veniţi pe aici, Alteța Sa vă va primi! 

Când a intrat în cameră, ochii săi străluceau și în ei nu 
se mai zărea nici o lacrimă. Cu o înfățișare calmă, s-a apro- 
piat de Yang Guifei. 

— Spuneţi că totul n-a fost decât un vis. Şi pentru mine 
e la fel. Totul n-a fost decât un vis și mă simt ușurată că este 
așa. Dacă ne gândim că Maiestatea Sa este un împărat din 
vis, măsurile pe care le va lua împotriva familiei noastre vor 
avea loc doar în vis, și nici eu nu mai sunt deloc supărată. 

Vă rog să le spuneți tuturor să nu aibă resentimente faţă de 
Maiestatea Sa, indiferent ce soartă ne va orândui. 

— Cum am putea să avem resentimente față de Maies- 
tatea Sa? Orice ne-ar porunci, ne vom supune, și suntem 
gata să vă însoţim oriunde v-ar duce destinul. Dar într-un 
astfel de moment, vreau să vă cer un singur lucru. 

Expresia doamnei de Guo era plină de gravitate. 

— Despre ce e vorba? 

— Vă implor să-i prezentaţi scuzele Alteţei Voastre îm- 
păratului, măcar o dată. De ce oare nu vă puteţi descărca su- 
fletul în fața Maiestăţii Sale? Va înțelege și vă va ierta. 

— Să mă ierte?! a strigat Yang Guifei. După clipă de 
tăcere, a continuat: Nu intenționez să-i prezint scuze Maies- 
tăţii Sale. Dacă Maiestatea Sa va binevoi a-mi cere scuze și 
va veni la mine, atunci și numai atunci mă voi întoarce la 
Palat. Dar să-mi cer eu scuze e ceva de negândit! 

— De ce sunteți atât de categorică acum, când de obicei 
sunteți atât de blândă? N-aș vrea să mă consideraţi necuvi- 
incioasă, dar vă rog să vă mai gândiţi la rugămintea mea. 

— Şi pentru ce ar trebui să-mi cer scuze? Împăratul a 
avut un comportament de neacceptat, nu eu. Şi dacă l-aș 
putea ierta este doar pentru că mi-aţi atras atenţia că totul 
nu era decât un vis iluzoriu. 

— Dar e clar că l-aţi supărat foarte tare pe Maiestatea 
Sa, plecând singură în mijlocul petrecerii! 

— Adică ar trebui să-i explic de ce am făcut-o? 

— Cred că e mai bine aşa, decât să nu rostiți nici o vorbă. 

— Cum aţi spus mai devreme, trecutul n-a fost decât 
un vis. Şi eu cred la fel și aș vrea ca toată familia noastră să 
înțeleagă asta și faptul că vom avea un alt destin. Oricare 
ne va fi soarta, spuneţi-le tuturor s-o accepte cu bucurie. 
Visul familiei Yang s-a risipit. Nu ştiu dacă era mai bine să 
nu avem acest vis, dar l-am trăit, spre fericirea sau nenoro- 
cirea noastră. 

Spunând acestea, Yang Guifei s-a ridicat, iar doamna 
de Guo s-a dus să le spună și celorlalți membri ai familiei 
ce vorbiseră. 

— S-a terminat totul. Alteța Sa refuză să-și prezinte scu- 
zele. E posedată de un demon și e imposibil de convins. A 
fost o greşeală să acceptăm în familia noastră o astfel de 
persoană. În cazul unei condamnări la moarte, nu avem unde 
fugi. Trebuie să primim moartea cu curaj. Vom fi foarte 
norocoși dacă, într-o astfel de situaţie, vom fi numai înde- 
părtaţi din Capitală. Dar, pentru că încă nu am fost con- 
damnaţi, ar trebui să ne pregătim pentru cazul în care vom 
scăpa. Ar trebui să schimbăm toate obiectele de preţ în 
pietre preţioase pe care să le putem ţine asupra noastră. 

S-au auzit hohotele de jale ale doamnei de Qin, dar și 
alte vaiete, dar nu au durat mult, pentru că toți aveau multe 
lucruri de făcut. Trebuiau să se apuce de treabă pentru a fi 
pregătiți pentru orice întorsătură ar fi luat lucrurile. 

n acea noapte, trei căruţe cu orez, făină și băutură au 
fost trase în faţa porţilor reședinței familiei Yang. Încărcă- 
tura a fost dusă înăuntru. Fuseseră trimise de cei însărcinați 
cu paza rezervelor guvernului. Trimiterea acestor provizii 
era interpretată diferit de cei din casa Yang — unii consi- 
derau că anunţa decăderea familiei Yang, alții că prevestea 
o îmbunătăţire a situaţiei. 

A doua zi, au venit zece care cu veșmintele de la Curte; 
şi în acest caz unii considerau că este semn rău, alții găseau 
că este un semn bun. A treia zi au venit cincizeci de căruțe 
cu tot felul de bucate, însoțite de o mulţime de lucrători 
care le duceau înăuntru. În aceeași noapte au fost trimise 
de la Palat treizeci de doamne de companie care să o serveas- 
că pe Yang Guifei. Membrii familiei Yang au fost nevoiți 
să se retragă pentru a ceda camerele doamnelor de onoare. 

După cinci zile a apărut şi Gao Lishi. 

— Veţi reveni la Palat astăzi la miezul nopții. Maiestatea 
Sa a ordonat să vă întoarceți în timpul zilei, dar înţelepciu- 
nea face casă bună cu discreția. Așa vom evita aglomeraţia 
în Capitală. 

— Ce crede Maiestatea Sa despre tot ce s-a întâmplat? 
a întrebat Yang Guifei. 

— Nu s-a atins deloc de mâncare de când ați plecat, 
exact așa cum m-am așteptat. O, Cerule! Ce groaznic! Ne- 
ştiind cum să-și potolească furia, Maiestatea Sa a fost în 
toane foarte rele şi a fost foarte nedrept! Alteță, mi-aţi pri- 
cinuit niște momente îngrozitoare! 

— Decât să se ajungă la așa ceva, era mai bine să nu mă 
trimită aici. 

— Aşa este, dar vă rog să aveţi bunăvoința să nu vorbiţi 
de acest lucru după ce reveniți la Palat. Maiestatea Sa regre- 
tă ce a făcut și totul s-a terminat. Am avut multă bătaie de 
cap, pentru că nimeni din familia Alreţei Voastre nu era 
potrivit pentru a cere scuze. Mama Alteţei Voastre, doamna 
comitatului din Long, nu e nimerită, fratele mai mare, Dian 
nu are influența necesară, vărul Vostru Chi nu-și poate 
păstra sângele rece. Unchiul Vostru, Xuangui, președintele 
consiliului recepţiilor imperiale, care ar trebui să fie 
principalul sprijin în astfel de cazuri, nu știe să trateze 
problemele de acest fel. Singurul care m-a căutat pentru a 
cerceta situaţia a fost vărul Alteţei Voastre, Yang Zhao, care 
tocmai a fost numit cenzor al Curţii pentru teritorii. 

Şi Yang Guifei credea că Yang Zhao, acum la începu- 
tul ascensiunii, avea să ajungă mai sus decât restul familiei. 
Nu-l revăzuse de la prima lor întâlnire, dar îl considera pe 
acest tânăr rece și aspru singurul membru al familiei ei care 
i-ar fi putut deveni un adevărat sprijin. Era puternic. Şi, 
desigur, el jucase un rol important în revenirea ei la Palat. 

Spre miezul nopţii, Soţia Preţioasă a părăsit reședința 
fratelui său însoţită de doamnele de companie. Înainta pe 

bulevardul Capitalei pe care nu mai sperase să-l revadă, în 
mijlocul unei lungi procesiuni. Nu se vedea nici un tre- 
cător, ușile locuinţelor erau închise și peste tot domnea o 
liniște completă, ca într-un oraș părăsit. Era poate o măsură 
de precauţie sau de siguranţă. Gao Lishi însoțea palanchi- 
nul ei călare, ca în ziua când o condusese la casa fratelui ei. 

Porţile de lemn ale cartierului Anxing erau deschise. 
Cortegiul a trecut pe sub ele, intrând în Orașul imperial prin 
reşedinţa Dahua. Yang Guifei s-a dus direct în apartamen- 
tele sale să se odihnească. A dormit puțin și s-a trezit a doua 
zi devreme. 

Pe la ora primei mese a zilei i-a fost anunţată vizita îm- 
păratului. A ieșit într-o galerie și a așteptat cu capul adânc 
plecat sosirea acestuia. Când l-a zărit intrând i s-a părut că 
îl revede după o foarte lungă absenţă. 

— Nu ne-am văzut demult, a zis fără ironie. 

— Necugetato! Ce distracţii căutai, de m-ai părăsit așa? 

Acestea au fost primele vorbe ale împăratului. Yang Guifei 
și-a zis mai întâi că le spusese pentru a salva aparențele, dar 
curând a priceput că el o cerceta cu asprime. Niciodată nu 
i se păruse atât de bătrân. De obicei făcea impresia că are 
cu cel puţin zece ani mai puţin decât Gao Lishi, dar acum 
nu mai era cazul. Deși nu răspândea acea umbră sinistră a 
eunucului, semnele bătrâneții îl făceau să-i semene, și nu 
mai arăta deloc în vigoare. 

Yang Guifei s-a strecurat sub cearceafurile din pat. Alu- 
necând în braţele împăratului, l-a mângâiat pe mâini, pe 
piept, pe ceafă, pe obraji. I se părea că i-a atins chiar des- 
tinul. Cel pe care-l strângea din nou în braţe avea putere 
de viață și de moarte asupra ei, iar ceea ce mâinile ei căutau 
cu înfrigurare era de fapt propria viaţă. 

În acea zi s-a dat o petrecere luxoasă în sala de recepții 


a palatului. Fuseseră chemaţi saltimbanci din toate colțurile 

Capitalei și s-au ţinut tot felul de jocuri pentru a bucura 
inima Soţiei Preţioase — cercuri de flăcări care se roteau 
către cer, săbii jonglând în aer, corzi care formau diferite 
modele, şiruri de pitici unul peste altul în echilibru, care 
învârteau la infinit un disc. Uneori se auzea râsul ascuţit al 
doamnei de Guo. Cele trei surori asistau la petrecere gătite 
ca de obicei, cu cele mai frumoase veșminte, una lângă alta, 
vesele de parcă nimic nu s-ar fi întâmplat. 

Era clar că doamna de Guo nu părea să fie conștientă 
de rolul ei în această poveste. Yang Guifei și-a privit cu 
atenţie surorile. Le vedea acum atârnând în totalitate de 
destinul ei. 'Trăiau dacă ea trăia, mureau când ea murea, 
iar frumuseţea lor era la fel de trecătoare precum un buchet 


de flori. 


Capitolul 5 


La puţin timp după ce Yang Guifei, atrăgând mânia 
împăratului, fusese izgonită în casa fratelui ei și apoi reche- 
mată la Palat, a avut loc un eveniment pe care ea nu avea 
să-l uite toată viața: condamnarea la moarte a lui Huangfu 
Weiming. Se întâmpla la mai puțin de o lună după ce aces- 
tuia i se retrăsese funcția de comisar imperial al coman- 
damentelor din Long și Hexi și fusese numit în postul 
inferior de prefect al comandamentului din Bozhou. Cazul 
generalului părea închis şi exilarea sa departe de Capitală 
menită să-l protejeze de alte repercusiuni. Așa credea Yang 
Guifei și chiar și Gao Lishi părea să considere la fel. 

Vestea condamnării la moarte a fostului general din 
ținuturile îndepărtate s-a răspândit ca fulgerul în Capitală. 
Până atunci fusese venerat ca un erou de locuitorii din 
Chang'an, iar vestea sfârşitului său nefericit s-a transmis 
din gură în gură, producând o mare tulburare. 

Când Yang Guifei a fost anunțată despre acest lucru de 
către fratele ei Yang Dian, în Capitală frământarea atinsese 
deja apogeul. 

— Sunteţi sigur că este adevărat? Nu e oare o greșeală? 
a întrebat ea foarte îngândurată. 

— Am avut eu însumi îndoieli când am auzit prima 
dată, dar vestea mi-a fost confirmată şi urmează să se facă 
şi anunţul oficial în curând, i-a răspuns Yang Dian. 

Yang Guifei s-a străduit să-și stăpânească emoţiile până 
a plecat fratele ei, dar când a rămas singură, s-a prăbușit 
vlăguită pe un jilţ. Mai multe doamne de companie au 
luat-o pe braţe şi au întins-o pe pat. 

A trimis imediat un mesager să-l cheme pe Gao Lishi, 
dar acesta nu a venit, invocând un pretext oarecare. S-a 
gândit că, deşi ajunsese, fără să-și dea seama, să-l considere 
ca fiind de partea ei, şi eunucul era de fapt de partea duș- 
manului ei de moarte. Că nenorocirea lui Huangfu Weiming 
fusese pusă la cale de prim-ministru era un fapt sigur, dar 
era imposibil ca acesta să nu-i fi cerut sfatul și eunucului. 
Cu toate acestea, el se purtase ca și cum nu ar fi știut nimic 
şi, în concluzie, Yang Guifei nu se putea împiedica să-și spu- 
nă că eunucul era aliatul lui Li Linfu. 

Moartea lui Huangfu Weiming o făcea să-și dea seama 
pentru prima dată cât de mult se bazase pe el. Nu avuseseră 
o relaţie apropiată, dar în cele câteva ocazii când acesta îi 
adresase cuvântul, o făcuse concis și respectuos, dar în 
același timp cu multă căldură. Trebuia să recunoască acum 
ce loc important ocupase în inima ei acest războinic în 
floarea vârstei, cu maniere atât de alese. Tot timpul fusese 
convinsă că el avea să revină cândva în Capitală. Pentru ea 
întoarcerea lui nu era doar un simplu vis, ci un lucru care 
avea să se întâmple cu siguranță. Își țesuse toate visurile ei 
în jurul acestui erou. Ceea ce simţea față de el nu era afec- 
ţiunea unei femei față de un bărbat, căci ea era cea mai iu- 
bită soție a împăratului, pe când el nu era decât un simplu 
militar care nu putea decât să-i asculte ordinele și să i le 
îndeplinească întocmai. Iar această relaţie nu putea să se 
schimbe în veci. 

Ea stătea la dreapta împăratului pentru a-l sprijini, şi în 
mintea ei, din stânga îl sprijinea Huangfu Weiming. El 
putea judeca cum să fie rezolvate toate problemele politice 
şi militare şi i-ar fi comunicat deciziile sale împăratului. 

Vizitele lui la Palat trebuiau să fie solemne, dar discrete, 
atitudinea sa să-l deosebească de toți ceilalți. 

Yang Guifei a înţeles că toate aceste visuri ale ei se nä- 
ruiau fără zgomot. Planul perfid al prim-ministrului fusese 
prea rapid și pentru Huangfu Weiming, și pentru ea însăși. 
Dacă ar mai fi avut doi, trei ani, autoritatea ei ar fi fost desi- 
gur mult mai mare, și întreaga familie Yang ar fi fost in- 
comparabil mai puternică decât acum. Simţea o tristeţe 
sfâșietoare la gândul că nenorocirea se abătuse asupra gene- 
ralului înainte să vină acea vreme când ea l-ar fi putut ajuta. 

Spre seară, Gao Lishi a apărut în sfârşit. Pe când înain- 
ta spre ea cu o reverență adâncă, i s-a părut că o cerceta cu 
ascuțime. 

— Ia loc, te rog, acolo, i-a spus, străduindu-se să pară 
calmă. 

A cerut ceai, apoi a dat dispoziţie să rămână singură cu 
eunucul. Acesta, dându-și seama că discuţia sa cu Yang 
Guifei trebuia să rămână secretă, şi-a părăsit și el locul 
pentru a se asigura că nu e nimeni prin preajmă. Preţ de o 
clipă, chipul său s-a schimbat în totalitate: ochii lui nu mai 
erau cei ai unui eunuc, ci aveau limpezimea de gheață a 
celor unui războinic. Cruzimea se citea pe trăsăturile sale 
efeminate. S-a reașezat şi chipul i-a revenit la expresia sa 
obișnuită. 

— Despre ce este vorba, Alteță? Îmi permiteţi să încerc 
să ghicesc? 

Yang Guifei n-a zis nimic. Privea cu răutate faţa eunu- 
cului. 

— E vorba de doamna Floare de Prun, nu-i aşa? a zis, 
coborând vocea. Lăsaţi lucrurile în seama mea. Știu bine- 
înțeles despre vizitele Maiestăţii Sale la pavilionul doamnei 
Floare de Prun. Nu e posibil să se întâmple ceva fără să aflu. 
Sunt la curent cu tot ce se petrece în apartamentele din Palat. 
Ştiu şi dacă zboară o muscă într-un colț de cameră din 

Palat. Ştiu mult mai multe decât Alteța Voastră. Nu trebuie 
să-i purtați pică Maiestăţii Sale. Are de gând s-o mute din 
nou pe doamna Floare de Prun, de data asta atât de departe 
de Palat, încât să n-o mai vadă niciodată. Ştiu foarte bine 
asta. Iar Împăratul s-a dus s-o viziteze tocmai pentru a-i da 
vestea. 

Yang Guifei continua să tacă. Voia să asculte până la 
capăt tot ce avea de zis eunucul. Era evident că acesta se 
înșela, bănuind că ea avea ştire despre vizitele împăratului 
la rivala ei. Auzea pentru prima dată așa ceva, nu mai aflase 
nimic despre Floare de Prun, dar, din ce spunea eunucul, 
deducea că în ultima vreme împăratul se ducea s-o vadă. 
Yang Guifei nu avea cum să nu dorească să afle mai mult 
despre acest lucru. 

— Bazaţi-vă pe mine, Alteță, şi totul va ieși bine. 

— De ce lăsaţi chipul de înger al Alteței Voastre să se 
înnegureze? Vă propun ceva. Dacă și în noaptea asta împă- 
ratul... 

Când a rostit aceste cuvinte, Yang Guifei a izbucnit. 

— N-am ştiut nimic până acum! Acum am aflat de la 
tine despre vizitele împăratului la Floare de Prun. Dar nu-mi 
pasă deloc! Şi chiar dacă mi-ar păsa, n-aş avea ce face. Dacă 
în seara aceasta împăratul dorește să o viziteze, e liber să o 
facă. Nu-i voi reproşa nimic pentru că nu vreau să mă mai 
trimită la fratele meu. "Ţin la viața mea și nu vreau să fiu 
condamnată la moarte. 

Era încruntată și vorbea cu durere. A văzut cum chipul 
eunucului se umbrea de tristețe. Acesta a suspinat şi a zis pe 
un ton plin de regret: 

— O, deci n-aţi ştiut de doamna Floare de Prun...? 

— Nu, şi nici nu mă interesează! I-l dau de tot pe 
Maiestatea Sa... 

— Alteță, nu vorbiţi așa! 

— Nu mai vreau să vorbim despre asta! a zis ea cu fer- 
mitate. Nu vreau să fiu condamnată la moarte! Nu vezi 
că-n lumea asta numai nevinovaţii sunt condamnați, cum 
s-a întâmplat și cu generalul Huangfu? 

— Alteță, vă rog! 

S-a ridicat brusc şi abia după ce a privit din nou în jur 
s-a aşezat iar. 

— Alteță, trebuie să mai aveți puţină răbdare, a zis în 
şoaptă. 

— Răbdarea mea nu o să-l readucă la viaţă pe Huangfu 
Weiming! 

— Alteță! 

Chipul eunucului s-a întunecat atât de tare de neliniște, 
că aproape a uluit-o pe Yang Guifei. Se uita într-un punct 
fix, în timp ce-și flutura mâinile nervos, ca şi cum ar fi făcut 
un semn. Apoi s-a oprit, şi-a deschis palmele și le-a întins 
în fața ei. 

— Alteță, să nu mai rostiți acest nume niciodată! Va 
veni cândva o vreme când vom putea vorbi din nou de el, 
peste trei ani sau peste cinci ani, nu știu, dar acum asculta- 
ți-mă! Huangfu nu e singurul care a fost executat. Au fost 
executaţi și Wei Jian şi fratele său mai mic. Li Shizhi a luat 
otravă pentru a nu fi executat, iar la Jianghua, Wang Cui 
s-a spânzurat. La Henan, urmașii lui Li Shizhi au fost bă- 
tuți până şi-au dat sufletul. Li Yong şi Pei Dunfu au fost 
omorâţi în bătaie împreună. Chiar și în capitală, Youlin, 
Yi, Ceng şi partizanii lor au fost omorâți tot în bătaie. Soţiile 
şi copiii lor au fost exilați departe de Changan. Întreg im- 
periul e cuprins de teroare, iar Alteța Voastră e singura care 
pare să nu ştie acest lucru. Dacă aş înșira numele tuturor 
generalilor și dregătorilor care au fost executați mi-ar trebui 
zile bune pentru a termina! 

Yang Guifei n-a mai zis nimic și gânduri negre au început 
s-o împresoare. Era limpede că toți cei care i se opuseseră 
în vreun fel lui Li Linfu fuseseră executați până la unul. Nu 
putea să ghicească ce rol jucase împăratul în aceste execuţii 
și nu știa nici ce rol jucase Gao Lishi, care stătea acum 
neliniștit în faţa ei. Nu avea nici cea mai mică idee dacă 
acesta făcuse o alianţă cu Li Linfu sau aparţinea altei tabere. 

Şi-a jurat sieși să nu mai pronunțe numele lui Huangfu 
Weiming, după cum o sfătuise eunucul. Era clar că impe- 
riul era măturat de un val negru, de o violenţă greu de în- 
chipuit. 

În noaptea aceea, Yang Guifei nu și-a putut-o scoate 
din minte pe Floare de Prun. Dându-și seama că durerea 
provocată de sfârșitul lui Huangfu Weiming nu mai avea 
acum nici un rost, mintea ei a fost copleșită de ce auzise în 
legătură cu doamna Floare de Prun. Nu încetase nici o clipă 
s-o urască, dar crezuse, pentru o vreme, că inima bătrânului 
împărat se depărtase pentru totdeauna de ea și din acest 
motiv nu se mai gândise deloc la rivala ei. Credea că purea 
s-o alunge oricând foarte simplu. Era nevoie doar să mai 
treacă puţină vreme. Durerea puternică produsă de moartea 
lui Huangfu Weiming s-a transformat deodată într-o furie 
aprigă față de doamna Floare de Prun. Trebuia s-o vadă 
moartă fără întârziere. 


A doua zi de dimineaţă Yang Guifei s-a trezit mai de- 
vreme decât de obicei, a chemat două slujnice și le-a cerut 
s-o conducă la pavilionul doamnei Floare de Prun. 

— La pavilionul doamnei Floare de Prun? a îngăimat una 
din slujnice, pălind. Pe faţa ei se citea o vădită încurcătură. 

Yang Guifei i-a spus să plece. 

Cealaltă slujnică a spus fără măcar să clipească: 

— Doamna Floare de Prun locuieşte în pavilionul de 
răsărit al Palatului Yang. Vă conduc îndată acolo. 

Această slujnică arăta o antipatie clară față de doamna 
Floare de Prun. Yang Guifei a plecat doar cu ea către pavi- 
lionul doamnei Floare de Prun. 

Treceau prin galeriile lungi și uneori întâlneau grupuri de 
femei care plecau adânc capul când o recunoșteau pe Yang 
Guifei. La mijlocul drumului au părăsit galeriile şi au scurtat 
drumul printr-o grădină interioară, cu alei de piatră. Au in- 
trat apoi prin alte galerii şi au traversat alte grădini inte- 
rioare pavate cu piatră. Cele mai multe dintre aceste locuri 
erau noi pentru Soţia Preţioasă. Se înşirau la nesfârşit pavi- 
lioane, galerii și curţi interioare, toate la fel, şi pe Yang 
Guifei au început să o doară picioarele. De obicei nu prea 
umbla pe jos și mersul prin grădinile cu dale de piatră o 
ostenise din cale-afară. 

Când au ajuns în aripa de răsărit a Palatului Yang, Yang 
Guifei era frântă de oboseală. S-a gândit cum oare venea 
împăratul până aici; desigur nu putea veni călare și nici cu 
palanchinul. A întrebat-o și pe slujnică ce crede despre acest 
lucru. 

— Cred că iese din Palat cu palanchinul și apoi intră 
pe poarta cea mai apropiată, a răspuns aceasta. 

Într-adevăr, se putea veni așa , și-atunci însemna că Pala- 
tul Yang nu era chiar atât de departe de Palatul imperial. 
Trebuia să fie o poartă care dădea în apropierea apartamen- 
telor imperiale. 

— Era bine să intrăm și noi pe poarta aceea. 

— Nu puteam intra. Drumul pe care am venit este sin- 
gura cale pe care Alteța Voastră poate veni pentru a o vizita 
pe doamna Floare de Prun. 

Când a început să se vadă pavilionul doamnei Floare de 
Prun, peisajul s-a schimbat brusc. Doamnele de companie 
erau aliniate de o parte și de alta a galeriei prin care mergea 

Yang Guifei. Pesemne că aflaseră că sosește și îi pregăteau 
o primire pe măsură, cuprinse de emoție. La intrarea în pa- 
vilion aștepta un grup de doamne mai în vârstă. 

— Alteța Sa are să-i comunice ceva urgent Maiestăţii 
Sale şi de aceea a venit aici, a spus slujnica lui Yang Guifei 
cu capul sus, privindu-le anume cu dispreţ pe femei. 

Nu avea mai mult de optsprezece ani, dar era foarte fru- 
moasă și vocea îi era rece şi tăioasă. 

— Alteța Sa vrea să-l vadă pe Maiestatea Sa imediat, a 
adăugat, pe un ton autoritar ce respingea orice posibilitate 
de refuz. 

Doamnele au plecat capetele cu respect și una dintre ele 
a intrat in pavilion. 

Deși era conştientă că se comporta aşa cum făcuse şi în 
cazul doamnei de Guo și era posibil ca împăratul să se må- 
nie, Yang Guifei nu simțea nici o teamă. Căpărase siguranţa 
că, oricât de tare l-ar fi supărat pe împărat, pe ea nu avea 
s-o trimită niciodată în exil. Felul în care se purtase el după 
incidentul cu doamna de Guo îi dăduse această convingere. 
Relaţia lor era de așa natură că, dacă puterea ei creștea cu 
o picătură, el pierdea o picătură din puterea lui. 

Aştepta în picioare, tăcută. Părea că Palatul intrase brusc 
în agitaţie. Probabil că avea să apară împăratul, și-a zis când 
a văzut-o revenind solemn pe bătrâna care le ieșise în în- 
tâmpinare, dar cel care s-a ivit vijelios nu era nimeni altul 
decât Gao Lishi. A trecut prin faţa femeilor și s-a înclinat 
către Yang Guifei. 

— Alteță, Alteță... a zis cu respirația tăiată. Niciodată 
n-am alergat așa prin Palat, a zis gâfâind puternic. 

Chiar părea să fi sărit direct din pat. 

— Alteță, vă conduc înapoi. 

— Vreau să-i vorbesc Maiestăţii Sale, a spus ea. 

— Maiestatea Sa? Ce să caute Maiestatea Sa aici? 

— Dacă Maiestatea Sa nu este aici, atunci vreau să-i 
vorbesc doamnei Floare de Prun. 

— Doamnei Floare de Prun?! Alteță, ce spuneți? Nu 
este un lucru demn de Soţia Preţioasă. 

— Am venit special până aici și nu plec până nu vorbesc 
cu doamna Floare de Prun, chiar și pentru o clipă. De ce 
nu se poate? 

— O! 

— Lipseşte? a întrebat ridicând vocea. 

— Nu, este aici. 

— Atunci vreau s-o văd imediat. Du-mă la ea. 

Bătrânul eunuc şi-a șters cu palma chipul plin de su- 
doare. 

— Aşteptaţi o clipă! Mă duc s-o anunţ! 

— N-are rost. Să mergem imediat în camera ei. Haide! 

— Vai, ce lipsită de judecată sunteți! Gândiţi-vă ce rang 
aveţi! 

Uluit peste măsură, s-a gândit puţin şi-apoi a zis iar: 

— Bine, dar așteptaţi-mă doar o clipă. 

A intrat grăbit în pavilion. Femeile rămăseseră acolo fără 
să se clintească, cu capetele plecare și expresii de nepătruns, 
ca și cum ceea ce se întâmpla nu le privea. Gao Lishi s-a în- 
tors rapid. 

— Nu este, a zis cu un aer mâhnit și brațele deschise a 
dezamăgire. 

— Cum adică? 

— Cum vă spun, nu este. S-a simţit rău şi a plecat de 
ieri la Palatul Apelor Calde. Nefiind aici, nu pot să vă ajut, 
din păcate. Să mergem! Vă duc degrabă la apartamentele 


Alteţei Voastre. 
— Dacă nu este aici, vreau să văd camera ei. 
— Alteță! 


Gao Lishi nici n-a avut când să încerce s-o oprească, că 
ea a și intrat în pavilion. 

— Înapoi! a zis slujnica cu hotărâre către femei, ca pentru 
a susține dorința stăpânei sale. 

Într-o secundă ele s-au aliniat de-a lungul pereților, 
făcându-le drum. Slujnica mergea înainte, iar Yang Guifei 
o urma. 

— Alteță! 

Gao Lishi se agita pe lângă ele, ba în faţa lor, ba în urmă, 
până când a intrat și el în interiorul pavilionului. 

În vestibul aşteptau, înșirate cu capetele plecate, mai 
multe cameriste. Slujnica lui Yang Guifei s-a retras în urma 
ei și așa și-au făcut intrarea: Yang Guifei prima, urmată de 
slujnică și de Gao Lishi, ținându-se după ele. În prima odaie 
părea să nu fie nimeni. În dreapta se afla o anticameră în 
colțul căreia se ghicea dormitorul. Gao Lishi și slujnica s-au 
oprit unul lângă altul ca la un semn în prima cameră. Eu- 
nucul renunțase să mai protesteze. În pragul anticamerei, 
Yang Guifei a ezitat puţin pentru că părea a fi cineva înăun- 
tru. Şi într-adevăr s-a auzit o voce. 

— Ce e cu agitația asta în zorii zilei? 

Era vocea împăratului. Era deci acolo! 

— V-am trezit, Maiestate? a întrebat Yang Guifei. 

— Nici vorbă! Abia ce am sosit şi beau ceai. Ai ajuns la 
timp. E ceai din Sichuan. 

Yang Guifei a intrat în anticameră. Împăratul era singur 
și degusta ceaiul. Camera era întunecată și sobră. Parcă puse 
în dezordine, erau acolo o masă mare, un paravan, diferite 
vase şi în spate se vedea un pat cu draperiile lăsate. 

— Dar doamna Floare de Prun? a întrebat Yang Guifei. 

— Nu ştiu... Mi s-a spus c-a plecat la Muntele Calului 
Negru. 

— Şi de ce aţi veni aici dacă ea nu e? 

— Am auzit c-a primit ceai rar din Sichuan. 

— Şi ceaiul e în spatele draperiilor? 

Împăratul a izbucnit în râs. 

— Poţi să verifici, dacă vrei. 

Asta şi avea intenţia să facă. S-a apropiat și a tras dra- 
periile. Patul era în dezordine, deși cineva încercase în mare 
grabă să tragă așternuturile. A zărit o pereche de ciorapi 
albaştri și o agrafă de jad care căzuseră la piciorul patului. 

— Biata doamnă Floare de Prun, a trebuit să fugă des- 
culță! 

Rostind aceste cuvinte, a ieşit din cameră fără să-l mai 
privească măcar pe împărat şi s-a îndreptat către aparta- 
mentele sale. Prin galerii, slujitoarele se înclinau adânc la 
trecerea ei. Pe la mijlocul drumului slujnica a trecut din 
nou în față. Eunucul, în urma lor, murmura fără încetare 
cuvinte de neînțeles. 

Ajunsă în palatul său, Yang Guifei s-a închis în camera 
ei şi nu a primit pe nimeni. Gao Lishi a încercat de mai 
multe ori să-i vorbească, dar l-a refuzat sub cuvânt că nu se 
simte bine. Seara, când a venit împăratul, i-a spus fără să 
se ridice din pat. 

— Trimiteţi-mă la fratele meu imediat şi voi aştepta 
acolo condamnarea la moarte. Moartea e dulce față de umi- 
linţa pe care a trebuit s-o îndur. Dacă nu mă condamnați 
la moarte, îmi voi lua singură viaţa. Era bine dacă alegeam 
moartea atunci când m-aţi chemat de la palatul prințului 
de Shou. Cucerită de dragostea Alteţei Voastre, am rămas 
în viaţă până acum, dar zilele fericite s-au sfârșit, nu mai ur- 
mează decât o viață de tristeţe. Prefer să-mi iau zilele decât 
să trăiesc cu asemenea suferință. 

Yang Guifei plângea în hohote, îndreptând din când în 
când asupra împăratului o privire plină de reproș. 

Împăratul a ieșit fără să zică nimic și s-a întors peste o 
oră cu Gao Lishi. Yang Guifei i-a făcut din nou reproșuri 
și din nou a spus că vrea să se sinucidă. Cei doi au plecat. 
După aceea, servitoarele au început să aducă unul după 
altul daruri de la împărat. Yang Guifei nici nu s-a uitat la 

bijuteriile bătute cu pietre prețioase, nici la stofele de o 
frumuseţe fără margini. 

Când s-a lăsat noaptea, s-a simțit deodată eliberată de 
gelozia care o stăpânise toată ziua. Furia a dispărut la fel 
de brusc cum apăruse și nici ea nu-și putea explica cum de 
putuse să cadă pradă unui sentiment atât de zguduitor. 
Totul trecuse într-o zi. 

Imaginea ciorapilor albaştri şi a agrafei de jad de la 
piciorul patului o urmărise toată ziua, înțepând-o parcă și 
în trup, și în inimă. 

S-a ridicat din pat, s-a încălțat, apoi s-a ridicat. S-a dus 
în camera vecină şi a dat la o parte draperiile. Pavajul cu 
dale, albăstrui în lumina lunii i-a atras privirea. Era o terasă 
largă pavată cu pietre mari, fără un fir de iarbă sau grăunte 
de pământ. Pentru că în încăpere se făcuse o căldură înăbu- 
şitoare, s-a gândit să iasă. Cum s-a apropiat de ușă, trei ser- 
vitoare au apărut imediat de nu se ştie unde. 

— Alteță, ieşiţi? a întrebat încet una dintre ele. 

— Aş vrea să fac câţiva pași pe terasă. 

— Dar noaptea e friguroasă... 

— Nu-mi pasă! 

Uşile masive au fost deschise. Ziua, erau tot timpul des- 
chise şi nu le observa, dar noaptea a băgat de seamă cât de 
grele erau, precum cele ale unei închisori. Imediat au apă- 
rut mai multe servitoare şi i s-a părut că aude un sunet de 
pași din galeria din faţă. O umbră s-a proiectat de-a lungul 
galeriei și a părăsit-o pe la mijloc pentru a reapărea pe terasă. 
Era Gao Lishi. Venea în mare fugă, anunţat de o servitoare. 

— Alteță, ce faceţi în miezul nopții... 

Cocoșat într-o plecăciune adâncă, își ridicase doar ochii 
spre ea. În lumina lunii, chipul său ciudat şi plin de riduri 
părea palid. 

— Vă pot ţine de urât? a întrebat cu voce şoptită. 

Servitoarele i-au lăsat imediat singuri. 

— Noaptea trecută, toți membrii familiei Alteţei Voastre 
au primit titluri mai înalte. Se va anunţa oficial zilele urmă- 
toare. 

— Şi din ce motiv ni se face această onoare? 

— Nu ştiu. Dar e desigur o dovadă a dragostei Maies- 
tăţii Sale pentru Alteța Voastră. Oricare ar fi motivul, această 
veste nu poate decât să vă bucure. 

Soţia Preţioasă a scrutat chipul eunucului, încercând să 
ghicească ceva. „Eunucul ăsta nu pierde nici o ocazie pen- 
tru a face să avanseze casa Yang...“ și-a zis. 

— Seniorul Yang Zhao are deja o influenţă la care nici 
nu visa înainte. Veţi putea face planuri împreună cu el. Vă 
voi explica totul în detaliu cât de curând. Acum e noapte 
şi mă retrag. Pot să-l trimit pe Maiestatea Sa să vă onoreze 
cu vizita? 

— Te rog. Sunt gata să-l întâmpin. 

Rolul împăratului nu mai era același pentru ea. Nu mai 
era doar obiectul geloziei ei. Putea obţine multe lucruri de 
la el și trebuia s-o facă înainte ca Gao Lishi și Li Linfu să-și 
dea seama. Până atunci îl văzuse ca pe destinul ei întru- 
chipat, dar nu era vorba numai de destinul ei. Era vorba şi 
de Gao Lishi și Li Linfu. Și pentru ei împăratul nu era decât 
un mijloc prin care-și puteau realiza ambițiile. 

Între incidentul cu doamna de Guo, moartea lui Huangfu 
Weiming şi supărarea cu doamna Floare de Prun, Yang 
Guifei a avut și alte motive de neliniște până în vara celui 
de-al cincilea an al Erei Comorii Celeste (746). Odată cu 
venirea toamnei s-au mai liniştit lucrurile. I se părea că dra- 
gostea împăratului pentru ea devenise aproape obsesivă 
după încurcăturile cu cele două femei; îi pândea orice schim- 
bare a expresiei şi dacă ea era surâzătoare, era şi el în toane 
bune, dar dacă chipul ei se întrista, devenea și el trist, ca și 

cum ar fi imprumutat stările ei. La rândul său, Yang Guifei 
ba îl ademenea, ba îl respingea. De multe ori lua ea iniția- 
tiva de a se culca cu el, iar când i-o cerea împăratul, îl refuza. 

În pat, ba îl strângea tare la piept pe cel de care depindea 
fericirea sau nenorocul ei, ba îi îndepărta mâna, respin- 
gându-l necuviincios. O tortura uneori dorința de a şti ce 
ascunde corpul bătrânului împărat, până în măduva oase- 
lor. Îl tachina, jucându-se cu el pe jumătate conștientă de 
pericol, așa cum te joci cu un lucru periculos, gata să poc- 
nească în orice clipă. Oare ce era cu ea? Se lăsa în voia pro- 
priilor plăceri şi ba legăna în braţe trupul împăratului pe 
care apăruseră din ce în ce mai multe pete de bătrâneţe, ba 
îl privea cu dispreţ și răceală. 

Relaţia dintre ea și împărat se schimba. Îşi dădea seama 
de transformarea trupului ei din care emana acum o strălu- 
cire orbitoare pe care n-o avea înainte. Ştia că această fru- 
museţe pe care o simțea ea însăși îl orbea pe împărat de câte 
ori o privea și se bucura să-l subjuge pe cel de care depindea 
în totalitate soarta ei. 

În luna a zecea l-a însoţit la Palatul Izvoarelor Calde de 
la Muntele Calului Negru. Se încheiaseră lucrările de reno- 
vare începute cu câţiva ani înainte și împăratul a dat un 
nou nume locului: Palatul Splendorii Pure. 

Cam tot atunci în Capitală a început să se vorbească cu 
admiraţie de Wang Zhongsi. Conducea comandamentele 
din regiunile Hexi, din Long, Shuofang și Hedong, iar cam- 
paniile sale împotriva barbarilor de la graniţe fuseseră 
întotdeauna încununate de succes. Avea locul care fusese 
înainte al lui Huangfu Weiming. Venirea sa în Capitală a 
stârnit mare interes, căci pleca de la post pentru a-i prezenta 
împăratului operaţiunile militare din zonă. 

S-a prezentat în luna a unsprezecea și a fost primit de 
împărat, care era însoţit de Yang Guifei. Deși era la fel de 

deosebită. Era destul să-l priveşti o dată ca să-ţi dai seama, 
mic de statură şi bărbos cum era, că aparţinea celor mai în- 
depărtate ţinuturi ale imperiului. 

— Am venit pentru a vă informa despre intenţiile necu- 
rate ale generalului An Lushan, Maiestatea Voastră. A ridi- 
cat o fortăreață zisă „a vitejilor“ lângă râul Guangmo, la 
Suzhou. A adunat arme și așteaptă un prilej să se răscoale. 
Nici un oștean din zonă nu are îndoieli asupra a ceea ce plă- 
nuieşte. Nu există un pericol mai mare decât acela de a în- 
credința comanda unei armate unui general barbar. 

Nimeni nu a spus nimic. Amintindu-și purtările genera- 
lului din depărtări pe care împăratul îl adora, nimeni nu-l 
putea bănui de gânduri de revoltă. Prim-ministrul a zis: 

— De ce ar face An Lushan așa ceva? Nu e mai degrabă 
vorba de dorinţa de a răsturna un ministru a celui care a venit 
în Capitală și vrea să-și scoată în evidență faptele de vitejie? 

Auzind această critică deschisă, Wang Zhongsi s-a schim- 
bat la faţă și s-a ridicat, dar i s-a făcut semn să se așeze la loc. 

Li Linfu a continuat: 

— Împăratul dorește ca barbarii din Turfan să fie în- 
frânţi o dată pentru totdeauna. Generale, vă tot bateţi cu 
ei fără să-i învingeţi. Ce-ar fi să plănuiți un atac contra for- 
tăreței de la Shibao? Această fortăreață căzută în mâinile 
tibetanilor în cel de-al douăzeci şi nouălea an din Era Înte- 
meierii n-a mai fost niciodată recâștigată. 

Generalul a răspuns: 

— Apărarea de la Shibao a fost întărită. Barbarii o apără 
cu strășnicie. În momentul de faţă, nu putem să sperăm la 
o victorie nici dacă am trimite acolo toate trupele noastre 
și am pierde zeci de mii de oameni. Ar fi pierderi uriaşe pen- 
tru un câștig foarte mic. 

— Generalul Dong Yanguang a cerut permisiunea de a 
ataca el Shibao. Împăratul e de acord cu acest plan și i-a dat 

deja încuviințarea. Veţi trimite trupele pe care le aveţi ca 
să-l ajute. 

Pentru că Li Linfu folosise numele împăratului ca 
să-și arate autoritatea, Wang Zhongsi nu mai avea ce să 
spună. 

Yang Guifei îşi dorea să-l protejeze pe general cât purea, 
amintindu-și de înfruntarea dintre Huangfu Weiming şi 
prim-ministru. Până atunci nu-l simpatizase deloc, consi- 
derând că îi luase locul lui Huangfu. Acum însă lucrurile 
se schimbaseră, dar îi venea greu să creadă că An Lushan 
avea intenţia de a trăda. Nu-și putea închipui că acel colos 
diform care spunea singur că avea sânge amestecat și care 
ceruse cu atâta candoare să devină fiul ei adoptiv ar fi putut 
avea o idee atât de temerară. 

La puțină vreme după ce Wang Zhongsi s-a întors în 
teritoriile pe care le avea în grijă, s-a zvonit în Capitală că 
devenise un apropiat al prințului moștenitor Heng și că voia 
să se pună în fruntea trupelor sale pentru a-i servi cauza. 
Zvonul a fost urmat curând de anunţul oficial al demiterii 
generalului şi al alegerii succesorului său. Era clar că în spa- 
tele acestei manevre nedemne se afla o mână criminală. După 
anunţul îndepărtării generalului, pe zidurile care despăr- 
țeau cartierele orașului au apărut inscripţii care acuzau „ne- 
cinstea guvernului“. 

Din toamna acelui an și până în primăvara următoare, 
în al șaselea an al Erei Celestei Comori, au fost executați pe 
baza unor presupuneri mulți miniștri și înalți funcţionari. 
Asrăsese atenţia mai ales cazul vicepreședintelui Minis- 
terului Finanţelor, Yang Shenjin, şi familiei sale. Acesta se 
bucurase o vreme de încrederea deplină a împăratului, ceea 
ce îi atrăsese ura prim-ministrului care-l acuzase de complot 
și ordonase să fie arestat și bătut. Yang Shenjin își luase viaţa 

cu propria sabie, iar soţia, copiii și rudele fuseseră exilați 
sau omorâţi. Despre soarta lor s-a vorbit în Capitală pentru 
multă vreme. 


Din primăvara anului al șaselea al Erei Comorii Celeste, 
sănătatea împăratului s-a înrăutățit și nu s-a mai putut ocu- 
pa de guvernare, lăsând grija acesteia aproape în totalitate 
în seama lui Li Linfu. Împăratul își petrecea cea mai mare 
parte a timpului în apartamentele lui Yang Guifei. Nu 
rezista nici măcar o zi să n-o vadă și de cele mai multe ori 
lua toate cele trei mese împreună cu ea; prin urmare, toate 
deciziile politice importante se luau în palatul Soţiei Pre- 
pioase. 

Prim-ministrul venea zilnic în audiență la împărat. De- 
ţinea acum controlul politic în întregime, dar în prezența 
împăratului și a lui Yang Guifei nu se purta cu îndrăzneală, 
prefăcându-se că cere aprobarea împăratului pentru cele 
mai neînsemnate chestiuni. 

Yang Guifei nu înţelegea încrederea oarbă pe care îm- 
păratul o avea în Li Linfu. Ei îi purta o venerație extremă, 
dar părea că și pentru prim-ministrul manifesta un sentiment 
asemănător. Ea își dădea seama că împăratul era la mâna 
ministrului poreclit atât de potrivit „limbă de miere, inimă 
de fiară“. S-ar fi zis că vorba lui dulce îl înmuia pe împărat. 

An Lushan nu mai venea în Capitală, dar trimitea tot 
timpul mesageri, dovedind astfel dorința sa de a-i raporta 
împăratului toate mișcările pe care avea de gând să le facă. 
În atitudinea lui nu puteai vedea nici urmă din necredința 
de care vorbise Wang Zhongsi. La rândul său, împăratul îi 
trimitea invitaţia de a veni în Capitală: își dorea ca barbarul 
să vină, pentru că era convins că o singură petrecere în com- 
pania acestuia i-ar fi redat sănătatea. După audiența cu 

împăratul, mesagerul generalului se ducea fără greș la Li 
Linfu, de la care primea numeroase daruri. 

Gao Lishi era întotdeauna lângă împărat, mereu prezent 
la audienţele cu prim-ministrul și la sosirile mesagerilor lui 
An Lushan. Pentru Yang Guifei nu era nici acum clară rela- 
ţia dintre aceste trei personaje, care păreau să se șicaneze 
reciproc, dar și să acționeze în colaborare. Aveau în comun 
faptul că nu se criticau niciodată unul pe altul. Când luau 
cuvântul, o făceau pentru a se acoperi și asta arăta o strânsă 
înţelegere între ei. Li Linfu îi era superior în rang lui Gao 
Lishi, era prim-ministru, în timp ce eunucul era șeful inten- 
denței Palatului interior și mare general al gărzii Palatului. 
Dar Li Linfu îi arăta multă curtoazie lui Gao Lishi, iar acesta, 
deși îi vorbea cu desăvârșită politețe, nu se arăta umil în 
faţa lui. Faptul că Gao Lishi era permanent lângă împărat 
îl făcea pe prim-ministru să înţeleagă că era o persoană cu 
un statul special. Era ușor de înțeles că însăși existenţa 
împăratului era o amenințare din ce în ce mai mare pentru 
ei, mai ales acum, când din pricina sănătăţii nu se mai ocupa 
de Curte și se dedica orbește dragostei pentru Yang Guifei, 
însă avea întotdeauna ultimul cuvânt. Și pentru cei avizi de 
putere era chiar şi așa un adversar de temut asupra căruia nu 
aveau nici un control şi care putea oricând să le ia rangurile. 

Yang Guifei îi considera pe toți trei, Li Linfu, Gao Lishi 
şi An Lushan, mânaţi de ambiţie şi capabili să calce unii 
peste cadavrele celorlalți pentru a-și asigura ascensiunea. 
Nu-i credea în stare să se răscoale împotriva împăratului, dar 
era clar că erau rivali şi fiecare voia să devină cel mai puter- 
nic om din imperiu, după împărat. Deși era prim-ministru, 
Li Linfu nu putea îndura faptul că Gao Lishi petrecea 
fiecare ceas al zilei lângă împărat. Faptul că avea sub coman- 
da sa o imensă armată îi asigura lui An Lushan o mare auto- 
ritate, dar să fie departe de Capitală constituia pentru el un 

dezavantaj în faţa celorlalți doi. Gao Lishi nu avea nici 
putere politică, nici putere militară, dar, fiind cel mai mult 
în apropierea împăratului, îl putea manipula cel mai ușor. 

În luna a douăsprezecea s-a dat pe neașteptate un decret 
imperial prin care poporul era obligat să ofere un tribut 
anual prim-ministrului. Departamentul afacerilor de stat 
cerceta bunurile, le încărca în care și le trimitea la reședința 
lui Li Linfu. Vestea s-a răspândit în toată China și se spu- 
nea că Li Linfu ajunsese să aibă o putere mai mare decât 
împăratul. Într-adevăr, la acea vreme toate întâlnirilor înal- 
ţilor demnitari aveau loc la Li Linfu și puterea tripartită nu 
mai funcționa, toate afacerile politice fiind rezolvate la 
reședința prim-ministrului. Când s-a dat decretul prin care 
i se acorda lui Li Linfu un tribut anual, vestea a căzut ca un 
fulger şi Gao Lishi a alergat la Soția Preţioasă. 

— Aţi ştiut, Alteță? 

— Absolut nimic, a răspuns Yang Guifei. 

— Bănuiam. E imposibil ca împăratul și Li Linfu să fi 
vorbit singuri în ultimele două luni. De aceea nu-mi ima- 
ginez cum s-a putut întâmpla un astfel de lucru. Faptul că 
poporul trebuie să-i plătească un tribut anual nu e impor- 
tant, ceea ce e cu adevărat important e că nu putea primi 
această favoare dacă nu o cerea. Iar acest lucru e imposibil. 
Trebuie să aflăm când anume prim-ministrul i-a putut cere 
împăratului acest lucru și cum de împăratul a fost de acord. 

Yang Guifei nu-l mai văzuse niciodată pe Gao Lishi atât 
de îngândurat. Chipul lui ridat părea să nu fie format decât 
din ochi și nasul mare, făcându-l să semene cu un șoim 
bătrân. Chiar și vocea lui suna altfel în acea zi. 

— Când şi unde au avut această discuţie împăratul și 
prim-ministrul? Alteță, vă implor să vă gândiţi la acest lucru! 

Părea să fie clar pentru el că Li Linfu pătrunsese în 
dormitorul în care de obicei împăratul era singur cu Yang 

Guifei. Eunucul părea de-a dreptul năucit de ideea că un 
astfel de lucru se putuse întâmpla fără ca el să afle. 

La puţină vreme, în cea de-a patra lună a anului al 
șaptelea al Erei Comorii Celeste, Gao Lishi a fost promovat 
prin decret mare general al cavaleriei uşoare, titlu ce se adău- 
ga celorlalte pe care le avea. În ierarhia din epoca Tang, 
acest titlu era în eșalonul superior al celor douăzeci și nouă 
de grade de merit; primea astfel titlul cel mai glorios la care 
putea aspira un vasal al împăratului. 

De data aceasta, cel neinformat a fost Li Linfu. I-a adre- 
sat felicitări eunucului în timpul audienței zilnice, când s-a 
făcut anunţul oficial, cu o voce tremurândă. 

În acea zi, Gao Lishi a venit s-o salute pe Yang Guifei 
cu un aer plin de vanitate, pe deplin satisfăcut de revanșa pe 
care şi-o luase. Ea i-a răspuns că Li Linfu nu i s-a părut în 
apele lui. 

— O, Alteță! Şi încă asta nu e nimic. Îl voi surprinde şi 
mai mult pe prim-ministru cu un anunţ oficial legat de 
seniorul Yang Zhao. A fost numit recent secretar superior 
la Ministerul de Finanţe şi această promovare îl face în același 
timp vicepreședintele Ministerului Armelor şi al Tribuna- 
lului cenzorilor. Yang va avea un statut de înalt funcţionar 
şi va avea putere adevărată. 

Yang Guifei nu-l văzuse pe Yang Zhao de multă vreme. 
Fiind vărul soției imperiale de prim rang, el ar fi putut ob- 
ţine oricând o întrevedere cu împăratul, dar numai el, din 
toată familia Yang, nu-și folosise acest drept. 

Datorită noului său titlu, Gao Lishi îşi putea extinde 
influența atât în interiorul, cât şi în exteriorul Curţii. Prin- 
țul moştenitor îl numea „frate mai mare“, iar ceilalți prinți 
și nobili îi spuneau „înțeleptul venerabil“. La începutul 
verii se ţinuse o slujbă pentru a cinsti vechimea clopotelor 
de la Templul Comorii Longevităţii, pe care Gao Lishi îl 
construise pe vremuri în capitala de Apus. Eunucul a cerut 


148 


ca Yang Guifei să participe la ceremonie. Ea a acceptat, 
ştiind că prin prezența ei îi dădea ocazia de a-și etala pu- 
terea în faţa lumii și dorind să-i ofere această recompensă 
eunucului care o servise cu devotament mulți ani. 

În ziua hotărâtă, Yang Guifei s-a dus pentru prima dată 
la reședința lui Gao Lishi având astfel ocazia să constate cât 
era de impozantă, deși eunucul nu stătea niciodată acolo. 
De obicei, își petrecea nopţile într-o cameră aproape de cea 
a împăratului pentru a-l putea servi în orice clipă. 

A fost o ceremonie grandioasă, pe măsura puterii eunu- 
cului. Toţi înalții demnitari se strânseseră la templu. Ritua- 
lul budist i s-a părut ciudat lui Yang Guifei. Cei prezenți 
băteau clopotele pentru odihna sufletelor defuncților și la 
fiecare bătaie de clopot trebuia să arunce ca ofrandă mo- 
nede și hârtii speciale. Majoritatea nu bătea clopotul doar 
o dată, ci de șase, şapte ori, iar unii ajungeau chiar la două- 
zeci, în speranța de a intra în grațiile lui Gao Lishi. Templul 
câștiga o sumă uriașă de bani datorită acestui ritual. Ca toți 
eunucii, Gao Lishi număra printre trăsăturile sale și lăco- 
mia și şiretenia, şi desigur că era destul de criticat. Yang 
Guifei nu avea câtuși de puţin intenţia să plece urechea la 
astfel de discuţii, ea se purta mereu cu naturalețe și lua lucru- 
rile așa cum erau. 

În aceeaşi vară, notabilii de la Curte i-au conferit împă- 
ratului un nou titlu, „Înţelept Împărat Divin cu calităţi civile 
şi războinice după Cale, al Erelor Întemeierii și Comorii 
Celeste“. 

De fapt se adăugase doar „după Cale“, la cel vechi, dar 
împăratului i-a făcur plăcere. A anunţat că-i scutește de taxa 
pe recoltă pentru anul următor pe țărani. Se bucurase şi pri- 
ma dată, dar acum mulțumirea lui nu mai cunoştea margini. 
Se putea presupune că în câţiva ani avea să mai primească 
unul, iar bucuria lui să fie cu atât mai mare. Era de așteptat 
ca plăcerea pentru aceste titluri să crească odată cu vârsta. 

Pe când îl strângea la pieptul său plin pe împărat, șop- 
tindu-i cuvintele dulcege pe care le auzise de atâtea ori, Yang 
Guifei a fost cuprinsă fără voia ei de gânduri sumbre. Se 
întreba cine era ființa aceasta docilă și demnă de milă cum 
nu mai era alta pe lume pe care o ținea în brațe; și-a întărit 
strânsoarea și a cuprins cu toată forța corpul vlăguit al bătrâ- 
nului împărat. Nu făcea asta pentru a-l sufoca, ci pentru a 
se convinge că în acest trup secătuit se ascundea încă o 
putere atât de mare, încât Gao Lishi și Li Linfu să se teamă 
şi mai departe. 

A venit toamna și membrii familiei Yang au primit ono- 
ruri după onoruri, ca și cum simplul fapt de a aparţine acestei 
familii le dădea dreptul la ranguri importante. În spatele 
acestor lucruri se afla, fireşte, Gao Lishi. Insistând pe lângă 
împărat și urzind planuri cu prim-ministrul, el consolida 
poziţia Preţioasei Soții prin intermediul familiei ei. Nu se 
putea spune dacă Li Linfu era de acord cu aceste mișcări, 
dar nici măcar el nu se putea opune direct ascensiunii fami- 
liei Soţiei Preţioase. Se scurseseră opt ani de la venirea lui 
Yang Guifei la Palat şi cei din familia sa reușiseră să se ridice 
mai mult ca oricine și căpătaseră destulă influență. 

Cele trei surori ale sale ieșeau chiar mai multe în eviden- 
tă decât înainte. Veneau când voiau la Palat, erau în relații 
apropiate cu împăratul, iar aroganţa lor devenea din ce în 
ce mai mare. Fratele mai vârstnic, Dian fusese numit pre- 
ședintele curţii ceremoniilor pentru străini, iar vărul Chi 
fusese numit cenzor al curţii afacerilor generale. La început, 
cei doi dăduseră dovadă de discreţie, dar pe măsură ce pu- 
terea lor creștea, faptele şi vorbele lor deveneau îndrăzneţe. 
Şi surorile ei, și Dian, și Chi își construiseră reședințe impu- 
nătoare în Capitală. Costul fiecărei construcţii era de zece 
milioane de monede de aur. Palatul doamnei de Guo mai 
ales era de un lux fără pereche. 

Se zvonea că atunci când treceau cele trei surori chiar 
prinţesele de sânge le cedau calea de cum le vedeau și că 
atunci când acești cinci membri ai familiei Yang mergeau 
în provincii erau întâmpinați de toți administratorii, iar ordi- 
nele lor erau mai dure chiar decât edictele imperiale. La 
porţile reședințelor lor soseau neîncetat daruri, era calea cea 
mai sigură de a obține tot ce voiai. Puterea înclina în favoa- 
rea lor, se putea spune fără exagerare. 

Tot în această perioadă a început să se remarce și Yang 
Zhao. Până atunci, spre deosebire de ceilalți membri ai 
familiei Yang, nu venea deloc la Palat, dar din anul al șapte- 
lea al Erei Celestei Comori a început să frecventeze Curtea 
cu asiduitate. Cu aerul său de siguranță impresiona pe toată 
lumea și împăratul avea încredere în el. Așa cum spusese 
Gao Lishi, Yang Guifei putea să-și realizeze planurile prin 
acest văr al ei. 

Yang Zhao păstra în mod voit o oarecare distanţă față de 
familie. Avea o purtare fără reproș față de Yang Guifei, iar 
de restul membrilor familiei se ținea deoparte, ca pentru a 
se evidenția. Gao Lishi îl ajutase să urce treptele gloriei, dar 
și prim-ministrul îl aprecia. Circulau zvonuri cum că nume- 
roasele arestări ordonate de Li Linfu erau de fapt opera lui 
Yang Zhao, că fusese recomandat pentru postul de cen- 
zor de către prim-ministru şi că cei doi aveau legături nebă- 
nuite. 

Când Yang Zhao a fost numit cenzor, Yang Guifei a 
avut ocazia să-l reîntâlnească. Dacă eunucul spunea adevă- 
rul, Li Linfu nu știuse de această promovare. A doua zi după 
numirea sa oficială, Yang Zhao a venit la Yang Guifei să-și 
prezinte omagiile; s-a îndreptat respectuos către ea, zicând. 

— V-am văzut alături de Maiestatea Sa deseori, dar, din 
păcate nu am avut ocazia să vă vorbesc. Au trecut trei ani de 
la ultima noastră întrevedere și e o mare bucurie pentru mine 
să văd că aţi trudit să vă întăriți poziţia în acest răstimp. 

— Aş zice că acum tu ești cel care asigură forța familiei 
Yang, datorită reuşitelor tale strălucite. 

— Toată familia Yang — şi eu cel dintâi — vă este devo- 
tată, Alteță. Aș îndrăzni să spun că familia Yang există prin 
Alteța Voastră. Trăim doar pentru că Alteța Voastră trăieşte 
şi când veţi înceta să trăiţi, ne vom stinge și noi, a răspuns 
Yang Zhao, privind-o pe vara sa drept în ochi. 

Avea un aer atât de impunător și era un om atât de greu 
de citit, că Yang Guifei s-a întrebat dacă nu va ajunge cumva 
să-l urască. El dădea aceeași impresie de răceală ca prim-mi- 
nistrul, şi totuși, tocmai datorită acestei impresii, a fost ten- 
tată să-i încredinţeze planul pe care-l ascundea în inima ei 
de mai mulți ani. 

— Vreau să vă cer sprijinul într-o chestiune pe care n-o 
pot încredința nimănui altcuiva. 

— Despre ce este vorba? Dacă îmi daţi o misiune, voi 
face voia Alteţei Voastre, chiar dacă asta m-ar costa viaţa. 

— E vorba de una dintre femeile din apartamentele in- 
terioare care s-a bucurat pe vremuri de atenţia împăratului. 
E singura care mă îngrijorează. 

— O femeie care o îngrijorează pe Alteța Voastră pro- 
duce îngrijorare și familiei Yang. Vă referiţi la concubina 
Floare de Prun? 

— La ea. 

— Doamna Floare de Prun a plecat de la Palat de un an. 
Nu se ştie unde s-a dus. Am cercetat toate locurile unde 
putea fi, începând cu provincia ei natală, Fuyian, dar e de ne- 
găsit. Probabil că, temându-se de nenorocirea ce s-ar pu- 
tea abate asupra ci, a dispărut voit fără să lase urme. 

— Să nu ştie împăratul unde e? 

— Nici împăratul, nici prim-ministrul Li Linfu, nici 
înțeleptul venerabil Gao Lishi. Nu cred că e o capcană. 

Putea avea încredere în Yang Zhao, care cercetase pro- 
blema chiar înainte ca ea să-i ceară acest lucru. Totul părea 
să arate, așa cum susținea și el, că nu existau temeri ca fosta 
rivală să reapară, dar ea nu se putea linişti. 

— Să cercetezi bine mai departe! 

N-a putut să-și împiedice aceste vorbe tăioase. Tocmai 
acum, când avea putere de viață şi de moarte asupra doam- 
nei Floare de Prun, era fără folos, pentru că ea dispăruse. 
Ce şi-ar fi dorit să o târască afară din ascunzătoarea ei și s-o 
biciuiască până şi-ar fi dat sufletul! 


De Anul Nou, al optulea al Erei Comorii Celeste, a sosit 
vestea că Ge Shuhan, comisarul imperial din Long, obți- 
nuse la sfârşitul anului ce tocmai se încheiase o victorie 
asupra tibetanilor lângă Qinghai. 

La lacul Qinghai, Ge Shuhan construise o fortăreață pe 
Insula Dragonului şi a Calului, pe care o numise Fortăreaţa 
Chezăşiei, și de acolo pregătise atacul asupra barbarilor. 
Anunţul acesta a prilejuit multă bucurie la Curte, ca o pri- 
măvară care zăboveşte îndelung. 

În luna a douăsprezecea, Yang Zhao, în calitate de res- 
ponsabil al finanţelor imperiului, i-a raportat împăratului 
următoarele: 

— Bunăvoinţa Maiestăţii Voastre se întinde până la cele 
patru oceane, prefecturile și provinciile înfloresc și prosperă, 
iar depozitele gem de grâne şi stofe. Niciodată n-au fost 
mai pline, nici nu mai e loc de mai mult. Este absolut nece- 
sar să schimbăm măcar grânele din Capitală pe mărfuri mai 
uşoare, pentru a mai face loc. În plus, anul acesta contri- 
buţiile pe recoltă și taxele pe teren ar trebui luate sub formă 
de stofe care să fie trimise în Capitală. Nu numai grânarele 
sunt pline, ci şi sipetele cu bani au devenit neîncăpătoare 

şi n-avem unde pune taxele pe recolte şi terenuri. Aș vrea 
neapărat să vă arăt situaţia depozitelor și a sipetelor. 

Darea lui de seamă dovedea o situație economică excep- 
ţională. Împreună cu notabilii Curţii, împăratul s-a aplecat 
asupra sipetelor Curţii şi le-a dăruit tuturor stofe scumpe. 
În altă zi a inspectat grânarele și rezervele și și-a dat seama 
cât prospera Curtea. Zhao îl însoțea pretutindeni, dându-i 
explicaţii. Pentru a-i mulțumi, considerându-l autorul acestei 
bunăstări, împăratul i-a oferit lui Zhao un veșmânt de mă- 
tase violet, o băutură rară şi nesfârșite felicitări. 

În cea de-a patra lună, Zhao Fengzhang, prefectul co- 
menduirii Xianning, i-a trimis împăratului o scrisoare în 
care îi aducea peste douăzeci de învinuiri prim-ministrului 
Li Linfu, care însă a luat urma misivei înainte ca ea să ajungă 
la împărat și a a dat ordin ca autorul ei să fie arestat și bătut 
până moare. Această întâmplare s-a aflat în Capitală, nu se 
ştie cum, și a făcut ca în anotimpul florilor să plutească 
peste oraș miros de sânge. S-au răspândit, nu se ştie prin cine, 
presupusele acuzaţii aduse lui Li Linfu în scrisoare: prima 
era că, trimițând cei mai destoinici generali și cele mai bune 
trupe la hotarele de miazănoapte şi de apus, la moarte sigură, 
slăbise apărarea imperiului. 

Conţinutul exact al scrisorii nu-l știa de fapt nimeni; 
poate că era mai degrabă vorba de ura poporului pentru Li 
Linfu decât de învinuirile reale aduse de Zhao Fengzhang. 
Rândurile armatei imperiale se subțiau din ce în ce. Cei 
chemați la arme se ascundeau pentru a scăpa de oaste, pen- 
tru că se știa că cei mai mulți soldaţi erau trimiși la graniţe, 
și acolo îşi găseau sfârșitul. Majoritatea recruţilor erau der- 
bedei tineri care nu știau nimic despre mânuirea armelor. 

În acele momente, când nemulțumirea poporului față 
de Li Linfu creștea văzând cu ochii în Changan, un sihas- 
tru de la muntele Taibai pe nume Li Hun i-a spus împă- 
ratului următoarele: „Trăiesc retras de mulți ani pe muntele 


154 


Taibai. Mi s-au arătat zeii de curând dezvăluindu-mi că în 
peștera Luceafărului-de-Ziuă există o bucată de jad care 
este o amuletă misterioasă și aduce fericire și viață lungă. 
Fiind ceva ieșit din comun, am considerat de cuviință să 
vă anunţ. 


Împăratul i-a cerut vicepreședintelui tribunalului cenzo- 
rilor, Wang Hong, să se ducă să caute amuleta din mesajul 
zeilor. Acesta a făcut întocmai și s-a întors cu nepreţuitul 
obiect. 

Împăratul s-a bucurat mult, căci a deține o amuletă de 
bun augur trimisă de zei era o dovadă a meritelor strămo- 
şilor dinastiei, și de aceea li s-au acordat noi titluri împă- 
raţilor din trecut. Shengzu a devenit „Împăratul Originii 
Profunde și al Marii Căi“, Gaozu a devenit „Marele Împă- 
rat Înţelept și Suveran Divin al Dinastiei Tang“, Taizong 
a primit titlul de „Mare Împărat Înţelepr, Învățat și Luptă- 
tor“, Gaozong pe cel de „Mare și Înțeleptul Împărat al Ceru- 
lui“, Zhongzong pe cel de „Mare și înţelept Împărat al Păcii 
şi Pietăţii Filiale“, Ruizong pe cel de „Mare şi Înșelept 
Împărat al Profundei Sincerităţi“ și titluri noi au fost date 
și împărăteselor defuncte, începând cu împărăteasa Dou. 

Cu un an înainte, Xuanzong însuși primise un titlu nou, 
și cei din jurul său găseau ciudată această fascinaţie a sa 
pentru titluri. Chiar Yang Guifei considera exagerată această 
preocupare a împăratului după ce l-a văzut chinuindu-se 
zile întregi să găsească cele mai potrivite titluri pentru 
împărații dinastiei. Pentru ea, împăratul era o personali- 
cate complicată. Avusese ocazia să își dea seama că el clo- 
cotea de sentimente mult diferite de ale ei, dar se străduia 
să-l înțeleagă în profunzime și reușea până la urmă. Lua 
parte la trăirile lui de bucurie sau furie ca și cum ar fi fost 
ale ei, dar această pasiune pentru titlurile împăraţilor din 

trecut n-o putea împărtăși. Nu reușea să priceapă cum niște 
titluri lipsite de orice tărie ar putea să înalțe strămoșii. 

La începutul verii, împăratul i-a ordonat lui Ge Shuhan, 
comisar imperial al comandamentului Long, să pornească 
ofensiva împotriva fortăreței Shibao care era în mâinile tibe- 
tanilor. Se liniştise după bătaia de cap dată de găsirea de 
titluri noi pentru împărații și împărătesele din vechime și 
acum era absorbit de atacul contra tibetanilor. Asedierea 
fortăreței Shibao nu-l preocupa numai pe bătrânul împărat, 
ci se putea spune fără exagerare că de acel atac atârna des- 
tinul imperiului Tang. 

De la căderea fortăreței Shibao în mâinile dușmanilor, 
în cel de-al douăzeci și nouălea an al Erei Întemeierii, se 
făcuseră numeroase planuri de recucerire, dar toate căzuseră 
din cauza numărului mare de pierderi de vieți omeneşti pe 
care le-ar fi cerut. În toamna anului celui de-al cincilea an 
al Erei Celestei Comori problema a fost din nou analizată 
cu ocazia vizitei lui Wang Zhongsi la Curte. Li Linfu susți- 
nea atacul, pe când Wang Zhongsi se opunea, din cauza 
necesităţii sacrificării a zeci de mii de soldaţi pentru a asi- 
gura victoria. În urma acestor discuţii, Wang Zhongsi fusese 
demis și dezonorat, fiind înlocuit cu Ge Shuhan. Veşrile 
despre victoriile sale îi aduseseră o mare faimă și Curtea 
Tang luase decizia de a pune în practică planul ticluit ani 
întregi de a ataca fortăreaţa Shibao. 

Ge Shuhan, care comanda trupele din Hexi și din Long, 
batalioanele barbare de la Abusi și soldaţii turci care se ală- 
turaseră stindardului său, a plecat să asedieze fortăreaţa tibe- 
tană. S-a dat ordin de mobilizare a șaizeci şi trei de mii de 
soldați din Shuofang și Hedong care să vină în ajutorul 
trupelor lui Ge Shuhan. Era vorba de cea mai mare opera- 
țiune militară a ultimilor ani, atât datorită desfășurării imen- 
se de forţe, cât și prin miza atacului. 

Pentru prima dată, după foarte multă vreme, Curtea și 
locuitorii orașului Chang'an erau sub presiunea unui război 
la hotare. O bună bucată de timp nu a sosit nici o veste de pe 
front. În fortăreața din Shibao nu se aflau mai mult de câteva 
sute de oameni, dar cetatea era protejată de înălțimi din 
trei părți și nu putea fi atacată decât dintr-o singură direcţie. 


La o lună de la începerea asediului a sosit în Capitală 
vestea victoriei. Ge Shuhan reuşise să captureze fortăreața 
în fruntea trupelor sale și luase patru sute de prizonieri 
barbari, dar această victorie costase viaţa a mai multe sute 
de mii de soldați, exact cum prezisese mai demult Wang 
Zhongsi. Artizanii acestei victorii nu se puteau bucura de 
ea pe deplin, având în vedere numărul mare al pierderilor 
omeneşti. Împăratul organiza mereu banchete, chiar și 
după cele mai mici bătălii câștigate, dar de dara aceasta nu 
a dat decât un anunţ oficial al victoriei, fără nici un cuvânt 
despre banchet. Lui Ge Shuhan i s-a cerut să-și continue 
înaintarea spre răsărit, și două mii dintre soldaţii săi au fost 
plasați în garnizoană pe Insula Dragonului și a Calului. 
Lăsând la o parte pierderile imense, el făcuse o treabă foarte 
bună. Locuitorii de la frontieră, mereu victimele incursiu- 
nilor barbarilor, nu au mai văzut, datorită lui, caii cenușii 
ai tibetanilor. S-a compus chiar un poem care îl preaslăvea 


pe Ge Shuhan: 


„Ale Carului Mare stele pe cer sunt șapte 
Sabia generalului străluceşte în noapte. 
Cei care călări veneau să ne calce 

Vor lăsa de-acum Lintao în pace“. 


În cea de-a zecea lună, împăratul s-a dus împreună cu 

Negru. În timpul șederii, suveranul i-a propus favoritei sale 
să-l viziteze pe Yang Zhao, care își avea reședința în apro- 
piere. Era ceva ieșit din comun ca un suveran să-și viziteze 
vasalul. 

— De ce dorește să-l viziteze Maiestatea Voastră? a în- 
trebat ea. 

— Ca să văd ce figură are să facă atunci când ne va vedea. 
Va fi amuzant, nu crezi? 

Yang Guifei ştia că împăratul îl simpatiza pe vărul ei, dar 
nu crezuse că voia să și-l apropie și mai tare. Nici Gao Lishi, 
nici Li Linfu nu se bucuraseră de onoarea unei vizite impe- 
riale la reședințele lor. 

După două, trei zile, Yang Guifei i-a vorbit despre ideea 
împăratului lui Gao Lishi, care venise s-o vadă. El a început 
să dea din cap ca și cum ar fi fost depășit de situație, dar apoi 
a zis cu seriozitate. 

— Aşa a spus Maiestatea Sa?! Sunt cuvintele Maiestăţii 
Sale! Maiestatea Sa la seniorul Yang Zhao acasă! O, Cerule! 

Se retrăgea, cu spatele spre ieșire, în timp ce rostea aceste 
vorbe. La jumătatea distanței s-a întors brusc și a dispărut 
cu o repeziciune ciudată. Yang Guifei și-a dat seama după 
reacţia lui cât era de uluit. Yang Zhao își datora poziţia reco- 
mandărilor lui Gao Lishi, toate avansările lui se făcuseră pe 
mâna eunucului, și iată că acum începea să urce singur. 
Obţinuse mai ales această onoare de neconceput ca împă- 
ratul să-l viziteze la el acasă. Era de neimaginat ca el să fi ce- 
rut acest lucru. Probabil că împăratul își manifestase pe 
neașteptate dorința extravagantă, dar nu era exclus ca Yang 
Zhao să-i fi sugerat cumva ideea. 

Gao Lishi plecase, uitând în graba sa s-o salute pe Yang 
Guifei, dar a reapărut mai târziu și își recăpătase sângele rece. 

— Maiestatea Sa îl va vizita pe seniorul Zhao în curând, 
pentru că odată ce gândul i-a încolțit în minte, nu există 

nimic care să-l impiedice. E minunat şi nu avem decât mo- 
tive să ne bucurăm pentru Alteța Voastră. Poziţia lui Yang 
Zhao va fi mult consolidată prin această vizită și nimeni, 
nici prim-ministrul, nici An Lushan nu vor mai putea ridi- 
ca un deget împotriva lui. Veţi putea să-i încredințați orice 
sarcină. Şi va trebui cu această ocazie să-și schimbe numele; 
sigur că Yang Zhao e un nume bun, dar el fiind sprijinul 
casei Yang, după Alteța Voastră, evident, un nume cu mai 
multă greutate ar fi de dorit. Va fi un eveniment de mare 
răsunet. Împăratul va trebui să le acorde noi favoruri și lui 
An Lushan, şi prim-ministrului, pentru că, dacă îl vizitează 
pe seniorul Zhao, e necesar să le acorde onoruri asemănă- 
toare și celorlalți apropiaţi ai Maiestăţii Sale... Mă simt 
deja depășit numai când mă gândesc. Voi avea mult mai 
mult de lucru decât de obicei. Voi albi și mai tare și mi se 
vor înmulți ridurile! 

Părea că vorbeşte mai mult pentru sine. Îşi revenise 
repede din zăpăceală și era gata să se implice în ducerea la 
îndeplinire a dorinţei pe care nu o considera un capriciu. 

Ascultându-l, Yang Guifei și-a dat seama că vizita se va 
realiza și împăratul avea să-i dea lui Yang Zhao un nume 
demn de un notabil al Curţii Tang. Toate acestea aveau să 
devină realitate, la fel cum deveniseră toate planurile urzite 
de Gao Lishi. 

Împăratul l-a vizitat pe Yang Zhao la începutul celei 
de-a unsprezecea luni, pe drumul de întoarcere de la Mun- 
tele Calului Negru. Avea o suită de o sută de oameni, dar 
nu era deloc o vizită oficială. Dintre notabilităţile Curţii 
nu-l însoțeau decât Gao Lishi și Yang Guifei. La reședința 
lui Yang Zhao, din cartierul care acum purta numele fami- 
liei Yang, se făcuseră pregătiri pentru primirea împăratului. 
În nici zece zile, și casele din împrejurimi fuseseră complet 
renovate iar terenurile transformate în grădini. 

Palanchinul imperial s-a oprit pentru puţin timp la pala- 
tul lui Yang Zhao. Împăratul a luat acolo doar ceaiul, dar 
răsunetul vizitei a fost mare pentru schimbarea imaginii lui 
Yang Zhao în ochii locuitorilor Capitalei. Nimeni nu s-a 
mai mirat la vederea palatului său imens sau în faţa atitu- 
dinii sale arogante. Yang, Zhao era o figură importantă, pe 
care împăratul o onora cu marea sa încredere. 

Această vizită a fost multă vreme pe buzele tuturor, nu 
s-a mai vorbit de altceva, până când o veste tristă a ajuns 
în Capitală şi a tulburat pe toată lumea. 

Guvernul plănuise exploatarea teritoriilor din apus şi 
trimisese două mii de soldați în garnizoană pe Insula 
Dragonului și a Calului, dar, la începutul iernii, aceștia fuse- 
seră blocaţi de zăpezi mari, iar tibetanii reluaseră atacurile. 
Toţi cei două mii de soldaţi pieriseră. Această întâmplare 
punea în umbră onorurile lui Yang Zhao. Tragedia se adăuga 
anunţului despre cele câteva zeci de mii de victime din 
bătălia de la Shibao. Operațiunile în teritoriile de graniță 
dăduseră greş mereu, chiar dacă era greu de admis acest 
lucru. 


Capitolul 6 


Se schimbase anul. Curtea întâmpina primăvara celui 
de-al nouălea an din Era Comorii Celeste (750), dar parcă 
o făcea cu mai puţină bucurie, căci amintirea nenorocirilor 
petrecute la hotare era încă vie în inimile oamenilor. Nici 
sărbătoarea Anului Nou nu avusese strălucirea obişnuită, 
dansurile, cântecele şi petrecerile fiind mult mai sobre. 

În luna a doua, Yang Guifei a trecut printr-o nouă 
încercare. Împăratul avea un frate mai mic, Chengqi, prinţ 
de Ning, care locuia într-o aripă retrasă a palatului. Îm- 
păratul se înțelegea foarte bine cu el și petreceau deseori 
timpul împreună. Ca şi împăratul, prinţul de Ning adora 
muzica şi cânta el însuşi la flaut, dovedind o măiestrie ne- 
obișnuită. 

Într-o zi, când Yang Guifei cânta la un flaut pe care-l îm- 
prumutase de la prinţul de Ning, a văzut-o împăratul şi a 
întrebat-o cuprins de furie: 

— Al cui este acest flaut? 

— L-am luat cu împrumut de la prinţul de Ning, a răs- 
puns ea. 

— Un flaut pe care-l atingi cu buzele nu este un obiect 
care se împrumută. Prinţul s-a oferit să ţi-l dea? 

— Nu, eu sunt cea care i l-a cerut. 

— Și de ce l-ai vrut? 

— Când prinţul cântă la el, scoate nişte sunete atât de 
duioase! Mă gândeam că, poate, voi reuşi să cânt și eu la fel 
de frumos. 

— O, cât de preocupată eşti de prinţ! Înseamnă că eşti 
foarte atrasă de el! 

— Poate că sunt la fel atrasă de el cum este și Maiestatea 
Voastră de doamna Floare de Prun! 

Yang Guifei era din nou nesupusă. Bătrânul împărat i 
se părea lipsit de autoritate şi la fel de neînsemnat ca un 
om obișnuit. Chipul său chinuit de gelozie își pierduse parcă 
toată strălucirea imperială. L-a privit în tăcere cum părăsea 
încăperea, tremurând din tot trupul de mânie. 

Peste o oră, a venit un mesager. 

— Împăratul vă poruncește să vă mutați la fratele Alteţei 
Voastre! 

— Am înţeles şi mă voi supune, a zis ea. 

Era a doua oară când împăratul o trimitea la fratele ei. 
Data trecută, în al cincilea an al Erei Comorii Celeste, acest 
lucru se întâmplase din pricină că ea își manifestase gelozia. 
Acum era vorba de gelozia împăratului. După plecarea 
mesagerului, curtenii și doamnele de onoare au venit unul 
după altul să-i vadă și toţi i-au spus că trebuia să meargă la 
împărat pentru a-și cere iertare. 

— Nici nu mă gândesc să fac așa ceva! le-a răspuns ea. 

Puțin mai târziu a venit una dintre doamnele ei de com- 
panie s-o anunţe că pregătirile de plecare erau gata. Auzind 
cuvintele tinerei însoțitoare, Yang Guifei s-a ridicat. Era 
cea care-o condusese altădată la apartamentele doamnei 
Floare de Prun, singura dintre toți slujitorii care-și păstrase 
calmul. Pe chipul ei calm nu se citea nici o emoție și acest 
lucru a încântat-o pe Yang Guifei. 

Au mers de-a lungul galeriilor și după ce au trecut pe 
sub mai multe porţi interioare, Yang Guifei a putut vedea 
un șir de vreo douăzeci de palanchine așteptându-le. După 

ce s-a urcat ea, a venit și rândul doamnelor de companie. 
Pe când convoiul se punea în mişcare, a apărut în goană și 
Gao Lishi. 

— Cerule, dar ce s-a întâmplat? Nu am fost anunțat de 
nimic! a zis cu chipul înnegurat. 

— Am primit ordin să mă mut la Yang Dian. 

— Dar care este motivul? 

— Asta numai Maiestatea Sa poate spune. 

— Seniorul Yang Zhao a fost înștiințat? 

— Nu am cunoștință. 

Atunci Gao Lishi i-a cerut să mai întârzie puţin plecarea 
şi s-a dus imediat la împărat. Așezată în palanchin, Yang 
Guifei a aşteptat vreo jumătate de oră. Se plictisea. Gao Lishi 
s-a Întors în sfârșit. 

— Vă însoțesc, a spus, fără să adauge nimic altceva. 

Convoiul a pornit. 

Yang Guifei a petrecut trei zile la reședința fratelui său. 
Pentru că atrăsese furia împăratului, îi era interzis cu desă- 
vârşire să iasă din apartamentul ei. Însoţitoarele sale nu 
ştiau care avea să fie soarta stăpânei lor, dar, cu certitudinea 
că de aceasta depindea şi soarta lor, încercau să vorbească și 
să se deplaseze cât mai puţin. Indiferent când avea să soseas- 
că mesagerul din partea împăratului, acesta trebuia să vadă 
supunere și umilință la toţi cei din jurul favoritei. 

Ca şi data trecută, toți membrii familiei Yang, începând 
cu cele trei surori ale lui Yang Guifei, s-au adunat la reșe- 
dinţa lui Yang Dian. Toate trei erau machiate discret, pur- 
tau haine sobre şi chiar felul lor de a vorbi se schimbase. 
Păreau cu totul alte persoane. Nu se vorbea decât despre un 
singur lucru, și anume că, mai devreme sau mai târziu, Yang 
Zhao avea desigur să risipească mânia împăratului. 

Yang Guifei nu părea deloc tulburată de situația în care 
se afla. Ar fi vrut chiar să petreacă cu cântece şi dansuri și 

să se distreze, dacă cei din jurul ei nu ar fi oprit-o. Data tre- 
cută, când îl supărase pe împărat, regretase puţin acest lucru 
în adâncul sufletului ei, dar acum nu simţea așa ceva. Ba 
chiar, deși n-o spunea, își dorea în ascuns să-i dea o lecţie. 
Era sigură că, alungându-și favorita de la Palat, era ca și cum 
împăratul se pedepsea pe sine însuși. Câștigase destulă 
încredere în ea ca să nu se îndoiască de acest lucru. 

În a patra zi de când plecase de la Palat s-a făcut din 
nou vâlvă la reședința lui Yang Dian, pentru că s-a aflat că 
Yang Zhao vorbise cu împăratul în legătură cu verișoara sa 
și avea să obţină iertarea acesteia. Cele trei ducese parcă 
reveniseră la viață şi pentru că timp de trei zile fuseseră 
obligate să renunţe la distracţii și lux, acum abia dacă mai 
aveau răbdare. Doamna de Guo a apărut din nou cu veș- 
mintele cele mai bogate, iar doamna de Han se pregătea să 
primească din nou la reședința sa saltimbanci din oraș. 

Entuziasmul lor a dispărut pe loc aflând ce-i spusese de 
fapt Yang Zhao împăratului: acesta îl însărcinase pe Ji 
Wen, secretar superior la Ministerul Finanţelor, să-i trans- 
mită împăratului faptul că favorita dădea dovadă de prea 
puțină consideraţie și împăratul nu trebuia să se mulţu- 
mească s-o trimită la fratele ei, ci trebuia s-o cheme la Palat 
și s-o osândească la moarte. Dacă împăratul avea conside- 
raţie pentru familia Yang era mai bine s-o condamne, decât 
s-o trimită să-și ispăşească pedeapsa în afara Palatului. 

Se spunea că acesta fusese conţinutul mesajului către 
împărat, dar nu s-a aflat nimic despre felul în care reacțio- 
nase împăratul. Cele trei surori s-au albit pe dată ca varul. 
Doamna de Qin, care de obicei era cea mai calmă, a izbuc- 
nit în plâns, iar doamna de Guo, care era cea mai aprigă, a 
început să strige. 

— O, au trecut zilele fericite și nu vor mai reveni nici- 
odată! Dar ce spun eu? Alteța Sa va fi cu siguranță execu- 
tată! lar noi vom avea cu siguranță aceeași soartă! 

Şi Yang Guifei a aflat despre mesajul lui Yang Zhao, dar 
a considerat că fusese întocmai ceea ce trebuia să spună. 
Şi-a imaginat expresia încurcată a împăratului auzind aceste 
lucruri. Nu exista nici cea mai mică șansă să ia de bună 
propunerea lui Yang Zhao. Sigură că, de îndată ce avea să 
treacă mânia împăratului, ea va fi chemată cât mai repede 
la Curte, Yang Guifei îşi spunea că tânărul Zhao dăduse 
de fapt dovadă de o rară iscusință. 

În aceeași seară, a sosit un eunuc trimis de împărat. Nu 
avea nimic de transmis, ci i-a adus doar, în chip de dar, o 
tavă prețioasă pentru servit masa. După ce a mulțumit adânc 
pentru dar, Yang Guifei și-a tăiat o șuviță de păr pe care 
i-a trimis-o împăratului. 

— Toate lucrurile de preţ pe care le am sunt daruri de 
la Maiestatea Sa şi, de fapt, îi aparțin. Nu am nimic al meu 
ce i-aș putea oferi. Doar părul îl am de la părinții mei, de 
aceea îi trimit Maiestăţii Sale această şuviță ca semn al 
bunei mele credințe. 

După plecarea eunucului, a așteptat să vină următorul 
mesager cu răspunsul de la împărat. Nu credea că împăra- 
tul va aștepta până a doua zi. 

Nu trecuse nici o oră de când plecase primul mesager 
că a și apărut Gao Lishi. 

— Cred că a fost neplăcut să aşteptaţi atât de mult, a 
zis el. 


Dar patru zile nu e mult deloc! Chiar aș vrea să mai 
rămân aici, a răspuns Yang Guifei. 

Era limpede că Gao Lishi fusese trimis pentru a o duce 
înapoi la Palat; Yang Guifei și-a spus în sinea ei că nu tre- 
buie să arate nici un strop de bucurie. 

— Cum puteţi spune așa ceva, tocmai acum, când mânia 
Maiestăţii Sale s-a domolit? 

— Aşa o fi, dar mie nu mi-a trecut supărarea. E posibil 
ca cineva care mi-a hotărât moartea să se răzgândească așa 
de ușor? 

Favorita voia să-i arate bătrânului împărat, care era obiş- 
nuit ca toate lucrurile să se facă după bunul său plac, că nu 
toată lumea se pleca voinței sale. 

Gao Lishi a zis cu o expresie aspră. 

— Alteță, v-aţi pierdut minţile? Nu uitaţi că nu sunteţi 
o persoană oarecare. Destinul Alteţei Voastre nu e precum 
al muritorilor de rând. Aveţi puterea de neimaginat de a vă 
îndeplini orice dorință din lume. 

— Poate așa pare, dar de fapt nu am nici o libertate. 
Nu mai pot îndura să fiu ba alungată de la Palat, ba chema- 
tă înapoi, după bunul plac al Maiestăţii Sale. Te rog să-i spui 
asta din partea mea. 

Gao Lishi a încercat în zadar s-o convingă să-l însoțească 
la Palar. Nimic din tot ceea ce i-a spus nu i-a schimbat 
hotărârea. 

— Îi voi transmite Maiestăţii Sale răspunsul Alteţei 
Voastre și voi avea grijă să nu se mai întâmple niciodată 
aşa ceva. Dar trebuie să-mi promiteţi că, după ce vorbesc 
cu împăratul, veți reveni la Palat! 

Şi, zicând astfel, Gao Lishi a plecat. De fapt, Yang Guifei 
nu ştia dacă eunucul avea să-i transmită împăratului tot ce 
îi ceruse ea, dar era suficient că promisese s-o facă. 

A doua zi bătrânul eunuc a venit din nou și Yang Guifei 
l-a însoţit la Palat. Când l-a zărit pe împărat, care îi ieșise 
înainte, abia şi-a înfrânat un strigăt. Îmbătrânise extrem de 
mult în cele cinci zile cât ea lipsise. Era un bătrân de șapte- 
zeci de ani, cu ochii și pielea uscate, care o întâmpina cu un 
aer timid, ca și cum și-ar fi întâmpinat nepoata. 

S-a apropiat de el şi a zis. 

— Aş vrea să-mi prezint scuzele, dar nu cred că am 
pentru ce să-mi cer iertare. 

— Ştiu, a zis împăratul. 

— Mi se pare că aţi îmbătrânit mult. 

— Ştiu. 

— Nimic din înfățișarea Maiestăţii Voastre nu mai amin- 
teşte de tinereţe. 

— Știu şi asta. 

La fiecare dintre replicile tăioase ale favoritei, părea că 
împăratul era din ce în ce mai copleșit. Privind-o în ochi, 
a zis: 

— Tu eşti viaţa mea. 

— Atunci de ce alungaţi viața aceasta prețioasă, ca și 
cum nu ar valora nimic? a răspuns ea, fără nici cel mai mic 
zâmbet. 

Această întâmplare a influenţat mult viaţa lui Yang Gui- 
fei. După ce a revenit la Palat, s-a schimbat cu totul. Pentru 
ea, împăratul era acum o ființă lipsită de orice putere. Cel 
care, demult, când ea nu avea nici o putere asupra propriei 
vieţi, reprezenta destinul ei, devenise acum o păpușă cu 
sfori, demnă de milă pe care o putea mânui cum voia. Ea 
era pentru împărat singura lui bucurie şi trăia cu spaima 
de a nu o supăra. Destinul împăratului era acum ea. 

A început să fie din ce în ce mai capricioasă şi mai pre- 
tențioasă în toate privinţele, mai ales când era vorba de bu- 
catele care i se serveau la masă. Dacă i se aducea o mâncare 
care nu părea să fie pe gustul ei, nici nu se atingea de ea. 
Împăratul se arăta temător şi neputincios ca şi cum vina îi 
aparţinea şi-l strivea. Se chinuia s-o facă să mănânce. Toată 
lumea de la Palat se gândea la noi feluri de mâncare care s- 
o atragă, ca într-o întrecere. Împăratul l-a numit pe Yao 
Siyi însărcinat cu masa Soţiei Preţioase. Cele mai fine și rare 
bucate îi erau prezentate pe numeroase platouri: se spunea 
că un singur astfel de platou făcea cât avuţia a zece familii 
din clasa mijlocie. 

În luna a patra, preşedintele tribunalului cenzorilor, 
Song Hui, a fost acuzat de corupție și exilat la Chaoyang. 
Acest lucru a produs o mare neliniște la Palat, dar şi în 
rândurile poporului. Song Hui fusese pus în funcţie de 

Li Linfu, era considerat mâna lui dreaptă și nimeni nu-și 
imagina că și-ar putea pierde postul atâta timp cât prim- 
ministrul avea puterea. Și totuși se petrecuse această întâm- 
plare de necrezut. Nimeni nu știa motivul, dar pe străzile 
Capitalei circulau tot felul de zvonuri. Se spunea că vice- 
președintele Ministerului de Finanţe, Ji Wen, până atunci 
un apropiat al lui Li Linfu, trecuse de partea lui Yang Zhao 
și la cererea acestuia îl trădase pe prim-ministru, sau că, 
dimpotrivă, Ji Wen îl împinsese pe Yang Zhao să-l învino- 
văţească pe Song Hui în faţa împăratului, pentru a fi exilat. 
Nimeni nu știa ce era adevărat din toate astea, dar sigur era 
că între Li Linfu și Yang Zhao, care deținea acum și funcția 
de vicepreședinte al tribunalului cenzorilor, și pe cea de 
vicepreşedinte al Ministerului Armatei, se produsese o rup- 
tură. În plus, acesta îndepărtase de la Curte pe unul dintre 
aliații puternici ai lui Li Linfu. 

De câte ori o vizita pe Yang Guifei, Gao Lishi i-l lăuda 
pe Yang Zhao. Familia Yang era acum bine situată, iar 
poziţia Soţiei Preţioase de nezdruncinat. Eunucul i-a spus 
Favoritei că împăratul nu mai dădea nici un ordin înainte 
de se sfătui cu vărul ei. Ea își dădea seama cât de mare în- 
cepea să fie trecerea lui Yang Zhao; fie avea să intre în 
conflict cu prim-ministrul, fie avea să-și urmeze ascensiu- 
nea până îl depășea. 

În luna a cincea, An Lushan a fost numit prinţ al comen- 
duirii Dongping. Era ceva fără precedent ca un general 
imperial să primească titlul de prinţ și împăratul îi acorda 
vasalului său o mare onoare. Dacă Gao Lishi avea dreptate, 
această înnobilare nu se făcuse fără aprobarea lui Yang Zhao. 
Acest din urmă lucru întărea zvonurile din Capitală, cum 
că Yang Zhao şi An Lushan se aliaseră pentru a-l răsturna 
pe Li Linfu. 

La puţin timp, în luna a opta, s-a anunțat oficial că An 
Lushan adăuga la funcţiile deținute și pe aceea de comisar 

imperial, organizator şi anchetator la Hebei. În aceeași 
lună, împăratul i-a conferit lui Yang Zhao un nou nume: 
numele Zhao a fost schimbat cu Guozhong, adică „devotat 
imperiului“. Yang Guifei și-a amintit că mai demult Gao 
Lishi îi vorbise de necesitatea schimbării numelui lui Yang 
Zhao şi se temea de rolul pe care eunucul îl jucase în această 
chestiune. Era clar că el îi sugerase împăratului ideea de a-i 
da un nou nume vărului ci, poate că era chiar el cel care 
alesese numele Guozhong. Oricum, acest nume atât de 
impunător confirma influența acestui personaj și poziţia sa 
puternică la Curte, dar era o consfinţire a puterii sale în 
întregul imperiu. 


Nu trecuseră decât trei ani de când Yang Guozhong 
venise la Curte. Fusese la început protejatul lui Gao Lishi, 
apoi se aliase cu Li Linfu, și ştiind bine că era susținut de 
Yang Guifei, bucurându-se și de simpatia împăratului, 
urcase una câte una treptele puterii, ajungând unde era 
acum. Mai mult, căpătase o putere care o depășea pe a tutu- 
ror, locuind la Curte și aliindu-se cu An Lushan pentru a-i 
ţine piept prim-ministrului. Pentru Yang Guifei, a-l vedea 
pe Yang Guozhong devenind cel mai influent om din 
imperiu, chiar depășindu-l pe Li Linfu, era o mare bucurie 
pentru că acest lucru asigura bunăstarea familiei Yang, dar 
îi consolida și ei poziţia. Așa cum spusese cândva Gao Lishi, 
construise acum în jurul ei o fortăreață care putea rezista 
oricărui atac. 

Totuşi, extraordinara ascensiune a lui Yang Guozhong 
nu se datora numai înzestrărilor sale, oricât de ieşite din 
comun erau acestea. Gao Lishi îl susținuse totdeauna, din 
umbră sau fățiș. Toate acţiunile lui Yang Guozhong, înce- 
pând cu fidelitatea arătată la început lui Li Linfu și până la 
modul în care îl trădase, aliindu-se cu An Lushan, după ce 

câștigase încrederea împăratului, toate făceau fără îndoială 
parte din planul urzit de Gao Lishi. Yang Guifei nu avea 
nici o îndoială. Apariţia lui Yang Guozhong pe scena poli- 
tică tulburase la prima vedere echilibrul de forţe între Li 
Linfu, An Lushan şi Gao Lishi, zidul solid ridicat în jurul 
împăratului în ultimii ani. În realitate însă, nu Yang Guaz- 
hong stricase acest echilibru, ci Gao Lishi. 

Soţia Preţioasă a început să-l vadă cu alți ochi pe 
bătrânul eunuc. Până atunci, el îi construise și îi dusese la 
realizare planurile, dar ea niciodată nu avusese încredere 
deplină în el. Acum trebuia să admită că el era adevăratul 
ei aliat. Era un aliat care avea puterea înfricoșătoare, aproape 
supranaturală, de a se folosi de relaţiile dintre persoane im- 
portante pentru interesele proprii. 

Nu mai avea nici un motiv de a se îndoi de devota- 
mentul total al acestui bătrân eunuc — emana din chipul 
său ridat, cu nas acvilin, din ochii mari cu luciri de gheață, 
din statura sa masivă care nu părea a unui bătrân și care con- 
trasta puternic cu fragilitatea lui văzut de departe. Până și 
cele mai neînsemnate vorbe pe care le rostea Gao Lishi i se 
păreau acum demne de încredere. 


Noaptea, în iatacul său, Yang Guifei strângea în brațe 
trupul bătrânului împărat ca pe un sipet preţios. Îl ținea 
strâns și tot i se părea că-l pierde, de parcă s-ar fi micșorat, 
pe când propriul ei corp părea să capete proporţii imense. 

Toată noaptea nu se putea dezlipi de acest simbol al 
puterii. Dacă îl ținea așa, nu putea să-i scape. 

Într-o noapte, pe când îl ţinea adormit în braţele ei, a 
auzit cum geme neobișnuit. Era geamătul de suferință al unei 
fiinţe agonizând. Împăratul și-a dus mâinile la piept de parcă 
s-ar fi sufocat și apoi s-a ridicat brusc în aşternut. Fusese 

desigur un vis, pentru că imediat s-a liniștit și s-a întins din 
nou în pat, recăpătându-şi ritmul obișnuit al respirației. 

Yang Guifei nu a mai putut să adoarmă. Privea la acest 
sipet preţios care se odihnea la sânul ei, gândindu-se că, deși 
crezuse că nu-i putea scăpa dacă îl cuprinde în brațe, de 
fapt se transformase într-o povară grea, care într-o zi avea 
să se dovedească a fi goală. A încercat să-și imagineze viaţa 
ei după moartea împăratului, când tot conţinutul sipetului 
urma să fie în mâinile prințului moştenitor, Heng. 

Pentru că gândul acesta i-a dat fiori de gheață, Yang 
Guifei s-a ridicat deodată în pat, așa cum făcuse împăratul 
mai devreme. În fața ochilor îi apăruse chipul prințului 
moştenitor și îl privea de parcă îl vedea pentru prima dată. 
Nu și-l putea imagina ca având vreun dram de milă pentru 
ea. Mai degrabă urechile lui mici şi ascuţite arătau că era 
în stare de cele mai cumplite cruzimi. 

Yang Guifei a făcut noapte albă, așa cum trebuie să fi 
făcut altădată și împărăteasa Wu Zetian, doamna Wei şi 
prințesa Taiping. Limbi de foc roșii și albastre brăzdau întu- 
nericul acelei nopţi de infern. Nu putea să stăpânească 
sipetul decât dacă-i smulgea conţinutul și se contopea cu 
el. Şi, pentru a fi sigură că era numai al ei, trebuia să-i facă 
să dispară pe toți cei care reprezentau un pericol oricât de 
neînsemnat. În acea noapte a cunoscut fatalitatea care le 
urmărise pe toate favoritele imperiale. Neputându-se gândi 
decât la marea putere care era atât de aproape de ea, a simţit 
imboldul de nestăvilit de a-i distruge pe toți ceilalți pentru 
a fi sigură că aceasta va rămâne numai a ei. 


La începutul lunii a zecea, pentru că împăratul era răcit, 
Yang Guifei a petrecut câteva nopți singură, în palatul ei. 
Odată, în toiul nopții, s-a trezit tremurând. 

— Cine-i acolo? 

Şi-a strigat înspăimântată însoţitoarele, crezând că cineva 
s-a ascuns în camera ei. Slujitoarele au cercetat peste tot cu 
felinarele, dar nu au găsit nimic străin în camera puternic 
luminată. După ce au plecat și luminile au fost din nou stin- 
se, senzaţia a revenit. Urma să fie atacată de cineva ascuns în 
întuneric. I se întâmpla pentru prima dată așa ceva. Împăratul 
era bântuit de un asasin fantomatic, dar ea fusese totdeauna 
cea care-l apărase de aceste spaime ridicole, iar acum, această 
teamă copilărească o cuprindea și pe ea. Odată copleșită de 
aceste gânduri, nu a mai putut scăpa. Auzea sunete de pași în 
jurul pavilionului ei și avea impresia că lângă treptele care 
duceau la terasa cu dale se ascundeau ucigași. 

Le-a chemat din nou pe însoțitoare, apoi pe Gao Lishi. 
Ca şi atunci când îl chema împăratul, eunucul s-a ivit de-a 
lungul galeriei ducând un felinar în mână. 

— De ce-ar dori cineva pe lumea asta să vă ucidă? a zis 
el cu o plecăciune. 

Yang Guifei nu era așa de sigură că nimeni n-ar vrea să 
o vadă moartă. Partizanii lui Li Linfu nu erau desigur sin- 
gurii care priveau cu ochi răi puterea la care ajunsese familia 
Yang, și chiar dacă ea nu era direct ţinta dușmăniei lor, n-ar 
fi fost nefiresc să o ajungă ura față de familia Yang. 

— Îmi pare rău că am creat toată această agitație în 
mijlocul nopţii. În ultima vreme mă gândesc la atâtea lu- 
cruri, și totul e din cauza oboselii. 

— Vă îngrijorează ceva anume? 

Yang Guifei a considerat că e o bună ocazie să vorbească 
între patru ochi cu Gao Lishi. A trimis la culcare slujnicele, 
şi-a pus o mantie şi a ieșit pe terasă. Era o noapte fără lună 
şi totul era adâncit în întuneric. 

Cu felinarul în mână, eunucul s-a apropiat de mijlocul 
terasei. S-a înclinat din nou în fața favoritei, apoi a stins feli- 

— Sunt numai ochi și urechi. 

— Datorită ţie, familia noastră a ajuns la apogeul puterii 
sale, dar oare cât va mai dura? 

S-a auzit un râs înfundat. 

— De ce mă întrebaţi asta? 

— Viaţa omului se sfârșește odară și-odată. Chiar și cea 
a unui împărat. 

După o clipă de tăcere, eunucul a zis: 

— Dacă aveţi relaţii bune cu Yang Guozhong și An 
Lushan, ei vă vor asigura puterea orice s-ar întâmpla. Tre- 
buie să-i copleșiți de favoruri pe amândoi. 

Nu ştiu nimic despre felul de a fi al moștenitorului, 
a zis în sfârșit Yang Guifei. 

Gao Lishi a tăcut din nou, apoi a spus cu o voce șoptită. 

— Vă înţeleg grija, Alteță! Trebuie să îndepărtați toate 
pietrele care vă îngreunează drumul, dar cred că e mai bine 
să le lăsaţi la locul lor pe cele care deocamdată nu vă deran- 
jează. Când va veni vremea, Yang Guozhong și An Lushan 
se vor ocupa de ele în locul Alteţei Voastre. Acum mergeţi 
şi culcaţi-vă fără grijă! Situaţia este sub control. 

Şi-a aprins felinarul și l-a ținut pentru a lumina drumul 
Soţiei Preţioase înapoi în camera ei. Nu mai era nici urmă 
de ucigaș. Faptul că vorbise deschis despre cele două griji 
care o apăsau îi schimbase starea de spirit. 

În noaptea Sărbătorii Felinarelor din cel de-al zecelea 
an al Erei Celestei Comori, cele cinci ramuri ale familiei 
Yang, însoțite de numeroase escorte, au defilat împreună 
pe străzile Capitalei. Locuitorii capitalei numeau atunci „cele 
cinci ramuri ale familiei Yang“ pe cele trei surori ale lui 
Yang Guifei, pe Yang Dian și Yang Qi, a căror putere o de- 
pășea acum pe cea a familiilor înrudite cu familia imperială. 
Fiecare dintre membrii familiei Yang își construise câte un 
palat în cartierul ce le purta numele, cartierul Yang, şi stilul 
lor de viaţă extravagant era pe buzele tuturor locuitorilor 

din Chang'an. În seara aceea, casa Yang a defilat în grupul 
prinţesei Guangping, a douăzeci şi patra fiică a împăratului. 
Nici unii nu voiseră să cedeze calea celorlalți, toți șinuseră 
morţiş să treacă primii pe sub Poarta de Apus. În învălmă- 
şeală, un slujitor al casei Yang a pocnit din bici și a agăţat din 
greşeală veșmântul prințesei, trântind-o de pe cal. Soţul aces- 
teia a coborât din şa şi a pocnit și el de câteva ori din bici. 

Prinţesa s-a plâns tatălui său, împăratul, și astfel întâm- 
plarea a căpătat o amploare și mai mare. Împăratul a pus 
să fie omorât în bătaie slujitorul casei Yang care provocase 
incidentul, dar i-a luat soţului prințesei postul guverna- 
mental pe care îl deţinea, interzicându-i accesul la audien- 
ţele de la Curte; se vedea astfel cât de mare era puterea 
familiei Yang. Împăratul încuraja și mărirea casei Yang, dar, 
în același timp, îi dădea din ce în ce mai multă putere și lui 
An Lushan, ca pentru a păstra un echilibru. A cerut să se 
construiască pentru barbar un palat nou în cartierul Dra- 
gostei Paterne, care se învecina la miazăzi cu cel în care 
membrii familiei Yang își construiseră palatele. Palatul 
construit din ordinul împăratului, cu costuri imense, era 
folosit numai când şi când, în timpul scurtelor vizite ale lui 
An Lushan la Curte. Toată lumea se minuna cum de putuse 
împăratul să folosească aurul imperiului cu atâta ușurință 
pentru un astfel de scop. 

Când palatul lui a fost gata, An Lushan a sosit în Capi- 
tală, dar nu ca de obicei, înconjurat de trupe, fiindcă nu era 
o intrare oficială. La cererea lui, împăratul i-a trimis pe Li 
Linfu și pe toţi membrii familiei Yang să viziteze noua 
reședință. Când i se serveau mâncăruri rare, trimitea ime- 
diat din acestea și la palatul lui An Lushan. În fiecare zi 
căruţe cu păsări și peşte soseau de la Palatul imperial la cel 
al barbarului. 

Ziua de naștere a lui An Lushan a picat în timp ce se 
afla în Capitală. În acea zi a fost chemat la Palat, unde îm- 

păratul și Yang Guifei l-au primit cu dovezi de prețuire, 
oferindu-i veșminte şi obiecte scumpe și dând serbări în 
cinstea lui. Peste trei zile a fost invitat la Soţia Preţioasă, 
care a dat un banchet organizat anume pentru el. Cele trei 
surori Yang au avut ideea de a-l trata ca pe un nou-născut 
și l-au dezbrăcat în pielea goală, l-au scăldat și apoi l-au 
înfășat cu o bucată enormă de brocart. Multe doamne de 
la Curte au intrat și ele în joc. 

Lăsându-se fără împotrivire în voia celor mai nebuneşti 
idei ale acestor femei, An Lushan a fost favoritul petrecerii. 
Acest barbar imens, al cărui pântec cântărea numai el mai 
mult de două sute de kilograme, nu avea nimic în comun 
cu dușmanul periculos al imperiului, cum i se spunea în zvo- 
nurile care circulau pe seama lui. Nu aducea nici cu un am- 
biţios care vâna puterea, nici cu un general care avea în 
subordine trei armate de la frontierele imperiului. Era doar 
un barbar cu sânge amestecat, demn oarecum de milă, care 
accepta să joace rolul de măscărici al Curţii, dacă împăratul 
i-o cerea, pentru a-și arăta recunoştinţa pentru onorurile 
primite. 

Împăratul şi-a făcut apariţia pe la mijlocul petrecerii și 
a dat ocazia unei noi scene burleşti aducându-i lui Yang 
Guifei daruri din aur și argint potrivite de obicei unei lăuze, 
iar petrecerea a continuat până târziu. Banchetul acesta a 
dat naştere la unele probleme. Gurile rele spuneau că Yang 
Guifei luase cina numai cu An Lushan și stătuseră singuri 
într-o cameră până noaptea târziu. Se mai zicea că împăra- 
tul nu ştia nimic despre asta. Zvonul s-a răspândit întâi în 
tot Palatul şi apoi în diferitele cartiere ale Capitalei, și, tre- 
când din gură în gură, i s-au adăugat noi amănunte. 

Cu puţin timp înainte de a se întoarce la postul său, An 
Lushan l-a rugat pe împărat să-i încredinţeze și comanda- 
mentul regiunii Hedong. Pentru a îndeplini dorința lui 

An Lushan, împăratul l-a numit pe Han Xiumin, cel care 
deținea această funcție, general al Pădurii de Pene, prima 
companie de gardă de corp a împăratului. 

În cea de-a patra lună din acel an a venit vestea înfrân- 
gerii comisarului imperial Xianyu Zhongtong în lupta cu 
barbarii în provincia Yunnan. S-a aflat mai apoi și că 
generalul Wang Tianyun murise în luptă, iar bazele de 
apărare din Yunnan fuseseră cucerite de barbari. 

Din primăvară până în vară, toată lumea a fost preocu- 
pată de operaţiunile militare din Yunnan. Armata imperială 
suferea înfrângere după înfrângere şi nenumărați soldaţi își 
pierdeau viaţa în acele ţinuturi pustiite de arșiţă. Yang 
Guozhong, care era responsabil de toate campaniile mili- 
tare de la hotarele imperiului, a încercat să ascundă unele 
înfrângeri. Vestea despre acestea s-a răspândit nu se ştie 
cum, iar o parte din populaţie a început să îl critice. După 
căderea bazelor din Yunnan, necazurile s-au ţinut lanţ. În cea 
de-a şaptea lună, Gao Xianzhi a fost învins în atacul din 
Ținutul Pietrelor, actualul Tașkent. După o lună, atacul 
lui An Lushan împotriva războinicilor din tribul Qidan, 
lângă fluviul Tuhuzhen, s-a soldat tot cu o înfrângere. Gao 
Xianzhi, conducând o armată de trei mii de soldați barbari 
şi han, a traversat Munţii Cerului pentru a năvăli în Ținu- 
tul Pietrelor și a se lupta cu acest popor îndrăzneţ, dar şi-a 
pierdut cea mai mare parte a soldaţilor în această încercare. 

Yang Guozhong trebuia să recâștige bazele militare din 
Yunnan pentru a-și spăla onoarea. A încercat să adune 
ostaşi pentru o expediţie la Yunnan, dar fără sorți de izbân- 
dă, pentru că regiunea Yunnan era plină de miasme și majo- 
ritatea soldaţilor mureau, îmbolnăvindu-se, chiar înainte 
de a începe lupta. Atunci a trimis cenzorii să-i strângă la 
oaste pe țăranii din provincii şi toţi cei tineri au fost luaţi 
cu forța la arme. Plecau cu moartea în inimă și tot imperiul 
răsuna de bocetele familiilor lor. 

Cam din acea vreme, Yang Guozhong a început să dea 
dovadă de neglijenţă în multe dintre sarcinile sale și şi-a 
atras critici din ce în ce mai aspre în rândul poporului. 

Tot atunci a fost amestecat, împreună cu Gao Lishi, 
într-un incident. Yang Guozhong i-a vorbit împăratului 
despre planurile de trădare urzite de An Lushan. De faţă 
erau doar împăratul şi Yang Guifei. Împăratul îi considera 
și pe Yang, și pe Lushan favoriţii săi, iar acum unul din ei 
se ridica împotriva celuilalt. Yang Guifei, pe de altă parte, 
îşi dădea seama că vărul său era numai în aparenţă un aliat 
al barbarului şi că în realitatea voia să-l distrugă. 

Ea l-a înștiințat imediat pe Gao Lishi despre spusele 
vărului ei, iar eunucul a pălit pe dată. 

— E ceva nepermis, nepermis, a zis dând din mâini ca 
şi cum Yang Guozhong ar fi fost de faţă. Seniorul Yang a 
ales o cale greșită! Orice ar gândi despre An Lushan, nu tre- 
buie s-o spună, pentru că își datorează poziția tocmai alian- 
ţei cu barbarul! An Lushan conduce o armată de mai multe 
zeci de mii de oameni la marginile imperiului. Dintre cei 
de la Curte, nimeni nu are o asemenea putere! Doar alianța 
cu el dă greutate vorbelor lui Yang. Dacă își schimbă atitu- 
dinea, va fi întrecut în putere de prim-ministrul Li. Tre- 
buie neapărat să împiedicăm ruptura de An Lushan! Este 
un lucru foarte grav şi nu trebuie să-l ignoraţi, pentru că se 
leagă de interesul Alteţei Voastre. Ei doi constituie zidul 
care vă apără, iar neînțelegerea lor nu v-ar face decât rău. 
Bine măcar că vorbele lui n-au fost auzite decât de Maies- 
tatea Sa și de Alteța Voastră! Dacă An Lushan află care sunt 
adevăratele gânduri ale seniorului Yang la adresa lui, totul 
e pierdut! Dacă prim-ministrul își sporește puterea la Curte, 
poziţia lui Yang Guozhong e în pericol. Și, chiar dacă acum 
nu e nevoie să ne îngrijorăm, dacă împăratul se încrede în 

nu ştim la ce să ne așteptăm de la acesta. Pentru a se apăra, 
poate merge foarte departe. 

— Ce vrei să spui? 

— Cine ştie, în loc de afecțiune pentru împărat ... 

Eunucul nu și-a terminat cuvintele. Yang Guifei nu ştia 
dacă urma să spună că An Lushan ar putea declanșa o revol- 
tă sau că s-ar alia cu prinţul moştenitor. Avea însă convin- 
gerea că nu putea fi vorba decât despre una din aceste două 
posibilități. 

La două săptămâni de la această discuţie, Yang Guozhong 
i-a spus din nou împăratului că, dată fiind opoziţia lui An 
Lushan față de Curte, trebuia tăiat răul de la rădăcină înainte 
de a se răspândi. Şi de data aceasta erau prezenţi doar împă- 
ratul și Yang Guifei. Yang Guozhong părea absolut convins 
de intenţiile de revoltă ale generalului barbar și vorbea cu 
o înverșunare vădită, care-i înroșise chipul. 

— Vă implor să trimiteţi pe cineva să cerceteze. Dacă 
este numai un zvon neîntemeiat, cu atât mai bine, dar dacă 
temerile mele se dovedesc adevărate, trebuie să acționăm 
fără întârziere pentru binele imperiului. 

Împăratul a dat curs cererii lui Yang Guozhong și, gă- 
sind un pretext, a trimis emisari în teritoriile de care răs- 
pundea An Lushan. Când Li Linfu era favoritul, împăratul 
accepta orice îi cerea acesta, iar acum, de asemenea, nu era 
în stare să-i refuze nimic lui Yang. Totodată, în mod ciudat 
nu putea să-i reziste nici lui An Lushan, deși acum trimitea 
un emisar pentru a afla dacă îi este credincios. Pe fața suve- 
ranului nu se citea nimic din aceste sentimente contradic- 
torii şi vocea sa, acceptând cererea lui Yang Guozhong, era 
ciudat de indiferentă. 

În acea seară Yang Guifei l-a chemat din nou pe Gao 
Lishi. 


178 


— Firea oamenilor este ciudată și chiar cineva de valoa- 
rea seniorului Yang are defecte. Despre însușirile sale ca 
ministru nu se poate spune nimic, dar are un ochi prea sever. 
Nu e imposibil ca An Lushan să plănuiască o revoltă, dar 
mă îndoiesc totuși că el a putut afla asta. Şi ce importanță 
are dacă există planuri de revoltă? Orice general barbar care 
ar avea pe mână atâta forță armată la marginea imperiului ar 
simţi ispita răscoalei, dar problema e dacă trece sau nu la fap- 
te. Dacă arată credinţă Curţii Tang, ar trebui să fim mulțu- 
miţi, chiar dacă în sinea sa nutrește gânduri amăgitoare de 
revoltă. E bine dacă rămâne așa până la sfârșit. Din păcare, 
lucrurile astea îi scapă lui Yang. El se lasă cuprins de înflă- 
cărare doar vorbind de intenţiile generalului. 

Gao Lishi s-a apropiat deodată de Yang Guifei și a con- 
tinuat cu voce abia șoptită. 

— Dar n-are nici un rost să mai discutăm. Alteța Voastră 
trebuie să-l susţină pe An Lushan până la sfârșit. El trebuie 
să rămână aliatul Maiestăţii Sale şi al Alteţei Voastre, orice 
s-ar întâmpla. Dacă îi pierdeţi sprijinul, va fi îngrozitor. Se 
va apropia de prinţul Heng... 

Aceste cuvinte fiind rostite, eunucul a tăcut, privind-o 
fix pe Yang Guifei. De astă-dară spusese clar numele prin- 
țului moștenitor şi ea ştia prea bine ce însemna acest lucru. 

Emisarii trimiși în ținuturile de graniţă s-au întors pe la 
mijlocul toamnei. Aduceau un raport amănunțit: An Lushan 
avea o putere din ce în ce mai mare, comanda trei oști în 
locuri cheie și dădea cu de la el putere răsplăți sau pedepse 
vasalilor săi. Avea și o armată de peste opt mii de barbari 
Qidan, Xi și Tongluo! care i se supuseseră, armată pe care 
o numise, pe limba sa, „dezlănţuirea vitejilor“. Cum sugera 
şi numele, acești barbari erau faimoşi pentru curajul lor în 
luptă şi îi puteau fi de mare ajutor la nevoie. Îşi alcăruise şi 


1. Tongluo — uniune de triburi turce. (N. red.) 

o gardă de corp din peste o sută de militari aleși cu grijă 
dintre cei mai tineri și mai credincioși lui. Se spunea că unul 
singur dintre ei făcea cât o sută de soldați ai Curţii Tang. 
Deţinea zeci de mii de cai de luptă și un număr imens de 
soldaţi de rezervă. Trimisese negustori în împrejurimi și 
strânsese astfel obiecte de valoare al căror număr se ridica la 
câteva sute de mii. Armele şi armurile păstrate ca rezervă se 
ridicau la același număr. Cei mai de seamă aliați ai săi erau 
Gao Shang, Yan Zhuang, Zhang Tongru și generalul Sun 
Jiaozhe. Dintre ei, Gao Shang, pe adevăratul său nume Shi 
Wei, era o persoană de excepţie. Era un erudit devotat lui 
An Lushan. Generalul Jiaozhe, remarcabil la rândul său, 
răspundea de cavalerie. Emisarii au arătat că An Lushan se 
bucura de o putere imensă la marginea imperiului, dar nu 
putuseră observa semne că ar pregăti o rebeliune și conside- 
rau că dovedeşte o deplină loialitate față de împărat. 

Yang Guozhong n-a mai putut să-l acuze pe An Lushan, 
iar împăratul s-a simţit ușurat că poate avea în continuare 
încredere în protejatul său barbar. Yang Guifei n-a mai avut 
a se teme că zidul ei protector se va dărâma. 

Ca în fiecare an, împăratul, împreună cu Yang Guifei 
şi membrii familiei Yang, a plecat pentru un sejur la Palatul 
Purei Splendori de la Muntele Calului Negru. Cele cinci 
ramuri ale casei Yang mergeau cu ocazia aceasta într-un 
singur alai, îmbrăcaţi fastuos. Pe marginile drumului din 
Capitală până la Muntele Calului Negru era înşirată o mul- 
ţime zgomotoasă, venită să admire splendoarea cortegiului 
imperial. 

De data aceasta, în mod cu totul excepţional, Li Linfu 
mergea şi el la Palatul Purei Splendori. În popor se zvonea 
că se alăturase Curţii pentru că se temea de uneltirile pe 
care le-ar fi putut face Yang Guozhong în lipsa sa și de aceea 
se hotărâse să petreacă și el iarna la Muntele Calului Negru. 

Când Yang Guozhong a aflat de intenţiile lui Li Linfu, i-a 
invitat pe toți demnitarii de la Curte să-i urmeze exemplu, 
pregătindu-le reședințe la poalele muntelui. Astfel, în acel 
an, împrejurimile Palatului Purei Splendori au cunoscut o 
forfotă aşa de mare, de parcă jumătate din orașul Changan 
se mutase acolo. 

De obicei, împăratul se întorcea în Capitală cel mai 
târziu la sfârșitul celei de-a douăsprezecea luni, dar, de data 
aceasta, a stat până la sfârșitul anului și s-a întors înainte 
de sărbătoarea Anului Nou.! 

Cel mai important eveniment din timpul șederii la 
reședința de iarnă a fost vizita împăratului acasă la Yang 
Guozhong şi numirea acestuia în funcția de comisar impe- 
rial al comandamentului din Sudul Sabiei. 

În luna a șasea a celui de-al unsprezecelea an al Erei 
Celestei Comori, Yang Guozhong i-a raportat împăratului 
despre situaţia militară a regiunii Yunnan, care acum se afla 
în responsabilitatea lui. 

— O sută șaizeci de mii de barbari Nanzhao? s-au aliat 
cu tibetanii. Soldaţii din Sudul Sabiei i-au atacat și au 
ocupat trei fortărețe. Au luat șase mii trei sute de prizonieri. 
Dintre aceştia, pentru că drumul e prea lung, au ales peste 
o mie de soldaţi și şefi de triburi care au lăsat armele pentru 
a-i oferi Maiestăţii Voastre. 

La puţin timp, trimișii locuitorilor din Sichuan au venit 
în Capitală să se plângă de atacurile de la granițe, cerând 
organizarea unei expediţii pentru a-i pedepsi pe năvălitori. 


1. În vechiul calendar tradițional chinez, lunisolar, Anul Nou 
cade pe a doua, mai rar a treia lună nouă după solstițiul de iarnă, în 
perioada cuprinsă între 21 ianuarie și 21 februarie din calendarul gre- 
gorian. (N. red.) 

2. Nanzhao — uniune de triburi tibeto-birmane. (N. red.) 

Prim-ministrul i-a cerut împăratului să trimită imediat 
o armată la Yunnan împotriva barbarilor Nanzhao, coman- 
dată chiar de comisarul imperial al regiunii, adică de Yang 
Guozhong. A făcut propunerea în faţa tuturor notabililor 
de la Curte și Yang Guozhong nu a putut refuza. În ultimii 
doi, trei ani, îl combătuse din ce în ce mai mult pe Lin Linfu 
şi obținuse o scădere a puterii lui, dar acum prim-ministrul 
avea ocazia să-și ia revanșa, așteptată mult timp cu ură. Nici 
împăratul nu putea găsi un motiv de a respinge propunerea 
lui Li Linfu. 

Yang Guozhong s-a dus la Yang Guifei și i-a spus: 

— Sunt sigur că dacă plec în expediţie în provinciile de 
miazăzi, Li Linfu va profita de ocazie pentru a lupta contra 
familiei noastre. Singura mea speranță este că Alteța Voastră 
veţi avea grijă să nu se întâmple asta. 

Nu-i era ușor să recurgă la puterea verișoarei sale, dar 
soarta Îl obliga s-o facă. 

— Nu era nevoie să devii comisar imperial al Sudului 
Sabiei! Numai ambiția ta fără margini ne-a adus aici, i-a 
răspuns ea. 

Critica astfel lipsa de judecată a vărului ei. Îşi dădea din 
nou seama că nu putea să aibă încredere în el; dovedise 
lipsă de tact acuzându-l pe An Lushan în faţa împăratului 
şi această situaţie trebuia pusă tot pe seama lui. Dacă 
norocul nu-l părăsea, acest mod de a acționa fără să judece 
prea mult îl avantaja, dar dacă planul avea un cusur cât de 
mic, consecinţele puteau fi dezastruoase. Ea însăși era 
supusă pericolului din cauza felului de a acţiona al vărului 
său, care, după ce și-l făcuse dușman pe Li Linfu, risca să și-l 
facă dușman și pe An Lushan. Yang Guozhong acum fusese 
îngenuncheat de Li Linfu. 

Yang Guifei s-a sfătuit ca de obicei cu Gao Lishi. 

— Cred că, pentru a ieși din impas, cel mai bine ar fi ca 
seniorul Yang să petreacă un timp la Sichuan ocupându-se 
de armată. Asta îi va fi de folos, a zis eunucul. 

Gao Lishi îi acordase protecţie tânărului Yang pentru 
a-l ajuta să se ridice, acționând la vedere sau din umbră, dar 
în prezent acesta dădea dovadă de nerecunoștință purtân- 
du-se ca şi cum reușise numai prin meritele și ideile sale. 

— Casa Yang nu se poate descurca fară el. Odată ajuns 
la Sichuan, veţi cere Maiestăţii Sale să-l recheme la Curte. 

Yang Guozhong a plecat la începutul toamnei spre 
provinciile de miazăzi, de care era responsabil. Dar chiar 
înainte de a ajunge la Sichuan, exact cum spusese Gao 
Lishi, împăratul a trimis pe urmele lui un mesager ca să-l 
cheme în Capitală. 

Destinul îi pregătea o surpriză lui Yang Guozhong la 
întoarcerea din teritoriile atât de îndepărtate. Starea de 
sănătate a prim-ministrului era foarte proastă și se spunea 
că nu mai are mult de trăit. Yang Guozhong s-a dus să-l 
vadă imediat ce a ajuns în capitală. Li Linfu era preocupat 
de soarta familiei sale, după moartea lui. 

— Nu mai am mult de trăit. Veţi prelua cu siguranță 
postul meu și de aceea vă încredinţez sarcina de a-mi rezol- 
va problemele, după moartea mea. 

— Nu voi putea să răspund așteptărilor domniei voastre, 
dar îmi voi da silința, a spus tânărul Yang. 

Apoi și-a acoperit chipul cu mâinile, ștergându-și sudoa- 
rea care îi şiroia pe tâmple, mirându-l chiar şi pe el. 

Li Linfu a părăsit această lume în cea de-a unsprezecea 
lună a celui de-al unsprezecelea an al Erei Celestei Comori. 
Devenise pentru prima dată ministru în cel de-al douăzeci 
şi doilea an al Erei Întemeierii, apoi ajunsese prim-ministru 
în primul an al Erei Celestei Comori şi ocupase acest post 
timp de unsprezece ani. ÎI însoțise toată viața reputația de 
om perfid și cunoscuse doar succesul în politică. 

După ce câștigase încrederea împăratului, Li Linfu îi 
eliminase de la Curte pe toți adversarii săi. Îi condamnase 
la moarte pe Wei Jian și Huangfu Weiming și îl împinsese 

la sinucidere pe Li Shizhi. Își folosise poziţia de favorit al 
împăratului pentru a-și îndepărta chiar și aliații. Yang Shenjin 
fusese prima țintă a noii epurări, aflându-se în fruntea unei 
liste interminabile. 

„Li Linfu a fost un mare oportunist, care a obținut favo- 
rurile celor puternici prin linguşeli, apoi s-a dedat răutăţilor 
folosind cenzura și obscurantismul. Era invidios pe cei înţe- 
lepți, îi ura pe cei talentați și și-a păstrat funcţia îndepăr- 
tându-i pe toti cei care îl întreceau în virtuți. Și-a asigurat 
puterea umplând închisorile și executându-i sau exilându-i 
pe marii demnitari.“ Astfel e descris Li Linfu în Oglinda 
cuprinzătoare de sprijin a guvernului .! 

Li Linfu nu a vrut să se lase în voia destinului și înainte 
de a muri i-a încredinţat problema succesiunii sale lui Yang 
Guozhong, comițând cea mai mare greşeală din viața lui. 
De îndată ce i-a ocupat postul, Yang s-a grăbit să zdro- 
bească familia Li și să spulbere puterea pe care acesta o 
consolidase de-a lungul anilor. 

La începutul celui de-al doisprezecelea an al Erei Celes- 
tei Comori, Yang Guozhong i-a dezvăluit împăratului 
planurile de rebeliune ale lui Li Linfu la care îl făcuse părtaş 
pe barbarul Abusi. Cum An Lushan trimitea regulat în 
Capitală barbari din tribul lui Abusi, care i se supuseseră, 
împăratul i-a chemat pentru a-i întreba despre relațiile dintre 
Abusi și Li Linfu. Pentru că planul său de răsturnare a 
puterii a fost dovedit în urma acestei cercetări, lui Li Linfu 
i-a fost luat titlul, bunurile i-au fost confiscate, cadavrul 
său a fost dezbrăcat de haina de purpură şi aur în care fusese 


1. Oglinda cuprinzătoare de sprijin a guvernului este o monu- 
mentală lucrare de istorie cronologică. Sima Guang (1019-1086), 
gânditor şi istoric renumit, prim-ministru la rândul său, a lucrat 
nouăsprezece ani la alcătuirea acestei opere de peste trei milioane 
de caractere chinezești, pentru care a cerut ajutorul mai multor căr- 
turari ai epocii sale. (IV. red.) 

învelit, iar mormântul său distrus. Şi astfel Li Linfu a ajuns 
într-un sicriu obișnuit, ca oamenii din popor. Întreaga lui 
familie a suferit de asemenea pedepse grele. 

Aceste întâmplări s-au petrecut la două luni după moar- 
tea sa. Unele zvonuri spuneau că era lucrătura lui Yang 
Guozhong și-a lui An Lushan, care se răzbunau pe duş- 
manul lor comun și mort, dar mai ales scăpau pentru tot- 
deauna de aliaţii acestuia de la Curte. 

Poetul Du Fu cântă în Balada frumoaselor petrecerile 
minunate ale familiei Yang de pe malul Râului Sinuos din 
primăvara acelui an: 


„În cea de-a treia zi-n a treia lună, 
Când suflul cerului iar s-a trezit, 
Frumoasele orașului se-adună, 

Pe malul apei merg cu pas grăbit. 
Pline de nuri sunt, şi-s strălucitoare, 
Dar feciorelnice și-atât de vii — 

Au pielea netedă ca porțelanul, 
Înveşmântate-n voal cu broderii 

Pe care primăvara țese seara — 
Păuni de aur, licorni argintii. 

O panglică de-azur cocul li-l prinde, 
Coboară până-n colţul buzelor. 

Şi cingători de perle cad pe spate, 
Pe arcul șoldului săltând ușor“. 


Femeile din familia Yang, cu veșminte brodate cu licorni 
în fir de argint și păuni în fir de aur, cu cingătoare de perle, 
cu podoabe de păr preţioase, veneau pe marginea râului în 
serile de primăvară împreună cu Yang Guozhong, care, cu 
un an înainte, ajunsese prim-ministru. În acea primăvară, 
lumea toată era a familiei Yang. Li Linfu dispăruse și toată 
puterea ajunsese acum în mâinile lui Yang Guozhong. 

Cam tot pe atunci Yang Guifei a început să se întrebe 
ce se întâmpla cu bătrânul eunuc Gao Lishi pentru că, une- 
ori chiar în prezenţa împăratului, avea momente lungi de 
tăcere sau rămânea cu privirea pierdută, fără să fie atent la 
ce se vorbea în jurul său. 

Moartea lui Li Linfu îl zguduise. Fuseseră legaţi unul 
de altul ani întregi. Uneori fuseseră tovarăşi, alteori se urâ- 
seră. Gao Lishi își menţinuse poziţia încurajând fie lauda, 
fie criticile la adresa prim-ministrului. Iar acum acest rival 
dispăruse brusc. 

În plus, moartea lui Li Linfu îl obliga să revizuiască în- 
treaga situaţie. Eunucul fusese capabil să întărească poziția 
familiei Yang înlesnind înțelegerea dintre Yang Guozhong 
și An Lushan, tocmai pentru că exista Li Linfu. Acum, 
dispariţia prim-ministrului făcea inutile aceste socoteli. 
Yang Guozhong era personajul cel mai important de la 
Curtea Tang și nu avea nici un adversar care să-i pondereze 
influența, căci, de fapt, An Lushan era un războinic care 
trăia la celălalt capăt al imperiului. În aceste condiţii, Yang 
Guozhong nu mai avea nevoie de Gao Lishi, iar el nu mai 
avea ce planuri să urzească. 

Într-o zi, Soţia Preţioasă l-a chemat pe Gao Lishi la ea 
pentru a vedea de ce se află în acea stare de profundă 
tristeţe. 

— Sunt un bătrân care a făcut tot ce i-a stat în putință 
pentru Alteța Voastră. Am îndepărtat ce trebuia îndepărtat, 
i-am susținut pe cei care trebuiau susținuți, dar acum nu mai 
e nimic care să stea în puterea mea. Dacă acest nerecunos- 
cător ascunde faptul că vă datorează totul, orice e posibil. 

Părea să se înece în lacrimi, ceea ce era cu totul și cu totul 
neobișnuit. 

— Uite ce lună frumoasă! Hai să mergem afară! a zis ea. 

Gao Lishi s-a ridicat. Bătrânul eunuc și favorita au ieșit 
pe terasa cu dale. De acolo, mai multe trepte coborau către 

altă terasă, mai joasă. Yang Guifei s-a așezat lângă trepte. 
Nici în interiorul pavilionului nu puteau fi ascultați, dar 
pe terasă era imposibil să le fie auzite șoaptele. De acolo se 
vedeau toare terasele de piatră care reflectau lumina rece a 
lunii. Nu era nici un copac și nici un fir de iarbă. 

— Zvonul că An Lushan unelteşte ceva îmi ajunge 
mereu la urechi, a zis Yang Guifei cu voce scăzută. 

După moartea lui Li Linfu, crescuse numărul războini- 
cilor din provincii care-l preveneau pe împărat de relele 
intenții ale lui An Lushan. 

Gao Lishi a răspuns tot cu voce de taină: 

— Când ai o asemenea armată, e omenește să fii tentat 
să o foloseşti. Numai un barbar poate înțelege cum gân- 
dește un barbar, dar este limpede că, dacă ar trece la fapte, 
Capitala nu ar putea rezista. Dacă își pune în minte să ne 
înfrângă, o poate face oricând. Dacă prim-ministrul ar avea 
o viziune mai largă, ar găsi un mijloc de a îndepărta acest ne- 
caz, dar, din păcate, Yang Guozhong nu mai este deloc așa 
cum mi se părea a fi în tinereţea lui. 

Gao Lishi vorbise de data asta fără înconjur. 

— Să facă așa ceva tocmai An Lushan, pe care împăratul 
l-a acoperit de onoruri! 

— Da, dar tocmai de asta eu nu cred că s-ar întoarce 
împotriva Maiestăţii Sale. O respectă pe Maiestatea Sa, și vă 
respectă şi pe Alteța Voastră. Dar când va fi alt împărat... 
Cine ştie dacă nu momentul acela îl așteaptă. De-asta ar 
trebui ca imperiul să se pregătească. Trebuie să ne înfioare 
faptul că e cineva, chiar aici, care îl împinge pe An Lushan 
să treacă la fapte mai repede. Atmosfera e din zi în zi mai 
tulbure din cauza celor fără credință. 

Aceste ultime cuvinte erau îndreptate în mod evident 
către Yang Guozhong și susținătorii lui. 

— Oricum, An Lushan este ca un vulcan gata să erupă 
și trebuie să-l manevrăm cu grijă, a zis Gao Lishi. 

Vorbind, uitase parcă de prudenţa lui obișnuită. De 
obicei îşi lua toate măsurile de precauție și şușotea privind 
cu grijă în toate părțile, însă acum era parcă indiferent la 
vechile lui temeri. 

— Se pare că m-am înșelat atunci când am crezut că vă 
poate ajuta, a spus simplu. Să nu vă fie frig. Haideţi, intrați 
repede... 

Şi s-a îndreptat primul către pavilion. 

Yang Guozhong îi vorbise de mai multe ori împăratu- 
lui despre uneltirile lui An Lushan, dar acesta nu-i dăduse 
crezare. 

Şi Yang Guifei socotise vorbele vărului său defăimă- 
toare. Îşi promisese să nu intervină niciodată în discuţiile 
politice, dar când se vorbea de An Lushan, îi luase totdea- 
una apărarea. Din ordinul lui Yang Guozhong, comisarul 
imperial al comandamentului Dreptei din Long, Ge Shuhan 
a primit și conducerea comandamentului Hexi. Nimeni 
nu se îndoia că cei doi se aliaseră pentru a i se opune lui 
An Lushan și nimeni nu a avut nimic de zis despre faptul 
că Ge Shuhan primea comandamentul ambelor regiuni. 
Gao Lishi a fost și el de acord. Ca și An Lushan, Ge Shuhan 
avea origini barbare. Tatăl său era turc și mama din neamul 
sogdian! pe când în cazul lui An Lushan era invers. Ge 
Shuhan îi învinsese cu succes pe tibetani și vitejia sa era cu- 
noscută în tot imperiul. Faţă de An Lushan, care era un unel- 
titor cu ambiţii nemăsurate, Ge Shuhan era un războinic 
adevărat și drept. 

Aliindu-se cu Ge Shuhan, Yang Guozhong lua în sfâr- 
şit o decizie bună. Dreapta din Long pe care o primea Ge 
Shuhan era o regiune extraordinar de fertilă, numită „grâ- 


1. Sogdiana — provincie istorică din Asia Centrală ce cuprindea 
regiunile Samarkand și Buhara din Uzbekistanul de astăzi și porțiuni 
din Valea Ferganei care țin de Tadjikistan şi Kîrgistan. (N. red.) 

narul imperiului“, o zonă unică în imperiu. În popor se spu- 
nea că mesagerii lui Ge Shuhan veneau în Capitală călări 
pe cămile albe care puteau străbate cinci sute de mile pe zi. 

În cea de-a zecea lună, împăratul a plecat din Capitală 
către Palatul Purei Splendori. ÎI însoțeau Yang Guozhong 
şi cele trei ducese, urmate de suitele lor, într-un alai chiar 
mai strălucitor decât cel din anul precedent. Privindu-și fami- 
lia înveșmântată fastuos, pregătindu-se să urmeze convoiul 
imperial, Yang Guozhong i-a spus lui Gao Lishi: 

— Eu mă trag dintr-o familie săracă. Am ajuns unde sunt 
astăzi datorită Alteței Sale. Înainte, viața mea era lipsită de 
desfătare și nu aveam nici un răgaz. Poate că numele meu 
nu va rămâne posterității, dar cel puțin vreau să mă bucur 
de un trai mai fericit. 

Vorbea astfel însuflețit de strălucirea fâră seamăn a acestei 
călătorii, dar poate că mai avea şi alt motiv pentru a-i spune 
aceste cuvinte eunucului. 

Îi destăinuise lui Gao Lishi că tot ce vrea e un trai mai 
fericit, dar totuși urma să propună în Palatul Purei Splen- 
dori promovări importante pentru toți membrii familiei 
sale; poate că prin aceste cuvinte voia să înlăture orice comen- 
tarii ale eunucului legate de deciziile pe care le lua după 
bunul său plac. 

La puţin timp după ce împăratul s-a instalat la Palatul 
Purei Splendori, Yang Guozhong i-a împărtășit din nou îngri- 
jorarea lui în legătură cu posibila trădare a lui An Lushan. 

— Maiestate, ce-ar fi să-l chemați pe An Lushan aici, 
ca să ne convingem? Eu nu cred c-o să vină. 

Împăratul le-a cerut părerea demnitarilor și aceştia au 
fost de acord. Yang Guifei se temea că An Lushan ar putea 
refuza să vină din cauza neîncrederii lui în Yang Guozhong. 
Gao Lishi era însă de altă părere. 

— De ce n-ar veni? Maiestatea Sa îl va copleși și cu noi 
onoruri. Cât timp trăiește Maiestatea Sa, An Lushan va 

vizita Capitala ori de câte ori va fi nevoie. Dacă ar mai fi 
trăit Li Linfu, s-ar fi temut poate de el. 

Gao Lishi lăsa din nou să se înţeleagă că An Lushan nu-l 
considera important pe Yang Guozhong. 


An Lushan a sosit la Chang'an în prima lună din cel de-al 
treisprezecelea an al Erei Celestei Comori. Din Capitală, 
barbarul s-a dus direct la Palatul de la Muntele Calului 
Negru, unde împăratul își petrecea sfârșitul anului. 

După ce i-a făcut urările obișnuite de Anul Nou, a spus 
cu lacrimi în ochi și tremurând: 

— Nu sunt decât un umil barbar de la miazănoapte și 
poziţia pe care o am acum se datorează numai și numai 
bunăvoinţei Maiestăţii Voastre. De aceea îmi poartă pică 
prim-ministrul Yang Guozhong și știu că sfârșitul meu nu 
e departe. 

Rostea aceste vorbe de față cu toți demnitarii care priveau 
cu ochii mari, iar gesturile lor arătau cât de tare îl compă- 
timeau. Şi lui Yang Guifei îi era milă de el, pentru că tân- 
guirile sale și lacrimile care-i curgeau pe obraji păreau foarte 
sincere. 

Împăratul l-a primit cu foarte multă căldură și i-a oferit 
recompense extraordinare pentru meritele sale. Făcea asta 
la fiecare vizită a barbarului, doar privindu-l simţea nevoia 
de a-l acoperi de daruri. Şi, de fiecare dată, barbarul se arun- 
ca la picioarele lui și-și exprima recunoştinţa eternă pentru 
aceste favoruri. 

Când împăratul nu a mai avut ce să-i ofere, a vrut să-l 
ridice la rangul de ministru. La puterea militară se adăuga 
puterea de a organiza treburile imperiului. Prim-ministrul 
Yang Guozhong s-a opus. 

— An Lushan e un războinic viteaz, dar nu știe carte 
deloc. Dacă îl numiți ministru, toate ţările străine vor privi 

Avea dreptate, așa că împăratul a renunţat la această 
idee, dar l-a numit totuși vicepreședinte al departamentului 
afacerilor de stat. Pe unul dintre fiii barbarului l-a fâcut func- 
ţionar de gradul trei, iar pe altul de gradul patru. 

An Lushan părea adânc mişcat de fiecare privilegiu nou 
pe care împăratul i-l acorda, dar în același timp cerea mai 
mult. De obicei, împăratul îi acorda o nouă favoare la fie- 
care întâlnire, dar, dacă se întâmpla să n-o facă, barbarul 
i-o cerea el însuși și, odată ce-o primea, se arăta sufocat de 
emoție, trupu-i enorm fiind cutremurat de sughiţuri. În 
acest fel, împăratul continua să-l umple de privilegii, iar el 
să le primească. Totuși nimeni nu-i lua asta în nume de rău, 
pentru că se comporta întotdeauna atât de firesc, de parcă 
nu ar fi forțat nicicum mâna împăratului. 

A cerut întinsele păşuni din Xianji, iar împăratul l-a 
numit pe loc guvernator militar al pășunilor de Dreapta din 
Long şi din Xianji. Pentru că era comandant al celor două 
regiuni, An Lushan a cerut și funcţia de inspector general, 
pe care a primit-o, de asemenea, fără întârziere. În conti- 
nuare, a cerut ca Ji Wen, care aparţinea statului său major, 
să fie numit vicepreședinte al Ministerului Armatei şi comi- 
sar imperial delegat la Xianji. Cerea şi tot cerea. În felul 
acesta, Ji Wen a putut să adune uriașe herghelii de cai de 
luptă!. 

An Lushan nu s-a oprit nici aici, ci i-a mai cerut ceva 
împăratului. 

— Soldaţii mei din provincii i-au învins pe barbarii Xi, 
Qidan, Tongluo și Noile Clanuri, distingându-se prin fap- 
tele lor de arme. Deşi nu este după tradiție, cel mai mult 
doresc ca lor să le fie acordate recompense deosebite. 


1. Creşterea cailor şi înființarea unor corpuri de cavalerie au fost 
elemente deosebit de importante în expansiunea imperiului Tang; 
în perioada la care se face referire, hergheliile imperiale cunoşteau 
un declin semnificativ. (N. red.) 

Ca urmare, soldaţii lui An Lushan au primit recom- 
pense excepţionale, după meritele lor. Mai mult de cinci 
sute dintre ei au fost făcuţi generali de divizii, şi-n plus, și 
An Lushan le pregătise subordonaţilor săi numeroase daruri. 

An Lushan a părăsit Capitala în cea de-a treia lună, după 
ce și-a asigurat toate aceste avantaje. La plecare, împăratul 
şi-a scos haina şi i-a oferit-o. Din porunca lui, Gao Lishi 
l-a însoţit pe barbar până la răsărit de oraș, la Colina Fericirii 
Eterne, unde s-a organizat un banchet în cinstea lui. Se putea 
lesne bănui că în spatele acestor copleșitoare favoruri din 
urmă se afla Yang Guifei. 

În timpul şederii în Capitală, An Lushan nu dăduse mare 
importanţă siguranţei sale. Umbla fără pază, ceea ce trecea 
drept inconştienţă, dar, de îndată ce a părăsit Capitala, 
lucrurile s-au schimbat. A mers călare până la vama de la 
marginea provinciei şi şi-a continuat drumul cu barca pe 
Fluviul Galben. La fiecare leghe se schimba echipajul și na- 
viga fără popas, parcurgând în fiecare zi zeci de mile. Tre- 
ceau pe lângă prefecturi și comandamente, dar el nu cobora 
niciodată din barcă. Se ferea în acest mod de posibilii 
asasini care-l puteau urmări, trimiși de Yang Guozhong. 

La o lună de la întoarcerea lui An Lushan la Fanyang, 
Ge Shuhan a cerut și el ca soldaţii săi să fie răsplătiți după 
meritele lor în luptă. Pentru că îi îndeplinise dorinţa lui An 
Lushan, împăratul nu a putu să-l refuze nici pe Ge Shuhan. 
Mai mulți luptători de la marginea imperiului au fost făcuți 
generali. Primul a fost cel care purta un titlu neobișnuit de 
lung: Guiren Huoba, prinţ al comenduirii Yen-Chan, 
guvernator militar al prefecturii Huoba, numit în mod ex- 
cepțional al zecelea general al Dreptei de Long. Pe lângă 
acesta, i s-a mai dat și cel de mare general al cavaleriei ușoare. 

În cea de-a șasea lună a avut loc o eclipsă de soare pe 
care Yang Guifei a putut-o urmări pe îndelete dintr-o gale- 
rie a palatului, împreună cu împăratul. Timp de câteva zile 

a fost cuprinsă de o neliniște vagă, un presentiment al unei 
schimbări trimise de Cer. 

În vara acelui an, Li Mi, generalul forțelor de rezervă din 
Sudul Sabiei a pornit un atac asupra barbarilor Nanzhao, 
punându-se în fruntea a șaizeci de mii de soldați. Era prima 
operaţiune militară care se făcea după o lungă perioadă, 
pornită de guvernul central la miazănoapte, dar a fost un 
eșec. Li Mi a fost luat prizonier, trupele lui au fost secerate 
de friguri, foamete și atacurile barbarilor. Yang Guozhong 
a ascuns înfrângerea și a continuat să trimită soldaţi în 
regiune. Până la urmă, s-a ajuns la două sute de mii de 
morți. 

Împăratul i-a spus într-o zi lui Gao Lishi: 

— Acum, că am îmbătrânit, prefer să las grijile Curţii 
în seama prim-ministrului, iar pe cele militare de la margi- 
nile imperiului în seama generalilor mei. Nu avem din feri- 
cire nici un motiv de îngrijorare. 

Eunucul i-a răspuns că și el era bătrân, iar Yang Guifei 
şi-a dat seama că niciodată nu văzuse pe chipul lui Gao 
Lishi atâta încordare. Îl privea ţintă pe împărat, doar buzele 
i-au tremurat câteva clipe. Apoi a continuat; 

— Tot aud că pierdem soldaţi în luptele din Yunnan, 
în timp ce generalii de la hotare, care au trupe numeroase, 
nu fac decât să-și mărească puterea, iar Maiestatea Voastră 
spuneţi că nu avem de ce să ne îngrijorăm? Cum vă gândiţi 
să îmbunătăţim situația? Dacă se abate o nenorocire asupra 
noastră, totul e pierdut! 

— Ştiu, a spus simplu împăratul. 

Yang Guifei îi scruta și lui chipul. Se scurseseră paispre- 
zece ani de când o adusese prima dată la Palatul Purei Splen- 
dori, în cel de-al douăzeci şi doilea an al Erei Întemeierii. 
Împăratul avea acum șaptezeci de ani. Doar întâlnirile cu An 
Lushan păreau să mai dea viață trăsăturilor sale, care altfel 

aveau Întunecimea unei mlaștini de nepătruns. Nu se mai 
trezea noaptea de frica asasinilor închipuiți, dar Yang Guifei 
vedea asta mai degrabă ca pe o dovadă a nepăsării lui. 

În timpul toamnei au fost schimbaţi funcţionari, civili 
și militari. Chen Xilie, pe care Yang Guozhong îl ura, s-a 
retras din politică, devenind preceptor al prințului moște- 
nitor. A fost înlocuit de Wei Jiansu, vicepreşedintele Minis- 
terului Artelor, unul dintre apropiații lui Yang Guozhong. 
Wei Zhi, care deținea atât funcţia de comisar imperial 
anchetator al provinciilor, cât și pe cea de prefect de Hedong, 
a fost acuzat de corupție și retrogradat la simplu funcţio- 
nar militar. Se zvonea că asta se petrecuse fiindcă Yang îl 
invidia pe Wei Zhi pentru renumele lui. Ji Wen, vicepre- 
şedinte al Ministerului Armelor, aliat de nădejde a lui An 
Lushan, a fost retras ca ofițer de ordonanţă la Liyang. După 
acestea transformări, componenţa guvernului era întocmai 
după dorinţa lui Yang Guozhong. 

Timp de un an, s-au ținut lanţ perioade de secetă și 
inundaţii, până şi la porţile Palatului imperial apăruseră 
cete de oameni care nu aveau ce mânca. Toamna a fost 
deosebit de ploioasă și împăratul se arăta îngrijorat de starea 
recoltelor. Atunci, Gao Lishi i-a zis: 

— De când aţi lăsat treburile numai pe mâinile prim- 
ministrului, justiția nu mai e dreaptă, iar răsplăţile și pedep- 
sele se dau fără rost. S-a stricat echilibrul Yin şi Yang. Ajunși 
în această situaţie, nici eu nu știu ce e de făcut. 

— Ştiu, a zis simplu împăratul. 

Era din cale-afară de slab, chiar mai slab decât Gao Lishi, 
și nu se mai supăra pe acesta, orice i-ar fi spus. 

În cea de-a doua lună, curtenii i-au oferit un nou titlu, 
care i-a adus câteva zile de bucurie: „Înţelept Împărat Vir- 
tuos, emblema Căii și a Pietăţii Filiale, Luptător învățat și 
divin, Fondator şi Mare comoară a Cerului și Pământului“. 
Titlul nu i se potrivea, așa cum se cuibărea în braţele favo- 

ritei sale, lipindu-se de pieptul ei masiv. Îi era teamă tot 
timpul de ce-ar fi putut face Yang Guifei și i se supunea 
întru totul. Nici un vis și nici o dorință nu erau acum im- 
posibile, dându-și poruncile prin gura împăratului. Favo- 
rita avea orice la îndemână. Puterea ei creștea cu fiecare zi, 
iar supușii nu-i mai considerau două ființe deosebite, ci 
una singură. Dar ea era departe de a-și fi realizat toate 
planurile. Avea încă multe de făcut pentru a-și întări poziția 
şi liniștea nu era posibilă până nu reușea să-și însușească 
toată puterea pe care o avea acum prim-ministrul. Deşi era 
vărul ei, nu avea cum să aibă încredere în el și nu putea să 
uite nici de prințul moștenitor, Heng. Trebuia să-și întă- 
rească relația cu An Lushan. 

Uneori i se întâmpla să petreacă nopți întregi gândin- 
du-se la împărăteasa Wu Zetian, bunica împăratului. Aceasta 
nu se dăduse în lături de la a executa pe oricine nu i se 
supusese, inclusiv membri ai familiei ei. Yang Guifei o înţe- 
legea prea bine, dar a-l trimite la moarte pe Yang Guozhong 
însemna a-i condamna la aceeași soartă pe toți cei care erau 
de partea lui. Și, făcând socoteala câţi bărbați și femei ar fi 
trebuit uciși, nu putea s-o condamne pe împărăteasa Wu, 
care avea faima de mare ucigașă. Ar fi trebuit să devină la 
rândul ei o ucigașă, chiar mai teribilă decât împărăteasa Wu. 
Simţindu-se înfricoșată, l-a chemat în acea seară pe Gao 
Lishi. Nu era decât un eunuc bătrân, fără nici o putere, dar 
a-l şti în apropierea ei o făcea să poată dormi liniștită, cum 
se întâmpla pe vremuri și cu împăratul. 


De Anul Nou, în cel de-al paisprezecelea an al Erei 
Comorii Celeste, Xi Nuoluo, fiul lui Su Pi, prinţ al bar- 
barilor, s-a predat. Pentru că de un an se succedau secete și 
inundaţii, mulți dintre locuitorii Capitalei sufereau de foa- 
me. La asta se adăugau diferite incidente neplăcute, precum 

revoltele populare provocate de arestările masive ordonare 
de Yang Guozhong. După multă vreme, faptul că Xi Nuoluo 
se preda era o veste bună, iar împăratul și cei din jurul său 
sperau ca cel de-al paisprezecelea an al Erei Comorii Celeste 
să fie unul de pace. 

În cea de-a doua lună, generalul He Qiannian, mâna 
dreaptă a lui An Lushan, a venit în Capitală ca să-i ceară 
împăratului permisiunea de a-i înlocui pe cei treizeci și doi 
de generali de origine han din teritoriile de frontieră cu 
generali barbari. Pentru că An Lushan era barbar, prezenţa 
generalilor han în subordinea lui dădea naștere unor con- 
flicte. Anul acela erau prevăzute expediţii militare impor- 
tante contra barbarilor, iar cererea aceasta venea pentru a 
asigura succesul acestui plan de luptă. 

Împăratul a supus cererea judecății Curţii. Prim-minis- 
trul și aliaţii lui s-au opus. 

— Sunt cunoscute de mult uneltirile lui An Lushan. 
Cererea aceasta nu face decât să arate că în curând va trece 
la fapte, a zis Wei Jiansu. 

Yang Guozhong a avut o părere asemănătoare, dar 
împăratul nu i-a dat atenţie. Deși în orice altă privință îm- 
părazul asculta cu stricteţe sfaturile lui, când venea vorba 
de protejatul său barbar lucrurile se schimbau. Respingând 
argumentele acestuia, l-a apărat pe An Lushan ca pe ulti- 
mul său bastion de rezistență; de fapt, făcând astfel, încerca 
să apere ultima fărâmă a propriei puteri. Încăpăţânarea lui 
era cea a unui general al unei armate învinse care-și apără 
ultima fortăreață cu forța disperării, după ce a fost martor 
la distrugerea tuturor celorlalte. Yang Guifei îl urmărea pe 
împărat cu privirea unei iscoade. 

În cele din urmă, Fu Qiulin a fost trimis ca emisar la 
An Lushan. Sub pretextul că îi duce în dar niște fructe rare, 
adevărata sa misiune era de a cerceta mișcările trupelor bar- 

comandamentului Dreptei din Long, a sosit și el la Curte, 
dar s-a îmbolnăvit la jumătatea drumului și a trebuit să 
rămână în Capitală. 

În luna a patra, Fu Qiulin s-a întors. În raportul său 
către împărat, acesta a arătat că An Lushan e în serviciul 
imperiului cu cea mai mare loialitate și nu este posibil să fie 
un trădător. În aceeași lună, An Lushan a trimis un mesa- 
ger în Capitală pentru a anunţa victoria asupra barbarilor 
Xi şi Qidan. Această veste a îndepărtat orice umbră lăsată 
de acuzaţiile lui Yang Guozhong, dar acesta continua să 
spună oricui îl întreba că An Lushan uneltește contra îm- 
păratului. 

În cea de-a cincea lună, prim-ministrul a pus la cale un 
plan prin care să zădărnicească posibila rebeliune a barba- 
rului. Văzând că nu-l poate convinge sub nici o formă pe 
împărat de necredinţa acestuia, a luat măsuri extreme: a 
pus gărzi care să supravegheze zi și noapte reședința lui An 
Lushan din Capitală şi a dat ordin să fie arestați Li Chao şi 
alți oaspeţi ai generalului pe care i-a închis folosindu-se de 
decizii ale tribunalului cenzorilor și apoi i-a condamnat la 
moarte sub diferite pretexte. 

De îndată ce s-au petrecut aceste lucruri, Gao Lishi a 
venit la Yang Guifei. 

— Se întâmplă lucruri grave! Yang Guozhong a început 
să lucreze după capul lui pentru a se răzbuna pe An Lushan. 
E groaznic! Lucrurile au scăpat de sub control și eu nu mai 
pot face nimic. 

Gao Lishi era palid şi vocea sa suna ciudat. 

— Ce trebuie să fac? Spune-mi! Voi urma întocmai 
sfatul tău, a răspuns Yang Guifei, la fel de palidă ca el. 

— Desigur că An Lushan a aflat ce face prim-ministrul 
aici. Aliaţii săi din Capitală i-au trimis precis veste în Fan- 
yang. Şi, dacă ştie, e în stare de orice. Probabil că la baza sa 
din Fanyang totul e în fierbere. Caii de luptă nechează, 

soldaţii au pornit deja. Până acum toți emisarii trimiși să-l 
verifice s-au întors asigurându-ne de credința sa față de 
împărat, dar cel care se va duce astăzi acolo nu va fi de aceeași 
părere. Cred că oricine s-ar duce la Fanyang ar recunoaște 
semnele rebeliunii ce stă să pornească acum în teritoriile 
de frontieră. Trebuie ca Maiestatea Sa să afle toate aceste 
lucruri! 

Yang Guifei s-a dus imediat la împărat şi i-a cerut să 
dea ordinele necesare pentru a-l chema pe An Lushan în 
Capitală, pentru că voia să-l invite la petrecerea prilejuită 
de aniversarea ei. Împăratul a fost imediat de acord. 

— Ce bine! O nouă petrecere în compania metisului! 

Singurele fiinţe care-l mai puteau înveseli pe împărat 
erau Yang Guifei şi An Lushan. Nimeni altcineva nu-l pu- 
tea mișca, și atunci de ce ar fi refuzat-o pe favorita sa? 

Mesagerul trimis la Fanyang s-a întors după patruzeci 
de zile spunând următoarele: 

— Nu l-am putut vedea pe An Lushan fiindcă era bol- 
nav. Tot din cauza bolii a refuzat şi invitaţia la Curte. 
Fanyang geme de cai și soldaţi, oferind o privelişte ne- 
obișnuită. 

Raportul l-a indispus pe împărat. Nu era supărat din 
cauza situației grave, ci pentru că își vedea înșelate aștep- 
tările de a-l avea pe barbar la Curte. Nu dădea crezare rapor- 
tului despre intenţiile rele ale protejatului său, îl considera 
plin de invenţii. Yang Guifei nu reușea nici ea să mai facă 
legătura între situația de la granițe și presupusele uneltiri ale 
lui An Lushan. 

După zece zile de la întoarcerea mesagerului, Yan Zhuang, 
unul dintre oamenii lui An Lushan, a sosit în Capitală. 
Venise să-i prezinte împăratului, cu deosebită virulență, o 
listă cu douăzeci și patru de capete de acuzare împotriva 

— De ce s-a supărat barbarul așa de tare? a întrebat 
împăratul. 

A hotărât să-l repună în post pe subordonatul lui An 
Lushan care fusese de curând coborât în rang și l-a anunțat 
pe acesta de hotărârea sa. Yang Guifei considera, la rândul 
ei, că dacă barbarul ar fi avut planuri de rebeliune, acestea 
nu s-ar fi putut îndrepta decât împotriva lui Yang Guoz- 
hong. Nu şi-l putea imagina pe barbar atacând imperiul 
Tang. 

În cea de-a şaptea lună, An Lushan a trimis veste că 
doreşte să-i ofere împăratului peste o mie de cai, ca dovadă 
a recunoștinţei sale. Voia să trimită cai însoțiți fiecare de 
câte doi cavaleri şi de douăzeci și doi de generali barbari. 
Fiind vorba de o mișcare masivă de oameni, cerea permi- 
siunea împăratului. Da Xigou, prefectul de Henan, a pro- 
pus următorul răspuns. 

— Orice mişcare de cai și soldați din regiunile de fron- 
tieră trebuie considerată o amenințare. Trebuie să-i trans- 
miteți generalului să aștepte să vină iarna pentru a trimite 
caii. În ceea ce priveşte oamenii care să-i aducă, aceştia vor 
fi trimiși de guvern pentru a nu provoca nici un neajuns 
armatei sale. 

Aşa trebuia formulat mesajul: trimiterea cailor va avea 
loc iarna și guvernul central va trimite soldaţi pentru a ajuta 
la aducerea lor, nu era necesară mișcarea trupelor sale. 

Auzind acest sfat, împăratul a simţit pentru prima dată 
îndoială în privința lui An Lushan. 

— Ah, metisule... a zis cu o grimasă ciudată. 

Apoi le-a cerut lui Gao Lishi și Soţiei Prețioase să-i spună 
ce cred ei despre adevăratele intenţii ale lui An Lushan și 
despre planul de trimitere a cailor. Yang Guifei nu a zis ni- 
mic. Gao Lishi a răspuns astfel: 

— Cred că e un mare pericol. Ce rost are să vă ofere aşa, 
deodată, atâţia cai? Şi între noi fie vorba, am aflat de curând 

că Fu Qiulin, emisarul care la întoarcere a susținut că An 
Lushan vă este loial, a primit mită de la barbar. 

— Ce spui? L-a corupt An Lushan? Ah, blesrematul, 
metis blestemat... 

După o clipă de tăcere, a continuat: 

— Să fie trimis Feng Shenwei ca emisar, pentru a-l 
anunța pe An Lushan că îi e interzisă, printr-un decret spe- 
cial scris de mâna împăratului, orice deplasare a cailor. Să 
i se mai spună că noi băi termale sunt construite pentru el 
la Palatul Purei Splendori și îl așteptăm acolo în cea de-a 
zecea lună. 

Emisarul a plecat la Fanyang conform poruncii și s-a 
întors la începutul celei de-a zecea luni. A raportat amă- 
nunțit: 

— Mi-au trebuit douăzeci de zile să ajung la Fanyang. 
L-am găsit pe An Lushan zăcând în pat și mi-a spus fără să 
se ridice: „Pace fie cu sacrul împărat. Se va ivi altă ocazie 
să-i ofer caii. Voi veni în Capitală în luna a zecea“. Apoi 
am fost dus fără voia mea într-o reşedinţă unde am fost 
ţinut până m-au trimis înapoi, fără să-l mai pot vedea iar 
pe general. 

Era limpede pentru toată lumea că An Lushan se 
pregătea să scoată sabia împotriva imperiului. Yang Guifei 
nu putea să nu recunoască adevăratele intenţii ale barba- 
rului, dar se simțea mânioasă nu pe An Lushan, ci pe vărul 
ei. Cu toate dovezile evidente ce veneau dinspre barbar, ea 
tot nu putea crede că acesta avea să se ridice contra Curții 
Tang, ci considera că acţiunile sale erau o dovadă de nesu- 
punere faţă de guvernul central. Toată lumea, inclusiv împă- 
ratul, Gao Lishi şi prim-ministrul, era de aceeași părere. Se 
ştia că aveau să se petreacă tot tot felul de schimbări în 
teritoriile de frontieră, dar nimeni nu se gândea că va fi 

atinsă și Capitala, căci toate acestea aveau loc la hotarele 
atât de îndepărtate ale imperiului, la mii de mile de Changan. 

În cea de-a opta lună, țăranii au fost scutiţi de taxele și 
dările anuale, iar în cea de-a zecea împăratul a plecat, ca de 
obicei, la Palatul Purei Splendori. Ge Shuhan pregătea o 
expediţie pentru a-l pedepsi pe An Lushan și la Palat se 
aduna adesea consiliul pentru a discuta despre acest plan. 
Yang Guifei susținea că era mai bine să se încerce rezolvarea 
neînțelegerilor și aducerea barbarului la gânduri mai bune 
decât să se recurgă la arme. Împăratul și mulți alți demni- 
tari îi dădeau dreptate, doar vărul său se opunea cu vehe- 
menţă acestei idei. 


Capitolul 7 


În cea de-a noua zi a celei de-a unsprezecea luni, An 
Lushan a pornit pe neașteptate rebeliunea la Fanyang. Tre- 
cuseră zece ani în care, dobândind putere asupra tuturor 
provinciilor de la hotare, nutrise în secret visuri de mărire, 
iar acum considera că era momentul potrivit pentru a și le 
realiza. 

Planul l-a făcut în mare taină: el urma să intre în Capi- 
tală în fruntea armatei sale și să-l lovească pe Yang Guoz- 
hong, iar apoi toate trupele trebuiau să i se alăture. 

A dat personal ordin ca toate armatele din subordinea 
sa, și de asemenea barbarii Tongluo, Xi, Qidan şi Shiwei! să 
pornească la luptă. Pentru a justifica această mișcare a tru- 
pelor și faptul că se îndrepta spre Capitală a spus că primise 
un ordin secret de la împărat care-l chema în Changan 
pentru a-l îndepărta pe Yang Guozhong; că era de fapt o 
revoltă ce urmărea răsturnarea dinastiei Tang știau numai 
câţiva generali de încredere ai lui An Lushan. 

Barbarul pusese în mișcare o sută cincizeci de mii de sol- 
daţi şi chemase la arme alte două sute de mii. Jia Xun, co- 
misar imperial la Fanyang, Lu Zhihui, comisar imperial din 
Pinglu și generalul Gao Xiuyan au fost desemnaţi să apere 


1. Shiwei — populaţie înrudită cu triburile Qidan; în perioada im- 
periului Tang erau cunoscute douăzeci de triburi Shiwei. (N. red.) 

regiunile Fanyang și Pinglu, iar restul armatei a luat dru- 
mul spre miazăzi, având ca pavăză întunericul nopții. 

A doua zi în zori, An Lushan și-a inspectat trupele. Sol- 
dații bănuiși de nesupunere sau de intenţii de revoltă urmau 
a fi executaţi imediat, împreună cu familiile lor și descen- 
denţii până la a treia generaţie. 

„An Lushan s-a urcat în carul său de luptă, cei mai de 
soi dintre pedeştrii și călăreții lui au ridicat nori de praf de-a 
lungul drumului, iar tobele au făcut să se cutremure pă- 
mântul. Imperiul trăise vreme îndelungată în pace, poporul 
nu mai auzise zăngănit de arme de multe generaţii, așa încât 
vestea că din Fanyang se îndreptau spre Capitală armatele 
lui An Lushan a semănat înfricoșare în toată ţara.“ Astfel 
stă scris în Oglinda cuprinzătoare de sprijin a guvernului. 

Şi Bai Juyi descrie acest moment în Cântecul regretului 
vesnic. 


„Pornesc din Fanyang tobele războiului 
Şi fac să se cutremure pământul“. 


Împăratul, aflat la Palatul Purei Splendori, a primit ves- 
tea pornirii rebeliunii lui An Lushan în cea de-a zecea zi a 
celei de-a unsprezecea luni. La început a venit solie din capi- 
tala de miazănoapte, din câmpia Taiyuan, că oștirile lui An 
Lushan străbăteau valea Fluviului Galben; în scurtă vreme, 
la fel a spus și mesagerul venit de la fortăreața aflată la răsărit. 

La început, împăratul n-a dat crezare veștii, dar, când 
încă un mesager a sosit de la răsărit, și-a dat seama că situa- 
ţia era gravă. Trecuseră deja șase zile de când An Lushan 
mărșăluia în fruntea trupelor sale. 

În acea seară s-a ţinut un consiliu de urgență al miniş- 
trilor. Împăratul a venit primul, urmat de Yang Guozhong 
şi de Gao Lishi. Apoi au intrat grăbiţi unul după altul toți 
demnitarii importanţi, iar pe fețele tuturor se citea îngrijo- 
rarea. Yang Guifei participa și ea la consiliu. 

Poate din cauză că străbătuseră în grabă galeriile lungi, 
toți răsuflau greu, la unison. Fără să rostească un cuvânt, se 
duceau să se așeze la locurile destinate lor în sala cea largă, 
cu aerul că veniseră într-un suflet de îndată ce aflaseră de 
primejdia care ameninţa imperiul. 

Împăratul a întrebat imediat ce era de făcut, dar nimeni 
nu s-a grăbit să răspundă. Yang Guifei cerceta cu atenție figu- 
rile demnitarilor înșiraţi unul lângă altul. 

Din chipul lui Gao Lishi nu mai rămăseseră parcă decât 
nasul și ochii. Dintotdeauna ieșiseră în evidenţă nasul său 
proeminent și ochii mari, dar acum, în afară de nas și ochi, 
nu mai rămăseseră decât riduri. Era evident că eunucul se 
simţea trădat de An Lushan; câtă vreme barbarul își ascun- 
sese planurile ticăloase, Gao Lishi gândise și spusese tuturor 
că nu trebuie să existe îngrijorare în privința lui An Lushan. 
În plus, i se păruse imposibil ca barbarul să se ridice împo- 
criva imperiului Tang. Acum se dovedea că An Lushan făcea 
tocmai acest lucru, fără cea mai mică ezitare. 

Împăratul avea o expresie mai însuflețită decât de obicei. 
Situaţia nu era deloc bună, dar tocmai agitația produsese acest 
efect asupra chipului îmbătrânit al suveranului. Nu mai 
convocase de ani buni demnitarii pentru a le cere sfatul, 
iar acum An Lushan îi oferea ocazia de a-și arăta din nou 
autoritatea. Primea o lovitură de neimaginat tocmai de la 
omul căruia îi acordase cea mai mare încredere, la care pinu- 
se mai mult ca la oricine, pe care îl acoperise de cele mai 
mari favoruri. Împăratul trebuia acum să recunoască faptul 
că acel barbar imens îl minţise și îl înșelase neîncetat, mai 
mult de zece ani de zile. Dar chipul lui s-a însufleţit doar în 
primele clipe, iar apoi Yang Guifei a văzut cum a redevenit 
la indiferența obișnuită. Nu exprima nici furie, nici durere. 
S-ar fi zis că nu mai exista nimic altceva pentru împărat. 

Yang Guozhong stătea lângă împărat și, frângându-și 
neîncetat mâinile, arunca priviri de gheaţă în jur, cuprins de 

neliniște. Oricine își putea da ușor seama cât era de tulburat. 
Desigur, acest tânăr prim-ministru ghicise mai repede decât 
ceilalți intenţiile de rebeliune ale barbarului, dar, cu toate 
acestea, nu se așteptase să se confrunte atât de repede cu o 
situaţie atât de gravă. Nu se gândise nici măcar o dată că 
An Lushan avea să atace Capitala în fruntea unei armate 
uriașe. Cine ar fi putut crede un astfel de lucru? Dar reali- 
tatea era că tobele din Fanyang se îndreptau spre Chang'an 
cutremurând pământul. 

Deodată, Yang Guifei a izbucnit în râs. Pur și simplu, 
nu se putea stăpâni. Şi ea, ca toţi ceilalți, fusese orbită de 
farmecul barbarului, dar altceva îi provoca râsul. Cel care 
trebuia să fie asemenea unui zid care s-o protejeze devenise 
un mănunchi de sulițe care se întorceau împotriva ei. Deși 
a simţit toate privirile celor prezenți îndreptându-se către 
ea, n-a putut să-și stăvilească hohotele. „Râd în sfârșit“, își 
spunea, și acest gând o făcea să râdă și mai tare. Râdea aşa 
cum râsese cândva regina Baosi, iubirea regelui You, tot în 
acest palat aflat la poalele Muntelui Calului Negru. Râdea 
din toată inima, pentru prima dată de când intrase în gine- 
ceul imperial. 

Când în sfârșit s-a oprit, Yang Guozhong a privit-o cu 
asprime, parcă mustrând-o pentru că râsese, apoi a zis plin 
de gravitate către împărat: 

— Maiestate, v-am prevenit nu o dată că barbarul se va 
întoarce împotriva imperiului. 

Împăratul nu a răspuns. Ceea ce spunea Yang Guozhong 
era adevărat. 

— Totuşi, pentru moment, An Lushan nu are susținere 
deplină. Sunt sigur că nu toți oamenii lui doresc să se ridice 
împotriva guvernului central. De aceea, vestea înfrângerii 
răzmeriţei are să sosească chiar aici, la Palatul Purei Splen- 
dori, în mai puţin de zece zile, a continuat prim-ministrul. 

La aceste vorbe, ca la un semnal, toți cei prezenţi au 
început să vorbească în același timp, deși eticheta cerea să se 
ia cuvântul pe rând. Când cineva a spus că responsabilitatea 
pentru cele ce se petreceau îi aparținea defunctului prim- 
ministru Li Linfu, din pieprurile tuturor a scăpat un strigăt 
de ușurare, amintindu-și parcă de un lucru foarte impor- 
tant. Toată ura s-a îndreptat din nou către Li Linfu. Dacă 
acum nu erau destui soldaţi în Capitală pentru a respinge 
trupele lui An Lushan, vina îi aparținea desigur lui Li Linfu. 
Pentru a-și consolida propria poziție, nu diminuase el pu- 
terea generalilor de origine han la hotare, dându-le și mai 
multă putere generalilor barbari? Acesta fusese punctul de 
pornire a situației de acum. 

Împăratul a părăsit consiliul urmat de Yang Guifei, de 
Yang Guozhong și de Gao Lishi. După ce au ieșit ei, dem- 
nitarii au revenit la expresia de îngrijorare de la începutul 
adunării și s-a lăsat o tăcere apăsătoare. Nu aveau despre ce 
vorbi, înțelegeau doar că acum trebuiau să stea între zidu- 
rile Palatului, la posturile lor. 

În acea zi s-au luat imediat măsuri pentru întărirea apă- 
rării în cele două puncte strategice, Hedong și capitala orien- 
tală Luoyang. Au fost desemnaţi generalii care să meargă 
acolo, dar problema cea mare era că nu aveau trupe sufi- 
ciente care să-i însoţească. Pentru fiecare era nevoie de cel 
puţin câteva zeci de mii de soldați, dar, de fapt, trupe de rezer- 
vă nu existau. Singura soluție care rămânea era să fie de ur- 
genţă luați la arme țăranii. 

A doua zi, Feng Changqing, comisarul imperial de la 
Anxi, s-a întors la Curte și s-a prezentat imediat la Muntele 
Calului Negru. Statura sa înaltă și fermitatea gesturilor sale 
i-a făcut pe demnitari să creadă că se pot bizui pe el. I-a vor- 
bit împăratului cu o voce puternică și hotărâtă, cum nimeni 
nu mai auzise vreodată la Palat. 

— Trăim vremuri de mare pace, și de aceea poporul 
urăște tulburările. Ordinea trebuie să domnească și mai de- 
parte și puterea armelor să învingă. 

Vocea îi era răsunătoare, însă cuvintele lui erau oarecum 
ciudate și greu de înţeles. 

— Voi porni la galop spre capitala orientală. Ajuns 
acolo, voi deschide sipetele administraţiei și voi aduna cei 
mai curajoși bărbaţi. Apoi voi trece Fluviul Galben și în câteva 
zile voi lua capul barbarului și mă voi întoarce în Capitală. 
Şi dacă Maiestatea Voastră doreşte, îi voi rostogoli capul 
lui la picioare. 

Nu existau cuvinte mai încurajatoare și mai liniștitoare 
ca acestea. Feng Changqing a fost numit comisar imperial 
al regiunilor Fanyang și Pinglu în aceeași zi. 

Când s-a lăsat seara, a și plecat de la Muntele Calului 
Negru către Luoyang, capitala orientală. Şi, din acea zi, s-a 
stârnit la Palat o mare agitație; se țineau tot timpul consilii 
și, zi sau noapte, erau necontenit trimiși mesageri în toate 
colțurile imperiului. Mișcările armatei rebele era urmărite 
cu înfrigurare, dar, ori de câte ori sosea un mesager, veştile 
aduse erau imediat puse la îndoială: viteza cu care armata 
lui An Lushan înainta spre miazăzi era atât de mare, că nu 
li se putea da crezare. 

Feng, care își câștigase titlul de comisar imperial prin 
îndrăzneala sa, şi-a ţinut promisiunea întocmai. De îndată 
ce a ajuns la Luoyang a început să adune soldați și, în mai 
puţin de zece zile, avea o armată de șaizeci de mii de oa- 
meni. A distrus podul din Heyang și a consolidat apărarea 
în zonă. Aceste fapte ale lui au readus un licăr de speranță în 
Palatul Purei Splendori. Curtea nu se îndoia deloc că Feng 
îi va lua capul lui An Lushan și-l va rostogoli la picioarele 
împăratului. 


În cea de-a douăzeci și una zi a lunii a unsprezecea, împă- 
ratul a părăsit în grabă palatul de la Muntele Calului Negru 
şi s-a întors în Capitală. 'Trecuseră șase zile de când aflase de 
rebeliunea lui An Lushan. În acea zi, toți cei care aveau vreo 
legătură cât de mică cu An Lushan au fost executaţi sau 

condamnaţi la moarte. Şi An Qingzong, unul dintre fiii 
lui An Lushan, a fost executat. S-a anunțat starea de urgen- 
tă în tot imperiul, au fost prevăzute schimbări de func- 
ţionari în provincii și au fost trimiși comisari imperiali în 
toate posturile din punctele strategice, pentru a le apăra. 
După câteva zile, toate trupele de luptă orientale au primit 
ordin de a înainta spre răsărit sub conducerea lui Wan, al 
cincilea fiu al împăratului, ca general și Gao Xianzhi ca ad- 
junct. În același timp cu aceste numiri, au fost luați la arme, 
în mai puţin de zece zile, încă o sută zece mii de bărbaţi. 
Această armată nou formată a primit numele de Armata Lup- 
tătorilor Cerului. Nu exista nici un tânăr în Chang'an care 
să nu fi fost chemat la luptă. 

La începutul celei de-a douăsprezecea luni, Gao Xianzhi 
a părăsit Capitala cu o armată de cinci sute de mii de sol- 
daţi. Scopul era să staționeze la garnizoana Shanzhou, aflată 
la jumătatea distanței dintre Changan şi Luoyang. Wan, 
prinţ de Rong, fusese numit numai de formă în fruntea 
armatei, el de fapt rămăsese în Capitală, iar comanda reală 
a armatei era în mâinile lui Gao Xianzhi. Acesta provenea 
din regatul coreean Goryeo și era renumit pentru atacurile 
sale asupra fortărețelor barbare. Suferise şi o înfrângere în 
expediția pe care o întreprinsese în Ținutul Pietelor, de cea- 
laltă parte a Munţilor Cerului, dar victoriile sale în toate 
celelalte bătălii pe care le purtase îi aduseseră printre locui- 
torii Capitalei faima unui mare comandant de oști. 

Când Gao Xianzhi a plecat din Changan, An Lushan 
tocmai trecuse cu armatele sale Fluviul Galben și se îndrep- 
ta către Henan. Viteza cu care înainta era de necrezut. Cap- 
tura toate fortărețele pe care le întâlnea în cale, ucigându-i 
pe toți cei care i se împotriveau, astfel încât, în cea de-a opta 
zi a celei de-a douăsprezecea luni, a ajuns la porţile capitalei 
orientale. 

Mândrul general Feng Changqing s-a înfruntat cu ar- 
mata lui An Lushan la marginea capitalei Luoyang. Pentru 
trupele sale era prima bătălie. Faţă de soldaţii răzvrătiți, 
obișnuiți cu campaniile de la graniţe, armata sa pestriță era 
o gloată confuză și fără instrucţie şi a fost înfrântă imediat, 
iar An Lushan a intrat în Luoyang în cea de-a treisprezecea 
zi a lunii a douăsprezecea. Generalii însărcinați să apere 
oraşul au fost uciși în luptă. Nu trecuseră decât treizeci de 
zile de când An Lushan pornise rebeliunea și deja își făcea 
intrarea în capitala de răsărit. 

Feng Changqing a adunat ce mai rămăsese din trupele 
sale înfrânte și s-a refugiat la Shanzhou, unde s-a unit cu 
armata lui Gao Xianzhi. Apoi cei doi generali s-au retras 
de la Shanzhou până la garnizoana de la trecătoarea Tong. 
La Shanzhou fusese greu să oprească armatele barbarului, 
dar, pentru că trecătoarea era un loc strategic, aflat la înăl- 
țime, s-au gândit că aici ar putea stăvili înaintarea rebelilor. 

Vestea că Luoyang căzuse în mâinile inamicilor a cutre- 
murat orașul Changan. Nimeni nu-și putuse închipui că 
An Lushan va înainta cu atâta repeziciune spre miazăzi, și 
mai ales, nimeni nu-și închipuise că avea să cadă atât de 
ușor capitala orientală. 

Când a primit vestea că Feng Changqing s-a retras până 
la Shanzhou, fără a putea respinge armatele rebele, împăra- 
tul a începur să tremure de furie. Încă îi răsunau în urechi 
vorbele generalului care declarase cu atâta uşurinţă că va lua 
capul barbarului, i-l va aduce şi i-l va rostogoli la picioare. 
Pentru că își pusese toată încrederea și speranțele în el, nu-i 
putea ierta nicicum înfrângerea rușinoasă. 

— Generalul Feng Changqing trebuie să recucerească 
neapărat Luoyang. Trimiteţi-i imediat ordin să părăsească 
Shaanxi şi să se îndrepte spre capitala orientală! a spus el. 

Mesagerul imperial nici nu apucase să plece când a sosit 
vestea că Feng Changding nici vorbă să se îndrepte către 
Luoyang, căci se retrăsese și mai mult, până la trecătoarea 
Tong. Şi, în plus, împăratul afla că nu doar Feng Chang- 
qing, ci chiar și Gao Xianzhi, cu armata de cinci sute de 
mii de soldați din trupele de expediţie, se retrăsese fără mă- 
car să încerce să lupte tot la trecătoarea Tong. 

Furia care l-a cuprins pe împărat aflând toate acestea 
părea să nu cunoască margini. Nu mai asculta pe nimeni. 
Pentru el, cei doi generali erau niște lași. 

— Amândoi trebuie să fie executaţi imediat, chiar în 
fața armatelor lor! a urlat el. 

Toţi demnitarii prezenţi, în frunte cu prim-ministrul, 
i-au atras atenţia că în situaţia dată nu-şi puteau permite 
să piardă în afara câmpului de luptă nici măcar un om, fie 
el simplu soldat sau general. Împăratul însă nici nu a vrut 
să audă. Yang Guifei nu-şi exprima niciodată părerea despre 
astfel de probleme, dar, în sufletul ei, îl susținea pe împărat. 
După atâţia ani, el recâștiga autoritatea unui monarh. 

În cea de-a douăsprezecea zi a celei de-a douăsprezecea luni, 
cei doi generali au fost executaţi în fața armatelor lor, după 
cum poruncise împăratul. Ge Shuhan, comisarul coman- 
damentului de dreapta din Long și Hexi, a fost însărcinat 
să apere trecătoarea Tong în locul lor. Acesta venise în 
Chang'an la începutul anului şi, îmbolnăvindu-se pe drum, 
nu putuse să se mai întoarcă la postul său. Se afla deci în 
Capitală și i se încredința această misiune. 

Ge Shuhan s-a înfățișat în fața împăratului înainte de a 
porni spre trecătoarea Tong. 

— Primind acest ordin, am o ultimă șansă de a o servi pe 
Maiestatea Voastră. Acum, la plecare, vreau să-mi exprim 
adânca recunoștință pentru toate favorurile cu care m-aţi 
onorat în acești lungi ani. 

Astfel de cuvinte erau obișnuite în asemenea ocazii, dar, 
pentru că din cauza bolii Ge Shuhan vorbea cu mare greu- 
tate, ele sunau sinistru. Mai degrabă decât a salut de răz- 
boinic care pleacă pe câmpul de luptă, vorbele lui au semănat 
a cuvântare de despărțire. Yang Guifei nu-l mai văzuse pe 
Ge Shuhan de doi, trei ani și i se părea că acesta suferise o 
completă transformare, căci în faţa ei nu mai stătea un 
militar acoperit de glorie, ci un bătrân neputincios. În situa- 
ţia dată, trecătoarea Tong era ultimul bastion care apăra 
intrarea în Capitală. Dacă această ultimă redută cădea, nu 
mai aveau unde să se refugieze. Yang Guifei se întreba dacă 
acest general bătrân, şi mai ales bolnav, era cel în seama 
căruia se putea lăsa sarcina hotărâtoare a apărării trecătorii. 

— An Lushan și cu mine ne urâm de moarte, de multă 
vreme. De câte ori îl întâlneam, îmi doream capul lui și 
cred că el, la rândul său, îl voia pe al meu. De dara aceasta 
avem ocazia să ne înfruntăm ca dușmani, în luptă. Şi ori 
capul meu se va rostogoli pe câmpul de bătălie, ori.... 

Atât a spus şi a fost cuprins deodată de un acces de tuse 
care nu se mai termina și care l-a împiedicat să-și termine 
cuvintele. Cei prezenţi s-au gândit că era un semn deslușit 
de rău augur. Vedeau în fața ochilor doar imaginea capului 
generalului rostogolindu-se pe câmpul de luptă. 

A doua zi, Ge Shuhan a plecat în fruntea celor optzeci 
de mii de soldaţi din Armata Luptătorilor Cerului care mai 
rămăseseră în Capitală. Cei cinci mii de oameni ai lui Gao 
Xianzhi şi trupele rămase din armata lui Feng treceau de ase- 
menea în subordinea sa. Armatele din fiecare regiune, regru- 
pate după înfrângeri, se reuniseră la trecătoarea Tong. Numărul 
zotal de soldaţi ajunsese astfel la două sute șaizeci de mii, şi 
soldaţi han, şi barbari. 

După plecarea generalului, Capitala a rămas aproape 
pustie. 'Teama locuitorilor la gândul că An Lushan venea 

vijelios către Capitală era imensă, dar într-un colţ al inimi- 
lor își făcuse loc și o speranță; puterea de a salva imperiul 
se afla acum în mâinile lui Ge Shuhan. 

De câte ori se adunau, prim-ministrul și demnitarii nu 
vorbeau decât de generalul plecat la trecătoarea Tong, îi spu- 
neau numele din zori și până-n seară. Împăratul era sin- 
gurul care nu-și făcea speranțe prea mari; nu era vorba că 
nu avea încredere în Ge Shuhan, dar când și-l imagina așa 
bătrân și ros de boală, stând față în faţă cu uriașul An 
Lushan, nu putea să socotească decât că va fi învins. Și, în 
plus, îşi dădea seama că, de când aflase de rebeliunea lui 
An Lushan, el însuși se schimbase foarte mult. Așa cum un 
leu care dormitează se înviorează brusc când simte apropi- 
indu-se un dușman, tot așa și el se simţea cuprins, pe dinăun- 
tru ca și pe dinafară, de o tărie nouă. 

Yang Guifei simţise și ea această schimbare a monar- 
hului. Seara mai ales, i se părea că motanul bătrân care dor- 
mea de obicei în braţele ei se transformase într-un tigru tânăr 
şi sprinten. Într-o noapte, tigrul a întrebat-o: 

— Dar dacă aș lăsa frâiele imperiului în seama prințului 
Heng, iar eu aș merge în fruntea armatei pe câmpul de 
lupră? Ce zici? 

Era o întrebare atât de grea, că Soţia Preţioasă nu a știut 
ce să răspundă. 

— Nu crezi că în situaţia dificilă de acum ar trebui să 
merg eu însumi în fruntea armatei, și nu să las această po- 
vară pe umerii lui Ge Shuhan? 

Ea l-a privit intens. În faţa ei stătea cu siguranță un băr- 
bat care se trezise la viață. Un bărbat care voia să-l pedep- 
sească cu mâna lui pe cel care ridicase armele împotriva sa. 
Un bărbat care voia să înfrunte greutăţile şi să se bazeze pe 
el însuși pentru a scoate imperiul din criză. 

Yang Guifei s-a simţit cuprinsă de o emoție dulce. Tre- 
cuseră cincisprezece ani de când venise la Palat , în cea de-a 

zecea lună a anului douăzeci și opt al Erei Întemeierii 
(740). În tot acest răstimp, relaţia ei cu împăratul cunos- 
cuse multe forme, dar niciodată nu-l privise așa cum îl pri- 
vea acum. Bărbatul din faţa ei nu încetase niciodată să fie 
stăpânul lumii. Chiar dacă în ultimii ani își pierduse vigoa- 
rea şi în privirea lui se putuse citi bătrâneţea, era totuși același 
împărat care avea puterea de a-și îndeplini orice dorință din 
lume. Dar acum se întâmpla ceva: apăruse cineva care voia 
să-l răstoarne de pe tronul său și să-i smulgă puterea. Tronul 
i se clătina puternic, împăratul nu mai avea puterea de a-și 
îndeplini orice dorinţă. 

— Blestematul de barbar! 

A repetat şi în acea noapte aceste cuvinte pe care le ros- 
tea mereu. 

— Vreau să-i retez gâtul blestematului! Nu Ge Shuhan 
trebuie să facă asta, ci eu! 

Pe Yang Guifei a încercat-o o senzaţie stranie auzind 
aceste cuvinte. Şi l-a amintit pe An Lushan dansând dansul 
ameţitor al barbarilor — corpul său imens care-l făcea aproape 
neputincios se rotea atunci ca o sfârlează, cu o viteză de 
necrezut. Şi, desigur, doar împăratul putea să înfigă sabia-i 
ascuţită în această sfârlează care se rotea încontinuu. Urma 
să se învârtă din ce în ce mai slab, până când, în sfârșit, 
avea să se prăbușească. Sabia avea să rămână înfiptă în piep- 
tul barbarului și carnea sfâșiată se va revărsa ca un val. lar 
sângele lui avea să țâșnească în șuvoaie. 

— Dorinţa Maiestăţii Voastre este și dorința mea! a zis 
Yang Guifei. 

A doua zi, Yang Guifei a primit mai multe vizite. Prima 
a fost cea a lui Gao Lishi. De când se aflase de rebeliunea 
lui An Lushan, eunucul stătuse mai mult în umbră. Ne- 
ajunsurile sistemului eunucilor ieșeau clar la iveală în ast- 
fel de momente de criză ale imperiului. Gao Lishi fusese 

numit mare general de cavalerie, care era cel mai însemnat 
grad, dar el nu avea nici experienţă, nici cunoștințe despre 
arta războiului. Participa la consiliile militare, dar nu lua nici- 
odată cuvântul; şi chiar dacă ar fi încercat s-o facă, nimeni 
nu l-ar fi ascultat pe un eunuc bătrân cu fața brăzdată de 
riduri. În plus, incidentele violente şi luptele nu erau punc- 
tul său forte, ba chiar îi provocau oroare. Nu era vorba doar 
că-i displăceau, ci era mai degrabă o incompatibilitate aproa- 
pe organică. În ceea ce-l privea, cel mai bine se pricepea la 
intrigi și comploturi. Servindu.-l zi de zi pe împărat, devenise 
un fel de umbră a acestuia. 

— Maiestatea Sa, dorește să lase guvernarea în seama 
prințului moștenitor şi să treacă în fruntea trupelor? Orice 
s-ar zice, trebuie neapărat să renunțe la această idee. E ceva 
de neimaginat ca împăratul marelui imperiu Tang să plece 
la luptă contra unui simplu barbar! A merge pe câmpul de 
luptă şi a se război cu dușmanii este sarcina supușilor Maies- 
tăţii Sale. Acolo cade grindină de foc şi şuieră săgeți care taie 
văzduhul. Dacă vrea să fie în mijlocul acelui huiet, înseamnă 
că este sub puterea unui demon rău. Numai gândul la așa 
ceva mă face să mă cutremur de frică. 

Tremurând cu-adevărat din toate mădularele, a repetat: 

— Mi-e frică, mi-e frică! 

S-ar fi zis că spaima de bătălii îi pătrunsese bătrânului 
eunuc până în străfundul sufletului. 

— Orice-ar fi, trebuie ca în imperiu să fie iar linişte, și 
cât mai repede! E necesar ca poporul să vieţuiască în pace 
şi tihnă. Dacă e război, luptele trebuie să se dea departe! Cum 
să fie atât de aproape de Capitală? a continuat el îngrozit. 

— Eu l-am încurajat pe Maiestatea Sa să plece pe câm- 
pul de luptă, a zis Yang Guifei. 

— Cerule, dar de ce? Dacă lucrurile continuă aşa, pă- 
mântul se va crăpa în două, iar Fluviul Galben va începe să 
curgă către izvoare. Desigur că la asta se va ajunge! 

Gao Lishi s-a ridicat și a părăsit încăperea tulburat, cu 
mâinile ridicate către Cer. Cum nu știa ce ar fi trebuit să facă 
și încotro să meargă, probabil că în acele clipe și-ar fi dorit 
să zboare spre înaltul cerului. 

După câteva clipe, a venit și Yang Guozhong. Avea un 
aer grav și i s-a adresat Soţiei Preţioase fără să se așeze. 

— Alteță, trebuie să-l opriți pe Maiestatea Sa să plece la 
luptă! 

— Dar de ce? 

— Este mult prea periculos ca prințul moștenitor să de- 
ţină puterea cât împăratul lipseşte de la Curte. Dacă îi va 
simți gustul acum, nu peste multă vreme împăratul îi va lăsa 
tronul. Pentru noi ar fi foarte rău. Vă cer să-l opriţi! 

După aceste scurte vorbe, s-a retras. Nu venise desigur 
s-o convingă să-l oprească pe împărat, ci mai degrabă s-o 
mustre că-l încurajase. De cum intrase, își dăduse seama că 
era furios. Pentru casa Yang nu era deloc de dorit ca prințul 
Heng să devină regent, pentru că acesta nu privise niciodată 
cu ochi buni puterea atât de mare a acestei familii. Vărul ei 
venise să-i reproșeze că-l încurajase pe împărat să plece la 
luptă fără să se gândească la familie. 

Dar Yang Guifei era și ea mânioasă. În primul rând, el 
era cel vinovat de starea actuală a imperiului. Îl zgândărise 
pe barbar până acesta aprinsese flacăra revoltei. Prin asta, 
îi dăduse și ei toate planurile peste cap. 

Două dintre surorile sale au venit și ele spre seară, căci 
a treia murise cu un an în urmă. Ducesa de Guo i-a spus, 
frângându-și mâinile de îngrijorare: 

— Alteță, vă voi adresa cea mai importantă rugăminte 
din viaţa mea! 

— Care este aceasta? 

— Dacă prințul moștenitor va ajunge pe tron, noi toți vom 
fi executaţi pe loc. În afară de Alteța Voastră, toți membrii 

familiei Yang vor fi asasinați. Și asta ar fi revanșa lui dreap- 
tă, pentru că noi nu i-am adus decât necazuri. Nu putem nega 
asta. Dar mulțumită Alteţei Voastre, noi toți ne-am bucurat 
de o viaţă plină de lux și plăceri și am vrea ca aceasta să mai 
continue o vreme. Datorită Alteţei Voastre trăiesc un vis așa 
de minunat! E cu adevărat un vis. Vin dintr-o familie mo- 
destă, dar graţie Alteţei Voastre am putut avea cele mai 
frumoase podoabe, am putut veni în acest Palat splendid 
după pofta inimii și mi-am putut satisface toate dorinţele. 
Ce altceva poate fi decât un vis? M-am născut sub o stea 
norocoasă — trăiesc ca într-un vis, deși n-am făcut nimic 
pentru asta. Singura mea dorință este ca acest vis fericit să 
mai dureze încă o vreme. 

Doamna de Guo avea talentul de a exprima orice fără 
înconjur şi înflorituri, dar pe un ton foarte dulce. Era sufi- 
cient să se apropie galeșă de cineva pentru ca acea persoană 
să nu-i poată rezista și să-i cadă imediat în mreje. Se purta 
nemilos cu supușii și nu era mieroasă decât cu cei care aveau 
un rang superior ei. Era mincinoasă şi lipsită de pudoare, 
şi cândva fusese pricina unei mari tulburări, căci se lipise 
ademenitoare de împărat. Sub înfățișarea ei se ascundeau 
de fapt multe vicii, dar avea şi o inteligență de temut. Nu 
lipsiseră nici anumite zvonuri despre o slăbiciune reciprocă 
pe care ar fi împărtășit-o cu prim-ministrul. 

Yang Guifei nu a spus nimic. Sora sa cea mărunțică și 
încântătoare se folosise de ea de multe ori. Până la urmă, a 
zis cu oarecare răutate: 

— Orice vis are un sfârșit. 

Ochii doamnei de Guo au strălucit: 

— Aveţi dreptate. Toate se sfârșesc. Aș vrea însă ca visul 
meu să continue până se va termina în mod firesc. 

— Şi când ar fi asta? 

— Când armata rebelă va intra în Capitală. 

Rostea astfel adevărul pe care toți se temeau să-l rosteas- 
că, sperând în sufletul lor că totuși nu se va întâmpla nici- 
odată. 

— Soarta ar fi de partea noastră dacă această zi nu ar 
veni. Dar dacă vine totuși, toată familia noastră va trebui să 
se trezească din vis, și eu, dacă va fi să trebuiască să mă tre- 
zesc, vreau să se întâmple în acea zi. Nu vreau ca sfârşitul meu 
să se datoreze problemelor din familia imperială. Dacă tre- 
buie să mor, vreau să mor ca martiră pentru imperiu. 

A spus aceste cuvinte pe un ton grav, apoi a continuat 
revenind la felul ei obișnuit de a vorbi. 

— Vreau în continuare să mă distrez, să mă bucur de ser- 
bări minunate. Dacă viața tot nu e decât un vis, măcar să fie 
unul foarte plăcut... 

S-a oprit deodată, iar pe obraji îi curgeau șiroaie de la- 
crimi. Yang Guifei și-a zis că, deși doamna de Guo se putea 
preface cu ușurință că plânge, de data aceasta durerea ei era 
reală. Această femeie, care recunoștea că ciudata ei stea noro- 
coasă o ridicase pe un piedestal bătut cu nestemate, ascun- 
dea în inima ei o durere pe care oamenii obișnuiți nu o 
puteau înţelege. Yang Guifei însă o înţelegea prea bine. 


A sosit şi noul an, al cincisprezecelea din Era Comorii 
Celeste (756). La începutul primăverii, An Lushan s-a pro- 
clamat împărat al imperiului Dayan și a numit era pe care 
o deschidea astfel Era Luptătorului August. Dintre oamenii 
săi, pe Da Xigou l-a făcut președintele cancelariei imperiale, 
pe Zhang Tongru, președintele departamentului marelui 
secretariat imperial, iar pe Gao Shang și pe Yan Zhuang, 
vicepreședinți. 

Vestea a ajuns imediat în Capitală și la urechile împăra- 
tului, care a turbat de furie. Acest barbar cu sânge amestecat 

în care avusese atâta încredere ani de-a rândul, pe care-l ono- 
rase cu atâtea favoruri, se autointitula acum împărat și în- 
drăznea să dea imperiului şi chiar erei nume noi! Acest rebel 
care se ridicase împotriva lui îi trezise o mânie cumplită. 
Era sentimentul firesc al unui împărat faţă de un răzvrătit, 
dar nu numai atât; An Lushan nu mai era doar generalul 
unei armate rebele, ci un uzurpator care-și atribuia titlul 
de împărat. Yang Guifei împărtășea furia împăratului. Chi- 
pul barbarului când îi ceruse să-l adopte, despre care nu 
ştiuse dacă exprimă viclenie sau prostie, îi apărea rânjind 
în faţa ochilor. 

Toată Curtea îl ura de fapt pe barbarul care-și arătase 
adevărata față. Singurul care gândea altfel era Gao Lishi, şi 
de îndată ce a aflat că Lushan s-a proclamat împărat, s-a dus 
întins la Yang Guifei. 

— Aţi auzit vestea? Iată că An Lushan a ajuns împărat 
fără să vrea! Nu devii împărat din ordinul cuiva. Pentru a 
înfiinţa un imperiu sunt necesare teritorii, o forță armată 
suficientă pentru a le apăra și o mână fermă pentru a le con- 
duce, laolaltă cu locuitorii lor. Iar barbarul a obţinut toate 
acestea fără să le plănuiască! 

Eunucul părea mai calm și mai înviorat decât de obicei. 

— Până acum era vorba să trimitem armata imperială 
pentru a respinge armata rebelilor, dar din păcate n-am reu- 
şit. Dar lucrurile s-au schimbat, acum e o luptă între două 
imperii. Dacă vom fi înfrânți, imperiul Tang va dispărea, 
va ajunge numai o mică parte a imperiului Dayan. 

Aceste cuvinte erau foarte nemiloase. De ce oare i le spu- 
nea cu atâta grijă și chiar cu un aer de bucurie? 

— Cerul nu va permite niciodată o asemenea tragedie! 

Gao Lishi i-a răspuns Soţiei Preţioase mai mult şoptit: 

— Ascultaţi-mă, Alteță. Ştiţi bine că tot așa s-a născut 
și imperiul Tang. Așa se nasc imperiile. 


218 


— Şi atunci ce se va alege de imperiul nostru? 

— Dacă e destul de puternic, va nimici imperiul Dayan 
şi vom merge mai departe ca până acum. Dar dacă nu e pu- 
ternic, vom fi noi nimiciţi de imperiul Dayan, care va în- 
ghiți imperiul nostru. Nimeni nu ştie însă dacă imperiul 
Tang este puternic sau nu. Puterea unui imperiu nu stă în 
armata sa, ci în forța legăturilor sale cu poporul. Acest lucru 
ne-a scăpat, și Maiestăţii Sale, și Alteţei Voastre, și mie. 
Pentru noi, Maiestatea Sa este împăratul imperiului Tang 
prin Mandatul Cerului. Cerul i-a încredințat împăratului 
să guverneze în numele său. A fost o guvernare dreaptă, sau 
nu? Vom afla în curând. Fiind o ființă umană, împăratul 
poate da porunci nedrepte, sau poate acorda posturi im- 
portante unor oameni care nu le merită. Poate lăsa de izbe- 
lişte treburile imperiului, cufundându-se doar în plăcerile 
trupului. Dar asta nu contează. Onorurile pe care și eu, şi 
alții ca mine le-au primit sunt oare în armonie cu intenţiile 
Cerului? Nici asta nu e important. Așa cum apele Fluviului 
Galben iau totul în curgerea lor, tot așa trebuie să conducă 
un împărat. În vremuri obişnuite, nimeni nu poate judeca 
felul în care conduce. Noi am trecut cu vederea acest lucru 
până acum, dar a venit timpul să aflăm. Dacă felul în care 
a condus Maiestatea Sa a fost drept, imperiul barbarului 
va fi înfrânt, dar dacă, dimpotrivă, nu a fost așa, Maiestatea 
Sa va trebui să-și accepte soarta. La fel şi Alteța Voastră. 

Lui Yang Guifei i s-a părut că eunucul vorbise ore întregi. 

— Totuși... a zis ea. 

Eunucul n-a lăsat-o să vorbească. 

— Aşteptaţi. Dacă Maiestatea Sa a condus cu dreptate, 
poporul îl va ajuta. Cu siguranță că supușii săi se vor aduna 
pentru a respinge primejdia. Dar dacă guvernarea nu a fost 
dreaptă, nimeni nu-și va pune viața în joc pentru imperiu. 
A venit timpul și nu avem ce face! 


219 


A tăcut cu o expresie tristă, ca și cum se descurajase 
deodată. 

În vorbele acestei ființe bătrâne și asexuate se simţea 
dezamăgirea de a recunoaşte că în imperiu nu existau băr- 
baţi puternici şi nobili în acest moment de cotitură. În 
această situație, când intrigile nu mai aveau rost, lui Gao 
Lishi nu-i mai rămânea de spus decât adevărul. 


După Anul Nou s-au liniştit puţin lucrurile. Ge Shuhan, 
căruia i se încredințase soarta imperiului, îşi ținea armata 
în așteptare la trecătoarea Tong, iar An Lushan își oprise 
armata la Luoyang și nu mai înainta. 

La sfârşitul primei luni din an s-a aflat că An Lushan e 
bolnav. Se spunea că i se umflase un picior și nu mai putea 
merge, iar vederea îi slăbise mult. Zvonul părea destul de sigur 
şi era cel mai bun prilej de a contraataca. După ce s-au ţinut 
mai multe întruniri la Palatul din Capitală, au fost trimiși 
mesageri la trecătoarea Tong pentru a-i transmite lui Ge 
Shuhan ordinul de atac. Dar din partea lui Ge Shuhan nu 
venea nici un răspuns. S-a aflat în curând că și acesta era 
într-o stare foarte proastă de sănătate. O paralizie îl lăsase 
aproape surd. 

La începutul celei de-a doua luni au venit mai multe vești 
bune. În fiecare zi se spunea că nobilii din diferite provincii 
îşi strânseseră oamenii pentru a-i ține piept lui An Lushan. 
Veneau vești și despre victorii, dar și despre înfrângeri. 
După cum zicea Gao Lishi, în toată țara se ridicaseră mul- 
ţimi de viteji gata să se sacrifice și să apere onoarea imperiu- 
lui. Toți urmau exemplul lui Yan Gaoqing Changquing, 
prefectul comenduirii Hengshang; când trupele lui An Lushan 
începuseră să înainteze spre miazăzi, cetăţile din Hebei se 

singurul care nu-și predase cetatea dușmanului. Luptase 
apoi împotriva generalului dușman He Qiannian și recu- 
cerise paisprezece fortărețe din regiune. Dar chiar la 
începutul anului, tocmai când aceste vești ajungeau în 
Capitală, împresurat de trupele dușmane, Yan Gaoging 
Changquing a căzut prizonier şi a fost dus în faţa lui Lushan 
pentru a fi executat. Această ştire tristă a ajuns în Capitală 
pe la mijlocul celei de-a doua luni. 

Până în cea de-a treia lună, au mai fost veşti răzlețe despre 
victorii. Wu Wenzhi, prefectul comenduirii din Donping 
l-a învins la Chenliu pe Xie Zuandong, generalul lui An 
Lushan. Apoi Li Guangbi și Guo Ziyi s-au luptat cu Shi 
Siming la Jing Xing şi l-au învins într-o bătălie de pomină. 
Yan Zhenging a atacat comenduirea Wei, iar Zhang Xun 
s-a luptat la Yongqiu cu Ling Guchao, alt general al lui An 
Lushan, pe care l-a biruit în mod neînchipuit. 

Trupele lui Ge Shuhan erau în continuare în așteptare 
la trecătoarea Tong. An Qingxu, alt fiu al lui legitim al lui 
An Lushan, atacase trecătoarea pe la sfârşitul primei luni. 
Fusese însă singura înfruntare a celor două tabere și de 
atunci era linişte. 

Primăvara a venit devreme în acel an. În cea de-a patra 
lună, a sosit o veste îmbucurătoare: Jialan Jinming, guver- 
natorul militar din Beihai, controla câmpiile din miază- 
noapte. Locuitorii din Changan, care se refugiaseră în 
provincie de teama sosirii trupelor rebele, au început să se 
întoarcă în Capitală pe drumurile uscate de primele zile 
însorite de primăvară. Circula un zvon ce părea adevărat, 
cum că An Lushan își făcuse propriul imperiu cu capitala la 
Luoyang și nu mai avea motiv să invadeze capitala Changan. 
Unii susțineau chiar că împăratul și barbarul ajunseseră 
la o înţelegere și că cele două armate nu aveau să se mai 
înfrunte. 

La începutul celei de-a patra luni, guvernul ținea sfat 
după sfat. În fiecare provincie se ridicaseră trupe pentru a-l 
înfrunta pe An Lushan, dar faptul că mare parte a armatei 
era blocată la trecătoarea Tong făcuse ca acestea să fie sacri- 
ficate. Unii susțineau că trebuia neapărat să se pornească 
un atac asupra trecătorii Tong, iar alții, mai precauți, erau 
împotrivă. Cei din urmă considerau că An Lushan nu putea 
să-și țină la nesfârșit trupele la Luoyang și că în curând aveau 
să înainteze din nou spre miazănoapte. Iar atunci victoria 
avea să revină în mod firesc şi fără luptă forțelor imperiale. 

Împăratul voia să se pornească imediat atacul, iar Yang 
Guozhong era de partea celor prudenți. Consiliul se aduna 
zilnic, dar balanţa nu înclina spre nici una din strategii. 
Dacă din provincii sosea vestea unei înfrângeri, cei care 
cereau atacul câștigau teren şi erau trimiși la trecătoare soli 
pentru a transmite ordinul de atac. Dar nici nu apucau solii 
să ajungă, că sosea vestea unui nou atac al lui An Lushan și 
asta era destul pentru a da câştig, de cauză celor prudenți. 
Un alt mesager era trimis pentru a anula ordinul precedent. 

Gao Lishi nu lua niciodată cuvântul la aceste reuniuni, 
știind că nimeni nu l-ar fi ascultat. Totuși, pe la sfârșitul 
celei de-a patra luni, împăratul i-a cerut părerea. 

— Nu cunosc deloc strategia militară, dar presupun că, 
dacă cele două armate s-ar înfrunta, ar câștiga cea mai pu- 
ternică. Totuși, nu ştiu care armată e mai puternică. Am 
putea câştiga sau am putea pierde, dar o înfruntare nu ar 
trebui să aibă loc decât atunci când am fi siguri de victorie, 
a spus el cu gravitate. 

Cei care voiau prudenţă au avut impresia că eunucul e 
de partea lor, dar ce a urmat le-a arătat că greșeau. 

— A ataca în momentul de față mi s-ar părea un plan 
necugetat, dar situaţia ne obligă să-i dăm lui Ge Shuhan 
ordinul de atac. Fie vom fi înfrânți, fie vom câştiga... Poate 


222 


părea nesocotit să riscăm așa soarta imperiului, dar în situa- 
ţia în care suntem, nu există altă cale. 

Nimeni nu a zis nimic. Cei care voiau atacul își dădeau 
seama că Gao Lishi susținea punctul lor de vedere, dar 
într-un mod care nu-i măgulea. 

Acesta a continuat: 

— Nu va mai dura mult până când oștile lui An Lushan 
vor înainta spre provincii, unde se vor putea reface mai 
ușor, şi atunci ar fi prea târziu. Noi trebuie să pornim lupta 
înainte ca armata lui să se întărească. Dacă armata impe- 
riului Tang nu va ataca pentru a respinge trupele rebele în 
momentul în care amenință Capitala, onoarea împăratului 
va rămâne pătată pentru vecie de această lipsă de curaj. 
Poate că imperiul va trece peste aceste vremuri de mare 
tulburare, dar poporul se va îndepărta de împărat pentru 
totdeauna. Deci părerea mea este că trebuie să-l înfruntăm 
pe An Lushan în luptă înainte ca el să înainteze spre hotarul 
de miazănoapte, chiar dacă asta înseamnă să punem în 
primejdie existența imperiului. 

Peste întreaga adunarea s-a așternut o tăcere adâncă. 
Judecata lui Gao Lishi nu putea fi respinsă, dar nici accep- 
tată pe de-a-ntregul. Cuvântarea nu-i fusese deloc la în- 
demână bătrânului eunuc. Cu ceva timp înainte fusese 
împotriva plecării la bătălie a împăratului, iar acum spunea 
de ce era nevoie de luptă. Gao Lishi era obosit de moarte 
de aceste evenimente care țineau imperiul într-o neîncetată 
stare de încordare. 


Venise luna a cincea și consiliul de război al Curţii con- 
tinua să se întrunească zilnic. Pentru că nici una din cele 
două tabere nu voia să cedeze, discuţia continua la nesfârșit 
între cei care doreau un atac imediat al forțelor din trecă- 
toarea Tong și cei prudenţi, care preferau să aștepte mo- 
mentul în care nevoia de a întări trupele avea să-l facă pe 

An Lushan să pornească la drum. Nimeni nu ţinuse cont 
de sfatul lui Gao Lishi de a ordona atacul pentru a salva 
onoarea imperiului, indiferent care erau șansele de victorie. 
Spre sfârşitul acelei luni, un vasal i-a spus împăratului: 
— Cele două sute șaizeci de mii de soldaţi de elită 
ai imperiului sunt numai sub comanda generalului Ge 
Shuhan. Dacă acesta s-ar revolta și i-ar duce spre apus, sub 
stindardul său, care ar putea fi destinul Curţii Tang? 
Nimeni nu se gândise până atunci la această posibilitate. 
Toţi cei prezenți au pălit auzind aceste vorbe. Poziţia lui 
Ge Shuhan, de-atâta vreme în trecătoare în fruntea unei 
armate imense, putea fi desigur un motiv serios de îngri- 
jorare. Luând în considerare și originea sa barbară, aşa cum 
era și-a lui An Lushan, ar fi putut oricând trece de partea 
acestuia, dacă nu era deja aliat cu generalul rebel. În acest 
moment cele două facţiuni, pentru atacul rapid sau împo- 
triva acestuia, nici nu-și mai aveau rostul, din moment ce 
nu se mai puteau încrede nici în aliații Curţii. La cererea lui 
Yang Guozhong, trei mii de gărzi care răspundeau de gră- 
dinile imperiale, de cele cinci aripi ale Palatului şi de pajiști 
au fost adunate degrabă pentru a fi instruite de luptă sub 
conducerea lui Li Fude. Şi, pentru orice eventualitate, au 
fost recrutaţi încă zece mii de tineri din Capitală și duși în 
garnizoană la Bashang sub comanda lui Du Qianyun. 
Aceste două noi regimente aveau mai degrabă rolul de a 
apăra imperiul de Ge Shuhan în caz de trădare, mai mult 
decât de An Lushan. Ge Shuhan a aflat repede de aceste 
măsuri provocate de frica și îndoiala față de el în Changan 
şi a cerut imediar ca trupele de la Bashang să fie în subor- 
dinea sa la trecătoarea Tong. Du Qianyun s-a dus imediat 
la el să poarte o discuţie lămuritoare, dar Ge Shuhan l-a 
executat. 
Acest deznodământ i-a speriat foarte tare pe cei din Capi- 
tală. S-au trimis mesageri la trecătoarea Tong pentru a-i 

transmite lui Ge Shuhan ordinul de a pune trupele în 
mișcare. Ca răspuns, acesta a trimis la rândul lui un sol la 
împărat. 

— An Lushan şi-a pus trupele în mișcare după multă 
vreme. Trebuie să pregătim un atac surpriză astfel încât să 
cadă în cursă imediat ce va porni la drum. Îi vom vedea tru- 
pele de departe şi, atacându-l cu rapiditate, pe neaşteptate, 
vom obține victoria. Armata imperială care staționează în 
defileul abrupt de la Tong va zdobi fără greș trupele rebele. 
Izbânda va fi a noastră dacă ne menţinem poziţia. În pre- 
zent brutalitatea rebelului îl face să piardă soldaţi şi trupele 
sale se împuţinează pe zi ce trece, curând oamenii lui se vor 
răzvrăti. De aceea trebuie să obținem victoria fără să punem 
armatele față în faţă şi, mai cu seamă, trebuie să evităm o 
înfruntare de lungă durată. Este esenţial să atacăm fulgeră- 
tor și să fim cât se poate de rapizi. Nu e momentul să mai 
adunăm recruți din provincii. Vă implor, Maiestate, să mai 
aşteptaţi o vreme! 

Poate că situaţia era așa cum o prezenta Ge Shuhan, dar 
nu se putea exclude posibilitatea ca acest raport să mascheze 
alte intenţii. Curtea a dezbătut îndelung pe marginea in- 
tenţiilor reale ale generalului, și din nou a fost trimis un 
mesager care să-i ducă ordinul de a pune trupele în mișcare. 
De data aceasta ordinul venea direct de la împărat și gene- 
ralul nu putea să nu se supună poruncii primite. 

În cea de-a zecea zi a celei de-a șasea luni, două sute 
şaizeci de mii de oameni din subordinea lui Ge Shuhan au 
părăsit trecătoarea și au întâlnit trupele conduse de Cui 
Qianyou, unul dintre generalii lui An Lushan, în câmpia 
de apus din subprefectura Lingbao. Era prima bătălie im- 
portantă dintre cele două armate şi avea să fie hotărâtoare 
pentru viitor. 

La puţină vreme de la începerea luptei a sosit în Capitală 
vestea că Ge Shuhan a fost înfrânt și trupele sale secerate, 

dar la Curte nimeni nu a dat crezare veștii, pentru că o în- 
frângere atât de ușoară era de neînchipuit. Nici împăratului, 
nici prim-ministrului nu le venea a crede că uriașa armată 
imperială, de peste două sute de mii de soldați, putuse fi ani- 
hilată astfel într-o singură zi. 

Neavând curajul să-l primească pe mesagerul care anun- 
ţa înfrângerea, împăratul l-a trimis la faţa locului, în zorii 
celei de-a unsprezecea zile, pe generalul Li Fude, în fruntea 
armatei de rezervă. După plecarea lui, în Capitală s-a așter- 
nut o linişte ciudată. În acea zi, după apusul soarelui, nu 
s-au mai văzut focurile care erau aprinse de obicei în fortă- 
rețele situate la trei leghe de Capitală. În toate garnizoanele 
de pe o rază de trei leghe de Capitală, gărzile aprindeau focuri 
în fiecare seară pentru a a da de ştire în oraș că în zonele de 
sub controlul lor era liniște. În acea seară probabil că nu 
avusese cine să le aprindă, pentru că mai toţi soldați pieri- 
seră în luptă. Pentru prima dată, Curtea a înţeles cu adevă- 
rat gravitatea situației. Trupele staționate în trecătoare pentru 
a apăra Capitala fuseseră secerate şi nici o piedică nu mai 
stătea acum în calea imensei armate rebele. 

Yang Guozhong a strâns imediat toţi marii funcţionari 
ai Curţii în sala de consiliu. Nu mai exista nici o îndoială 
că armata imperială fusese înfrântă şi trebuia găsită iute o 
soluţie de a scoate imperiul din această situaţie nenorocită, 
le-a spus el celor adunaţi. Vorbele sale au fost întâmpinate 
doar de o tăcere adâncă. 

— Sunt zece ani de când vă tot spun că An Lushan va 
trăda, dar nimeni nu m-a crezut. Mie nu mi se poate reproșa 
nimic. 

Şi cu aceste vorbe de indignare a părăsit adunarea. Orice 
discuţie era fără folos, ştia asta. Mai-marii Curţii au plecat 
şi ei, ştiind că, dacă totul era pierdut, aveau de făcut diferite 
pregătiri pe cont propriu. 

Din acel moment a început să ajungă chiar la Palat vacar- 
mul mișcărilor care aveau loc pe toate străzile şi în toate 
cartierele Capitalei. Orașul nu ardea, dar cerul era roșu. 
Vântul încetase şi se lăsase o zăpușeală ciudată şi apăsătoare 
ca într-o noapte cu incendii. Locuitorii, bărbaţi și femei, se 
agitau în zadar, urlau și fugeau care încotro ca și cum ar fi 
fost sfârșitul lumii. 

Soţia Preţioasă, în apartamentele sale, încerca să-și liniş- 
tească servitoarele înnebunite de frică. De când se termi- 
nase şedinţa, Gao Lishi alerga întruna de la apartamentele 
împăratului la cele ale lui Yang Guifei. Ultima oară a venit 
s-o anunțe că sub presiunile lui Yang Guozhong şi ale doam- 
nei de Guo, împăratul luase hotărârea de a se refugia în 
ţinutul Shu, locul de baștină al familiei Yang. Dar pentru 
Yang Guifei acesta era un ţinut necunoscut. Se născuse 
într-adevăr acolo, dar crescuse și fusese educată în altă parte 
şi de aceea nu simţea nici un fel de ușurare la gândul că 
aveau să meargă în acele locuri. 

A doua zi, a douăsprezecea zi din cea de-a şasea lună, 
dintre funcţionarii care lucrau de obicei la Palat mai rămă- 
seseră doar câţiva. Împăratul s-a mutat în Pavilionul arma- 
tei şi a anunţat plecarea sa în campanie în fruntea trupelor 
imperiale. Yang Guifei a crezut pentru moment că asta 
urma să se întâmple, dar Gao Lishi i-a explicat că era vorba 
de un simplu pretext pentru ca să poată muta Curtea la 
Sichuan. Acest decret care anunța o expediție militară era 
ultima soluţie pentru a împiedica o revoltă populară. Dar, 
în lipsa oricâtor trupe, nimeni nu a crezut acest lucru. 

Tocmai atunci a venit ca un fulger în mijlocul haosului 
o veste nouă: Wei Fangjin, prefectul Capitalei, a fost numit 
în postul de preşedinte al tribunalului cenzorilor, cumulat 
cu cel de comisar imperial extraordinar, în timp ce sub- 
prefectul Capitalei, Cui Guangyuan, a devenit prefect și i 

s-a încredințat paza Capitalei de apus, în absența Curții 
care se muta. Paza Palatului era încredințată generalului Bian 
Lingcheng. Împăratul a părăsit în acea zi Palatul Fericitei 
Plăceri și s-a dus în cel al Marii Străluciri pentru a rezolva 
probleme politice. 

Noaptea a pus în sfârşit capăt acelei zile de zbucium. 
Plecarea împăratului din Capitală a fost organizată în cel 
mai mare secret de către Yang Guozhong. Generalul gărzii 
imperiale, Chen Xuanli, şi-a pus trupele în ordine și a pre- 
gătit nouă mii de cai, fără să dea nimic de bănuit. 

În zorii celei de-a treisprezecea zile, Soţia Preţioasă s-a 
trezit când i-a fost anunţată vizita lui Gao Lishi. El a în- 
trebat-o imediat ce a intrat: 

— V-aţi odihnit, Alteța Voastră? 

— Am dormit bine, a răspuns ea. 

De fapt, nu mai dormise bine de trei, patru zile. De cum 
închidea ochii, avea un vis foarte trist din pricina căruia se 
trezea imediat. Dar odată trează nu-și putea aminti ce anu- 
me visase, ci numai sentimentul de o tristeţe infinită. 

— E timpul să plecaţi cu Maiestatea Sa în ținutul Shu. 
Aveţi o oră să vă mai odihniţi şi să faceţi ultimele pregătiri. 

— Ştiu sigur că împăratul nu dorește să plece. Îi ghicesc 
sentimentele și sunt îndurerată. 

Pe Soţia Preţioasă o înduioșa bătrânul împărat obligat 
să părăsească Capitala pentru a merge într-un ţinut înde- 
părtat. Viaţa lor de până atunci fusese un vis, așa cum spu- 
sese doamna de Guo. Dacă doamna de Guo și surorile ei 
trăiseră un lung vis, și cu ea se întâmplase la fel. La asta se 
gândea, revăzând în minte anii care trecuseră de la acea a 
zecea lună a Erei Întemeierii, când împăratul o adusese la 
Palatul Purei Splendori, care se numea pe atunci Palatul 
Izvoarelor Calde. La acea primă întâlnire cu împăratul avea 

douăzeci şi doi de ani, iar acum treizeci și opt. Visul durase 
şaisprezece ani... 

Suita împăratului era formată din prim-ministrul Yang 
Guozhong, însoțit de Wei Jiansu și de Wei Fangjin, de 
prinți din familiile acestora, de concubine, de prințese cu 
sânge imperial şi de unii dintre nepoţii împăratului. În 
plus, îi însoțea generalul Chen Xuanli în fruntea gărzii 
imperiale. Era un alai de peste trei mii de persoane, din care 
făceau parte aproape toți membrii familiei Yang, mai puţin 
doamna de Guo și Yang Peirou, soția prim-ministrului. Ele 
plecaseră cu o noapte înainte. Astfel de măsuri de precauţie 
erau caracteristice doamnei de Guo. 

— Mă întreb cum se simte Yang Guozhong, a zis Yang 
Guifei. 

Se considera în general că acesta era principalul vinovat 
de nenorocirea abătută asupra imperiului. 

— Prim-ministrul nu are timp de stat pe gânduri! Orga- 
nizarea acestei plecări secrete în ţinutul Shu l-a copleșit de 
tot, și mai trebuie să se ocupe și de pregătirea Capitalei. 
Trebuie să ia legătura cu toți comisarii imperiali din fiecare 
regiune, să le dea dispoziţii, fără a mai socoti şi diferitele 
treburi politice care trebuie puse la punct. Trebuie să se 
ocupe singur de toate astea, nu are pe nimeni care să-l ajute. 
Merită laude pentru asta și e sigur că nimeni altcineva în 
afară de el nu ar putea îndeplini aceste grele sarcini. La pri- 
mele ore ale dimineţii, alaiul ieși pe poarta de apus. Va avea 
oare prim-ministrul timp să rezolve toate problemele până 
atunci? 

Gao Lishi avea încă rezerve faţă de fostul său protejat și 
privea acum cu oarecare răceală cum acesta se zbătea să 
termine toate treburile de stat până la plecarea suitei im- 
periale. 

Dar prim-ministrul nu era singurul care se zbuciuma. 
Servitoarele și eunucii din serviciul lui Yang Guifei, de când 

aflaseră de la ea despre această plecare neașteptată, își uita- 
seră discreția și se pregăteau de drum într-o totală dezor- 
dine, țipând şi alergând în toate părțile. 

n sfârșit, toți cei care urmau să plece în ţinutul Shu se 
adunaseră în curtea Palatului, în fața Porții Lamentaţiei 
Eterne. Era încă vremea când pământul e învăluit în vălul 
nopţii. Familia imperială și toți cei care viețuiseră până 
atunci între zidurile Palatului se vedeau siliți să-l părăsească. 
Împăratul a încălecat pe calul său, iar Yang Guifei s-a urcat 
în palanchin. În curând, alaiul, cu toate poverile şi bocce- 
lele, a trecut pe sub poarta Lamentaţiei Eterne, aflată la apus 
de grădinile Palatului. Unii călătoreau în palanchine, alții 
călare, ba chiar pe jos, însoțiți de servitori, eunuci și soldați 
în uniforme de luptă. Pe când convoiul părăsea orașul im- 
perial, a început să plouă mărunt. 

Alaiul a ajuns la Wei la vremea când cerul începea să se 
lumineze spre răsărit. În Capitală era linişte. Nimeni nu 
ştia de plecarea împăratului, în afară de cei lăsaţi să păzească 
Palatul. 

Au trecut peste un pod și au ajuns în provincia Xianyang, 
de pe malul opus. După ce au trecut podul, Yang Guoz- 
hong s-a dus să le poruncească soldaților să ardă podul. Dar 
împăratul l-a oprit, considerând că putea fi încă de folos 
altor supuşi credincioşi care ar fi vrut să se refugieze. l-a or- 
donat lui Gao Lishi să aştepte până la vremea prânzului şi 
să vină după ei abia atunci, după ce distrugea podul. Apoi 
l-a trimis pe eunucul Wang Luoging ca deschizător de drum, 
să le transmită funcţionarilor din comenduirile din provin- 
cie să rămână la posturile lor. Dar acesta nu s-a mai întors, 
a fugit împreună cu subprefectul provinciei. 

Când alaiul a ajuns la Xianyang, soarele era deja în înal- 
tul cerului. Ar fi trebuit să se adune toți oficialii, dar nu s-a 
arătat nimeni. Bucătăriile imperiale aveau ordin să trimită 
provizii, dar acestea nu ajunseseră. Yang Guozhong a gă- 

sit să cumpere niște prăjituri de orez pe care le-a dus împă- 
ratului. Apoi resturile le-au fost date locuitorilor târgului 
care n-au stat la rând şi s-au bătut pentru a mânca orezul. 
Mai târziu au ajuns şi bucatele pregătite de bucătăriile 
imperiale. 

Felul cum s-a desfășurat prima masă din timpul călăto- 
riei a arătat limpede că trebuiau găsite provizii pentru a 
rezista. Au fost trimiși soldați în orașele de pe traseul pe care 
urma să meargă alaiul, pentru a face rost de alimente, dar 
aceştia nu au reușit să adune cantitatea necesară. 

În acel moment în Capitală au izbucnit revolte. În acea 
zi erau așteptați oaspeţi la Curte, iar când aceştia au ajuns 
la porţile Palatului, cele trei corpuri ale gărzii imperiale i-au 
primit solemn ridicând bastoanele, gest care era semnul lor 
propriu. Dar, de îndată ce au deschis porţile, toți cei din 
Palat s-au năpustit afară în cea mai mare neorânduială. 
Alergau în toate părţile înnebuniţi, strigând că împăratul 
fugise și nimeni nu știa încotro. Zvonul pornit de la Palat 
s-a răspândit ca fulgerul în toate cele o sută zece cartiere 
ale Capitalei. Până atunci, tumultul fusese provocat de cei 
care voiau să fugă din calea luptelor, dar acum motivul tul- 
burării era altul. Oamenii din popor dădeau buzna în palat 
şi prădau tot ce găseau. Unii au profanat Palatul, intrând 
călare pe măgari, în timp ce alții scotoceau în căutarea como- 
rilor imperiale și n-a trecut mult până ce una dintre aripile 
Palatului a fost cuprinsă de flăcări. În curând, reședințele 
imperiale răspândite în toată Capitala au cunoscut aceeași 
soartă. Din pricina jafului și stricăciunilor care domneau 
pe străzile Capitalei, unii dintre locuitori şi-au abandonat 
locuinţele şi s-au retras pe colinele din împrejurimi. La toate 
răscrucile, cete de oameni își amestecau glasurile, prinşi 
într-un vălmășag, de nedescris. 

Între timp, alaiul imperial înaintase toată ziua de-a lun- 
gul câmpiei nesfârşite. Prezența femeilor făcea înaintarea 

dificilă. Câmpurile, pârjolite de seceta verii, se întindeau cât 
vedeai cu ochii în valuri line. Orizontul era presărat doar 
cu tumuli imperiali din epoca Han. Spre miezul nopții, cor- 
tegiul a ajuns la Orașul de Aur. Deşi mergeau de la răsă- 
ritul soarelui, nu ajunseseră la prea mare depărtare de 
Capitală. Crezând că este avangarda lui An Lushan, sub- 
prefectul fugise și toți locuitorii, fără excepție, îşi părăsiseră 
casele. Când s-a făcut inspecția suitei imperiale, s-a con- 
statat lipsa lui Yuan Siyi, un intendent al apartamentelor 
interioare, dar nimeni nu a anunţat-o. Staţia de poștă din 
Oraşul de Aur, fără lumină, era cufundată în întuneric. 
Toţi s-au întins pe jos, amestecați, indiferent de rang, pentru 
a se odihni puţin. În zori, Wang Sili, un general secund al 
lui An Lushan care dezertase, li s-a alăturat. Acesta le-a spus 
că Ge Shuhan fusese prins. Împăratul l-a numit îndată pe 
Wang Sili comisar imperial al comandamentelor din Long 
şi Hexi şi i-a transmis să se alăture garnizoanei, să-și adune 
trupele răspândite și să aștepte ocazia de a pleca în ofensivă 
spre răsărit. 

A doua zi, ploaia a încetat, dar pe câmpia golașă, fără 
nici un copac, plutea o căldură insuportabilă. Ca și în ziua 
dinainte, alaiul abia a înaintat pe câmpie, suferind de foa- 
me, de sete și de căldură. Pe la mijloc, drumul acesta se des- 
părțea în două. O direcţie ducea către Gansu și alta către 
Sichuan. Puțin după ce au trecut de răscruce, au început să 
apară semne de îngrijorare în privința gărzii imperiale con- 
dusă de Chen Xuanli. Soldaţii ieşeau din rând și mergeau 
care încotro luând din provizii. Spre apus, au ajuns la stația 
de la Mawei. Şi aici subprefectul fugise, iar locuitorii dis- 
păruseră fără urmă. Sleiţi de oboseală şi de sete, soldaţii au 
început să devină violenți. Şi soldații gărzii, dar și coman- 
dantul lor, Chen Xuanli, țipau la toată lumea fără să mai 
ţină seama de rang. Eunucul Li a venit, trimis de Chen 

Xuanli, să ceară prinţului Heng executarea lui Yang Guoz- 
hong, principalul vinovat pentru dezastrul din imperiu. 
Razele soarelui la apus înroșeau faţa tânărului eunuc care 
stătea față în față cu moștenitorul tronului într-un colț al 
curții stației Mawei. Exact în acea clipă, un grup de soldați 
barbari i-au blocat calea lui Yang Guozhong, care voia să 
intre călare în curte. Aceştia erau emisari trimiși din Tibet 
în Capitală şi ajunseseră să se amestece cu alaiul imperial 
în mod întâmplător. Însoţiseră până aici alaiul și veniseră 
la Yang Guozhong să se plângă de lipsa mâncării. Făceau 
mare zarvă și cereau să se aducă hrană. Văzându-i, un sub- 
ordonat al lui Chen Xuanli a strigat: 

— Iară, Yang Guozhong uneltește împreună cu barbarii! 

Acest țipăt i-a făcut pe soldaţii din curte să se ridice toți 
deodată. O săgeată trasă de nu se ştie unde a nimerit în șaua 
prim-ministrului, apoi a căzut pe pământ. Într-o secundă, 
Yang Guozhong a descălecat şi a început să fugă către poar- 
ta din apus. Soldații s-au luat după el ca niște lupi însetați 
de sânge, alergând cu săbiile scoase. 

S-au întors cu capul lui Yang Guozhong înfipt în vârful 
unei sulițe şi l-au expus la poarta exterioară a staţiei. N-a 
scăpat nici fiul lui Yang Guozhong, nici Ni Siuan, vicepre- 
şedintele Ministerului de Finanţe, nici doamna Han, nici 
oamenii lor. Toţi au fost trecuți prin sabie. 

Apoi a venit în curte preşedintele tribunalului cenzori- 
lor, Wei Fangjin. 

— De ce l-aţi ucis pe prim-ministru? a strigat el, dar în 
momentul următor a fost împresurat de un grup de soldați. 

Când s-au împrăștiat, s-a văzut cadavrul lui Wei Fang- 
jin prăbușit pe pământ. La vestea acestui fapt, Wei Sou a ve- 
nit în grabă, dar și el a fost înconjurat de soldaţii răsculați. 
Sângele a țâșnit din capul său și s-a prăbușit chiar înainte 

să poată spune ceva. A scăpat totuși cu viață datorită unui 
strigăt care a străpuns aerul: 

— Nu-l ucideţi pe ministrul Wei! 

Soldaţii îmbătaţi de pofta de sânge au atacat clădirea 
principală a staţiei. 

Cum a aflat de revoltă, împăratul, care se afla în pavi- 
lionul stației, a ieşit pentru a încerca să-i liniștească pe 
soldaţi, dar nu a reușit. Chen Xuanli a venit în față şi i s-a 
adresat. 

— Yang Guozhong a fost deja pedepsit, dar adevărata 
cauză a revoltei lui An Lushan se află în aceste apartamente. 
Maiestate, trebuie să treceţi peste sentimente și să faceţi voia 
Cerului, respectând legea! 

Împăratul știa foarte bine ce însemna „adevărata cauză 
a revoltei“. În afară de Soţia Preţioasă, toți membrii familiei 
Yang fuseseră uciși de soldaţii cuprinși de furia cea mai aprigă. 

Împăratul a intrat în pavilion și a rămas în picioare, 
nemișcat. Un secretar al prefecturii, Wei Sou, s-a îndreptat 
spre el. 

— Maiestate, nu e altă cale de a domoli furia soldaţilor. 
E posibil ca primejdia să se abată și asupra Maiestăţii Voas- 
tre. Hotărâţi-vă repede, vă implor! 

— Dar Yang Guifei nici n-a ieșit vreodată din aparta- 
mentele interioare... Chiar dacă făcea partea din familia lui 
Yang Guozhong, n-a avut nici o legătură cu el, a bolborosit 
împăratul. 

Apoi s-a întors către Gao Lishi, care stătea în picioare 
lângă el. Oare ce gândea eunucul în acele clipe? Chipul său 
devastat de vârstă nu trăda nimic, ca de obicei. 

Dar apoi și-a ridicat capul şi a vorbit cu o voce ciudată, 
pe care nu i-o cunoştea nimeni: nu se putea spune dacă fi 
venea să râdă sau să plângă, dar spusese sale, ca o melodie, 
erau limpezi și curgătoare. 

— Alteța Sa, Soţia Preţioasă n-a comis nici o crimă. 
Cine-ar putea s-o considere criminală? Totuși, ofiţerii şi 
soldații gărzii imperiale l-au ucis deja pe prim-ministrul 
Yang. Dacă o ţineţi în continuare lângă Maiestatea Voastră 
pe Yang Guifei, vă puneţi în pericol. Vă rog să vă gândiţi 
bine. Cel mai important este să liniştim garda imperială. 
Pacea în interiorul armatei este esenţială pentru pacea impe- 
riului. 

Pentru prima dată după multă vreme, Gao Lishi era iar 
consilierul devotat al împăratului. Până acum își păstrase 
sângele rece pentru a se proteja pe sine; de-a lungul anilor, 
interesele lui fuseseră uneori identice cu ale imperiului, alte- 
ori contrare. Eunucul își recăpăta stăpânirea de sine. Fide- 
litatea față de împărat nu-l putea face să nesocotească cererea 
lui Chen Xuanli, care stătea acum în fața lui ca deținător de 
temut al puterii. 

— Fă asta cu propriile mâini, cu fața la altarul budist, 
fără a folosi sabia, a zis împăratul după câteva clipe. 

Soţia Preţioasă aștepta în camera întunecată, așezată pe 
un jilț pe care-l trăsese lângă fereastră. 

— Alteță, au venit ultimele clipe! 

La aceste vorbe ale eunucului, ea s-a schimbat la faţă și 
a zis: 

— Da, am aflat că toţi membrii familiei Yang au fost 
uciși la ordinul lui Chen Xuanli. El este un războinic de o 
cinste netăgăduită și știu mai bine decât oricine că nu s-a 
înșelat niciodată când l-a sfătuit pe Maiestatea Sa. 

— Alteța Voastră nu-şi poate reproşa nici o crimă, a zis 
Gao Lishi. 

— Prim-ministrul Yang a afundat imperiul în haos; asta 
s-a întâmplat din pricina prezenței mele la Palat. Cum poți 
afirma că eu, soția împăratului, n-am comis nici o crimă? 

Yang Guifei s-a ridicat de pe jilţ. În acel moment nu mai 
simțea decât dragoste pentru suveran. Gao Lishi a ieșit în 

grădina interioară unde se afla un mic altar budist. Ținea în 
mâini o pânză cu care urma s-o sugrume pe Yang Guifei. 
În picioare, în fața altarului, Gao Lishi şi-a îndreptat privi- 
rea spre cerul care începea să se întunece şi a așteptat ca 
Yang Guifei să se apropie de el. S-a dus apoi în spatele ei și 
si-a îndeplinit sarcina cu un calm desăvârșit. A strâns bu- 
cata de pânză de mai multe ori, din toate puterile, ascfel 
încât corpul acestei femei de o solemnitate misterioasă, care 
se lăsa cu toată greutatea în braţele lui, să nu mai poată reveni 
la viaţă. Astfel, din cauza rebeliunii lui An Lushan, Yang 
Guifei şi-a sfârșit viața la treizeci și opt de ani, ca o martiră 
a imperiului, fără a deveni vreodată asemeni prințesei Tai- 
ping, doamnei Wei sau împărătesei Wu. 

Gao Lishi a pus cadavrul într-un palanchin și l-a adus în 
curtea stației de pază. Chen Xuanli s-a apropiat să verifice. 

— Perfect! a spus el. 

Apoi și-a scos coiful, și-a desfăcut armura și a aşteptat 
să fie judecat pentru această crimă. Dar împăratul nu l-a 
pedepsit, doar i-a ordonat să-și disciplineze soldaţii. Aceș- 
tia, mulțumiți, au părăsit curtea unul câte unul. Gao Lishi 
s-a dus s-o îngroape cu mâna sa pe Yang Guifei într-un colţ 
al câmpiei, la baza unui talus de pe drumul care ducea spre 
ținutul Shu, aproape de Mawei. 

Doamna de Guo și fiul ei Peihui, ca și soția lui Yang 
Guozhong, Peirou, şi fiul ei Xi ajunseseră deja la Chencang 
cu suita lor, dar, cum a aflat de executarea prim-minis- 
trului, subprefectul şi-a trimis oamenii după ei. Doamna 
de Guo s-a ascuns într-un crâng de bambus pentru a le da 
ocazia însoţitorilor săi să se sinucidă. Voia să se sinucidă și 
ea la urmă, dar nu a reușit. A fost prinsă și aruncată în tem- 
niță. Atunci a întrebat gâfâind: 

— Sunteţi soldaţi ai împăratului sau rebeli? 

— Şi una, şi alta, au răspuns ei. 

A murit sugrumată. Visul cel frumos luase sfârșit. 

La jumătatea drumului spre ţinutul Shu, împăratul s-a 
despărțit de prinţul moștenitor și de soldaţii care-i însoțeau. 
I-a poruncit prințului să-și întrerupă călătoria și să se în- 
toarcă să liniştească poporul, iar el a traversat defileurile 
abrupte pe poduri suspendate și a ajuns la Pavilionul Sa- 
biei, pentru a face apoi drumul până la Jinticheng, actualul 
Chengdu, în mai mult de o lună. 

În timpul anului petrecut de împărat în ţinutul Shu, 
Cerul s-a arătat din nou binevoitor cu dinastia Tang. Veş- 
tile bune tot veneau în Palatul său din exil. Încoronarea 
prințului moştenitor Heng la Lingwu, victoriile generalului 
Guo Ziyi, ajutorul dat de triburile uigure, moartea violentă 
a lui An Lushan și, în sfârșit, redobândirea capitalelor 
Changan și Luoyang. 

În cea de-a unsprezecea lună a celui de-al doilea an al 
Erei Zhide (757), împăratul s-a întors în Capitală. Bai Juyi 
descrie astfel întoarcerea împăratului la staţia de la Mawei, 
unde odihnea Soţia Preţioasă. 


„Cerul se înmoaie, soarele se întoarce și, revenind în 


sfârșit, 
Împăratul ajunge la locul trist, 
Rămâne împietrit, înfricoșat să plece mai departe. 
La baza talusului din Mawei, în nisip 
Nu mai găseşte locul, acum gol, unde odihnea Frumoasa 
cu chipul de jad. 
Prinţul şi însoțitorii săi s-au întrebat din priviri, și toți 
au vărsat lacrimi amare. 
Apoi s-au lăsat duși de caii lor spre est, în Capitală. 
La întoarcere, iazuri și grădini, totul e ca înainte 
Sublimul Lac și nuferii lui, Palatul Zilelor Nesfârșite cu 
sălciile sale. 
Chipul ei era asemeni nuferilor, sălciile amintesc de 
genele ei.“ 

Întors în Capitală, împăratul a trimis un emisar pentru 
a face riturile pentru sufletul lui Yang Guifei și a vrut să 
organizeze noi ceremonii funerare, dar a trebuit să renunțe, 
din cauza opoziţiei celor de la Curte. O altă sursă spune că 
a trimis în secret un eunuc pentru a muta rămășițele pămân- 
teşti ale lui Yang Guifei. Cadavrul și îmbrăcămintea se poves- 
ceşte că dispăruseră şi nu mai rămăsese decât săculeţul de 
brocart pus pe pieptul ei. Oricum ar fi fost, este sigur că 
nuferii Lacului Sublim îi aminteau împăratului de chipul 
favoritei sale, iar sălciile Palatului Zilelor Nesfârșite îi amin- 
teau de genele ei. 

Posterităţii i-a rămas și o poveste legată de doamna 
Floare de Prun. După întoarcerea în Capitală, împăratul a 
avut în vis o întâlnire cu concubina Floare de Prun în care 
aceasta îi povestea nefericirea ei. După indicaţiile din vis, a 
pus să se sape la rădăcina unui prun din livada de la Lacul 
Sublim și acolo a fost găsit cadavrul ei. Trupul avea o urmă 
de lovitură de sabie, era înfășurat într-un șal de brocart şi 
zăcea la trei picioare sub pământ. Asta spune legenda care 
o prezintă pe doamna Floare de Prun ca pe o femeie cu un 
destin tragic, victima geloziei lui Yang Guifei. 

La Luoyang, An Lushan a fost atins de orbire. S-a molip- 
sit de dalac și aiura deseori. Trăia retras în palatul său și 
nici măcar vasalii cei mai apropiaţi nu-l vedeau. Una dintre 
favoritele sale, doamna Duan, i-a născut un copil pe care a 
vrut să-l facă prinț moştenitor în locul lui Qingxu. Astfel, 
An Lushan şi-a atras ura fiului său mai mare și a murit de 
fapt de mâinile lui, la nici un an de când înființase imperiul 
Dayan. lată cum descriu Noile scrieri ale imperiului Tang 
ultimele clipe ale lui An Lushan: „În acea noapte, Yan 
Zhuang şi Qingxu s-au înfruntat în spatele porţilor. Fiul a 
intrat sub pat și a spintecat abdomenul lui An Lushan cu 
sabia. Încercând să apuce în van sabia pusă lângă perna sa, 

Lushan s-a agăţat de stâlpii patului — «Răsculaţii au intrat 
în casa mea!» a strigat înainte de a-şi da sufletul, cu pântecul 
deschis. Avea peste cincizeci de ani“. 

Oglinda cuprinzătoare de sprijin a guvernului consem- 
nează că din vintrele sale s-a scurs mult sânge. Oricum s-au 
petrecut lucrurile, An Lushan, barbarul răzvrătit care încer- 
case să distrugă imperiul Tang, a cunoscut astfel un sfârșit 
grabnic. 

Găsim în Noile scrieri ale imperiului Tang şi descrierea 
ultimilor ani ai lui Gao Lishi. Întors în Capitală odată cu 
împăratul, a fost exilat la Wuzhou în primul an al Erei 
Începutului (760). A fost apoi reabilitat şi a murit pe dru- 
mul de întoarcere în Capitală, în timpul domniei împăra- 
tului Suzong (prinţul Heng de altădată), care-l considera 
un frate mai mare. Eunucul Gao Lishi a murit cu doi ani 
înaintea împăratului Xuanzong, care și-a dat sufletul la șapte- 
zeci şi opt de ani. Alte surse spun că atât împăratul Xuan- 
zong, cât şi Suzong, urmașul lui, erau deja morţi când Gao 
Lishi a revenit din exil, în timpul următorului suveran al 
dinastiei. 

Dar nimeni nu ştie care dintre versiuni este cea adevă- 
rată. 


La preţul de vânzare se adaugă 2%, 
reprezentând valoarea timbrului literar. 


cui E simțite Xianzong și Yang Guifei 
oscută în Asia pe cât este cea dintre Tristan și 
oi 


ci A lungul vremii, iubirea împăratului pentru 
Soţia Preti „favorita sa între cele trei mii de femei din gineceul l 
koperal at, în China și în Japonia, nenumărate poeme, 
romane, e de teatru, filme și montări de operă. 


Roman istoric, Favorita suprinde cei dé ani petrecuti de înspăratul 
Xuanzong din dinastia Tang alitun de Yang Guifei, una dintre 
cel patru frumuseți classce ale Chinei. Iubirea lor, agătară șa plină de 
senzualitate, este proiectată pe fundalul vieţii itrepidante de la Curte, 
mereu tulburată de i intrigi și uneltiri, de miniştri însetaţi de spe, 
generali ambiţioși, eunuc; vicleni și splendide concubine. Yasushi 
Inoue transformă, cu infinită gija pentru veri- 
dicirate și detalit, personaje istorice în finge sii, 
dominare de pasiuni și sparme: tânăra temâtoare 
nou-sosită la Curte devine si ga una dintre 
femeile dominatoare și tiranice care apar 
deseori în istoria chineză și pine 
stăpântre atât pe inima, cât și 

pe voința împăratului, sperând 

să se sustragă destinului vrapie 

al tuturor soților împăratului, 


„Patosul omenesc și suferința, singurătatea 
P Vemul oriental si conceptele 

vdestinare alcătuiesc 

tesăttira serierilór 

